
Napomena uz četvrto izdanje Filozofske hrestomatije 


Filozofska hrestomatija Matice hrvatske, koja je po- 
čela izlaziti prije više od 2 desetljeća, ostvarivši plan, 
zacrtan prije četvrt stoljeća, po kojemu je tom izdanju 
bio dan zadatak da posluži populariziranju filozofske 
misli kod nas pa je dakle bilo namijenjeno širokom kru- 
gu čitalaca, već je davno nestala s knjižarskog tržišta. 

No kako se njena prosvjetiteljska potreba sve jače 
osjeća u našoj sredini, to su suradnici toga izdanja, iako 
se kod mnogih problema kritički odnose prema svojim 
tadašnjim interpretacijama, ipak dopustili izdavaču da 
njihove tekstove izda — uz dva manja izuzetka! — u 
tada napisanom obliku. 

Izlazi, dakle, cjelokupno reprint-izdanje svih 12 sve- 
zaka, da bi se udovoljilo velikoj potražnji naše čitalačke 
publike zainteresirane za filozofiju. 


Prvo izdanje ove knjige objavljeno je godine 1955, 
drugo (prošireno) izdanje godine 1979, a treće izdanje 
godine 1982. Urednik 

ENGLESKA EMPIRISTIČKA 
FILOZOFIJA 17. I 18. STOLJEĆA 


UVOD 


Engleska je i prije XVII. vijeka dala čovječanstvu niz 
značajnih mislilaca. Već u XIII. i XIV. vijeku njeni su fra- 
njevci (Roger Bacon, Duns Scotus, William Occam) minirali 
zgradu sholastičke crkvene ideologije antidogmatskim nomi- 
nalističkim i empirističkim idejama, a na prijelazu XV. vijeka 
u XVI. u njoj je živio oštroumni kritičar privatne svojine i 
tvorac prve socijalne utopije novog vremena Thomas More. 


Ipak su XVII. i XVIII. vijek bili vjekovi dosad najvećeg 
procvata engleske filozofije. U to vrijeme Engleska je bila 
jedan od glavnih centara i nosilaca razvoja evropske filozof- 
ske misli i dala je veći broj istaknutih filozofa nego bilo koja 
druga zemlja. 


Ovaj procvat engleske filozofije u XVII. i XVIII. vijeku 
nije bez veze s cjelokupnim društvenim razvojem Engleske 
od XVI. do XVIII. vijeka. A taj razvoj, i pored svoje rela- 
tivne specifičnosti i odvojenosti od sličnih procesa u drugim 
zemljama, činio je organski sastavni dio evropskog razvoja 
novog vremena, neobično važan momenat u borbi između novog 
kapitalističkog društva, koje se rađalo, i starog feudalnog 
sistema, koji je uporno se braneći morao korak po korak od- 
stupati natrag — prema grobu. 


Prve klice kapitalizma javljaju se u Evropi već u XIV. 
i XV. vijeku, a svoju definitivnu pobjedu u evropskim mjeri- 
lima on je odnio tek u XIX. vijeku. Višestoljetna velika borba 
dvaju društvenih sistema, rasplamsavajući se čas jače, čas 
slabije, prenosila se iz jedne zemlje u drugu. 


Zora kapitalističkog dana počela je svitati u XIV. i XV. 
vijeku u Italiji, koja je u to vrijeme, u mnogome zahvaljujući 
povoljnom geografskom smještaju na Mediteranu, uspjela 

postati centar svjetske trgovine i bankarstva, kao i novih 
kapitalističkih proizvodnih poduzeća. Ali revolucija svjetskog 
tržišta krajem XV. vijeka (otkriće Amerike i morskog puta 
u Indiju i, u vezi s tim, prenošenje glavnih trgovačkih puteva 
sa Sredozemnog mora na Atlantski ocean) zadala je težak 
udarac talijanskoj ekonomici, tako da je u XVI. vijeku Italija 
ekonomski propadala. Premještanje trgovačkih puteva nani- 
jelo je težak udarac i Njemačkoj, naročito jugozapadnoj, koja 
se u XIV. i XV. vijeku bila prilično razvila. Pobjeda feudal- 
nih snaga i pustošenja Njemačke u seljačkom ratu 1524—1525 
i u tridesetgodišnjem ratu 1618—1648 bacili su Njemačku 
mnogo unatrag, tako da je tek XIX. vijek donio u njoj po- 
bjedu novog društvenog poretka. I u Španjolskoj su u XVI. 
vijeku reakcionarne feudalne snage suzbile i onemogućile 
razvitak kapitalizma. 


Nasuprot tome u XVI. vijeku uspješno se razvijala kapi- 
talistička proizvodnja u Holandiji, Engleskoj i Francuskoj, 
koje u toku XVI. i naročito u XVII. vijeku postaju nosilac 
buržoaskog progresa. Pobjedonosne buržoaske revolucije u 
ovim zemljama zadale su smrtni udarac ne samo domaćem, 
nego i evropskom feudalizmu. Nizozemska revolucija u XVI. 
vijeku imala je još relativno malo međunarodno značenje, 
Engleska revolucija u XVII. vijeku već je odjeknula znatno 
snažnije, a Francuska revolucija krajem XVIII. vijeka snažno 
je prodrmala čitavom Evropom i probudila antifeudalne sna- 
ge i u najzaostalijim i najzabitnijim kutovima Evrope. 

Velika borba između Srednjeg i Novog Vijeka nije se 
vodila samo na ekonomskom i političkom području. Buknula 
je i duhovna pobuna protiv srednjovjekovne feudalne ideolo- 
Bije. Nova filozofija, koja se rađa, ustaje protiv tutorstva re- 
ligije, odbija da vrši ulogu ancillae theologiae, odbacuje crkve- 
ne dogme i autoritete, prisvaja sebi pravo da sama traži isti- 
nu. Razvijaju se i prirodne nauke. Priroda, za koju su u 
Srednjem vijeku smatrali da je dovoljno objašnjena u djeli- 
ma Aristotela i u crkvenim knjigama, sada postaje predmet 
pažljivog iskustvenog proučavanja. Javljaju se i prvi poku- 
šaji naučnog proučavanja čovjeka i njegova društvenog živo- 
ta, Književnost i umjetnost, koje su vjekovima uobličavale u 
umjetničke likove jednu žalosnu asketsku koncepciju života, 
prema kojoj je čovjek sićušno i nemoćno stvorenje, njegove 
tjelesne strasti i uživanja — grešni, a sreća u budućem vječ- 

nom životu — najuzvišeniji ideal, sada se bune i postaju 
propovjednici punokrvnog ovozemaljskog života. 

Jednom riječju, nova filozofija, nauka, književnost i 
umjetnost bune se na sve načine protiv vladajuće ideologije. 
Ta pobuna nije izbila svuda istovremeno. I njen se centar 
prenosio iz jedne zemlje u drugu. Od XIV. do XVI. vijeka 
prednjačila je Italija, a za njom su slijedile Njemačka, Špa- 
nija, Francuska. U XVII. i XVIII. vijeku u prvi plan ideološke 
borbe ulaze Engleska, Francuska i Holandija. 

Prenoseći se iz zemlje u zemlju, ta se pobuna produblji- 
vala i proširivala, zahvatajući sve nova i nova duhovna po- 
dručja. U XIV. i XV. vijeku borba se vodi u prvom redu za 
novo shvaćanje čovjeka. Srednjovjekovnom asketizmu su- 
protstavlja se ovozemaljski život. Potreba za stvaranjem no- 
vog ideala čovjeka i nove kulture izražava se u početku u 
obliku zahtjeva za restauracijom antičke kulture. Srednji vi- 
jek prilagodio je za svoje potrebe antičke duhovne vrednote. 
XIV. i XV. vijek bune se protiv falsificiranja i zloupotreblja- 
vanja antičke kulture i traže njenu obnovu u njenom pravom, 
životvornom, neunakaženom obliku. Obnavlja se u prvom 
redu platonizam, a zatim druge antičke filozofske škole, koje 
je Srednji vijek ugušio (stoicizam, epikureizam, skepticizam). 
Skolastičkom tumačenju Aristotela suprotstavlja se novo 
(aleksandrinizam), koje je materijalistički obojeno. 

XVI. vijek ide korak dalje. Od čovjeka on se okreće k 
prirodi. On kida ne .samo sa srednjovjekovnim, nego i sa 
antičkim autoritetima i sam se prihvaća odgonetanja zago- 
netki prirode. Taj pokušaj prodiranja u suštinu prirodnih pro- 
cesa i pojava odvija se na dva glavna kolosijeka. S jedne 
strane javlja se čitava plejada filozofa prirode (H. Cardano, 
Paracelsus, B. Telesio, T. Campanella, G. Bruno i drugi), koji 
žestoko napadaju na službeno shvaćanje prirode i bore se za 
prevrat na tom području. Ali toj je filozofiji prirode u većoj 
ili manjoj mjeri svojstvena jedna zajednička protivurječnost: 
boreći se za slobodno proučavanje prirode, proklamirajući 
princip, da sve znanje o prirodi mora počivati na iskustvu, 
filozofi se žure, da stare pojmove o prirodi zamijene novima, 
te se u suprotnosti sa svojim empirističkim principom upu- 
štaju u čisto proizvoljne i fantastične spekulacije o prirodi. 

Međutim, u isto vrijeme, dok su filozofi prirode propagi- 
rali princip iskustvenog proučavanja prirode iznevjeravajući 

ga u praksi, već se u liku Kopernika (1473-1543), Keplera (1571 
—1630) i Galilea (1564—1642) rađala nova empirijska pri- 
rodna nauka, koja je, ne teoretizirajući mnogo, taj princip u 
praksi provodila. Velika geografska i tehnička otkrića kao i 
razvoj kapitalističke proizvodnje, pružali su materijalne po- 
datke i iskustva, koji su omogućili taj progres nauke, ali je 
dalji razvitak kapitalističke proizvodnje nužno tražio dalje 
uspješno razvijanje nauke. Ne fantazirati o prirodi, nego je 
istraživati, a nauci pomoći da izradi što savršeniju metodu 
proučavanja prirode, to je bio zadatak dana, zadatak koji se 
nametao filozofiji i ispunjenjem kojega je ona mogla odužiti 
svoj dug vremenu i društvu. To je ujedno bio put, kojim je 
filozofija mogla doći do materijala, na kome bi i sama mogla 
čvršće sagraditi svoju zgradu. 

Da u problemu metode leži ključ vremena najbolje su 
osjetila dva čovjeka: Englez Francis Bacon (1561—1626) i, ne- 
što kasnije, Francuz Rene Descartes (1596—1650). U rješavanju 
svog zadatka oni su pošli suprotnim putevima i postali za- 
četnici dvaju suprotnih metodoloških i spoznajno-teorijskih 
smjerova: empirizma i racionalizma. Ma koliko da su njihove 
filozofije bile jednostrane, oni su bacili zdravo zrno u plodnu 
zemlju, pa nije pogrešno kad se računa, da od njih dvojice 
počinje razvoj nove evropske filozofije. 


FRANCIS BACON 


Filozofija Francisa Bacona je prije svega jedna živa i svje- 
ža filozofija. Kroz ostatke skolastičkih okvira i oklopa kod 
njega na svakom koraku probijaju nove plodne misli. Te su 
misli ponekad pomućene starom terminologijom, nerazvijene, 
nedorečene, nedovoljno sistematizirane i obrazložene. No svo- 
jom suštinskom istinitošću kao i živom formom, u kojoj su 
izražene, one neodoljivo osvajaju. Teško je za bilo kojeg filo- 
zofa tvrditi, da je bio sljedbenik ili učenik Bacona u bukval- 
nom smislu te riječi. Pa ipak nema sumnje, da je on bio ve- 
liki sijač materijalističkih i empirističkih ideja, koje su se 
razvile u XVII. i XVIII. vijeku u engleskoj i francuskoj filo- 
zofiji. 


I 


Francis Bacon živio je u Engleskoj krajem XVI. i po- 
četkom XVII. vijeka. To je bilo vrijeme prvobitne akumula- 
cije kapitala i prvih početaka one klasne borbe između pro- 
gresivnih i reakcionarnih društvenih snaga, koja je dva de- 
cenija poslije njegove smrti prerasla u pobjedonosnu bur- 
žoasku revoluciju. 

Veći dio Baconova života (1561—1626) pada u doba vla- 
danja slavne kraljice Elizabete (vladala 1558—1603) iz dina- 
stije Tudor. Apsolutistička vladavina dinastije Tudor naila- 
zila je na podršku buržoazije i novog plemstva (plemstva, 
koje se prilagodilo kapitalističkom načinu proizvodnje), jer su 
kraljevi iz kuće Tudor raznim mjerama (toleriranje otimanja 
seljačke zemlje »ograđivanjem«, tjeranje opljačkanih seljaka 
u tvornice putem »krvavog zakonodavstva« protiv prosjaka i 
skitnica, kolonijalnom politikom i 4. d.) potpomagali razvoj 
kapitalističke industrije i trgovine. Za vrijeme Elizabete En- 

gleska se snažno razvila i postala najjača pomorska država 
svijeta. Drugu polovinu svog života Bacon je proveo već za 
vrijeme dinastije Stuart (James I. 1603—1625, Charles [Kar- 
lo) I. 1625—1629), t. j. u vrijeme, kad su buržoazija i novo plem - 
stvo već bili toliko ojačali, da su jaku kraljevsku vlast počeli 
osjećati kao smetnju, tako da je već počela borba za vlast 
između kralja (uz kojeg je stajalo svećenstvo i nazadno ze- 
mljišno plemstvo) i parlamenta (u kojem su se nalazili pred- 
stavnici buržoazije i novog plemstva). 

U toj političkoj borbi Francis Bacon je bio na strani kra- 
lja. Njegov otac Nikola Bacon postigao je u vrijeme kraljice 
Elizabete dužnost Lorda-čuvara Velikog državnog pečata i sin 
nije želio da u tom pogledu zaostane za ocem. Ali rana očeva 
smrt (1579) lišila ga je dragocjene pomoći i zaštite, pa se 
morao sam probijati kroz život. Usprkos svojih sposobnosti i 
svoga vjernog služenja kruni, za vrijeme Elizabete sporo je 
napredovao u službi. Zato je za vrijeme njenog nasljednika 
Jamesa I. uspio postati čuvar Velikog državnog pečata (1617), 
lord kancelar i baron verulamski (1618), te viscount od St. 
Albansa (1621). Doživjevši tako vrhunac svoje karijere, Bacon 
je iste godine pretrpio i krah: na osnovu optužbe, da je primao 
mito, bio je izbačen iz državne službe i iz parlamenta i osuđen 
na visoku globu i zatvor. Iako mu je kazna uskoro bila ubla- 
žena (iz zatvora je pušten za dva dana, a globu je platila 
kruna, za čije je grijehe, kako se čini, Bacon morao ispaštati), 
a zatim i sasvim oproštena (dopušten mu je povratak na dvor 
i u parlament), on se više nije vratio političkoj djelatnosti. 
Ostatak života posvetio je potpuno naučnom radu, kojim se 
i ranije bavio, te je umro od prehlade, koju je dobio jednog 
hladnog proljetnog dana vršeći eksperimente s konzervira- 
njem hrane pomoću snijega. 

O Baconovu karakteru mnogo se diskutiralo kroz vjekove. 
Da li je on bio pošten čovjek, požrtvovni trudbenik na polju 
nauke (kao što su smatrali na primjer Montague i Dixon) ili 
je bio pokvarenjak, častohlepni političar, koji se nije žacao 
sredstava da dođe do časti, vlasti i novca (kao što je mislio 
Pope, a također lord Campbell, Th. Macaulay, Justus von 
Liebig, Joseph de Maistre), ili je istina negdje po sredini 
(gdje su je tražili J. Spedding, K. Fischer i drugi)? Da li je 
Bacon doista primao mito i da li ga je primao u većoj mjeri 
nego ostali njegovi suvremenici? Da li je bio vođen niskim 

častohlepljem ili nekim višim motivima potpomažući obračun 
kraljice Elizabete sa svojim nekađanjim ljubimcem grofom 
Essexom, koji je, dok je bio u milosti, učinio svom prijatelju 
Baconu mnogo dobra? Ne ulazeći u raspravljanje ovih pitanja, 
o kojima su već vođene tolike prepirke, možemo samo napo- 
menuti, da čak kad bi se dokazalo, da je Bacon, ne s gledišta 
nekih vječnih moralnih principa, nego s gledišta historijske 
situacije i moralnih pojmova svoga vremena, bio izuzetno ne- 
moralan (što se po mome mišljenju ne može uvjerljivo do- 
kazati), to ni u kom slučaju ne bi bitno umanjivalo njegovo 
značenje za razvoj filozofske i naučne misli. 


II 


I o značenju filozofskog djelovanja F. Bacona postoje vrlo 
različita mišljenja. 


Dok je po Marxovu mišljenju Bacon bio »otac engleskog 
materijalizma i svih modernih eksperimentalnih nauka«, dotle 
njemu, po mišljenju engleskog logičara Mintoa, pripada mje- 
sto među spekulativnim prirodoslovcima Srednjeg vijeka, a 
ne među učenjacima novog vremena. Po Mintou Bacon je 
djelomično učinio korak natrag prema svom prezimenjaku 
Rogeru Baconu, pa čak i prema Aristotelu. Po mišljenju na- 
šeg filozofa B. Petronijevića nije opravdano tvrditi za Bacona 
niti da je »tvorac nove empirističke induktivne prirodne 
nauke«, niti da je »tvorac prirodnjačke metode«, niti da je 
»osnivalac empirističkog pravca u novijoj filozofiji«, niti 
uopće »da je naučnik ili da je filozof«, nego samo da je »filo- 
zof nauke« i da je prvi »točno formulirao induktivnu meto- 
du«. Nasuprot tome Th. Macaulay smatra, da Bacon nije pro- 
nalazač indukcije i da njegova analiza indukcije uopće nema 
veće važnosti, nego da je značenje Bacona u tome, što je točno 
odredio cilj filozofije — poboljšanje ljudskog života. 


Kao i Petronijević i Macaulay tako i mnogi drugi, koji 
priznaju neku vrijednost Baconovim filozofskim radovima, 
često traže tu vrijednost isključivo u ovom ili onom momentu 
njegove cjelovite koncepcije, zapostavljajući pri tome sve 
druge. Međutim, značenje Bacona nije samo u ovom ili onom 
posebnom otkriću, nego baš u tome, što je stvorio jednu novu, 

relativno cjelovitu iako nedovršenu materijalističku filozofsku 
koncepciju obnove nauke, što naravno ne znači, da razni ele- 
menti te koncepcije nisu mogli igrati različitu ulogu, te da 
ne zaslužuju i zasebnu analizu. 


»Instauratio magna« (»Velika obnova«) — to je naslov 
nedovršenog glavnog djela F. Bacona, to je osnovna težnja i 
čežnja njegove teorijske aktivnosti. Po toj svojoj težnji Bacon 
je čovjek nove epohe. Slobodno naučno istraživanje, koje je 
svim sredstvima ometao i gušio Srednji vijek, bilo je uvjet 
uspješnog razvoja kapitalističke proizvodnje, jer bez napretka 
nauka nije bio moguć napredak proizvodne tehnike ni uspješna 
borba protiv religiozne feudalne ideologije. Bacon je možda 
bolje nego itko od njegovih suvremenika osjetio potrebu i mo- 
gućnost te velike obnove nauka, a osjetio je također, da je ona 
već počela. 


Obrazlažući potrebu obnove nauka, Bacon je smjelo kri- 
tizirao loše stanje u naukama i filozofiji. Dok mehaničke vje- 
štine stalno napreduju, filozofija i nauke po Baconu već dva 
tisućljeća stagniraju. Čak bi se moglo reći, da su kod svojih 
prvih tvoraca bolje uspijevale, a zatim počele propadati. Zdra- 
ve i plodne početke nauke i filozofije Bacon nalazi kod starih 
grčkih filozofa, Empedokla, Anaksagore, Leukipa, Demokrita, 
Parmenida, Heraklita i ostalih, a početke propadanja kod Pla- 
tona, Aristotela, Zenona, koji su začetnici jedne retorske 
mudrosti, vrlo brbljave i okretne u diskusiji, ali u životnoj 
praksi besplodne. 


Bacon je smjelo ušao i u analizu uzroka pobjede i održa- 
nja te besplodne brbljave mudrosti. Ti su uzroci: 


ograničenost vremena, koje je bilo povoljno za razvitak 
nauka; 


podcjenjivanje »velike majke nauka« (prirodne filozofije) 
i u vrijeme procvata nauke; 


nepostojanje ljudi, koji bi se posvetili isključivo prouča- 
vanju prirodne filozofije; 


pogrešno odredivanje cilja nauka; 


pogrešan put, pogrešna metoda u slučajevima, kad je cilj 
bio dobro izabran; 

besmisleno klanjanje pred autoritetom takozvanih »starih«!1 

samozadovoljno odmaranje na postignutim rezultatima; 

nasrtljivi i opasni vječni protivnik prirodne filozofije: 
»praznovjerje i slijepi i neumjereni religiozni žar«,2 

postojeće škole, akademije i druga naučna i pedagoška 
društva i institucije, u kojima je rad organiziran tako, da 
ubija svako samostalno i nekonformističko mišljenje; 

slabo nagrađivanje naučne djelatnosti i napora; 

skepticizam, gubljenje vjere u čovjekove spoznajne mo- 
gućnosti i t. d. 

Zalažući se za preporod nauka, Bacon poziva na borbu 
protiv svih ovih uzroka stagnacije naučne misli. 

Svoj plan velike obnove nauka izložio je Bacon u pred- 
govoru glavnom djelu, koje je trebalo da ima šest dijelova. 

Prvi dio (»Partitiones scientiarum«, »Podjela nauka«) tre- 
balo je da pruži sistematski pregled sadašnjeg stanja nauka i 
ujedno otvori perspektive njihova daljeg razvoja. Ovaj dio 
nije Bacon nikad stigao napisati do kraja u onom obliku, u 
kojem ga je zamislio (ostavio je samo fragment »Descriptio 
globi intellectualis«, »Opis intelektualnog svijeta«, pisan 1612, 
a objavljen 1653), pa je kao neki nadomjestak za taj prvi dio 
izdao 1623. godine rukopis »De dignitate et augmentis scien- 
tiarum« (»O vrijednosti i napretku nauka«), koji predstavlja 
prijevod na latinski i preradu njegova ranijeg djela izdanog 
pod sličnim naslovom na engleskom jeziku 1605. godine. 

Drugi dio (»Novum organum, sive indicia de interpreta- 
tione naturae«, »Novi organon ili upute za tumačenje prirode«) 
trebalo je da raspravi problem spoznajne metode nove nauke. 
Glavni dio toga svog glavnog rada Bacon je završio i izdao 
1623. godime. Njegova prva skica izišla je 1612. godine pod na- 
slovom »Cogitata et visa« (»Mišljenja i pogledi«). 

Treći dio velike obnove (»Phenomena Universi sive 
Historia Naturalis et Experimentalis ad condendam Philo- 


! Besmisleno, jer zu »stari« živjeli u vrijeme, kad je čovječanstvo bilo 
mlađe i nezrelije nego danas; zato su oni zapravo »mladi«, a mi smo »stari«, 
te, koristeći iskustva, koja su ze kroz vjekove skupljala, možemo suditi 
bolje 1 zrelije. Bila bi sramota, da naš duhovni zvijet ostane skučen u ti- 
jesne okvire, koje su nam ostavili stari, u isto vrijeme, dok su otkrića to- 
likih novih zemalja, mora i zvijezda navjerojatno proširila granice našeg 
materijalnog svijeta. 

2 »The Works of Francia Bacon«, collected and edited by J. Speđding, 
R. L. Ellis anđ D. D. Heath, Vol. I. Philosophical wcrks. vol. I. Lonđon 
1879. p. 196. 

sophiam«, t. j. »Pojave svijeta ili prirodna i eksperimentalna 
historija radi osnivanja filozofije«) činio bi historijski pre- 
gled i opis pojava u svijetu, t. j. materijal za dalje uopća- 
vanje. Za ovaj dio Bacon je pripremio više radova od kojih su 
neki objavljeni prije, a neki poslije njegove smrti (»Historia 
ventorum«, »Historija vjetrova«, 1622. god., »Historia vitae 
et mortis«, »Historija života i smrti«, 1623. god., »Historia 
densi et rari«, »Historija gustog i rijetkog«, 1658. god., »Syl- 
va sylvarum«, »Šuma nad šumama«, 1627. god. i t. d.). Među- 
tim on je bio svijestan toga, da ovim radovima nije iscrpio 
čitav zadatak trećeg dijela. 

Četvrti i peti dio, od kojih bi četvrti (»Scala intellectus« 
t. j. »Ljestvica razuma«) davao primjer istraživanja i pronala- 
ženja prema Baconovu metodu, a peti (»Prodromi sive Anti- 
cipationes Philosophiae secundae«, t. j. »Preteče ili anticipa- 
cije druge filozofije«) jednu privremenu filozofiju na osnovu 
dosad spoznatih činjenica, trebalo bi da zajedno čine prijelaz 
od trećeg dijela k šestom (»Philosophia secunda sive scientia 
Activa«, t. j. »Druga filozofija ili aktivno znanje«), a ovaj treba 
da bude kruna čitavog naučnog istraživanja, t. j. takva filo- 
zofija, koja počiva na naprijed spomenutom strogo naučnom 
istraživanju. Međutim, za četvrti i peti dio sačuvali su se iza 
Bacona samo predgovori i neki manji fragmenti (za koje je 
uostalom sporno, da li ih je Bacon namijenio baš za te dijelo- 
ve). Što se tiče šestog dijela, Bacon ga nije ni počinjao, jer je, 
kao što to sam kaže u predgovoru, smatrao, da taj pothvat 
nadmašuje njegove snage i može ga izvršiti samo »generis 
humani fortuna« (sudbina ili sreća ljudskog roda). 


III 


Baconov plan obnove nauka bio je vrlo zamašan, ali je 
težište njegova pothvata bilo na dva osnovna momenta: na 
ispravnom određenju glavnog cilja naučne spoznaje i na ana- 
lizi uspješne metode naučnog istraživanja. 

Baconovo stanovište o cilju naučne spoznaje najjasnije je 
izraženo u predgovoru za »Veliku obnovu« i u prvom dijelu 
»Novog organona«, ali ono također prožima sva ostala njegova 
djela. On se nije ustezao da to mišljenje često puta i u mnogo 
varijanti ponavlja, jer je smatrao da određivanje pravog cilja 

ima ogromno značenje: »Nemoguće je ispravno trčati na utrci, 
ako sam cilj nije ispravno postavljen i određen.«3 


Suprotno Aristotelu, koji je smatrao da je najvrednija 
ona spoznaja, koja je sama sebi cilj i koja ne služi nikakvoj 
praktičnoj koristi, Bacon tvrdi, da je pravi cilj svake nauke 
praktična korist. »Pravi i valjani cilj nauka nije ništa drugo, 
nego da se ljudski život opskrbi novim pronalascima i dobri- 
ma« — kaže on u »Novom organonu«.4 Ista misao ponavlja 
se i u drugim djelima. On neumorno ponavlja da je cilj 
nauke »commodis humanis inservire«5 (»služiti ljudskoj bla- 
godati«, De Augmentis), »Tefficaciter operari ad sublevanda 
vitae humanae incommoda«* (»s uspjehom služiti tome da se 
uklone tegobe ljudskog života«, De Augmentis), »genus huma- 
num novis operibus et potestatibus continuo dotare«7 (»ne- 
prestano obogaćivati ljudski rod novim djelima i snagama«, 
Cogitata et Visa). 

Da se ne bi pogrešno razumjele ove Baconove misli o 
praktičnoj koristi kao cilju nauka, treba prije svega obratiti 
pažnju na to, da ciljem nauke Bacon ni u kom slučaju ne 
smatra individualnu korist ni korist ove ili one grupe ljudi. 
Težnje ljudi ka vlasti, slavi ili nekoj drugoj ličnoj koristi on 
smatra za »niske i podle«, a težnja da, se proširi vlast svoje 
domovine na čitavo čovječanstvo, iako nešto bolja, također 
po njegovu mišljenju nije pohvalna. Jedina istinski poštena 
i plemenita težnja za vlašću je težnja da se uspostavi i pro- 
Širi »moć i vlast samog ljudskog roda nad svim stvarima«.S 
Praktična korist, za koju se zalaže Bacon, jest vlast čovjeka 
(ljudskog roda, čovječanstva) nad prirodom. O toj vlasti on 
sanja. Nije Bacon prvi, koji sniva san o pokoravanju prirode. 
Čitava Renesansa prožeta je jednom više manje nejasnom 
čežnjom za prirodom, čežnjom u kojoj se miješaju osjećaji je- 
dinstva s njom, osjećaj svoje potčinjenosti i želja da se njom 
vlada. Samo dok je većina njegovih suvremenika reguliranje 
svojih odnosa s prirodom tražila na putevima mistike, magi- 
je, astrologije i drugih praznovjerja (sjetimo se da su filo- 
zof-astrolog Campanella i mistik Bo6hme bili suvremenici 


3 Op. cit. str. 188. 

4 Ibidem. 

5 Ibid. str. TI. 

$ Ibid. str. 500. 

? »The Works of F. Bacon«, Vol. III., p. 595. 
# »The Works of F. Bacon«, Vol. I., p. 222. 

Baconovi, i to čak nešto mlađi), Bacon je možda jasnije nego 
itko u njegovo doba vidio, da se vlast nad prirodom može 
postići samo naučnom spoznajom kauzalnih veza u njoj. 
»Nikakve sile ne mogu raskinuti ili razbiti lanac uzroka; i 
priroda se pobjeđuje samo pokoravanjem njoj. Dakle, dvije 
ljudske težnje — prema Znanju i Moći — doista se poduda- 
raju u istome; i neuspjeh u praksi najviše proističe od ne- 
poznavanja uzroka.«? 


Treba obratiti pažnju i na to, da je praktičnu korist 
(vlast nad prirodom) Bacon smatrao osnovnim i krajnjim, a 
ne neposrednim ciljem nauke. On, štoviše, smatra, da je za 
razvoj nauke (i u krajnjoj liniji za razvijanje čovjekove vla- 
sti nad prirodom) štetno, ako se »juri za zlatnim jabukama« 
i ako se teži, da se iz svake istine što prije izvuče praktična 
korist. Ima istina, koje su danas potpuno beskorisne, ali zato 
mogu postati »beskrajno korisne kasnije«. Zato ne treba težiti 
k površnim istinama, koje odmah donose neku korist, nego 
k takvima, koje dublje otkrivaju tajne prirode. Treba tražiti 
svjetlosne eksperimente, a ne plodonosne (»experimenta 1lu- 
cifera«, a ne »fructifera«).1? Samo tako možemo doći do istina, 
koje duboko, a ne površno naoružavaju praksu i omogućuju 
»mnogobrojne nizove praktičnih primjena«.l1 


Želeći da se ogradi od tumačenja svoje filozofije u smi- 
slu grubog prakticizma i pragmatizma (kako bismo rekli da- 
našnjim rječnikom), Bacon je čak došao do tvrdnje, da »djela 
treba činiti više kao zalog istine, nego radi udobna života,«12 
te da je »kontemplacija stvari kakve jesu, bez praznovjerja 
ili prevare, bez zablude ili zbrke, vrednija sama po sebi nego 
svi plodovi pronalazaka« 13 


Ove tvrdnje pokazuju, koliko je Bacon bio daleko od 
jednostranog i površnog prakticizma i utilitarizma, za koji 
ga neki optužuju. Ali one također pokazuju, koliko je fini 
filozofski osjećaj za istinu bio kod njega jači od sposobnosti 
da svoje teze sprovede strogo logički bez i najmanje nekon- 
zekventnosti. 


* Ibid., str. 144. 
1 Ibid., str. 180. i 215. 
" Ibid., str. 180. 
\2 Ibid., str. 218. 
M Ibid., str. 222. 

IV 


Svoje učenje o metodi iznio je Bacon u »Novom orga- 
nonu«. Već sam-naslov ovog djela govori o velikom zadatku, 
koji je ovdje postavio sebi njegov autor: da Aristotelovu 1o- 
giku zamijeni novom, boljom. 


Sholastika je formalno usavršila, a u suštini izopačila 
Aristotelovu deduktivnu logiku, pretvorivši je u sluškinju 
teologije, u sredstvo dokazivanja nadiskustvenih, natprirod- 
nih i protivrazumskih religioznih dogmi. Ali silogistička 1o- 
gika, koja je mogla da služi kao odlično sredstvo za izvođe- 
nje zaključaka iz unaprijed datih, »intuitivno spoznatih« ili 
»objavljenih« religioznih »istina«, nije mogla biti pogodna za 
pronalaženje novih istina. Zato se već u XVI. vijeku javljaju 
kritičari takve metode. Tako Francuz Petrus Ramus (ili Pierre 
de la Rammee, 1515—1572) udara žestoko protiv vladajuće 
logike, pri čemu on udara više po Aristotelu nego po shola- 
stičkom izopačavanju Aristotela, i više udara nego što stvara 
nešto novo. Odlučan udarac sholastičkoj dogmatskoj silogi- 
stičkoj mudrosti zadaje F. Bacon, koji istovremeno gradi novu 
logiku. 

Bacon smatra, da je sholastička logika više štetna nego 
korisna, jer ona služi »više za učvršćivanje i utvrđivanje za- 
bluda, koje se temelje na uobičajenim pojmovima, nego za 
istraživanje istine«,14 Silogizam se sastoji iz rečenica, reče- 
nice iz riječi, a riječi su znaci pojmova. Prema tome, ako su 
pojmovi pogrešni, nejasni ili zbrkani, ni sam silogizam ne 
može mnogo vrijediti. To znači, da je glavni zadatak ispravne 
metode da nam omogući dobivanje istinitih i jasnih pojmova. 
A taj zadatak može riješiti samo empirijska metoda. Među- 
tim, to ne može biti stara Aristotelova indukcija per enu- 
merationem simplicem (putem jednostavnog nabrajanja), ni 
takva indukcija, koja od pojedinačnih činjenica brzo pre- 
skače k općim zaključcima, nego jedna nova forma postupne 
i sistematske indukcije, koja polazi od osjeta i pojedinačnih 
činjenica te se neprekidno i postepeno uzdiže do najopćeni- 
tijih zaključaka. Bacon naročito naglašava, da razum ne smije 
preskakati od pojedinačnih činjenica, koje su nam date u 
iskustvu, do najopćenitijih sudova, nego da mora postepeno 


M Ibid., str. 158. 


ia. 19 


stvarati sve općenitije sudove. »Stoga ljudskom razumu ne 
treba dati krila nego radije olovo i utege, da sprečavaju svaki 
skok i let.«15 

Prema tome, treba pronaći novu formu indukcije. Među- 
tim, da bi primjena te nove indukcije mogla biti uspješna, 
treba najprije izvršiti čišćenje ljudskog duha, treba obraču- 
nati s »idolima«, t. j. predrasudama, zabludama, lažnim poj- 
movima, koji su se ugnijezdili u ljudskom razumu i spreča- 
vaju pristup istini. Postoje četiri vrste takvih idola. To su 
prije svega idola tribus (idoli plemena), t. j. zablude, koje 
imaju svoj korijen u čovjekovoj prirodi. »Ljudski je razum 
poput neravna zrcala za zrake stvari, koje svoju prirodu mi- 
ješa s prirodom stvari, pa je iskrivljuje i kvari.«16 Zaključu- 
jući o stvarima po analogiji sa sobom, čovjek često nalazi u 
njima ono, čega nema (na pr. veći poredak i jednoobraznost 
nego što stvarno postoji). Mnoge zablude proizlaze i iz ogra- 
ničenosti čovjekovih osjetila, iz utjecaja emocija na razum, 
iz sklonosti čovjekova uma k apstraktnom mišljenju, i t. d. 

Druga vrsta idola su idola specus (idoli spilje), t. j. za- 
blude pojedinačnog čovjeka. Svaki je čovjek ne samo čovjek 
uopće, član ljudskog roda, nego i konkretno ljudsko biće, koje 
ima svoje individualne odlike i osobine, tjelesne i duhovne, 
prirođene i stečene (odgojeih, naukom i slučajem). Jednom 
riječju, svatko ima svoju »posebnu spilju, koja lomi i kvari 
svjetlost prirode.«17 

Treću vrstu idola čine idola fori (idoli trga). Oni proistje- 
ču iz činjenice, da ljudi žive u zajednici i da se radi spora- 
zumijevanja moraju služiti riječima, koje nastaju stihijski 
kroz vjekove te su zato izvor mnogih zbrka i zabluda (jer na- 
staju, s jedne strane, nazivi za nepostojeće stvari, a s druge 
strane nejasni i neprikladni nazivi za postojeće stvari). 

Prve tri vrste idola javljaju se prirodno kod svakog čo- 
vjeka i njihovo pobijanje Bacon naziva pobijanjem naivnog 
ljudskog razuma. 

Četvrtu i posljednju vrstu čine idola theatri (idoli kaza- 
lišta), t. j. takvi, koji su se u ljudske duše uvukli »iz raznih 
filozofskih dogmi, a također iz naopakih zakona dokaziva- 
nja«.Iš Ovi idoli nisu urođeni i ne prodiru u razum tajno 


S Ibid., str. 205. 

Govoreći o njima Bacon sve dosadanje filozofe svrstava u tri 
grupe: prvo, racionaliste ili sofiste (na primjer Aristotel), koji 
žele otkriti istinu samo razmišljanjem i djelatnošću duha; 
drugo, empiričare (na primjer Hilbert), koji svoje zaključke 
zasnivaju na slučajnom i nemetodičkom iskustvenom opaža- 
nju; i treće, filozofe, koji su pod utjecajem religije i pra- 
znovjerja (na primjer Pitagora i Platon). Sve ove tri filo- 
zofije Bacon odbacuje kao lažne. Također odbacuje i do- 
gmatičko i skeptičko stanovište u odnosu na ljudsku moć 
spoznaje. 


Od svih vrsta idola treba osloboditi razum. Bacon traži: 


»Svi oni moraju biti odbačeni i napušteni čvrstom i sve- 
čanom odlukom i razum mora biti potpuno oslobođen i oči- 
šćen od njih. Neka ulazak u kraljevstvo čovjekovo, koje po- 
čiva na naukama, ne bude mnogo drukčiji nego ulazak u kra- 
ljevstvo nebesko, u koje se može ući samo sličan djetetu.«19 


Nažalost, ovaj svoj zahtjev za čišćenjem ljudskog duha od 
idola Bacon nije popratio dovoljno dubokom analizom mo- 
gućnosti i puteva njegove realizacije. A baš time je trebalo da 
počne rješavanje zanimljivog problema, čije je postojanje 
konstatirao. Opća ljudska priroda, individualne odlike poje- 
dinog čovjeka, jezik kojim se izražavaju misli i naslijeđeni 
misaoni materijal — to su četiri izvora idola po Baconu. Od 
tih izvora mi iz našeg spoznajnog procesa ne možemo poipu- 
no isključiti nijedan. Ako optimistički pretpostavimo, da ra- 
znim mjerama predostrožnosti (kritičkim stavom prema fi- 
lozofijama prošlosti, pažljivom upotrebom riječi i t. sl.) mo- 
žemo svesti na minimum štetno djelovanje trećeg i četvrtog 
izvora zabluda, još nam uvijek ostaju prva dva: dok spozna- 
jemo, mi ne možemo prestati da budemo ljudska bića s odre- 
đenim individualnim osobinama. Pod pretpostavkom da našu 
individualnu prirodu, koju ne možemo isključiti ni iz jednog 
konkretnog spoznajnog procesa, možemo potpuno eliminirati 
kao izvor zablude koordiniranjem spoznajne aktivnosti više 
individua, ipak nam ostaje naša opća ljudska priroda (uklju- 
čujući određenu strukturu našeg spoznajnog aparata). 


To znači, da postoje i ne mogu se ukloniti određene su- 
bjektivne pretpostavke i forme naše spoznaje. Da li su te 


“Ibid., str. 179. 

subjektivne pretpostavke i forme nešto apriori dato, vječno 
i nepromjenljivo ili su one također produkt historijskog ra- 
zvitka? Da li su one zapreka čovjekovu nastojanju da prodre 
do istine o stvarima, kakve su same po sebi, i ako jesu, da li 
je ta zapreka nepremostiva ili postoje sredstva i putevi da 
se ona prebrodi? To je onaj problem, kojem su za vrijeme 
Renesanse djelomično prilazili Montaigne, Cusanus, Campa- 
nella, Bruno, Galilei i drugi, a koji je Kant kasnije učinio 
centralnim problemom svoje filozofije i dao mu svoje za- 
nimljivo iako jednostrano rješenje. Bacon je do tog problema 
došao, ali nije učinio neki dublji pokušaj da ga riješi. Tražeći 
radikalno čišćenje ljudskog duha od idola, on istovremeno (u 
predgovoru »Velikoj obnovi«) priznaje, da je iskorijeniti ste- 
čene idole (idola theatri) teško, a prirođene (sve ostale) — 
nemoguće. Zatim dodaje: »Ostaje samo to da se pokažu 
i da se ta razumu neprijateljska sila zabilježi i raskrinka«, 
te da se shvati, da »razum ne može suditi drukčije nego pu- 
tem indukcije u ispravnoj formi«.2% Očigledno, ovo objašnje- 
nje nije naročito uspješno, pogotovo ako se ima u vidu, da 
bi dušu od idola trebalo očistiti prije upotrebe indukcije, 
koja se sad pojavljuje upravo kao sredstvo tog čišćenja. 

Međutim, bez obzira na ove slabosti, Baconovo učenje o 
idolima ostaje društveno progresivno i filozofski plodno. Dru- 
štveno progresivno, jer je njegov pravi smisao bio u zahtjevu, 
da se ljudski um očisti od sholastičkih predrasuda, a filozof- 
ski plodno, jer je načinjalo jedan značajan filozofski pro- 
blem. 


V 


Zadatak, koji je Bacon postavljao nauci, mogli bismo sa- 
žeti riječima: spoznaja prirode pomoću bespredrasudne in- 
duktivne metode. Vidjeli smo pobliže njegov zahtjev bespred- 
rasudnosti. Sada moramo dešifrirati pobliže pojmove »spozna- 
ja prirode« i »indukcija«. 

Kakva spoznaja prirode naoružava čovjeka da ovlada 
njome? Obično se kaže, da je »prava spoznaja — spoznaja 
pomoću uzroka«. Bacon se slaže s tim, a također se slaže s 


X Ibid., str. 139. 

podjelom uzroka na materiju, formu, djelatni uzrok i svrhu. 
Samo on smatra, da je svrha beskorisna i da čak izvrće nau- 
ku, kad se ne radi o čovjekovoj djelatnosti, a da su djelatni 
uzrok i materija, kako se obično istražuju, prazne i besadr- 
žajne stvari, »nosioci vanjske forme uzroka«. Plodonosna je 
spoznaja dviju vrsta: spoznaja formi i spoznaja latentnog 
(skrivenog) shematizma tijela i njihova latentnog (skrive- 
nog) procesa. 


Pod latentnim shematizmom Bacon misli unutrašnju 
strukturu, unutrašnju građu tijela, koja se može otkriti samo 
misaonom analizom, a pod latentnim procesom — kontinuira- 
ni proces kojim konkretna složena tijela nastaju, propadaju 
ili se mijenjaju, a koji zbog svoje kontinuiranosti i postepe- 
nosti većim dijelom izmiče osjetilima. 


Mogućnosti djelovanja na osnovu spoznaje latentnog pro- 
cesa dosta su ograničene, jer se tu radi o spoznaji »djelomi- 
čnih i posebnih navika prirode«ž!, a ne o spoznaji osnovnih 
i općih zakona. Takvi osnovni i opći zakoni prirode, čija nam 
spoznaja omogućuje široko i plodno djelovanje, jesu forme. 


Pojam forme nije kod Bacona posve točno preciziran, ali 
nije ni potpuno neodređen. Prije svega, nesumnjivo je, da 
je on tijesno povezan s pojmom »jednostavne prirode« ili 
»jednostavnog svojstva« (»natura simplex«). Pod »jednosta- 
vnim prirodama« Bacon misli takva svojstva, na koja se mo- 
gu*raščlaniti (i od kojih se prema tome mogu i sastaviti) sva 
složena tijela. Ta su svojstva, na primjer, boja, svjetlost, topli- 
na, gustoća, težina, privlačenje, magnetska sposobnost i t. d. 
Svako jednostavno svojstvo ima svoju formu. Forme su tije- 
sno povezane s jednostavnim svojstvima, tako da svagdje, 
gdje postoji forma, postoji i odgovarajuća jednostavna pri- 
roda, a kad se forma ukloni, nestaje i njena priroda. Kakav 
je bliži karakter te povezanosti svojstva i forme? Da li je 
forma uzrok prirode, uzrok, koji je istog ranga kao i ona, ili 
je forma neka dublja, unutrašnja suština prirode, ili je ona 
zakon po kojem se ostvaruje veza među jednostavnim priro- 
dama, ili nešto četvrto (na primjer neka unutrašnja svrha ili 
idealni princip, koji upravlja materijalnim procesima)? Mi- 
šljenja među historičarima filozofije o ovom pitanju nisu 


N Ibid., str. 232. 

jednodušna, i to se dobrim dijelom objašnjava time, što i Ba- 
con o tome daje izjave, koje su (naročito na prvi pogled) vrlo 
različite. Relativno najčešće Bacon izjednačava formu sa za- 
konom. Tako na primjer u jednom aforizmu u prvome dijelu 
»Novog organona« on kaže: »Treba više proučavati materiju, 
njenu unutrašnju strukturu i promjene strukture (ejus sche- 
matismi et meta-schematismi), čisto djelovanje (actus purus)i 
zakon djelovanja ili kretanja; jer forme su izmišljotine 
ljudske duše, ako se formama ne nazovu ti zakoni djelova- 
nja.«22 Slično tame u drugom dijelu Bacon kaže da pod for- 
mama ne misli na »forme i ideje koje su apstraktne ili u ma- 
teriji neodređene ili loše određene« nego »zakone (leges) i od- 
ređenja (determinationes) čiste djelatnosti, koja uređuju i 
tvore neku jednostavnu prirodu, kao na primjer toplinu, 
svjetlost, težinu u svim mogućim materijama i subjektima, 
koji ih percipiraju. Dakle, ista je stvar forma topline ili for- 
ma svjetlosti i zakon topline ili zakon svjetlosti.23 Na dru- 
gim mjestima Bacon se slično izjašnjava o tome. Izraz »for- 
ma ili zakon« vrlo se često susreće kod njega. 


Međutim, ima također dosta Baconovih izjava u kojima 
on govori o formi kao unutrašnjoj suštini stvari. Nekima, na 
primjer Hofdingu, činilo se, da je ovo shvaćanje forme idea- 
lističko, platonističko-sholastičko i da je u nepomirljivoj su- 
protnosti s onim prvim, demokritovskim, materijalističko- 
mehanističkim. Meni se čini, da takve nepomirljive suprotno- 
sti nema i da to postaje očigledno, ako se obrati pažnja na 
neke momente, koji se često ispuštaju iz vida, iako čine pra- 
vi ključ za razumijevanje Baconova učenja o formama. To 
su Baconove izjave, koje odnos između forme i jednostavne 
prirode svođe na odnos između objektivne osnove i njene 
subjektivne pojave. Karakteristično je u tom pogledu ono 
mjesto gdje se kaže, da je »forma stvari sama stvar i stvar 
se ne razlikuje od forme drukčije nego što se pojava (appa- 
rens) razlikuje od postojećeg (existens), ili vanjsko od unu- 
trašnjeg, ili stvar u odnosu na čovjeka od stvari u odnosu na 
svemir (in ordine ad hominem et inordine ad universum)«.24 
I na jednom drugom mjestu, gdje nakon dugog istraživanja 
daje prvu definiciju forme topline, Bacon naglašava, da je 


2 Ibid.. str. 168—168. 
2 Ibid., str. 257—258. 
2 Ibid., str. 248. 

to definicija one topline, koja pripada svemiru, a ne samo 
osjetu (»ejus qui est in ordine ad universum, non relativus 
tantummodo ad sensum«25), 

Iz ovih izjava vidi se, da je Bacon razliku između forme 
i same stvari (odnosno njenih jednostavnih priroda) tražio 
na liniji razlike između subjektivnog i objektivnog. Jedno- 
stavne prirode stvari neposredno zapažamo osjetilima i one 
nam pokazuju stvari, kakve su u odnosu na nas. Proces ra- 
zotkrivanja formi je proces prodiranja do objektivne osnove 
tih svojstava, do objektivne zakonitosti ili objektivne suštine 
pojava. Drugim riječima razlika između forme i prirode u 
mnogome je analogna razlici između Lockovih (također De- 
mokritovih, Galilejevih, Descartesovih i Hobbesovih primar- 
nih i sekundarnih kvaliteta. I kad se stvar promatra u tom 
aspektu, onda se vidi, da između Baconovih izjava o formi kao 
zakonu i onih o formi kao suštini nema protivurječnosti. Sve 
se te izjave nalaze na liniji određenja forme kao objektivne 
osnove svojstava, koje opažamo, kao prave, subjektivnim na- 
činom opažanja nepomućene i neiskrivljene prirode stvari. 

Odatle se također vidi, koliko su krivo mislili oni, koji 
su u Baconovim formama, jednostavnim svojstvima i laten- 
tnim shematizmima vidjeli srodnost sa Platonom i Aristote- 
lom, dokaz da se Bacon uopće nije oslobodio sholastičkog 
utjecaja. O utjecaju Platona i sholastike ovdje se zapravo 
može govoriti uglavnom s obzirom na terminologiju. Sadr- 
žajno njegovo se učenje bitno razlikuje od Platonova i sho- 
lastičkog. Njegove forme ne čine kao Platonove neki po- 
sebni svijet ideja, koji se može spoznati samo sjećanjem. 
One nisu ni kao Aristotelove forme, koje se kao aktivni i 
stvaralački idealni princip suprotstavljaju mrtvoj i bespo- 
moćnoj materiji, nije to ni forma Tome Akvinskog, koja 
je »actus primus« (prvi akt), »principium agendi in unoquo- 
que« (princip djelovanja u svačemu), »finis materiae« (svrha 
materije) i t. d. Baconova forma nije nikakav aktivni idealni 
Princip ni idealna svrha materijalnih stvari, nego je to ima- 
nentna zakonitost stvari, njihova materijalna suština. Ona 
je doduše »nepromjenljiva i vječna«, ali nam ova metafizi- 
čka ograničenost Bacanova ne daje dovoljno prava da izvr- 
šimo identifikaciju njegovih formi sa sholastičkima. Isto je 


25 Ibid., str. 268. 

tako i s jednostavnim svojstvima, skrivenim procesom i skri- 
venim shematizmima. Sve su to stvari bez srednjovjekovne 
mistike, koje mogu biti spoznate upotrebom prirodnih du- 
hovnih sposobnosti čovjekovih. Baconovo učenje za razliku 
od sholastičkog ne znači zamračivanje suštine stvari neja- 
snim slikama i izrazima, nego naprotiv znači poziv, da se 
proučavaju opće zakonitosti prirode. 


VI 


Pošto smo objasnili, šta je Bacon mislio pod spoznajom 
prirode, treba da bliže pogledamo i njegovu induktivnu me- 
todu. Njene su opće karakteristike, kao što smo već rekli, si- 
stematičnost i postupnost. Njene dalje karakteristike uslov- 
ljene su prirodom objekta, koji njome treba proučavati. For- 
me, koje induktivna metoda treba da pronađe, moraju biti 
prisutne tamo gdje i jednostavne prirode, i odsutne tamo, 
gdje njih nema, a istovremeno s promjenom formi mora se vr- 
šiti i promjena jednostavnih priroda. 

Zato proučavanje formi mora početi sastavljanjem triju 
tablica. To su (1) Tabula Essentiae et Praesentiae (tablica 
postojanja i prisutnosti), t. j. tablica predmeta i pojava u 
kojima je prisutna priroda, čiju formu tražimo, (2) Tabula 
Declinationis sive Absentis in prozimo (tablica odstupanja 
ili odsutnosti u bližem), t. j. tablica predmeta i pojava, u 
kojima te prirode nema, premda su inače vrlo srodni pred- 
metima i pojavama iz prve tablice, kod kojih ta priroda po- 
stoji, (3) Tabula Graduum sive Comparativae (tablica stup- 
njeva ili upoređenja), gdje se navode primjeri, u kojima se ta 
priroda nalazi u većoj ili manjoj mjeri. 

Na osnovu ovih tablica (isključenjem pretpostavki, što 
protivuriječe bilo kojoj od njih) možemo napraviti hipotezu, 
t. j. provizorno odrediti traženu formu. Za ovo prvo odre- 
đenje tražene forme, koje nije definitivno, Bacon upotreblja- 
va naziv Permissio Intellectus (olakšica razumu) ili Vinde- 
minatio Prima (prva berba). 

Istražujući u svom »Novom organonu« kao primjer for- 
mu topline Bacon je došao do takvog prvog rezultata, pre- 
ma kojem je toplina jedna vrsta kretanja, i to takva, pri ko- 
joj tijelo teži (1) da se proširi i (2) podigne na gore, (3) a nje- 

gov su nosilac sitne čestice tijela, (4) koje se kreću vrlo 
brzo, 

Međutim, to je tek prvi rezultat istraživanja. Da bi se 
korigirale eventualne pogreške u tom rezultatu, da bi on bio 
dopunjen, konačno potvrđen i uspješno primijenjen, treba 
da istraživanje prođe još kroz devet faza. Bacon je od tih de- 
vet faza stigao da obradi samo prvu, ali nju je obradio vrlo 
opširno. 

To je proučavanje »prerogativnih instancija«, t. j. povla- 
šćenih, privilegiranih primjera, koji jasnije nego drugi mo- 
gu otkriti povezanost forme i prirode. Bacon navodi 27 vrsta 
takvih prerogativnih instancija. Među njima on, na primjer, 
vrlo opširno govori o instancijama križa (Instantiae crucis), 
koje također naziva »odlučujućim« i »presudnim«. To su ta- 
kvi primjeri, koji rješavaju problem, kad kolebamo između 
više podjednako vjerojatnih pretpostavki. 

Premda nedovršeno, Baconovo učenje o induktivnoj me- 
todi odigralo je krupnu ulogu u razvoju logike. Iako su se 
neki Millovi učenici trudili da omalovaže Baconove zasluge, 
ostaje činjenica da je Bacon prvi ocrtao konture one induk- 
tivne metode, kojom se i danas nauka služi, te da je John 
Stuart Mill, izrađujući u XIX. vijeku svoje četiri metode in- 
duktivnog istraživanja uzroka (metoda slaganja, metoda ra- 
zlike, metoda paralelnih promjena i metoda ostataka) samo 
u savršenijoj formi realizirao ideje, koje su već date u Baco- 
novim tablicama. 

Bez obzira na nesavršenost svog učenja o indukciji Ba- 
con ostaje tvorac induktivne metode novog vremena. To je 
njegova veličina ali i izvor njegove slabosti. Razrađujući in- 
duktivnu metodu Bacon je previdio veliko značenje, koje u 
naučnom istraživanju igra dedukcija, i u stvaranju hipoteza, 
i u provjeravanju točnosti eksperimentalno dobivenih rezul- 
tata. On je također previdio veliku ulogu, koju ima prouča- 
vanje i matematičko izražavanje kvantitativne strane pri- 
rodnih predmeta i pojava. 

U tom Baconovu neshvaćanju značenja dedukcije i ma- 
tematičke spoznaje neki su vidjeli dokaz, da je on zaostao 
za svojim vremenom, koje je bilo vrijeme velikog razvoja 
fizičko-matematičkih nauka. Međutim, ne treba ispuštati iz 
vida, da bi se sličan (iako naizgled suprotan) prigovor mogao 
učiniti Descartesu i čitavoj deduktivnoj školi, koja je nado- 

vezivala na njega. Ni ta škola svojim učenjem o metodi nije 
u potpunosti zadovoljavala potrebu prirodne nauke svoga 
vremena, koja je mogla da se razvija i stvarno se razvijala 
samo razumnom saradnjom indukcije i dedukcije. Praktičnu 
realizaciju jedinstva indukcije i dedukcije nalazimo i kod 
Galilea i kod Newtona. Filozofska uopćavanja Bacona i Des- 
cartesa bila su jednostrana i oni su u tom pogledu »zaostaja- 
li« za »svestranim«  prirodnjacima. Ali svojim »jednostra- 
nim« analizama oni su prirodnjacima dovodili do svijesti 
ono, što su ovi sami nesvijesno i zato često nasumce i luta- 
jući činili u praksi. 


VII 


Svojim učenjem o metodi Bacon je najviše zadužio filo- 
zofsku i naučnu misao. Ali krupno historijsko značenje ima- 
la je i njegova klasifikacija nauka, data u djelima, koja su 
trebala zamijeniti prvi dio »Velike obnove«. 

Stari vijek stvorio je dvije glavne klasifikacije nauka 
(odnosno podjele filozofije, što je tada bilo isto): Platonove 
škole i Aristotelovu. Podjela filozofije na dijalektiku (logi- 
ku), fiziku i etiku u Platonovoj školi bila je zasnovana na 
jednom subjektivnom principu, na različitosti duhovnih mo- 
ći čovjekovih (pojmovna spoznaja — dijalektika, t. j. logika; 
osjetilno opažanje — fizika; volja ili požuda — etika), a Ari- 
stotel je u svojoj podjeli kombinirao subjektivni princip (cilj 
spoznaje, prema kojem se nauka dijeli na praktične, stvara- 
lačke ili poetičke i teorijske) s objektivnim (objekti spoznaj- 
ne aktivnosti, prema kojima se vrši dalja podjela unutar 
spomenutih grupa). 

Uobičajena srednjovjekovna podjela nauka na »septem 
artes liberales« (»sedam slobodnih vještina«: gramatika, re- 
torika, dijalektika, aritmetika, geometrija, astronomija i te- 
orija muzike) predstavljala je znatan nazadak u poređenju 
s Platonom i Aristotelom, jer nije bila zasnovana na nekim 
teorijskim principima, nego na praktičnim nastavnim potre- 
bama. 

Bacon u svojoj klasifikaciji slično Aristotelu kombinira 
subjektivni i objektivni princip, pri čemu se na osnovu su- 
bjektivnog principa vrši glavna podjela, a na osnovu objek- 

tivnog dalje raščlanjivanje. Međutim, njegov subjektivni 
princip razlikuje se i od Aristotelova i od Platonova. Aristo- 
telovo dijeljenje po svrsi bilo je Baconu tuđe, jer je on sma- 
trao, da je krajnja svrha svake spoznaje praktično djelova- 
nje i obrnuto, da svako praktično djelovanje pretpostavlja 
neke teorijske istine. Polazeći od principa jedinstva teorije 
i prakse Bacon prirodno nije mogao prihvatiti dijeljenje na- 
uka na praktične i teorijske Samo unutar pojedinih nauka 
moguća je podjela na spekulativni (teorijskij i operativni 
(praktični) dio. Kao i Platon Bacon je pošao od principa 
različitosti duhovnih moći. Ali za razliku od Platona on je 
smatrao, da osnovu za podjelu nauka ne može činiti volja, 
jer ona nije spoznajna duhovna moć. Nauke su rezultat inte- 
lektualne djelatnosti i zato one mogu biti podijeljene samo 
na osnovu intelektualnih duhovnih funkcija. Takvim funk- 
cijama Bacon, u skladu sa shvaćanjima svoga vremena, sma- 
tra pamćenje (memoria), maštu (phantasia) i razum (ratio), 
i u skladu s njima dijeli nauke na historiju (počiva na pam- 
ćenju), poeziju (na fantaziji), filozofiju (na razumu). Dalja 
podjela vrši se na osnovu različitosti objekata, koji su pred- 
met tih spoznajnih moći. Tako je predmet filozofije trostruk: 
Deus, Natura, Homo i ona se prema tome dijeli na prirodnu 
teologiju, filozofiju prirode i antropologiju. Ovim trima dis- 
ciplinama dodaje se »philosophia prima«. Ona je »zajednička 
mati svih« i »univerzalna nauka«, koja istražuje zajedničke 
pretpostavke svih nauka. Prema tome to je začetak spoznaj- 
ne teorije, a ne metafizika (ontologija) kao Aristotelova prva 
filozofija. 

I pored svog subjektivizma Baconova klasifikacija nauka 
značila je napredak ne samo prema sholastičkoj, nego i pre- 
ma Platonovoj i Aristotelovoj, i u toku XVII. i XVIII. vijeka 
bila je opće prihvaćena. S manjim izmjenama nju su prihva- 
tili i D'Alembert i Diderot u svojoj Enciklopediji. 


VIII 
»Novum organum« je najznačajnije i najslavnije djelo 
Baconovo. Njegovi »Eseji ili savjeti politički i moralni« si- 
gurno su njegovo najčitanije djelo. Pisani konciznim i sliko- 


vitim stilom oni se lako i prijatno čitaju. S misaone strane 

su vrlo neujednačeni. Plitke i trivijalne pouke o tome, što 
sve treba vidjeti na putovanju, kako treba rasporediti sobe 
u kući, kako treba urediti svoj vrt i t. d. prepleću se s duho- 
vitim mislima o braku, djeci, ljubavi, kao i s lukavim maki- 
javelističkim političkim i životnim savjetima. 

On daje upute za postizanje i održanje visokog položaja 
(»ako postoje stranke, dobro je da čovjek pristane uz jednu 
dok se penje, a kad zauzme svoje mjesto neka bude neutra- 
lan«26), daje savjete za sprečavanje buna i nemira (pored 
ostalih sredstava u tu svrhu predlaže i ovo: »Uopće uzev, di- 
jeljenje i razbijanje svih stranaka i grupa, koje su protivne 
državi i izazivanje neprijateljstava ili bar nepovjerenja me- 
đu njima, nije najgori lijek«27). Opširno raspravlja i o pred- 
nostima i nedostacima pretvorstva, o izboru pratilaca i pri- 
jatelja (»U opaka vremena korisniji su preduzimljivi ljudi 
nego kreposni«28), daje savjete o tome kako se mogu naj- 
lakše pronaći izgovori za rat, o tome kako treba koristiti pri- 
jateljstvo (»Čovjek teško može da govori o svojim zasluga- 
ma, još manje da ih veliča, a da pritom ne izgleda neskro- 
man... ali sve to izgleda lijepo, kad se čuje iz usta prijate- 
lja.«29), i t. d. 


Iz Baconovih »Ogleda« također se razabire njegov stav 
prema različitim društvenim klasama i staležima. Iz njih se 
vidi da je Bacon bio pristalica apsolutne monarhije i sma- 
trao, da su vladari »kao nebeska tijela, koja prouzrokuju 
dobra i zla vremena.«30._ O plemstvu je mislio, da je u mo- 
narhiji potrebno (da umjerava vladalačku vlast, koja bi se 
inače izvrgla u tiraniju), a u demokraciji nepotrebno, ali da 
je u svakom slučaju štetno, ako je previše mnogobrojno i 
ako ima previše bogatstva i vlasti, jer to teško pritiskuje na- 
rod i istovremeno ugrožava kralja. Zato Bacon savjetuje vla- 
daru, da se čuva velike vlastele i da kao protutežu njoj ko- 
risti niže plemstvo, koje zbog rascjepkanosti nije tako opa- 
sno. Trgovci su po Baconu žila kucavica državnog blagosta- 
nja pa ako oni ne napreduju, ne će napredovati ni kraljev- 


2% F. Bacon: »Eseji ili saveti politički i moralni«. S engleskog preveo 
B. Jevtić. Izd. »Matice Srpske«, Novi Sad 1952, str. 48. 

2 Ibid.. str. 61. 

8 Ibid., str. 162. 

2 Ibid., str. 100. 

* Ibid., str. 75. 

stvo. Što se tiče puka, on Bacona zanima pretežno kao jedan 
od mogućih izvora pobuna, koje treba spriječiti. 

U »Ogledima« Bacon također iznosi svoje mišljenje o 
religiji i ateizmu. Izjašnjava se protiv ateizma za religiju, ali 
ujedno kaže, da je ateizam bolji od praznovjerja. 

Pored misli, koje pokazuju da je u društvenim pitanji- 
ma stajao na idealističkom stanovištu (on na primjer kaže: 
»Najveći preokreti, koji nastaju među ljudima, jesu preokre- 
ti sekta i religija. Jer te oblasti vladaju najvećma ljudskim 
umovima«31) nalaze se tu i začeci materijalističkog gleda- 
nja na historiju (na primjer: »Prvi lijek ili predohrana pro- 
tiv buna sastoji se u uklanjanju na svaki mogući način onog 
materijalnog uzroka bune, o kojem smo govorili, to jest 
oskudice i siromaštva u zemlji.«32) 

U svom djelu »Nova Atlantida« iznio je Bacon svoj dru- 
štveni ideal. Društveni poredak u »Novoj Atlantidi« je kla- 
sni poredak vrlo sličan onom u tadašnjoj Engleskoj. Ono što 
daje zanimljivost »Novoj Atlantidi«, to je visoki razvoj pri- 
rodnih nauka i tehnike, mnoštvo otkrića, koja su rezultat 
eksperimentalnog proučavanja prirode. 

U društvenim pogledima Baconovim nema naročite du- 
bine ni revolucionarnosti. Ali su to ipak progresivni pogledi 
jednog ideologa apsolutne monarhije, u vrijeme kad je ona 
još odgovarala interesima buržoaskog razvitka zemlje. 


IX 


Osnovno značenje Bacona za historiju ljudske misli nije 
u njegovim društveno-političkim pogledima, kao ni u njego- 
vim historijskim, književnim i pravnim radovima (kojih ta- 
kođer ima prilično mnogo), nego u njegovoj borbi za obnovu 
prirodnih nauka i, naročito, u pokušaju stvaranja nove me- 
tode prirodno-naučnog istraživanja. 

Ontološku i spoznajno-teorijsku problematiku Bacon ni- 
je osjećao kao neku posebnu problematiku. Ali u osnovi nje- 
gova rješenja problema metode leži određeni ontološki i spo- 
znajno-teorijski stav. Premda pitanje o pravoj prirodi bitka 


N Ibid., str. 186—187. 
HA Ibid., str. 59. 

nije nikad zasebno postavljao i rješavao, Bacon je, raspra- 
vljajući problem metode, polazio od pretpostavke, da je svi- 
jet materijalan i da postoji nezavisno od ljudske svijesti, vje- 
čan, nestvoriv i neuništiv. U »Novom organonu« on kaže da 
»nikakav požar, nikakva težina ili pritisak, nikakvo nasilje, 
najzad nikakvo, makoliko dugo, vrijeme ne može pretvoriti 
u ništa bilo kakvu, makar i najsićušniju česticu materije; 
ona će uvijek biti nešto i zauzimat će neko mjesto.«33 

Isto tako, iako Bacon spoznajno-teorijski problem nikad 
nije analizirao onako, kao štojetona primjer učinio Locke, 
njegovo učenje o induktivnoj metodi polagalo je temelje em- 
pirističkoj spoznajnoj teoriji. Pri tome treba obratiti pažnju 
na to, da Baconov empirizam i pored svoje jednostranosti ipak 
nije bio onako krajnje jednostran, kao što se to često misli. 
To se vidi i iz njegova opisa induktivne metode, koja po nje- 
mu uključuje i upotrebu hipoteza, i iz njegovih izričitih izja- 
va. Tako on u svom »Novom Organonu«, upoređujući em- 
piričare sa mravima, koji su nesposobni da stvore nešto ori-" 
ginalno, jer samo sabiru i troše hranu, a racionaliste sa pau- 
kom, koji sam iz sebe ispreda svoje niti, tvrdi da je pravo fi- 
lozofsko stvaralaštvo slično pčelinom. Kao što pčela svoj ma- 
terijal sabire u vrinom i poljskom cvijeću, ali ga prerađuje 
i tako stvara med, tako bi trebalo da filozofija ujedini eks- 
perimentalno prikupljanje građe i njeno racionalno prera- 
đivanje u duhu. Također treba imati u vidu, da su se novo- 
vjeki empirizam i racionalizam, iako u uzajamnoj suprotno- 
sti, nalazili u zajedničkom frontu prema Srednjem vijeku. 
Jer srednjovjekovnom shvaćanju, da ljudima bog preko svo- 
jih izabranika objavljuje istinu, oni su suprotstavljali uvje- 
renje novog vremena, da čovjek ispravnom upotrebom svo- 
jih prirodnih duhovnih sposobnosti može doći do spoznaje 
istine. 

Baconovo materijalističko-empirističko učenje o metodi 
usprkos svih svojih metafizičkih jednostranosti i ograniče- 
nosti ostaje značajan dokument buđenja ljudske misli iz 
srednjovjekovnog sna. 


2 »The Works of Francis Bacon«, etc. Vol. I. Lonđon 1879, p. 330. 

THOMAS HOBBES 


Kao i Bacona, problem metode naučnog istraživanja za- 
okupljao jei Hobbesa. Kritički odmjeravajući ne samo Baco- 
novu empirističku, nego i Descartesovu racionalističku me- 
todu, kao i metodičke postupke, kojima su matematičko-fi- 
zičke nauke postizale sve veće uspjehe, on je u svom učenju 
o metodi pokušao dati neke vrste sintezu empirizma i racio- 
nalizma. 

Ali ne ostajući samo na problemu metode, Hobbes je ta- 
kođer nastojao izgraditi svoj filozofski sistem. Težnja za sis- 
tematizacijom, toliko karakteristična za XVII. stoljeće (u ko- 
je je Bacon stupio samo jednom nogom) nije slučajna. Poslije 
kritike sholastike i prodora novih ideja u toku XIV., XV.i 
XVI. vijeka došlo je vrijeme da se te ideje logički izvedu, 
obrazlože i srede. Descartes, Hobbes, Spinoza, prihvaćaju se 
toga posla. Hobbes je svoj posao izvršio do kraja: izgradio je 
jedan zaokruženi i dovršeni materijalistički filozofski sistem. 
Ova sistematizatorska tendencija razlikuje Hobbesa od Ba. 
cona, kod kojeg je težište bilo na pokazivanju puta i otvara- 
nju perspektiva. 

Hobbesova filozofija razlikuje se od Baconove i svojom 
orijentacijom na društvenu problematiku. Dok je spoznaja 
prirode bila glavna briga Baconova, u centru Hobbesovih in- 
teresa nalaze se društveni problemi. Ni to nije bilo slučajno. 
Njegovu pažnju usmjeravali su na te društvene probleme 
burni historijski dogadaji njegova vremena. 


I 
Francis Bacon bio je dijete predrevolucionarne epohe. 


Thomas Hobbes, iako nepuna tri decenija mlađi, doživio je i 
burna revolucionarna zbivanja. U toku svoga dugog, 91-go- 

dišnjeg života (1588-—1679), bio je očevidac mnogih značaj- 
nih događaja engleske historije. Godina Hobbesova rođenja 
bila je istovremeno godina propasti španjolske »Nepobjedive 
armade«, njegova mladost protjecala je za vrijeme kraljice 
Elizabete, a kao zreo čovjek bio je svjedok borbe između par- 
lamenta i feudalnih snaga okupljenih oko kralja. Doživio je 
i pobjedonosnu buržoasku revoluciju (1640. saziv »Dugog 
parlamenta«, 1642—1648 gradanski rat, 1649. pogubljenje 
kralja Karla I. i proglašenje republike, 1653—1658 Crom- 
wellova diktatura), kao i restauraciju Stuarta dvije godine 
poslije Cromwellove smrti (1660). 

Prema ovim historijskim događajima Hobbes nije bio 
ravnodušan. U borbi protiv kralja i parlamenta on se najpri- 
je opredijelio za rojaliste, te se pred pobjedonosnim revolu- 
cionarnim snagama morao skloniti u Francusku (1640). Ali 
kad je revolucija pobijedila, počeo je sve više zastupati po- 
trebu pomirenja s njom, te se najzad razišao s rojalistima i 
vratio natrag u Englesku (1651), gdje je bio povoljno pri- 
mljen. Poslije restauracije monarhije (1660. god.) vladajući 
dvorski i crkveni krugovi gledali su ga poprijeko, iako se 
sam kralj Karlo II. Stuart, njegov bivši učenik, odnosio pre- 
ma njemu s naizgled velikim poštovanjem i simpatijom (šio 
mu međutim nije smetalo da zabrani štampanje Hobbesove 
knjige!). 

Međutim, iako se Hobbes aktivno zanimao za politička 
zbivanja svog vremena, ona ga nisu nikad uspjela poilpuno 
uvući u vrtlog dnevnih političkih strasti. Njegov životni put 
bio je prije svega životni put naučnog radnika i borca za 
istinu. Završivši studije u Oxfordu zaposlio se kod barona 
Cavendisha od Hardwicka, kasnijeg Earla od Devonshirea, 
kao kućni učitelj i putni pratilac njegova sina. Dugogodišnja 
Hobbesova služba kod porodice Cavendish, s kojom je u to- 
ku čitavog života ostao u prijateljskim vezama, kao i neke 
slične službe, omogućili su mu da najveći dio svoga vreme- 
na posveti naučnim studijama kao i da već prije svog jeda- 
naestgodišnjeg izgnaničkog boravka u Francuskoj putuje u 
inostranstvo u tri maha (1610—1613, 1629-1630, 1634—1636). 
Ta putovanja po Francuskoj i Italiji, s Parizom kao glavnom 
stanicom, mnogo su djelovala na intelektualni razvoj Hob- 
besa, koji jena njima došao u doticaj s mnogima od tada naj- 
istaknutijih filozofa (upoznao je Mersenna, Gassendija, Gali- 

lea, a nije posve isključeno i Descartesa). Ovaj koniakt s 
francuskom kulturom, kao i kontakt sa Baconom, kojemu je 
pomagao u prevođenju njegovih »Eseja« na latinski jezik, 
imao je veliki utjecaj na filozofske i teorijske poglede Hob- 
besa, koji su se izgrađivali dosta sporo (iako mlađi od Hob- 
besa, Descartes je prije razvio svoja originalna shvaćanja). 

Svoja glavna djela Hobbes je napisao i objavio u zrelim 
godinama, i to baš u vrijeme najžešćih revolucionarnih bu- 
ra. Prvi veći filozofski rad »The Elements of Law, Natural 
and Politic« (Elementi zakona, prirodnog i političkog), koji 
je prvobitno izišao 1650. u dva dijela: »Human Nature« (Ljud- 
ska priroda) i »De corpore politico« (O političkom tijelu) on 
je napisao prije svoga bijega u Francusku 1640. godine, t. j. 
sa preko 50 godina. U francuskom izgnanstvu izdao je knji- 
gu »De cive« (O građaninu, treći dio sistematskog djela »Ele- 
menta philosophica«) 1642. god.i pripremio »Leviathan or the 
Matter, Form and Power of a Commonwealth, ecclesiastical 
and civil«, (objavljen 1651. god. u Londonu) (Leviatan ili 
materija, forma i vlast crkvene i građanske države). Po po- 
vratku u revolucionarnu Englesku dovršio je i izdao »De 
corpore«, 1655. (O tijelu; prvi dio »Elemenata filozofije)«, 
»De homine«, 1658. (O čovjeku; drugi dio »Elemenata filo- 
zofije«). 

Ni u vrijeme restauracije, iako već u dubokoj starosti, 
Hobbes nije prestao da se aktivno bavi naukom. Vodio je 
polemike i diskusije s biskupom Brahmallom (o slobodi vo- 
lje) i s matematičarom Wallisom, preveo je na engleski čita- 
vog Homera, napisao historiju Dugog parlamenta (»Behe- 
moth or the Long Parliament«) pa čak i neku crkvenu histo- 
riju u stihovima. Samo je smrt mogla uzeti pero iz ruku ovog 
energičnog i poletnog mislioca, čije su fizičke potrebe bile 
uvijek vrlo skromne, a žeđ za istinom — neutaživa. 


Ii 


U centru Hobbesova teorijskog interesa bila je proble- 
matika čovjeka i društva, glavna njegova težnja bila je da 
izgradi jedan cjeloviti i sveobuhvatni filozofski sistem, u ko- 
jem bi i područje društvenog života bilo uključeno i priro- 
dno objašnjeno a glavna teza, na kojoj je pokušao izgraditi 

čitav svoj sistem, bila je, da realno postoje samo pojedi- 
načna materijalna tijela i da je svaka promjena samo kreta- 
nje tijela. 

Ova osnovna materijalistička teza Hobbesova leži i u 
osnovi njegove definicije filozofije. 

Filozofija se po Hobbesu može prije svega odrediti kao 
»racionalna spoznaja posljedica ili pojava iz njihovih pozna- 
tih uzroka ili izvora i obrnuto mogućih uzroka ili izvora iz 
poznatih posljedica.«! 

Precizirajući pojam »racionalne spoznaje« on ističe, da 
pod taj pojam ne potpada znanje, koje počiva na osjetnom 
opažanju i pamćenju, kao ni praktični razum. Racionalna 
spoznaja je računanje, t. j. zbrajanje i oduzimanje. Racional- 
na spoznaja dobivena putem zbrajanja je, na primjer, kad 
konstatirajući da je nešto (1) tijelo, (2) živo i (3) razumno, 
zaključujemo, da imamo pred sobom razumno živo biće ili 
čovjeka. Na sličan način zbrajanjem predočaba četverokut, 
istostran, pravokutan, nastaje predodžba kvadrat. 

Što se tiče predmeta filozofije, on bi prema naprijed na- 
vedenoj definiciji bio uzročno-posljedična povezanost pojava. 
Međutim, pošto je napomenuo, da su pojave samo »sposob- 
nosti ili moći tijela« Hobbes bliže određuje predmet filozo- 
fije govoreći da je to »svako tijelo, čije proizvođenje pojmo- 
vno shvaćamo i koje u tom pogledu možemo uporediti s dru- 
gim tijelima; ili također, kod kojeg se vrši sastavljanje i ra- 
stavljanje, t. j. svako tijelo o čijem proizvođenju i svojstvi- 
ma imamo spoznaju.«" 

U skladu s ovakvim određenjem predmeta filozofije Hob- 
bes iz područja filozofije isključuje učenje o bogu, anđelima 
i svim drugim izmišljenim neempirijskim bićima, koja nisu ni- 
kakva tijela (i kod kojih prema tome nema ni postanka ni svoj- 
stava), a isto tako i historiju (prirodnu i političku) kao nauku, 
koja se temelji na iskustvu i autoritetu i u kojoj je nepri- 
mjenljivo računanje, a također i astrologiju, proročke vje- 
štine, učenje o poštovanju boga kao i svako ne samo lažno 
nego i dobro neobrazloženo učenje; jer sva ta učenja, koja 


! Thomas Hobbes: »Grundzige der Philosophie. Erster Teil. Lehre vom 
Korper«. In Auswahl ibersetzt und herausgegeben von M. Frischeisen- 
Kčhler. Der Philosoph:!schen Bibliothek Bd. 157. Leipzig. Verlag von Fe'ix 
Meiner 1815. Str. 28. 

2Ibid., str. 33. 

potječu iz božanske objave, crkvenog autoriteta i sličnih iz- 
vora mogu biti samo predmet vjerovanja, a ne nauke. 

Polazeći od svoje definicije filozofije Hobbes je izveo 
određeni zaključak i o društvenom zadatku i značenju filo- 
zofije. Otkrivajući uzročnu vezu među pojavama, filozofija 
nam omogućuje da predviđamo posljedice, te da se tim pred- 
viđanjem koristimo radi poboljšanja ljudskog života. »Nau- 
ka služi moći!« — kaže on. I dalje: »I svaka spekulacija na 
kraju svršava s radnjom ili izvršenjem.«3 

Iz svoje definicije filozofije Hobbes izvodi i njenu podje- 
lu. Filozofija proučava tijela, pa kako postoje dvije osno- 
vne vrste tijela, prirodna i umjetna (t. j. država), tako se i 
filozofija dijeli na filozofiju prirode i filozofiju države. Ka- 
ko je međutim element umjetnog tijela, čovjek, istovremeno 
i najsavršenije prirodno tijelo, potrebno je iz učenja o drža- 
vi izdvojiti učenje o čovjeku. Tako se filozofija raščlanjuje 
na tri osnovna dijela, koja je Hobbes obradio u tri dijela 
svog sistematskog rada »Elementa philosophica«. 

Već iz Hobbesove definicije filozofije može se djelomi- 
čno vidjeti njegov odnos prema Baconu. Kao i Bacon on na- 
glašava praktično značenje filozofije. Kao i Bacon on sma- 
tra, da je otkrivanje kauzalnih veza u materijalnoj stvarno- 
sti zadatak filozofije. Ali predmet spoznaje određen je već 
mnogo jasnije i bez primjese sholastičke terminologije: to 
nisu »forme« nego »tijela i njihove pojave.« 

Prema krugu problema, koje po njemu obuhvaća filozo- 
fija, Hobbes je također blizak Baconu, ali ide za korak da- 
lje. On kao i Bacon identificira filozofiju sa naukom, isklju- 
čujući iz nje historiju i religioznu »objavu«. Međutim, za ra- 
zliku od Bacona, koji je u okviru filozofije ostavio učenje o 
bogu (racionalnu teologiju), Hobbes u okviru filozofije osta- 
vlja samo učenje o ćovjeku i prirodi, potpuno isključujući bo- 
ga kao objekt filozofije. To je svakako, u odnosu prema Ba- 
conu, bio značajan korak naprijed. 


III 


I u svom učenju o metodi Hobbes ide dalje od Bacona. 
Tu se osjeća Descartesov i još više Galileov utjecaj. Onu me- 


3 Ibidem, str. 31. 

todu, koju je Galilei primjenjivao u praksi pokušao je Hob- 
bes teorijski obrazložiti. 

U skladu sa svojom definicijom filozofije kao racionalne 
spoznaje uzročnih veza, Hobbes definira metodu filozofije kao 
»najkraći put da se pronađu posljedice iz njihovih poznatih 
uzroka i uzroci iz njihovih poznatih posljedica.«4 A iz ove 
definicije Hobbes izvodi zaključak, da postoje dvije osnovne 
metode u filozofiji: kompozitivna ili sintetička i rezolutivna 
ili analitička. Sintetičkom metodom izvodimo posljedice iz 
njihovih uzroka, a analitičkom otkrivamo uzroke pojava, ko- 
je su nam date u iskustvu. U bližem određenju analitičke i 
sintetičke metode Hobbes nije posve dosljedan ni precizan. 
Ipak, može se zaključiti, da odnos tih dviju metoda izgleda 
ovako: sintetička (deduktivna) metoda je ideal naučne spo- 
znaje. Ali ona pretpostavlja neke univerzalne polazne princi- 
pe. Te principe postavlja analitička metoda polazeći od osje- 
tnog opažanja. U VI. glavi svoje knjige »De corpore«, spo- 
menuvši da je metoda filozofije »djelomično analitička, dje- 
lomično sintetička«, Hobbes dodaje: »Analitičko je naime 
postavljanje principa polazeći od osjetilnog opažanja; ostalo 
je naprotiv sintetičko.«5 Na drugom mjestu kaže, da je 
»pri istraživanju uzroka potrebna dijelom analitička, dije- 
lom sintetička metoda; analitička da utvrdi pojedinačne 
pretpostavke posljedice; sintetička — da u ukupni efekt sa- 
žme ono, što ove pojedinačne pretpostavke prouzrokuju sva- 
ka za sebe.«5 

Dakle, analiza postavlja prve principe, koji su ujedno 
najopćenitije istine, a sinteza iz njih deduktivno, putem ni- 
za silogizama, izvodi sve ostalo. 

Prvi principi, koje otkrivamo i postavljamo analitičkom 
metodom, jesu definicije univerzalija. U ovoj točci Hobbes 
se zapleće u protivurječnosti. S jedne strane, on kaže, da ana- 
liza postavlja te principe polazeći od onoga, što nam je da- 
to u osjetnom iskustvu, da ona ide »od osjetnog opažanja 
stvari k univerzalnim principima«,7, a s druge strane tvrdi, 
da su ti principi »od prirode poznati«, da »oni doduše trebaju 
objašnjenje, ali ne dokaz«,5 i štoviše »da oni uopće ne tre- 


38 


baju nikakvu metodu.«" Međutim, s treće strane, negira se 
jedno i drugo, jer se tvrdi, da su te definicije »istine, koje su 
pronalazači jezika samovoljno utvrdili.«!% Jer: »Sud, da je 
čovjek živo biće (da damo primjer) samo je zato istinit, jer 
se ljudima jednoć svidjelo, da ova dva imena (t. j. čovjek i 
živo biće) dadu istoj stvari.«l! 

Na taj način, u pitanju o porijeklu polaznih principa de- 
dukcije Hobbes se zapleo. Da li ona te principe proizvoljno 
postavlja, ili su oni neke prirođene istine, ili se otkrivaju 
nekom drugom posebnom metodom? Svako od tih rješenja 
ima svoje teškoće i Hobbes se, kako izgleda, nije mogao pot- 
puno opredijeliti niti za jedno. 


Kad su prvi principi postavljeni, onda primjenjujemo 
sintetičku (kompozitivnu) metodu. Njom se najprije izgrađu- 
je geometrija (jer »uzalud se studira filozofija prirode, ako 
se ne počne geometrijom«!2) a zatim učenje o kretanju (me- 
hanika). Taj deduktivni niz prekida se međutim pri prije- 
lazu od mehanike na fiziku, jer su nam fizičke pojave date 
samo u osjetnom opažanju i sve znanje o njima i njihovim 
principima počiva na osjetu. Upravo zato što se tu dedukti- 
vni niz prekida, naše spoznaje o uzrocima tih pojava nisu 
apsolutno nužne nego hipotetične. Mi ne _ možemo istražiti 
»kako se proizvode« te pojave, nego samo kako bi one »mo- 
gle biti proizvedene.«13 


Na fizici počiva filozofija morala, a na ovoj filozofija dr- 
žave. Međutim principi filozofije države mogu se po Hobbe- 
su izvesti ne samo deduktivno (sintetički) iz prvih principa 
filozofije, nego i analitičkom metodom. Štoviše sam Hobbes 
nije ni pokušao da ih objasni prvom metodom. 


Hobbes je tako napravio interesantan pokušaj sinteze 
induktivne i deduktivne metcde, pri čemu je dedukcija 
uzata kao osnovna i idealna metoda, kojoj indukcija služi samo 
kao pomoćno sredstvo i dopuna. Ali on nije uspio ujediniti 
indukciju i dedukciju u organsku cjelinu. Ispala je prije neka 
mehanička koegzistencija i raspodjela interesnih sfera između 


* Ibid., str. 80. 
19 Ibid., str. 54. 
N Ibid., str. 53. 
2 Ibid., str. 83. 
\ Ibid., str. 160. 

indukcije i dedukcije. Usprkos tome ovaj Hobbesov pokušaj 
zaslužuje pažnju kao prvi značajan pokušaj sinteze indukcije 
i dedukcije, empirizma i racionalizma u novijoj filozofiji. 


IV 


U svom djelu »De corpore« iznio je Hobbes svoje logičko- 
metodološke, ontološke, spoznajnoteorijske i prirodno-filozof- 
ske poglede. 

Hobbesova logika je nominalistička. Osnovni element mi- 
šljenja je po Hobbesu »ime«. »Ime« je riječ koja vrši dvostruku 
funkciju: ona je »biljeg« (nota), koji služi da nas podsjeti na 
neke naše ranije misli, a također i »znak« (signum), t. j. sred- 
stvo za saopćavanje naših misli drugima. Imena nemaju ni- 
kakve sličnosti sa stvarima, koje »obilježuju« i »označuju«, 
nego im se daju sasvim proizvoljno. Univerzalnim imenima 
(na pr. čovjek, drvo) ne odgovaraju neki univerzalni predmeti, 
nego su ona samo biljeg i znak, koji je zajednički mnogim 
pojedinačnim stvarima. 

Zbrajanjem, t. j. povezivanjem dvaju imena pomoću ko- 
pule nastaje »rečenica« (propositio). Njome se izražava, da se 
ta dva imena odnose na istu stvar ili da je »prvo ime sadržano 
u drugom«. Istinit je sud, čiji je predikat ime stvari, čije je 
ime i subjekt. 

Zbrajanjem dviju rečenica s jednim zajedničkim imenom 
nastaje silogizam, čiji je rezultat treći sud, u kojem se pove- 
zuju dva još nepovezana imena. Može se također reći, da je 
silogizam zbrajanje triju imena. 

Kao što se vidi, Hobbesova logika je izrazito nominali- 
stička. U njoj uopće nema govora o pojmovima i sudovima, 
nego samo o imenima i rečenicama. Ime je osnovni element 
te logike. 


Svako je ime naziv za pojedinačnu stvar. Međutim pojedi- 
načne stvari, kojima se daju imena, mogu se podijeliti na četiri 
kategorije: tijela, akcidencije, fantazme i sama imena. 

Od ovih četiriju kategorija svih stvari nezavisno od sub- 
jekta i potpuno samostalno postoje samo tijela. Tijelo Hobbes 
definira kao »ono što se nezavisno od našeg mišljenja podudara 
s bilo kojim dijelom prostora ili se proteže zajedno s njim.«!+ 


“ Ibid., str. 105. 

Prema ovoj tipično mehanističko-materijalističkoj definiciji 
uz postojanje nezavisno od naše svijesti kao jedina suštinska 
karakteristika tijela navodi se protežnost (prostiranje, prostor- 
nost). Međutim ni protežnost nijeisto štoi tijelo. Ona je samo 
akcidencija tijela. Što je akcidencija, kaže Hobbes, lakše 
je objasniti primjerima nego definicijom. Kao primjer akciden- 
cija on uz protežnost navodi promjenu mjesta i mirovanje. 
Ipak on pokušava dati i definiciju akcidencije, ali daje dvije 
formulacije, koje nisu potpuno u skladu. Tako, s jedne strane, 
definira akcidenciju kao »sposobnost tijela, kojom ono izaziva 
u nama predodžbu o sebi«,l15 a s druge strane, kao »način 
našeg opažanja tijela«.16 Iako je u prvoj definiciji sadržan i 
subjektivni element, a ni u drugoj nije potpuno isključen 
objektivni, ipak je po prvoj definiciji akcidencija u osnovi 
objektivna sposobnost tijela, a po drugoj subjektivni način 
opažanja. 

Međutim, ako uzmemo u obzir sve, što je Hobbes govorio 
o akcidencijama, očigledno je, da prva definicija adekvatnije 
izražava Hobbesovo mišljenje. U skladu je s prvom defini- 
cijom, na primjer, kad Hobbes naglašava, da se akcidencije 
nalaze u tijelu, iako ne kao njegovi dijelovi, nego onako »kako 
je veličina ili mirovanje ili kretanje u onome, što je veliko, 
što miruje ili što se kreće.«17 

Akcidencija ima različitih vrsta. Neke su zajedničke svim 
tijelima i bez njih ni jedno tijelo ne može postojati. To su 
protežnost i oblik. Ostale akcidencije, kao mirovanje i kreta- 
nje, boja, tvrdoća i slično nisu zajedničke svim tijelima, pa 
mogu nestati i biti zamijenjene drugima, a da tijelo ne pre- 
stane postojati. 

Akcidencija, radi koje jednom tijelu dajemo određeno 
ime, zove se suština ili esencija. Esencija pak, ukoliko je pro- 
izvedena, zove se forma. Tijelo u odnosu na bilo koju akci- 
denciju naziva se subjekt, a u odnosu na formu materija. 
Materija, koja je zajednička svim tijelima i koju po Aristo- 
telovu primjeru nazivaju materia prima, nije neko posebno 
tijelo nego samo jedno korisno ime. »Ona naime označava 
predodžbu tijela bez obzira na formu i akcidenciju, izuzima- 


1 Ibid., str. 106. 
W Ibid., str. 106. 
“ Ibid., str. 107. 

jući samo veličinu ili protežnost i sposobnost primati forme i 
akcidencije.«138 


Što se tiče prostora i vremena, oni po Hobbesu nisu čak 
ni akcidencije tijela, oni su samo fantazme, to jest naše pre- 
dodžbe o akcidencijama tijela. Prostor je fantazma stvari, koje 
postoje izvan nas, pri kojoj promatramo samo tu njihovu akci- 
denciju da egzistiraju nezavisno od našeg duha, a vrijeme je 
»fantazma ranijeg i kasnijeg u kretanju«. To znači, da u 
osnovi prostora i vremena leže dvije realne osobine, dvije 
akcidencije tijela: veličina (ili protežnost) i kretanje. Međutim 
prostor i vrijeme su samo subjektivne predodžbe o tim objek- 
tivnim akcidencijama. Iako bi se veličina tijela mogla nazvati 
realnim prostorom a naša predodžba o njoj imaginarnim pro- 
storom Hobbes ističe da on riječju »prostor« označuje uvijek 
samo imaginarni prostor. 


Prostor i vrijeme su po Hobbesu subjektivni, ali također 
imaju svoju objektivnu osnovu. To vrijedi i za sve druge naše 
fantazme i za ljudsku svijest uopće. Tijelo i njegove akciden- 
cije mogu postojati nezavisno od svijesti, ali svijest ne može 
postojati nezavisno od materijalnih tijela. 


Svi psihički procesi počivaju na osjetima, koji su izvor 
svih naših znanja o tijelima i njihovim promjenama. A osjet 
nije nešto nematerijalno, nego promjena tijela, koje osjeća. 
Uzrok osjeta je vanjsko tijelo ili objekt, koji bilo neposredno 
(kao kod okusa i dodira) bilo posredno (kao kod gledanja, 
slušanja i mirisanja) vrši pritisak na određeni osjetilni organ. 
Taj se pritisak preko živaca, membrana i t. d. prenosi do mozga 
i srca, gdje izaziva otpor i protupritisak, koji, zato što se 
usmjerava van, izgleda kao da stvarno jest negdje izvan čo- 
vjeka. A taj privid ili fantazma jest osjet. Prema tome razli- 
čiti osjetni kvaliteti su u vanjskim predmetima samo različite 
vrste kretanja materije, a osjeti su samo fantazme unutrašnjih 
kretanja, koja nastaju u nama uslijed djelovanja vanjskih 
predmeta na naša osjetila. Predodžbe mašte i pamćenja samo 
su uslijed neprisutnosti objekta oslabljeni osjeti, pamćenje 
mnogih stvari čini iskustvo, maštanja onih, koji spavaju, 
zovemo snovima i t. d. Jednom riječi svi psihički procesi imaju 
svoju osnovu u krajnjoj liniji u osjetima. 


\ Ibid., str. 118. 

Tako vidimo, da čitavo Hobbesovo psihološko, logičko, 
spoznajnoteorijsko i ontološko učenje počiva na tezi o po- 
jedinačnom tijelu i njegovim akcidencijama kao onom, što 
realno postoji. Ta je teza bila nominalistička, jer je insistira- 
jući na pojedinačnosti realnih tijela pretvarala opće pojmove 
u proizvoljno odabrana imena. Ona je bila mehanicističko- 
materijalistička (mogli bismo možda reći i geometristička), 
jer je priznajući egzistenciju tijela nezavisno od naše svijesti 
ujedno svodila tijelo na protežnost, a sve promjene tijela na 
mehaničko kretanje. 

Svojim nominalističkim oblikom nastavljala je ta teza 
tradicije srednjovjekovnog engleskog nominalizma i Bacona, 
a svojim mehanicizmom i geometrizmom, svojom težnjom da 
negira kvalitativnu raznolikost materijalnog svijeta (koju je 
Bacon svojim učenjem o 23 vrste kretanja i o formama afir- 
mirao), svojom težnjom da reducira materijalnost na pro- 
težnost, kretanje na promjenu mjesta i uopće kvalitativno 
na kvantitativno, ona je adekvatno izražavala matematičko- 
geometrijski duh prirodnih nauka svoga vremena. 

Svojim materijalističkim učenjem udarao je Hobbes pro- 
tiv idealističkih predrasuda srednjovjekovnog realizma kao i 
protiv Descartesova dualizma.1? Doduše nominalistički i me- 
hanicistički oblik toga materijalizma nužno je uvjetovao neke 
koncesije idealizmu i prema tome unutrašnje nedosljednosti 
u Hobbesovu učenju. Tako svojim učenjem o subjektivnosti 
prostora i vremena, koje nikako nije potpuno idealističko (jer 
on nalazi i neke objektivne osnove subjektivnih predočaba 
prostora i vremena), ali svakako sadrži i koncesije idealizmu, 
Hobbes dolazi u suprotnost sa svojim učenjem o kretanju kao 
objektivnoj akcidenciji tijela (jer kretanje definira kao pro- 
mjenu mjesta u prostoru, a vrijeme također označuje kao 
pretpostavku kretanja). 


% Kritički stav Hobbesov prema Descartesu vidi se iz njegovih prigo- 
vora Descartesovim »Meditacijama« (»Meditationes de prima philosopnia«). 
Descartes, koji se 1639. nastanio u Holandiji, završio je u početku 1640. 
svoje »Meditacije«, pa je (164) rukopis poslao u Pariz svom prijatelju 
filozofu Marinu Mersennu (s kojim je jedino održavao stalnu vezu) s mol- 
bom da mu prikupi primjedbe tamošnjih filozofa. Mersenne je taj rukopis 
dao na čitanje i Hobbesu. koji je napisao svoje primjedbe. U njima on s 
materijalističkih pozicija kritizira Descartesove »Meditacije«. Kritizirajući 
Descartesov dualizam, kao i njegovu teoriju urođenih ideja, argumente za 
egzistenciju boga i t. d., Hobbes je dokazivao, da je »opravdanija pretpo- 
stavka, da je supstancija koja misli materljalna, nego druga, da je ona 
imaterijalna«, i da su duh i mišljenje samo »kretanje u stanovitim dijelo- 
vima organskog tijela.« U svom odgovoru Descartes je odbacio sve Hob- 
besove prigovore i porekao im gotovo svaku vrijednost. 

Međutim i pored svojih slabosti i nedosljednosti Hobbe- 
sov filozofski sistem ostaje najsveobuhvatniji, najradikalniji, 
najdublji i najtemeljitije obrazloženi materijalistički filozof- 
ski sistem novog vremena u najmanju ruku sve do pojave 
Holbachova »Sistema prirode«. 


v 


Društveni problemi bili su kod Bacona u drugom planu. 
Nova metoda prirodnih nauka bila je njegov glavni cilj. 
Osnovna težnja Hobbesova bila je naprotiv obračun sa sred- 
njovjekovnim teološkim shvaćanjima čovjeka i društva, a 
prije svega objašnjenje problema države na prirodan i racio- 
nalan način. 

Problem države nije slučajno zainteresirao Hobbesa. Re- 
volucija, građanski rat, krv, pustošenje, skidanje jedne okru- 
njene glave, revolucionarna diktatura, restauracija monarhije 
— svi ti burni događaji sredinom XVII. vij. tražili su svoje 
teorijsko objašnjenje, svoje teorijsko opravdanje ili osudu, 
svoj program ili kritiku. Borba se vodila oko vlasti u državi; 
trebalo je stvoriti teoriju države. Toga se i prihvaća Hobbes. 

U svom učenju o državi Hobbes se suprotstavlja srednjo- 
vjekovnom shvaćanju i radikalno razvija elemente novog 
shvaćanja, koji se nalaze i kod nekih drugih renesansnih mi- 
slilaca (J. Althusiusa, H. Grotiusa, S. Puffendorfa i drugih). 

Prema tomističkom crkvenom učenju čovjek je od pri- 
rode uključen u jedan svjetski božanski poredak, čiji je sa- 
stavni dio i država. Iako nije savršena kao crkva, država je 
najsavršenija prirodna zajednica, preduslov moralnog života 
i sreće ljudi. Ona nije samo neka moralna ili pravna obaveza 
ili norma, nego jedna konkretna realnost, koja je data prije 
pojedinca i izvan koje pojedinac ne može egzistirati. 

Novovjeko shvaćanje, čije se klice javljaju već prije 
Hobbesa, ali koje on prvi radikalno i konzekventno formuli- 
ra, preokreće ovaj odnos. Nije država, nego je pojedinac prva 
realnost. Prirodno stanje čovjekovo nije državno ni društveno 
stanje. Čovjek je po prirodi slobodan pojedinac. Država nije 
prirodna zajednica, nego umjetna tvorevina, koja ima svoj 
smisao i opravdanje jedino ukoliko zadovoljava i osigurava 
određene realne potrebe pojedinaca. Ona je dobra samo ako 

je njeno uređenje takvo, kao da je ono rezultat slobodno 
sklopljenog društvenog ugovora među pojedincima. 


Suprotstavljanje prirodnog stanja i države, prirodno 
pravo i prirodni zakon, te društveni ugovor — tim riječima 
mogli bi se izraziti okviri, u kojima se najčešće kreće društve- 
na misao XVI.—XVIII. v. u svojoj borbi protiv srednjovje- 
kovnih shvaćanja. Međutim i u tim okvirima moguće su velik» 
razlike u mišljenjima. Da li je čovjek nekada stvarno bio u 
prirodnom stanju ili je to samo jedno fiktivno stanje, u kojem 
bi čovjek bio da nema države? Da li je društveni ugovor 
historijska činjenica ili pravna pretpostavka? Da li je čovjek- 
pojedinac po prirodi dobar ili zao i da li država treba da 
zaštiti njegovu prirodnu dobrotu ili obuzda njegovu zloću? 
Kakav oblik upravljanja može najbolje zadovoljiti potrebe 
pojedinaca, koji se ujedinjuju u državu? Ova i niz drugih 
pitanja mogu se riješiti na vrlo različite načine. 


Thomas Hobbes smatra zabludom mišljenje, da je čo- 
vjek od prirode društveno biće, da on od prirode teži udru- 
živanju s drugim ljudima. Čovjek je naprotiv od prirode 
egoist, njegova je osnovna težnja samoodržanje. On želi da 
održi svoj život i zdravlje a izbjegne smrt i patnje, pa makar 
i na račun tuđe štete. Čovjek od prirode teži gospodstvu, a 
ne društvu. Njegova trajna i neumorna težnja za vlašću pre- 
staje jedino kad umre. 


Svi ljudi su od prirode jednaki i po tjelesnim i po du- 
hovnim sposobnostima (razlike su male a osim toga, ukoliko 
je neka osobina slabije razvijena, nju nadoknađuje druga, 
koja je razvijena jače) i imaju jednako pravo na sve stvari. 
Upravo uslijed te jednakosti, kada dva čovjeka žele upotrebiti 
na svoju korist istu stvar, ni jedan ne će da ustupi, te među 
njima dolazi do sukoba, u«kojem jedan nastoji uništiti drugo- 
ga. Čovjek je čovjeku vuk (Homo homini lupus). Kako svaki 
čovjek predstavlja potencijalnu opasnost za drugoga, prirodno 
se rađa nepovjerenje i strah, a iz straha rat. Jer čovjek se od 
tuđeg napada može najlakše obraniti tako da ga preduhitri, 
da silom pokori ili onemogući druge ljude. Prema tome je 
bellum omnium contra omnes (rat svih protiv sviju) prirodno 
stanje čovjekovo. U tom stanju, u kojem je svaki pojedinac 
prepušten zaštiti vlastite snage, nema ni svojine ni pravedno- 
sti, nego svatko ima pravo da čini sve, što smatra da mu 

može koristiti u borbi za samoodržanje. Sva su sredstva i svi 
postupci dopušteni. 

Na taj način prirodno stanje čovjekovo je rat svakoga 
protiv svakoga. To je stanje jadno, jer se u njemu ne mogu 
razvijati ni industrija, zanati, trgovina, ni nauka, književnost, 
umjetnost. U njemu vlada opća nesigurnost, strah, uzajamno 
nepovjerenje i sumnjičavost, smrtna opasnost, a čovjekov je 
život tu »samotan, jadan, prljav, surov i kratak«. 

Strah od smrti i želja za mirnim i udobnim životom pod- 
stiču čovjeka da traži izlaz iz stanja rata, a razum poka- 
zuje put, koji vodi u mir. Taj put razum pokazuje otkriva- 
jući prirodne zakone. Prirodni zakon je takvo opće pravilo 
razuma, koje propisuje što čovjek mora, a što ne smije činiti, 
da bi se što uspješnije održao na životu. Prirodnih zakona ima 
mnogo, ali svi oni proistječu iz prvog i osnovnog, koji kaže, 
da svatko treba da teži za mirom, dokle god ima nade da ga 
postigne; a kad ga ne može postići, može pribjeći ratu. Iz 
ovog osnovnog zakona slijedi drugi, prema kojemu čovjek, ako 
su drugi voljni da učine to isto, mora i sam biti voljan da se 
odrekne svog prirodnog prava na sve u onoj mjeri, u kojoj to 
zahtijevaju interesi mira i da se zadovolji s toliko slobode 
prema drugima, koliko bi drugima prepustio prema sebi sa- 
mom. Drugim riječima, ovaj zakon traži da prenesemo na dru- 
ge ona prava, koja bi, kad bismo ih zadržali, sprečavala mir 
ljudskog roda. Odatle proistječe treći zakon, koji traži, da 
budemo pravedni, t. j. da poštujemo ugovore, kojima smo 
svoja prava prenijeli na druge, a zatim slijedi niz drugih 
zakona. Oni propisuju da budemo zahvalni na dobročinstvi- 
ma, da opraštamo prošle uvrede ljudima, koji se iskreno ka- 
ju, it. d. Sva se ta pravila svode na jedno: »Ne čini drugome 
ono, što ne bi želio da se tebi učini.« 

Prema tome prirodni zakon se bitno razlikuje od prirod- 
nog stanja. Prirodno stanje je stanje u kojem vlada prirodno 
pravo, t. j. pravo svakoga na sve, apsolutna sloboda. Prirodni 
zakon traži da se ograniči prirodno pravo i da se tako učini 
kraj prirodnom stanju i stvori država. 

Država je umjetno tijelo. Nastaje na osnovu ugovora, 
kojim svi na nekoj teritoriji nastanjeni pojedinci prenose na 
jednog čovjeka ili skupinu ljudi dio svojih prirodnih prava, 
s time, da im taj čovjek (ili skupina) osigurava miran život. 

Hobbes je definira kao »jednu ličnost,20 čija volja uslijed 
ugovora više ljudi vrijedi kao volja sviju, tako da ona može 
upotrebiti sile i moći pojedinaca za zajednički mir i za- 
štitu.«ž1 

Nosilac te ličnosti zove se suveren i ima suverenu vlast, 
a svi ostali su njegovi podanici. Suveren može biti ili jedan 
covjek (tada je to monarhija) ili skupština svih građana 
(= demokracija) ili jedan dio njih (= aristokracija) a svoju 
vlast on može zadobiti bilo tako da mu se iz straha pokore oni, 
koje je pobijedio u ratu (to je prirodno porijeklo države), bilo 
da mu se dobrovoljno potčine oni, koji od njega očekuju za- 
štitu protiv nekog drugog, koga se boje (to je postanak osni- 
vanjem ili institucijom). 

Bez obzira na to tko je suveren i kako je došao do vlasti, 
njegova su prava velika i nedjeljiva. On odlučuje o ratu i 
miru, on određuje zakone, izabire suce, zapovjednike i či- 
novnike, propisuje nagrade i kazne. On također prosuđuje, 
koje su doktrine i religije ispravne a koje nisu. Sve što učini 
suveren dobro je i nitko ga ne može optužiti ni kazniti zbog 
bilo kakvog postupka niti mu može oduzeti njegovu vlast. 
Jednom riječju, suverena vlast mora biti apsolutna. Samo u 
nekim, posve izuzetnim slučajevima (na pr. kad bi suveren 
tražio od nekog da ubije sam sebe ili drugog čovjeka) podanik 
može bez nepravde odbiti da izvrši naredbu. Iako takva ne- 
ograničena vlast može imati mnoge loše posljedice, Ine su po 
Hobbesovu mišljenju daleko manje od nesreća, koje sa sobom 
donosi prirodno stanje. 

O tome, koja je od tri državne forme (monarhija, aristo- 
kracija, demokracija) najbolja, Hobbes je donekle mijenjao 
mišljenje. U djelu »Elements of law« on smatra, da je naj- 
bolja forma upravljanja monarhija. U »De cive« (1642) za- 
stupa isto mišljenje, ali ujedno u predgovoru kaže, da nije 
htio »reći ništa, iz čega bi se moglo zaključiti, da po mom 
mišljenju aristokratskoj ili demokratskoj državi građani du- 
guju manje poslušnosti nego monarhističkoj. Jer, premda sam 
u X. glavi pokušao pokazati pomoću nekih razloga, da je mo- 
narhija prikladnija od drugih državnih formi (što je u ovom 
spisu jedina točka, koja, priznajem, nije dokazana, nego samo 

2 Izraz »Jjedna ličnost« upotrebljava Hobbes za državu zato, što u njoj 
vlada jedna volja. 


2 Thomas Hobbes: sElementa philosophica de cive«. Amsterdam: 1647. 
Str. 83. Vidi i definiciju države na str. 164. ove knjige. 

učinjena vjerojatnom), ipak sam više puta i izričito rekao, da 
državna vlast u svakoj državnoj formi mora biti najviša i 
svuda jednaka.«žž U »Leviathanu« Hobbes također ističe raz- 
ne prednosti monarhije, ali navodi i njene slabe strane, te 
nijednu formu upravljanja ne proglašuje izričito najboljom. 
Naprotiv, on upozorava da se o tome, koja je od ove tri forme 
najbolja, ne smije raspravljati tamo, gdje već postoji bilo koja 
od njih, nego »onu, koja je tu, treba uvijek preferirati, podr- 
žavati i smatrati za najbolju, jer je i protiv zakona prirode i 
protiv božanskog pozitivnog zakona, da se čini nešto što bi 
bilo usmjereno na njeno obaranje.«23 


Ono, što je bitno za Hobbesa, to nije ova ili ona forma 
državne vlasti, nego to da ona bude koncentrirana u rukama 
jednog (individualnog ili kolektivnog) suverena, koji je ne 
dijeli ni s kim drugim. 

Iz ovog općeg stava Hobbesova proističe, da u državi ne 
može postojati ni crkvena vlast, koja bi bila nezavisna od 
Civilne ili čak možda i iznad nje. Prava, koja suveren ima u 
odnosu na religiju i crkvu, proističu kako iz prirode same 
državne vlasti, tako i iz prirode religije i crkve. 

Korijen religije nalazi se po Hobbesu samo u čovjeku. 
Čovjekova briga za budućnost navodi ga da istražuje uzroke 
stvari, jer mu spoznaja uzroka omogućuje da predvidi buduće 
događaje. Međutim, kako ne mogu otkriti uzroke mnogih po- 
java, ljudima misao o budućnosti uliva strah od smrti, siro- 
maštva i drugih nevolja. Taj strah, koji je posljedica ljudskog 
neznanja, stvara vjeru u bogove kao uzročnike neobjašnjivih 
pojava. Kako se ljudi međusobno mnogo razlikuju, nije čudo, 
što su i bogovi, ti proizvodi njihove preplašene mašte, neobič- 
no različiti. Hobbes doduše tvrdi da, za razliku od mnogobo- 
žačkih bogova, predodžba o jednom vječnom, beskrajnom i 
svemogućem bogu ne potječe toliko iz straha, koliko iz raz- 
mišljanja o uzrocima stvari, koje, vodeći od jedne pojave do 
njenog uzroka, od toga uzroka do njegova uzroka i tako dalje, 
najzad logično dovodi do zaključka, da mora postojati jedan 
prvi i krajnji uzrok svih stvari. Međutim, definirajući poj- 
move »religija«, »praznovjerje« i »prava religija« Hobbes ipak 
ističe strah kao suštinu svake religije. On kaže: 

2 Op. cit., str. 10. 


22 »Leviathan« by Thomas Hobbes. Edited with an Introduction by M. 
Oakeshott. Oxford. P. 361. 

»Strah od nevidljive sile, bilo da ju je izmislio duh, bilo 
da je zamišljaju prema pričama, koje su javno dopuštene, jest 
religija; ako nisu dopuštene, tada je to praznovjerje. A kad je 
zamišljena sila zaista takva, kakvu je zamišljamo, tad je to 
prava religija.«24 

Kao što vidimo praznovjerje i religija u ovim su defini- 
cijama u suštini izjednačeni. Oni se ne razlikuju po nekim 
svojim unutrašnjim svojstvima, nego po jednoj okolnosti, koja 
im je vanjska (postojanje ili nepostojanje javne sankcije). 

Što se tiče »prave religije«, to u Hobbesovoj filozofiji 
ostaje čisto teorijski pojam, bez ikakve primjene u praktičnom 
životu. Kako je vjerovanje po svojoj prirodi nevidljivo, mi u 
sebi možemo slobodno vjerovati u što hoćemo i bilo koju reli- 
giju možemo smatrati pravom. Međutim, kako su naše riječi 
i postupci nešto, što se tiče i drugih ljudi, oni se moraju kre- 
tati u okvirima, što ih propisuje sila, čiji je zadatak regulira- 
nje uzajamnih odnosa među ljudima, t. j. država. Nosilac su- 
verene vlasti ima vrhovnu vlast ne samo u državnim, nego 
i u crkvenim poslovima. On propisuje crkvene zakone i odre- 
đuje koja su religiozna vjerovanja prikladna za mir i treba 
da se propovijedaju, a koja ne. Ako želi, suveren može upravu 
religioznih poslova u svojoj zemlji povjeriti papi, nekom bi- 
skupu ili skupu biskupa. Ali njemu uvijek ostaje vrhovna vlast 
i pravo da bilo kojeg crkvenog dostojanstvenika imenuje ili 
smijeni. Ovo stanovište Hobbes obrazlaže ne samo argumen- 
tima razuma, nego i brojnim citatima iz Sv. pisma. 

Iako danas nije teško uočiti slabe točke i historijsku ogra- 
ničenost Hobbesove društveno-političke koncepcije, ona je za 
svoje vrijeme predstavijala značajno naučno dostignuće. 

Učenje o prirodnom stanju kao ratu svih protiv sviju 
počivalo je na nehistorijskoj i metafizičkoj pretpostavci, da 
postoji jedna vječna i nepromjenljiva ljudska priroda i da je 
ona identična s onom konkretnom ljudskom prirodom, koja 
se historijski formira u buržoaskom društvu (rat svih protiv 
sviju samo je apsolutiziranje one situacije, koja vlada u bur- 
žoaskom društvu, gdje je čovjek čovjeku zaista vuk). Među- 
tim, iako nehistorijsko i jednostrano to učenje unapređivalo 
je ljudsku spoznaju ukoliko je bilo usmjereno protiv naivnih 
iluzija o prirodnoj dobroti čovjekovoj i o sretnom životu u 


H Ibid., str. 35. 

nekom davno prošlom prirodnom stanju (u »zlatnom vijeku« 
ili »zemaljskom raju«) te je upućivalo na realističnije prou- 
čavanje motiva ljudske djelatnosti. 

Isto tako korak naprijed predstavljala je Hobbesovo shva- 
ćanje prirodnih zakona. Iako se njegovi prirodni zakoni (pra- 
vednost, zahvalnost, opraštanje uvreda it.d.) sadržajno veći- 
nom poklapaju sa kršćanskim moralnim normama, oni se od 
ovih bitno razlikuju, jer svoje pretenzije na obavezno pošti- 
vanje ne crpu iz božanske volje, iz koje po kršćanskom shva- 
ćanju potječu, nego iz ljudskog razuma, koji ih je otkrio kao 
pravila korisna za održanje života. 

Tretirajući državu kao umjetnu, racionalno konstruiranu 
tvorevinu, zasnivajući je na društvenom ugovoru slobodnih 
pojedinaca, koji su došli do spoznaje prirodnih zakona, Hobbes 
ostaje u granicama idealističkog shvaćanja države i društva. 
Ne razlikujući pojmove »država« i »društvo« i ne uviđajući, 
da se društveni problemi ne mogu svesti na odnos: pojedinac 
— društvo, jer pored pojedinca i društva postoje i društvene 
grupe (u prvom redu klase, a zatim i staleži, slojevi it. d.) sa 
svojim posebnim interesima, Hobbes je morao ostati dosta da- 
leko od objašnjenja pravih uzroka postanka države. Ipak je 
njegovo učenje o državi predstavljalo korak naprijed prema 
srednjovjekovnom teološkom shvaćanju države kao sastavnog 
dijela božanskog svjetskog poretka, jer je postanak, suštinu, 
funkcije i prava države nastojalo objasniti i obrazložiti bez 
intervencije natprirodnih sila. 

Iz istog razloga i Hobbesovo učenje o potrebi apsolutne 
vlasti suverena u državi previše je smjelo karakterizirati kao 
teorijsko opravdanje apsolutizma kuće Stuart ili uopće kao 
nešto reakcionarno, aristokratsko, feudalno it.d, kao što to 
neki čine. Istina je, doduše, da ono u osnovi poriče građanima 
pravo na revoluciju,25 te da se samo vrlo nategnuto može 
promatrati kao potpuno adekvatan teorijski izraz revolucio- 
narne prakse engleske buržoazije sredinom XVII. vijeka. Ali 
isto tako je sigurno, da je krivo smatrati Hobbesovu teoriju za 
teorijsko opravdanje apsolutizma Stuarta već zbog toga, što 


25 Kažem u osnovi, jer bi se u nekim Hobbesovim objašnjenjima 
moglo naći čak i opravdanje za građansku neposlušnost i revoluciju. Tako 
na pr. Hobbesova tvrdnja, da se podanici moraju pokoravati suverenu 
samo dotle, dok »straje vlast, kojom je on sposoban da ih štiti«. (eLevia- 
ihan«, str. 144) mogla bi se protumačiti i u tom smislu, da su podanici oslo- 
bođeni od obaveza prema suverenu, ukoliko ih državna vlast ne štiti, nego 
naprotiv svojim nasiljima ugrožava njihove živote i sigurnost. 

Hobbes nije smatrao da suverena vlast mora biti u rukama 
jednog čovjeka. Ako se tome doda Hobbesov metod opravdanja 
apsolutne vlasti (ne njenim božanskim porijeklom, nego ljud- 
skim društvenim ugovorom) i njegovo rješenje odnosa države 
prema religiji i crkvi, možemo reći, da je njegova teorija 
apsolutizma po čitavom svom duhu bila antifeudalna, bur- 
žoaska. Ona nije adekvatno odražavala sve raznolike kon- 
kretne praktične potrebe engleske buržoazije XVII. vijeka, ali 
je točno izražavala jednu od njenih osnovnih potreba: potrebu 
za jakom državnom vlašću, koja bi osiguravala miran razvoj 
industrijske i trgovinske radinosti i ujedno vodila borbu 
protiv ostataka feudalnih decentralizatorskih i partikulari- 
stičkih tendencija. 

Iz svega se ovog vidi, da je Hobbesova filozofija, i pored 
toga što je njen tvorac u političkoj borbi neko vrijeme pri- 
stajao uz reakciju, bila u suštini progresivna i da je po svom 
objektivnom sadržaju odgovarala potrebama i interesima bur- 
žoaskog razvoja Engleske. 


VI 


Bacon i Hobbes bili su predstavnici progresivne materi- 
jalističke, empirističke, antiteološke filozofske misli u XVII. 
vijeku. Ali i reakcionarne društvene snage izgrađivale su u 
revolucionarnoj epohi svoju ideologiju. 

U isto vrijeme dok -Hobbes razvija svoju materijalističku 
misao, pojavljuje se niz filozofa, koji brane idealističku filo- 
zofiju i religiju. To su Robert Greville, Lord Brooke (1608— 
1643) i predstavnici takozvane »kembričke (Cambridge) škole« 
Nathaniel Culverwel (umro 1651.), Ralph Cudworth (1617— 
1688), Henry More (1614—1687). Ovaj je pravac, kako primje- 
ćuje točno Harald Hčffding bio »mnogo više učena mistika 
nego novo filozofsko mišljenje«. Osnovni su njihovi izvori 
neoplatonizam i kršćanska teologija, a kod nekih (na pr. 
Morea) ima i utjecaja Descartesa ali i kabalističke mistike. 
S tih pozicija oni žestoko napadaju na Hobbesa. Oni odbacuju 
učenje o empirijskom porijeklu spoznaje i dokazuju da postoje 
vječne, nepromjenljive, samoočevidne moralne ideje, koje, kao 
i matematičke istine, važe nezavisno od egzistencije svijetai 
čovjeka. Te moralne ideje usadio je u ljudsku dušu bog. Na 

taj način oni zastupaju apriorizam i religiozni misticizam i 
napadaju Hobbesov ateizam (već za Hobbesova života a i dugo 
vremena poslije njegove smrti u ustima religioznih ljudi naziv 
»hobist« bio je sinonim za »ateist«). 

Među Hobbesovim kritičarima bio je i Richard Cumber- 
land (rođen 1632, studirao u Cambridgu, umro 1719. kao bi- 
skup u Petrogradu), autor djela »De legibus naturae disquisitio 
philosophica« (Filozofsko istraživanje o zakonima prirođe). 
Hobbesovoj tezi, da je čovjek od prirode individualist i ego- 
ist i da samo racionalnim razmišljanjem o mogućim koristi- 
ma života u društvu dolazi do udruživanja, Cumberland su- 
protstavlja tezu, da je korijen morala i društvenog života u 
altruističkim sklonostima i nagonima, koji se od početka na- 
laze u ljudskoj prirodi kao i egoističke tendencije. 


JOHN LOCKE 


Ma koliko to izgledalo paradoksalno, John Locke bio je u 
isto vrijeme i veliki kritičar i veliki apologet ljudskog razuma. 
Nitko prije njega nije izvršio tako temeljitu kritičku analizu 
sposobnosti našeg razuma. Ali on je ujedno duboko vjerovao, 
da je naš razum, iako previše slab i ograničen da bi spoznao 
sve tajne svemira, potpuno dovoljan da bismo spoznali sve, 
što nam treba za sretan i moralan život. Proklamirajući 
zahtjev da na razumu treba da se temelji sva individualna i 
društvena aktivnost čovjekova, on je, za razliku od Bacona i 
Hobbesa, koji i pored svoga velikog difuznog utjecaja nisu 
stvorili nikakvog pokreta ni škole, postao začetnik prosvjeti- 
teljstva, toga velikog buržoaskog slobodarskog pokreta, koji je 
dominirao duhovnim životom Evrope. a naročito Engleske i 
Francuske XVIII. vijeka. 


I 


John Locke rodio se iste godine kao i Spinoza, a gotovo 
pola vijeka poslije Hobbesa (1632. godine). Revolucionarna zbi- 
vanja u Engleskoj sredinom XVII. vijeka doživljavao je kao 
dječak i mladić. Dok je njegov otac, pravnik i vatreni purita- 
nac, kao oficir revolucionarne armije aktivno sudjelovao u 
građanskom ratu, dotle je sin učio, najprije na školi u West- 
minsteru (1646—1653) a zatim u Oxfordu (1653—1657), gdje je 
po završetku studija ostao kao neke vrste asistent za grčki 
jezik i retoriku, a kasnije za moralnu filozofiju. Skolastička 
filozofija, koja je u to vrijeme još uvijek dominirala u Ox- 
fordu, nije uspjela da zarazi Locka. Osjećajući antipatiju pre- 
ma njoj, on je svoj boravak u Oxfordu koristio prije svega za 
samostalno studiranje novijih filozofskih djela (u prvom re- 

du Descartesovih, a također i Baconovih, Hobbesovih, Gas- 
sendijevih), kao i za proučavanje prirodnih nauka (kemije, 
eksperimentalne fizike i naročito medicine), te se upoznaoi 
sprijateljio sa slavnim kemičarom Robertom Boylom i liječ- 
nikom Sydenhamom, koji su se na području svojih struka 
borili za primjenu empirijskih metoda. 

U vrijeme Lockova rada na oxfordskom univerzitetu do- 
šlo je do restauracije Stuarta. Uplašivši se svoga vlastitog 
radikalizma, a još više razvijanja revolucionarne energije 
masa, buržoazija i novo plemstvo ponudili su (dvije godine 
poslije Cromwellove smrti) krunu sinu pogubljenog kralja 
Karlu II. Stuartu. (Vladao 1660—1685). S obnovom kraljevstva 
obnovljena je i suprotnost između kralja i parlamenta, te je 
došlo do obrazovanja dviju stranaka: torijevaca (svećenstvo, 
dvorska aristokracija i zaostalo plemstvo — pristalice kraljev- 
skog apsolutizma) i whigovaca (predstavnici buržoazije i no- 
vog plemstva — pristalice ograničenja kraljevske vlasti i 
vladavine parlamenta). 

Locke, koji je u prvo vrijeme poslije restauracije bio do- 
nekle sklon Stuartima, našao se uskoro u taboru whigovaca. 
Na takvu njegovu političku orijentaciju mnogo je djelovalo 
njegovo poznanstvo (sklopljeno 1666. god.) s baronom Ashle- 
yem, kasnijim lordom Shaftesburyjem, jednim od vođa whi- 
govske opozicije. U toku niza godina on je bio kućni liječnik 
Ashleyeve porodice, odgojitelj njegova najstarija sina, a ta- 
kođer sekretar i savjetnik samog baruna. 

Kad je Ashley 1672. godine postao lord-kancelar Locke je 
dobio visoku državnu funkciju, a kad je on uskoro poslije 
toga pao, morao je malo kasnije i Locke napustiti svoj položaj 
(1675), te je otišao u Francusku, odakle se vratio poslije četi- 
ri godine. Pred naletom reakcije morao je lord Shaftesbury 
1682. godine pobjeći u Holandiju, gdje je iduće godine umro, a 
nekoliko mjeseci poslije njegove smrti i Locke se sklonio u 
Holandiju, gdje je proveo pet godina. To su bile godine nje- 
gova plodnog rada, u kojima je pored ostalog dovršio i svoje 
glavno djelo »Ogled o ljudskom razumu«. 

Međutim trijumf reakcije u Engleskoj nije bio dugotrajan. 
Nasljednik Karla II., njegov brat James II., bavio se nereal- 
nim planom, da obnovi ne samo radikalni kraljevski apsoluti- 
zam, već i katolicizam, pa suse whigovci sporazumjeli s di- 
jelom torryjevaca, da na prijestol pozovu iz Holandije kralja, 

koji će im bolje odgovarati — Vilima Oranskog. On se odazvao 
pozivu parlamenta, te se, ne naišavši na otpor, iskrcao 1688. u 
Engleskoj, dok je James pobjegao u Francusku. Taj događaj, 
koji se u buržoaskoj historiografiji naziva »slavnom revoluci- 
jom« (»Gorius Revolution«), zapravo je, po Engelsovim rije- 
čima, bio »konripromis između buržoazije u njenom usponu i 
ranijih feudalnih veleposjednika«. A Marx kaže, da je slavna 
revolucija »dovela s Vilimom III. Orlanskim na vlast velepo- 
sjednike i kapitalističke šićardžije«. 

Tako je 1688. godine u Engleskoj uspostavljena buržoaska 
monarhija, u kojoj kralju pripada uglavnom čast, a parlamen- 
tu vlast. A sam parlament otada je bio organ vladavine bur- 
žoasko-plemićkog saveza, saveza, u kojem je pored jedinstva 
postojala i protivurječnost između torryjevaca (konzervativ- 
nog plemićkog krila toga saveza) i whigovaca (njegova buržoa- 
skog krila). Između te dvije partije stalno se vodila borba i 
prevlast je pripadala čas jednoj, čas drugoj (do godine 1760. 
pretežno whigovcima). Ali ta borba stalno je ostajala u parla- 
mentarnom okviru. 

Zajedno s Vilimom Oranskim (točnije: brodom, kojim je 
putovala kraljeva žena), vratio se u Englesku i Locke. Do- 
Živjevši tako pobjedu političkih principa, za koje se zalagao, 
on je ostatak života proveo zadovoljan i poštovan. Ponuđenu 
dužnost poslanika na brandenburškom dvoru odbio je iz zdrav- 
stvenih razloga, ali je prihvatio neke lakše sinekurne dužno- 
sti. 1691. godine preselio se na seosko dobro jedne prijateljske 
porodice kraj Londona, gdje je mirno proživio posljednjih 
trinaest godina primajući povremeno posjete Collinsa, Moly- 
neuxa, Newtona i drugih istaknutih naučnih radnika i pošto- 
valaca. Tu je ovaj mislilac, koji je po američkom historičaru 
filozofije W. K. Wrightu posjedovao »najbolje crte puritanizma 
— pobožnost, razboritost, svijest, poštenje, marljivost, samo- 
pouzdanje i ljubav prema slobodi« najzad dočekao i smrt 
(1704. godine). 


II 
Postavljajući i rješavajući metodološki problem Bacon je 
polazio od određenih ontoloških i spoznajnoteorijskih pretpo- 
stavki, koje nije bliže istraživao. Ontološka pretpostavka, da 


je svijet po svojoj prirodi materijalan, te da postoji po vlasti- 

tim zakonima, koji ne zavise od ljudske svijesti, bila je za 
njega isto tako nesumnjiva, kao i spoznajnoteorijska pretpo- 
stavka, da se taj svijet može spoznati, ako se upotrebi isprav- 
na spoznajna metoda. Zato je on svoje napore koncentrirao na 
rješavanje metodološkog problema, a o spomenutim pretpo- 
stavkama eksplicite se izjašnjavao samo povremeno i više- 
manje uzgredno. 

Materijalističko rješenje ontološkog problema, koje je kod 
Bacona bilo nedokazana pretpostavka, Hobbes je kritički 
analizirao i pokušao obrazložiti i dokazati, te na njemu izgra- 
diti jedan sveobuhvatni filozofski sistem. U tome on nije bio 
usamljen, jer je rješavanje problema bitka i građenje filo- 
zofskih sistema na osnovu određenog rješenja toga problema 
bilo karakteristično i za njegove suvremenike racionalističke 
filozofe Descartesa i Spinozu. 

Međutim u tim svojim nastojanjima svi su oni, kao i 
Bacon, polazili od više-manje nedokazane pretpostavke, da 
ljudski duh pravilnom upotrebom svojih moći može rješiti te 
probleme. Ovu pretpostavku Locke čini problemom i svojim 
glavnim zadatkom on smatra upravo njeno kritičko ispitivanje. 


Taj zadatak pokušao je Locke riješiti u svom glavnom 
djelu: »An Essay concerning Human Understanding«, 1690. 
(»Ogled o ljudskom razumu«), čije je osnovne misli izložio i u 
manjem radu pod naslovom »On the Conduct of the Under- 
standing« (»O upravljanju razumom«). 

U uvodu svoga ogleda Locke najavljuje, da će u njemu 
istraživati »porijeklo, sigurnost, i opseg ljudske spoznaje, 
zajedno s temeljima i stupnjevima vjerovanja, mnijenju i 
pristajanja«.! 

Pri tome on izričito naglašava, da u plan njegova istra- 
živanja ne ulaze, ma koliko bile zanimljive, spekulacije o 
suštini duha i o njegovu odnosu prema tijelu. Bez obzira 
na to, što je duh sam po sebi, Locke želi istražiti, kako on 
funkcionira, t. j. iz kojeg izvora i na koji način on crpe svoja 
znanja, kakva su i dokle dopiru ta znanja, gdje je kriterij 
njihove vrijednosti, a također kakvi su stupnjevi i temelji 
vjerovanja, mnijenja i pristajanja o stvarima, o kojima ne 
posjedujemo sigurna znanja. 


' »The Philosophical Works of John Locke«, edited by J. A. St. John. 
Vol. 1. London 189#. p. 128. 

Ovakvo proučavanje našeg spoznajnog aparata ima po 
Lockovu mišljenju ogromno praktičko značenje. Ako budemo 
točno znali granice naših spoznajnih sposobnosti, moći ćemo 
ih mnogo racionalnije upotrebljavati: umjesto da uzalud po- 
kušavamo spoznati ono, što nam je principijelno nedostupno, 
usmjerit ćemo sve snage na ono, što možemo saznati. Također 
nas takvo razgraničenje onog, što se može spoznati, od onoga, 
što se ne može, čuva od skepticizma i rezignacije, do čega često 
dovode neuspješni pokušaji da se spozna ono, što je nespo- 
znatljivo. 

Treba istražiti i točno utvrditi, što i kako možemo, a što 
i kako ne možemo spoznati — to je osnovni zahtjev Lockov. 
Rezultata takvog istraživanja ne moramo se bojati, jer, kako 
Locke već unaprijed kaže u uvodu svoga djela, ma koliko ljud- 
ski razum bio slab i nesposoban da spozna sve tajne stvari, 
ma koliko on »zaostajao iza univerzalnog ili savršenog shva- 
ćanja svega postojećeg«, on je dovoljan za naše životne po- 
trebe i za spoznaju boga i naših moralnih obaveza. 

Iz ovoga, što je rečeno, vidimo da je u određenom smislu 
opravdano, kada se kaže, da je Locke osnivač spoznajne teorije. 
Taj naziv ne znači, da je Locke prvi, koji je počeo proučavati 
problem spoznaje. Pogrešno bi bilo podcjenjivati početke 
proučavanja toga problema već kod starih grčkih filozofa (kod 
Heraklita i Parmenida, a pogotovo kod Demokrita, Platona, 
Aristotela, skeptičara), a također u srednjovjekovnoj i rene- 
sansnoj filozofiji, kao i kod osnivača novije filozofije, Bacona, 
Descartesa, Hobbesa. Međutim, Locke je ipak prvi filozof, koji 
je jasno izdvojio spoznajnoteorijski problem kao poseban filo- 
zofski problem i tako ga izdvojenog učinio centralnim pro- 
blemom svoga proučavanja. Upravo u tome smislu može se 
govoriti o njemu kao o osnivaču spoznajne teorije. I u tome 
je njegova velika zasluga za razvoj ljudske misli. 

Razumije se, da se u takvom postavljanju spoznajnog pro- 
blema krila i jedna opasnost. Tendencija ka potpunom odva- 
janju spoznajnog problema od ontološkog, koja je vidljiva već 
kod Locka i koja je naročito došla do izražaja u nekim filozof- 
skim školama XIX. i XX. vijeka, znači upućivanje problema 
spoznaje na kolosijek, na kojem se on ne može uspješno rije- 
šiti. Ali uočavanje relativne zasebnosti spoznajnoteorijskog 
problema ne mora značiti potpuno kidanje veza s ostalim filo- 
zofskim problemima. I u koliko ono ne znači apsolutno izoli- 

ranje, takvo relativno izdvajanje ima progresivno značenje. Jer 
progres ljudske spoznaje ostvaruje se i može se ostvarivati 
samo sve većim diferenciranjem i relativnim osamostaljiva- 
njem naučnih područja. Kao što apsolutno izoliranje anali- 
zom razlikovanih područja vodi u takvu »racionalnost«, koja 
u svojoj kaotičnoj rascjepkanosti i nepovezanosti ne može 
adekvatno odraziti i izraziti realno različitu ali i realno je- 
dinstvenu stvarnost, tako i negiranje relativne samostalnosti 
naučnih (pai filozofskih) područja mora voditi »jedinstvu«, 
koje je jedino mistički dokučivo. 


III 


Proučavanje ljudskog razuma Locke počinje kritikom 
teorije urođenih ideja. Tome je on posvetio prvu knjigu svoga 
ogleda. 

Pristalice te teorije zastupaju po Locku tezu, »da u razu- 
mu postoje neki urođeni principi, neki primarni pojmovi, koji 
kao da su u čovjekov duh utisnuti znakovi, što ih duša dobiva 
pri svom postanku i sa sobom donosi na svijet«. 

Da bi se za čitaoca bez predrasuda opovrgla ova teza, bilo 
bi po Lockovu mišljenju dovoljno pokazati, kako ljudi bez 
ikakvih urođenih ideja, upotrebom svojih prirodnih sposobno- 
sti mogu doći do svega znanja, koje imaju. Ipak, kako bi što 
uvjerljivije dokazao netočnost te teorije, Locke ulazi i u de- 
taljno provjeravanje argumenata njenih pristalica. 

Glavni je argument pristalica teorije urođenih ideja, da 
postoje neki spekulativni i praktični principi, s kojima se svi 
ljudi slažu. Locke na to prije svega primjećuje, da opće slaga- 
nje o izvjesnim principima, čak kad bi i postojalo, ne bi do- 
kazivalo njihovu urođenost, ako je moguće (a zaista je moguće) 
dokazati, da se takva suglasnost može postići i na neki drugi 
način. Međutim, takvo opće slaganje ne postoji. Tako na pri- 
mjer ni spekulativna načela, koja bi mogla najviše pretendi- 
rati na to, da budu opće prihvaćena, formalno-logički princip 
identiteta (»što jest, jest«) i princip protivurječnosti (»nemo- 
guće je da ista stvar jest i nije«), nisu opće priznati. Djeci i 
idiotima oni uopće nisu poznati. 

Na tvrdnju, da su ti principi usađeni u duh svih ljudi, ali 
da ih duh nije uvijek svijestan (bilo zato, što je još nezreo 

kao kod djece, bilo zato, što nije normalan kao kod idiota), 
Locke odgovara, da se istine kojih duh nije svijestan, koje on 
ne opaža, ne mogu nalaziti u njemu. Ako bismo pretpostavili, 
da urođene ideje postoje u duhu najprije nesvijesno (neopa- 
ženo), a zatim ih u jednom trenutku duh opaža, onda bismo 
samim tim izbrisali razliku između urođenih i stečenih ideja, 
te morali priznati, da su sve ideje urođene ili da su sve stečene. 

Da bi obezvrijedili ovaj odgovor na svoju tvrdnju pri- 
stalice urođenih ideja kažu, da se one razlikuju od ostalih 
ideja po tome, što ih duh otkriva u sebi, kad počinje upo- 
trebljavati svoj razum. Ova tvrdnja se po Locku može shva- 
titi na dva načina: 1) da su potrebne neke operacije razuma, 
da bi čovjek otkrio te principe, ili 2) jednostavno tako, da duh, 
koji je dozreo do upotrebe razuma, bez pomoći logičkog rasu- 
đivanja, postaje svijestan tih principa. 

Prvom shvaćanju Locke primjećuje: a) razum je spo- 
sobnost otkrivanja novih, nepoznatih istina, pa ako je za 
spoznaju nečega potrebno racionalno zaključivanje, onda to 
se mogu biti urođene istine; b) oni principi, koji se najčešće 
smatraju urođenima (princip identiteta i princip kontradik- 
cije) uopće se ne mogu otkriti ni dokazati racionalnim de- 
duktivnim zaključivanjem. 

Drugom shvaćanju Locke primjećuje naročito: a) da se 
vrijeme početka razumnog mišljenja ne podudara sa vreme- 
nom spoznaje tih principa (ima mnoštvo neobrazovanih lju- 
di i divljaka, koji već upotrebljavaju svoj razum, ali još ni- 
šta ne znaju o tim principima) i b) da vremensko podudara- 
nje, kad bi postojalo, ne bi ništa dokazivalo (jer zašto bi mo- 
ralo biti urođeno duhu nešto, što tek tada postiže priznanje 
i odobravanje, kad počne djelovati jedna nova duhovna moć). 

Objašnjavajući zašto se početak razumnog mišljenja 
vremenski ne poklapa sa spoznajom spekulativnih principa, 
koje smatraju urođenima, Locke upućuje na to, da razum naj- 
prije spoznaje partikularne ideje i sudove i tek kasnije pos- 
taje sposoban, da stekne općenitije ideje i barata njima. 

Locke također pažljivo analizira pokušaj nekih prista- 
lica urođenih ideja, da svoju osnovnu tezu spase tvrdnjom, 
da je oznaka urođenih principa, što se ljudi (iako ih možda 
nisu od prirode svijesni) odmah slažu s njima čim ih čuju i 
razumiju riječi, pomoću kojih su izražene. Protiv ove tvrd- 
nje Locke pored ostalog iznosi, da bi tada morale biti uro- 

đene i istine kao što su: »jedan i dva je tri«, »dva i dva je 
četiri«, »kvadrat nije krug«, »bijelo nije crno« i t. d. 


Pošto je ispitao i opovrgao i druga pojačanja, koja svo- 
jim argumentima daju protivnici, Locke najzad zaključuje, 
da se ne može nači ni jedan ozbiljan razlog za pretpostavku, 
da su principi identiteta i protivurječnosti urođeni. A ako 
ovi »prvi principi« spoznaje nisu urođeni, onda to pogotovo 
nije nikakav drugi spekulativni princip. 


Dokazavši nepostojanje urođenih spekulativnih princi- 
po Locke prelazi na kritiku urođenih praktičnih principa.2 
On prije svega napominje, da nijedan praktični princip nije 
tako općenito priznat kao spomenuta dva teorijska principa. 
Već to govori protiv pretpostavke, da bi bilo koji moralni 
princip mogao biti urođen. Međutim, ne ostajući na tom 
općem argumentu, Locke iznosi i niz drugih specijalnijih. 
Tako, na primjer, on dokazuje da razni narodi u isto vrijeme 
i isti narod u razna vremena imaju razne moralne princi- 
peit.d. 

Protiv urođenosti i teorijskih i praktičnih principa Locke 
navodi i ovo: Elementi od kojih se sastoje i čiju povezanost 
čine principi jesu ideje. Prema tome je urođenost ideja pret- 
postavka za urođenost principa. Međutim urođenih ideja ne- 
ma. Ni ideja »identiteta«, koja je element principa identi- 
teta, ni ideja »boga«, koja je element principa da »boga tre- 
ba poštovati«, nisu urođene. Naročito detaljno Locke doka- 
zuje, da ideja boga nije kod svih ljudi ista, a da kod mnogih 
uopće ne postoji, tako da čak ni ona _(a prema tome i nijed- 
na druga) ne može biti urođena. 

Često se raspravljalo o tome, protiv koga je zapravo bila 
uperena Lockova kritika teorije urođenih ideja. Sam Locke 
kao pristalicu te teorije spominje jedino Lorda Herberta of 
Cherburyja, (1581—1648), autora poznate knjige »De veri- 
tate«. Međutim po čitavoj njegovoj argumentaciji (naročito 
po opširnom pobijanju općeg slaganja, toga glavnog argu- 
menta engleskih platoničara) vidi se, da je ona usmjerena i 
protiv škole filozofa iz Cambridgea (protiv Morea i Cudwor- 
tha) O tome, da li Lockova kritika cilja ina Descartesa i dali 


2 Kritici teorijskih principa posvetili smo više prostora. da se vidi 
Lockov način argumentacije. Kritiku urođenih moralnih principa. kao i 
ostale dijelove Lockova učenja izložit ćemo nešto kraće. 

ga ona pogađa, postoje različita mišljenja. U ruskoj »Histo- 
riji filozofije«, pod redakcijom Aleksandrova i drugih, ležer- 
no se tvrdi, da je Locke kritizirao »kartezijansko učenje o 
urođenim idejama«, »teoriju urođenih ideja Descartesa« i 
»učenje svoga suvremenika Leibniza o urođenim principi- 
ma«,3 Prema ovome izlazi, da se Lockova kritika odnosila is- 
ključivo na Descartesa i Leibniza. Ovo prešutkivanje engles- 
kih protivnika, protiv kojih je Lockova kritika bila uperena 
u prvom redu, svakako je pogrešno. Ali isto tako nije u 
pravu Hoffding, kad smatra da Lockova kritika uopće ne 
pogađa Descartesa.t Točno je, da je pojam »urođenih ideja« 
Descartes shvaćao drukčije i šire nego engleski platoničari. 
Smatrajući da su ideje boga, duha, tijela, trokuta i t. d. uro- 
đene, Descartes nije mislio da one od početka postoje u duši, 
nego samo »da_ mi u sebi samima imamo sposobnost da ih 
izazovemo«. Premda Lockova kritika nije uperena samo ni u 
prvom redu protiv ovakvog shvaćanja, ona je uperena i pro- 
tiv ovakvog. Zato su u pravu, na primjer, Windelband i 
Wright, kad kažu da je Locke ciljao, iako ne prvenstveno, i 
na Descartesa. Međutim još točnije objašnjava Lockovu kri- 
tiku zapažanje Cassirera, koji kaže, da ,sistem urođenih 
ideja“, koje Locke ima pred očima, u svojim pojedinostima 
nije historijska realnost, nego jedna polemička konstrukcija, 
koja mu je potrebna kao objašnjenje i suprotnost vlastitih 
pogleda.«5 I doista pravi smisao Lockove kritike urođenih 
ideja nije u kritici shvaćanja ovog ili onog filozofa, nego u 
raščišćavanju tla za tezu o iskustvenom porijeklu spoznaje. 


IV 


Zaključak je prve knjige Lockova »Ogleda«, da nema ni- 
kakvih urođenih principa ni ideja, da je duša po prirodi »ta- 
bula rasa«, neispisani bijeli list papira. Odatle logično niče 


3 »Historija filozofije« u redakciji G. F. Aleksandrova, B. G. Bihov- 
skoga. M. B. Mitina, P. F. Judina. Tom II, Moskva 1941 (na ruskom) str. 
216 ( u našem prijevodu 1849, str. 222). 

“H. HOffding: »Geschichte der neueren Philosophie«. Erster_ Band. 
Leipzig 1895. S. 429. 

5 E. Cassirer: »Das Erkenntnisproblem in der Philosophie und Wissen- 
schaft der neueren Zeit«. Zweiter Band. Berlin 1911. S. 230—231. 

pitanje, odakle duši ono mnoštvo idejaš, koje, kao što vidi- 
mo, ona uvijek posjeduje. 

Odgovor na to pitanje dao je Locke u drugoj, najobim- 
nijoj knjizi svoga »Ogleda«, a on glasi: Sve ideje potječu iz 
iskustva. »Nihil cst in intellectu, quod antea non fuerit in 
sensu«. (Nema ničega u intelektu, što prije nije bilo u osje- 
tilu.) 


Ovaj odgovor nije bio posve nov. Od antičke filozofije 
pa do Locka on se pojavljuje kod mnogih filozofa. Njegovi 
zemljaci Bacon i Hobbes već su ga vrlo određeno zastupali. 
Ali ni oni nisu empiristički princip detaljnije analizirali i 
dokazali. Locke je prvi, koji je temeljitom kritikom teorije 
urođenih ideja raščistio tlo za proklamiranje tog principa i 
ujedno ga u pozitivnom obliku precizirao, podrobno ga obraz- 
ložio i na njemu razvio čitavo učenje o spoznaji. 


Zbog svega toga, u istom smislu, u kojem je bilo rečeno 
za Locka, da je osnivač spoznajne teorije, može se za njega 
reći također da je osnivač i najistaknutiji predstavnik empi- 
rističkog pravca u spoznajnoj teoriji. 


Tvrdeći da je iskustvo izvor svih elemenata našeg zna- 
nja Locke ne poriče, da i razum ima određenu ulogu u spo- 
znaji. Razum naime posjeduje dvije vrste ideja: jednostavne 
i složene. Jednostavne ideje razum dobiva gotove iz iskustva 
i pri njihovu primanju on je potpuno pasivan. Ne može ih ni 
stvoriti ni uništiti ni promijeniti »isto tako kao što ni ogle- 
dalo ne može da odbije, izmijeni ili izbriše slike ili ideje, 
koje proizvode predmeti postavljeni pred njega.« Međutim, 
pri stvaranju složenih ili kompleksnih ideja razum nije pa- 
sivan, nego ih baš on svojom aktivnošću, kombiniranjem jed- 
nostavnih ideja, stvara. Prema tome, iako Locke ne poriče 
značenje aktivnosti razuma u spoznajnom procesu, ta je 
aktivnost ovdje svedena u dosta uske granice. Razum može 
da sastavlja, rastavlja, upoređuje i kombinira one elemente 
(jednostavne ideje), koje mu u gotovom obliku isporučuje is- 


* Pod »idejama« Locke ne misli (i o tome treba stalno voditi računa 
u ovom izlaganju) ono, što se danas najčešće pod tom riječju misli. Za 
njega je ideja svaki sadržaj | akt svijesti. On sam kaže, da 
riječ ideja označava »sve što je predmet razuma, kada čovjek misli« (J. 
Locke, op. cit. str. 134), da su ideje sono, čime se njegov (t.j. čovjekov) duh 
bavi, dok misli (Ibid., str. 205), da on idejom naziva »sve što duh opaža 
u sebi ili što je neposredni predmet opažaja, misli iti razuma« (Ibid, 
str. 243). 

kustvo, ali u procesu nastajanja tih prvih elemenata spo- 
znaje nema ni najmanjeg udjela. 

Iskustvo, koje je jedini izvor svih jednostavnih (a po- 
sredno i složenih) ideja, Locke raščlanjuje na dva dijela: vanj- 
sko iskustvo ili osjet (senzacija, sensation) i unutrašnje isku- 
stvo ili razmišljanje (refleksija, reflexrion). Iz vanjskog isku- 
stva potječu sve naše ideje o vanjskim objektima, a iz unu- 
trašnjeg — sve ideje o radnjama našega duha. 

Odnos između unutrašnjeg i vanjskog iskustva Locke 
nije najpreciznije odredio. S jedne strane, tamo gdje daje 
svoja osnovna objašnjenja pojmova osjet i refleksija, on ih 
stavlja naporedo kao dva posebna; samostalna i jednako 
vrijedna izvora spoznaje. S druge strane, govoreći o vre- 
menskom slijedu, kojim razum dolazi do jednostavnih ideja, 
on kaže, da čovjek počinje da ima ideje »onda kad prvi put 
ima neki osjet«,7 a da tek »vremenom duh počne da razmi- 
šlja o svojim vlastitim radnjama, o idejama dobivenim osje- 
tom i time prikuplja nov skup ideja, koje zovem idejama 
refleksije.«8 Prema ovome izlazi, da osjetne ideje vremenski 
prethode idejama refleksije i predstavljaju uvjet njihova 
postanka. Ove misli Locke nije bliže objasnio. Međutim, iako 
on time dualizam između svog unutrašnjeg i vanjskog isku- 
stva nije vrevladao mnogo više, nego što je Descartes dua- 
lizam duhovne i tjelesne supstancije (duše i tijela) prevla- 
dao pomoću svoje glandule pinealis, nesumnjivo je, da je 
prevladavanje toga dualizma išlo u smjeru materijalizma, t. 
j. u smjeru dovođenja unutrašnjeg iskustva u određenu za- 
visnost od vanjskoga i preko njega od materijalnih predme- 
ta. Što ovu svoju težnju nije umio da poveže s isto toliko 
ispravnom težnjom da ne porekne kvalitativnu specifičnost 
unutrašnjeg iskustva, da ga ne rastvori u osjetima, ne treba 
previše zamjerati Locku, jer je to jedna od poteškoća, s ko- 
jima su imali muke i mnogi poslije njega. 

U vezi s podjelom iskustva na unutrašnje i vanjsko na- 
lazi se i Lockova klasifikacija jednostavnih ideja. Njih on 
dijeli u četiri grupe, prema tome da li-ih razum prima (1) 
jednim osjetilom (kao na pr. ideje bijelog, crvenog, žutog i 
drugih boja, zvukova, mirisa, okusa i t. d.), (2) pomoću više 
osjetila (ideje prostora, oblika, mirovanja, kretanja i t. d.), 


7). Locke, op. cit., p. 222. 
# Ibid., str. 222—223. 


63 


(3) refleksijom (ideje opažanja, mišljenja, htijenja), (4) re- 
fleksijom i senzacijom (ideje radosti, zadovoljstva, bola, sile, 
egzistencije i t. d.). 

Veliku pažnju Locke posvećuje obradi prvih dviju vrsta 
jednostavnih ideja. Obje te vrste potječu iz vanjskog isku- 
stva, obje one imaju svoj uzrok u djelovanju vanjskih pred- 
meta na osjetila. Pa ipak među njima postoji bitna razlika. 
Jednostavne ideje, koje stičemo preko više osjetila, jesu sli- 
ke primarnih kvaliteta, t. j. realnih svojstava tijela. Takva 
svojstva (na pr. veličina, oblik, broj, položaj, kretanje, miro- 
vanje) pripadaju tijelima bez obzira na to, da li ih opažamo 
ili ne, a između njih i naših ideja o njima postoji sličnost. 
Nasuprot tome ideje, koje stičemo preko pojedinih osjetila 
(na pr. boje, zvukovi, mirisi), nisu slike objektivnih svoj- 
stava tijela, nego samo ideje sekundarnih kvaliteta, a ovi 
»nisu u samim predmetima ništa do moći, da svojim primar- 
nim kvalitetama, t. j. veličinom, oblikom, strukturom i kre- 
tanjem svojih neprimjetljivih dijelova izazivaju u nama ra- 
zličite osjete, kao boje, zvukove, okuse i t. d.«? 

Prema tome, Lockovi sekundarni kvaliteti nisu potpuno 
subjektivni. U njihovoj osnovi leže primarni kvaliteti, koji 
su objektivni. Međutim, to nije samo garancija njihove objek- 
tivnosti, nego i dokaz njihove drugostepenosti. Jer oni sami 
po sebi nisu ništa i naše ideje o njima nisu i ne mogu da im 
budu slične. Primarni kvaliteti su apsolutna svojstva stvari, 
bez kojih one ne mogu postojati, dok su sekundarni kvaliteti 
njihova relativna svojstva, koja se pojavljuju samo u odre- 
đenim odnosima. 

Svoju tezu o subjektivnosti sekundarnih kvaliteta Locke 
dokazuje pomoću dva osnovna argumenta. Prvi je relativ- 
nost naših ideja o tim kvalitetima. Ako, na primjer, jednu 
ruku držimo u toploj a drugu u hladnoj vodi, pa ih zatim 
obje stavimo u posudu s mlakom vodom, jednoj će ruci ta 
voda izgledati topla, a drugoj hladna. Kako voda objektivno 
ne može biti u isto vrijeme i topla i hladna, znači da ona nije 
ni topla ni hladna, nego da su toplo i hladno naši subjek- 
tivni osjeti. Drugi je csnovni argument nužna povezanost 
osjetnih kvaliteta s određenim emocionalnim stanjima, koja 
su po općem priznanju subjektivna. Tako velika toplina ili 


* Ibid., str. 244. 

hladnoća izaziva jak osjećaj bola, a umjerena toplina ugodan 
osjećaj. Kako su ova emocionalna stanja nesumnjivo subjek- 
tivna, moraju biti subjektivni i osjeti, koji su s njima ne- 
odvojivo povezani. 

Ni Lockovo učenje o primarnim i sekundarnim kvalite- 
tima nije bilo nešto potpuno novo. Iako drukčijom termino- 
logijom izraženu, misao o subjektivnosti osjetnih kvaliteta 
nalazimo i kod Campanelle, Galilea, Descartesa i Hobbesa, a 
njenu prvu klicu — već kod Demokrita. I same termine pri- 
marni i sekundarni kvaliteti Locke je, kako izgleda, preuzeo 
od kemičara Roberta Boyla. Međutim on je prvi među filo- 
zofima upotrebio tu terminologiju i prvi je tu misao izrazio 
u uvjerljivoj i dobro obrazloženoj formi. 

U Lockovoj podjeli kvaliteta na primarne i sekundarne 
i u njegovoj težnji da ih strogo odijeli i odvoji, služeći se pri 
tome razlikom između subjektivnog i objektivnog, došla je 
do izražaja kako njegova nemogućnost da u ovom problemu 
prevlada dualizam materijalnog i duhovnog, tako i mehani- 
Sstička koncepcija materijalne stvarnosti kao skupa predmeta, 
čija se sva prividna kvalitativna raznolikost zapravo može 
svesti na ograničen broj osnovnih svojstava. Međutim, uspr- 
kos toj svojoj metafizičnosti Lockovo je učenje o primarnim i 
sekundarnim kvalitetima sadržavalo i racionalno zrno, jer 
je upućivalo na misao, da osjetno opažanje vanjskih pred- 
meta i njihovih svojstava nije proces, u kojem subjekt samo 
pasivno prima, da je i u osjetu subjekt aktivan, da ta aktiv- 
nost može imati različite stupnjeve i oblike, te da prema to- 
me i odnos osjeta prema korelativnom svojstvu ne mora biti 
uvijek isti, nego može biti odnos veće ili manje sličnosti ili 
korespondencije. 


V 


Aktivnost duha na temelju jednostavnih ideja razvija 
se po Locku u tri osnovna pravca. 1) Povezivanjem više jed- 
nostavnih ideja u jednu on stvara složene ili kompleksne 
ideje. 2) Istovremenim promatranjem i upoređivanjem (ali 
ne i stapanjem) dviju ideja, bilo jednostavnih, bilo komplek- 
snih, on dolazi do ideja o relacijama. 3) Apstrahiranjem, t. j. 
izdvajanjem ideja od svih drugih ideja, s kojima u stvarno- 

sti zajedno egzistiraju, nastaju opće ideje. Kompleksne ide- 
je sa svoje strane Locke dijeli na moduse, supstancije i re- 
lacije.!0 

Naročito je zanimljiva Lockova analiza ideje supstan- 
cije. Pojam supstancije bio je u novijoj filozofiji poprište 
mnogih sporova. Descartesovu dualističku tezu o postojanju 
dviju principijelno različitih i uzajamno nezavisnih supstan- 
cija (iznad kojih postoji još i bog kao treća, savršena supstan- 
Cija) pokušali su prevladati Hobbes svojim učenjem o ma- 
teriji kao jedinoj supstanciji i Spinoza svojim učenjem o je- 
dinstvenoj supstanciji »bog ili priroda«, u kojoj su nama po- 
znati atributi protežnost i mišljenje. 

U svom učenju o supstanciji, Locke djelomično usvaja 
Descartesovo dualističko stanovište, a djelomično krči pui 
sasvim novom postavljanju problema supstancije. 

Poput Descartesa i Spinoze i Locke shvaća supstanciju 
kao ono, što egzistira samo po sebi i što za svoju egzistenci- 
ju ne treba ništa drugo, ali on dovodi u sumnju pretpostav- 
ku o spoznatljivosti supstancije, koja je ležala u osnovi svih 
novovjekih diskusija o supstanciji. Pritom Locke ne poriče 
mogućnost da se sigurno spoznaje sama egzistencija supstan- 
cije. Kao i Descartes Locke smatra sigurnim, da postoje dvi- 
je vrste supstancija: materijalna i duhovna. Nemogućno je 
poricati bilo jednu bilo drugu. O postojanju materijalne sup- 
stancije (tijela) svjedoči nam vanjsko iskustvo, a o postoja- 
nju imaterijalne supstancije (duha) svjedoči nam unutrašnje 
iskustvo. 

Međutim, naše ideje o materijalnoj supstanciji podjed- 
nako su nejasne, kao i ideje o duhovnoj supstanciji. U oba 
slučaja ideja supstancije samo je više-manje neodređena 
ideja o jednom supstratu, o nepoznatom nosiocu onih pojava 
i svojstava tijela odnosno duha, koje neposredno opažamo u 
našem unutrašnjem odnosno vanjskom iskustvu. Ta je ideja 
»but a supposed I know not what, to support those ideas we 
call accidents«,l! to jest »samo jedno pretpostavljeno ne 
znam što, koje je nosilac ideja, što ih nazivamo akciden- 
cijama«. 


0 Moglo bi se, naravno, raspravljati o tome. da li je Locke konsek- 
ventno sproveo baš takvu podjelu. Ali to nema većeg značenja. 
\! Locke, op. clt., p. 435. 

Doduše, ta neodređenost nije apsolutna. Mi imamo pot- 
puno jasne ideje o dva primarna kvaliteta, koja su svojstve- 
na supstancijama, i po kojima se one međusobno razlikuju. 
Dva primarna kvaliteta tijela jesu: »kohezija čvrstih i prema 
tome odvojivih dijelova i moć pokretanja impulsom«,1ž a 
dvije bitne specifičnosti duha jesu »mišljenje i volja ili moć 
pokretanja tijela mišlju, kao i sloboda, koja je posljedica to- 
ga«.13 Prema tome se može reći, da je ideja tijela ideja čvrste 
protegnute supstancije, koja udarcem može izazvati kreta- 
nje, a ideja duše je ideja supstancije, koja misli i posjeduje 
sposobnost da voljom ili mišljenjem izazove kretanje u tijelu. 


Ove ideje o tijelu i duši, kao što vidimo, nisu potpuno 
neodređene, ali su ipak vrlo nejasne, jer su, kako kaže Locke, 
primarni kvaliteti, koje mi jasno opažamo, sami po sebi ne- 
jasni. Mi jasno vidimo, da se dijelovi tijela, koje je prote- 
gnuto, drže skupa, kao i to, da duh misli. Ali ako pogledamo 
stvar izbliže i pokušamo objasniti, na koji se način dijelovi 
tijela drže zajedno, ili na koji način duh misli, vidjet ćemo 
da na ta pitanja ne možemo odgovoriti. Isto tako nam je ne- 
shvatljivo, na koji način tijelo dodirom ili duh voljom izaziva 
kretanje. Zato možemo reći, da su nam duhovna i materijal- 
na supstancija podjednako nepoznate (ili ako hoćemo pod- 
jednako poznate). 


Prema tome, iako je u svojim pozitivnim tezama o pri- 
rodi supstancije ostao na pozicijama Descartesova dualizma, 
Locke je ujedno svojim mišljenjem o nemogućnosti točnije 
spoznaje supstancije krčio put kritici toga pojma. Ako izme- 
đu akcidencija i supstancije postoji takav jaz, da na osnovu 
akcidencija ne možemo stvoriti nikakvu jasniju ideju o sup- 
stanciji, da li je uopće opravdano smatrati, da je i sama egzi- 
stencija supstancije nešto nesumnjivo? To je bilo pitanje, koje 
se nametalo u vezi s Lockovim tretiranjem problema supstan- 
cije i od kojega su pošli njegovi nastavljači razarajući naj- 
prije pojam materijalne (Berkeley), a zatim i duhovne sup- 
stancije (Hume). Bez obzira na konsekvencije, koje su iz 
kritike pojma supstancije izvodili pojedini mislioci (na pr. 
Berkeley, koji je kritiku pojma supstancije nastojao iskori- 
stiti za učvršćenje religije), kritičko ispitivanje dogmatičkog 


HZ Ibid., str. 436. 
1 Ibid., str. 436. 

pojma supstancije, koje je otpočeo Locke, imalo je svoje 
progresivno značenje. 


VI 


Istraživanju izvora spoznaje posvetio je Locke relativno 
najveći dio svoga rada i u tome je bio najoriginalniji. Zato 
je taj dio njegova filozofskog učenja imao i najveći utjecaj 
na dalji razvoj filozofske misli. Ali bi bilo pogrešno zaborav- 
ljati, da se time ne iscrpljuje Lockovo učenje o spoznaji. On 
svoj zadatak nije vidio samo u istraživanju porijekla nego 
također i opsega, stupnjeva i kriterija ljudske spoznaje, kao 
i mnijenja, vjerovanja i pristajanja. Ove probleme obradio je 
Locke u četvrtoj knjizi svoga »Ogleda«. 

U trećoj knjizi, koja je, kako se čini, umetnuta nakna- 
dno, Locke raspravlja o »riječima«, t. j. o utjecaju jezika na 
mišljenje i o njegovoj ulozi u spoznajnom procesu. Naročito 
je zanimljiva Lockova analiza problema univerzalija. Na- 
stavljajući tradicije engleskog nominalizma (Occam, Bacon, 
Hobbes), on tvrdi da »općenitost i univerzalnost ne pripadaju 
realnoj egzistenciji stvari«. Sve su stvari pojedinačne i opća 
imena su samo nazivi za apstraktne opće ideje, koje o tim 
stvarima, na osnovu njihove sličnosti, stvara razum. Ovo Loc- 
kovo učenje o apstraktnim idejama bilo je predmet Berke- 
leyeve kritike, o kojoj ćemo još govoriti. 

U četvrtoj knjizi Locke izlaže cjelovito svoju spoznajnu 
teoriju, svoje učenje o spoznaji i vjerojatnosti. 

Tu on najzad objašnjava pojmove spoznaje i istine, koje 
on ne identificira. Spoznaja ili znanje (knowledge) je po nje- 
mu »opažaj veze i slaganja ili neslaganja i protivurječnosti 
bilo kojih naših ideja.«I+ Prema tome, spoznaja kao takva je 
samo opažaj određenog odnosa između naših ideja, bez obzira 
na odnos između naših ideja i realnih stvari. Međutim, ako 
spoznati odnos dviju ideja točno odgovara stvarnom odnosu 
između predmeta ili svojstava, na koje se te ideje odnose, 
tada imamo realnu spoznaju ili istinu (truth). To znači, da se 
za razliku od pojma spoznaje, koji se odnosi samo na uza- 
jamne odnose ideja, pojam istine odnosi i na relaciju između 


43. Locke, op. cit. Vol. II. p. 128. 

ideja i objektivno postojećih stvari. Na taj način vjekovni 
spor dvaju shvaćanja istine (formalističkog i sadržajnog) Loc- 
ke je pokušao riješili naporednim prihvaćanjem obiju shva- 
ćanja, a sukob medu njima nastojao je izbjeći time, što im je 
dao različita imena. Teško da je moguće smatrati uspješnim 
takvo rješenje. 

Imanentistički pojam spoznaje zbližava Lockovo učenje 
s Descartesovim i Spinozinim racionalizmom. Izvjesna slič- 
nost s Descartesom i Spinozom osjeća se i u Lockovu uče- 
nju o stupnjevima spoznaje. On smalira da postoje tri stu- 
pnja naše spoznaje o slaganju .i neslaganju ideja: intuitivna, 
demostrativna i senzitivna spoznaja. 

Intuitivna je spoznaja ako duh neposredno, bez pomoći 
neke treće ideje, opaža slaganje ili neslaganje dviju ideja. 
Takve su spoznaje, da bijelo nije crno, da kružnica nije tro- 
kut, da je tri više nego dva. Takve istine duh shvaća čim te 
ideje vidi zajedno pa je ta vrsta spoznaje najjasnija i mnaj- 
sigurnija, za koju je čovjek sposoban. 

Drugi stupanj spoznaje je demonstrativni. To je takva 
spoznaja o slaganju ili neslaganju dviju ideja, koju duh ne 
postiže njihovim neposrednim  upoređivanjem, već posred- 
nim, pomoću drugih ideja. Taj postupak Locke naziva zaklju- 
čivanjem (reasoning), posredne ideje — dokazima (proofs), a 
sposobnost duha, da pronalazi brzo te dokaze — oštroumno- 
šću (sagacity). Demonstrativna spoznaja je sigurna, ali nije 
tako očigledna i jasna i uz nju se ne pristaje tako spremno 
kao uz intuitivnu spoznaju. Pored toga kod demonstrativne 
spoznaje, za razliku od intuitivne, iako je poslije demonstra- 
cije sumnja uklonjena, ona je prije demonstracije postojala. 
Demonstrativna spoznaja, iako je vrlo jasna, također nema 
svu onu potpunu očiglednost i sigurnost, koja je karakteris- 
tična za intuitivnu. Na bi demonstrativna spoznaja valiala, 
mora svaki korak, koji pri tome vrši razum, posjedovati in- 
tuitivnu sigurnost. 

Intuicija i demonstracija su jedini stupnjevi spoznaje u 
strogom smislu te riječi, jer samo njima možemo steći sigur- 
no znanje o općim istinama. Zato je sve ostalo zapravo samo 
vjerovanje ili mnijenje (faith or opinion). Međutim u širem 
smislu postoji treća vrsta spoznaje: senzitivna. To je opaža- 
nje pojedinačne egzistencije konačnih bića izvan nas, koje 

iako nije jednako intuiciji ni demonstraciji, ipak nije ni obi- 
čna vjerojatnost. 

Pošto je objasnio pojam i stupnjeve ljudske spoznaje, 
Locke istražuje njen opseg i dolazi do zaključka, da je naša 
spoznaja vrlo ograničena. Ona ne dopire dalje od naših ide- 
ja, a kako su ideje stečene isključivo osjetom i refleksijom, 
o mnogočemu za što možemo pretpostavljati ili čak i sigurno 
tvrditi da postoji, mi ili uopće ne možemo imati ideje ili mo- 
žemo imati samo nedovoljno jasne (uskraćena nam je na pri- 
mjer čak i »pozitivna, jasna, razgovijetna ideja supstancije«). 

Međutim opseg naše spoznaje ne zaostaje samo za realite- 
tom stvari, nego i za opsegom naših vlastitih ideja, jer ima 
dosta odnosa među poznatim idejama, koje ne možemo utvr- 
diti. Tako mi posjedujemo ideje materije i mišljenja, ali ne 
znamo i možda nikada ne ćemo znati, da li materija (odno- 
sno čisto materijalno biće) može misliti ili ne. Locke ne is- 
ključuje mogućnost, da je bog dao materiji sposobnost mi- 
šljenja, ali smatra, da mi o tome ne možemo ništa znati ni 
tvrditi. 

To ne znači, da mi ne možemo ništa spoznati. Postoje 
četiri vrste veza među idejama, o kojima možemo izricati 
sudove. To su 1) identitet, 2) koegzistencija, 3) relacija, 4) re- 
alna egzistencija. 

U pogledu identiteta i razlike naše znanje dopire dokle 
i ideje. Mi za bilo koje dvije naše ideje možemo intuitivno 
spoznati, da li su identične ili ne. Što se tiče realne egziste- 
cije, ona već nije uvijek tako očevidna. Intuitivno možemo 
spoznati samo našu vlastitu egzistenciju, dok egzistenciju bo- 
ga spoznajemo demonstrativno, a egzistenciju svih ostalih 
stvari samo senzitivno. Sa spoznajom relacija također nije 
posve jednostavno, a sa spoznajom koegzistencije još je teže 
i zamršenije. Pored toga, ono što se principijelno može spo- 
znati, mi često ne znamo zato što nismo dovoljno marljivi u 
sticanju, proučavanju i ispravnom upoređivanju ideja. 

Prema tome proizlazi da je ljudska spoznaja prilično 
ograničena i da bi čovjek često mogao doći u nepriliku, kad 
bi se u svojoj praktičnoj djelatnosti morao oslanjati samo na 
apsolutno sigurne i istinite spoznaje. 


Međutim ljudski razum (reason) pored sigurne spoznaje 
ili znanja (knowledge) posjeduje i mnijenje (suđenje, prosu- 

divanje, judgement) o onom, što je vjerojatno. Definirajući 
tu sposobnost razuma Locke kaže: 

»Mnijenje je mišljenje ili pretpostavljanje slaganja ili 
neslaganja dviju ideja posredstvom jedne ili više ideja, čije 
se sigurno slaganje ili neslaganje s prvima ne opaža, ali je 
primijećeno, da je često i uobičajeno.«15 

U duhu Locka iako ne njegovim riječima mogli bismo 
prema tome reći, da je »judgement« zapravo vrsta spoznaje, 
samo ne apsolutno sigurna, nego u većem ili manjem stepe- 
nu vjerojatna. 


Vjerojatnost (probability) ima dva osnovna temelja: ana- 
lognost nečega našoj vlastitoj spoznaji, promatranju i isku- 
stvu, i svjedočanstvo drugih ljudi. Od broja i vjerodostojnosti 
svjedoka, od stepena suglasnosti njihovih izjava i od drugih 
sličnih okolnosti zavisi stupanj vjerojatnosti, a od stupnja 
vjerojatnosti treba da zavisi i stupanj našeg pristajanja (as- 
sent) uz nešto. A naše pristajanje može imati vrlo različite 
stupnjeve; ono može biti vrlo blisko sigurnosti kao kod uvje- 
renja ili pouzdanja (assurance) i nešto manje kod povjerenja 
(confidence), a može biti i još manje kao kod vjerovanja (be- 
lief), pretpostavljanja (coniecture), naslućivanja ili nagađa- 
nja (guess), sumnje (doubt), kolebanja (wavering), nepovje- 
renja (distrust), nevjerovanja (disbelief). 

I mnijenje ima svoje granice. O onome, o čemu nemamo 
ni tuđih svjedočanstava ni vlastitog analognog znanja ne 
možemo imati ni mnijenje. Pa ipak, premda ni znanje i mni- 
jenje uzeti zajedno nisu neograničeni, oni su sasvim dovoljni 
za potrebe čovjekova života i oni su jedino na čemu sva čo- 
vjekova aktivnost treba da počiva. U jednoj od završnih gla- 
va svoga ogleda Locke proglašava: 

»Reason must be our last judge and guide in every- 
thing.«16 (Razum mora biti naš najviši sudac i vodič u svemu.) 

Kroz prizmu ove teze Locke na kraju svoga »Ogleda« 
razmalra i pitanje o odnosu između razuma i vjere (faith). 
Od odbacuje svaku pomisao, da bi se u nešto, što je protivno 
razumu, moglo vjerovati zato, što je to tobože objavio bog. 
Božanska objava ne može biti protivna razumu, pa razum ne 
samo što nije podložan nikakvoj objavi, nego je baš on jedini 


15 g, Locke, op. cit., vol. II, p. 300. 
' Ibid., str. 319. 

kompetentni sudac, koji može procijeniti, da li nešto može ili 
ne može biti božanska objava. Ove Lockove riječi zvuče za 
njegovo vrijeme vrlo hrabro i revolucionarno. Da bi ublažio 
njihovu oštricu, on je brzo požurio s objašnjenjem da pored 
stvari, koje su direktno protivne razumu, ima i takvih, koje 
su iznad razuma, koje, iako nisu proturazumske, razum ne 
može shvatiti. U takve stvari, ako su objavljene, dopušteno 
je i treba vjerovati, čak i ako ne izgledaju vjerojatne. Tako 
Lockova spoznajna teorija, koja je već u svojoj polaznoj točci 
nedosljedna, s nedosljednošću i svršava. 


VII 


U historiji ljudske misli Locke će ostati prije svega kao 
osnivač spoznajne teorije. Ali istaknuto mjesto njemu je osi- 
gurano i u historiji etike, pedagogije, političke ekonomije, 
filozofije religije i socijalno-političke filozofije. Svim tim 
područjima dao je Locke svoj značajan doprinos. 

U svom glavnom djelu on je u više mahova zalazio na 
etičko područje i raspravljao o kriteriju dobra i zla i o dru- 
gim etičkim problemima. Njegove »Neke misli o odgoju« 
(»Some Thoughts on Education«, London 1693) jedno je od 
najznačajnijih djela u historiji engleske pa i svjetske peda- 
goške misli. Njegova »Pisma o toleranciji« (»Letters on tole- 
ration«, od kojih je prvo, pisano 1667, objavljeno 1685) odi- 
grala su ogromnu ulogu u širenju vjerske trpeljivosti, a nje- 
gova »Razumnost kršćanstva« (»The Reasonableness of Chri- 
stianity«), iako još u mnogome teistička, krčila je put razvitku 
deizma i ateizma. Analizirajući njegov političko-ekonomski 
spis »Some considerations of the consequences of the lowering 
of interest and raising the value of money«, 1691, (»Neka raz- 
matranja o posljedicama snižavanja kamata i porasta vrijed- 
nosti novca«) Marx je u njemu otkrio »klasičan izraz pravnih 
predodžbi buržoaskog društva nasuprot feudalnom.«17 

Već iz letimičnog pregleda tih misli može se nazrijeti nji- 
hova zanimljivost. Sjetimo se na primjer samo nekih Locko- 
vih misli o odgoju. Želeći da pruži upute za odgoj, koji će 
odgovarati »čovjeku iz boljeg staleža«, i vjerujući, da od od- 


VK. Marx: »Teorlje o višku vrednosti«, I. Izd. »Kultura«, Beograd 
1953, str. 32. 

goja zavisi devet desetina čovjekova karaktera, on ustaje 
protiv pretjeranog natrpavanja znanja u dječje glave i traži, 
da se kod djece prije svega nastoji razviti vrlina, a naročito 
da se teži postići, da čovjek »ide samo za onim što razum 
kaže da je najbolje, iako ga srce vuče na drugu stranu.« 18 
Ne treba djecu kažnjavati batinama i grdnjama (osim kad se 
radi o suzbijanju tvrdoglavosti) niti ih nagrađivati slatkišima 
i drugim užicima. Naš prezir ili poštovanje i pohvala treba 
da budu jedina redovna kazna i nagrada. Ne treba dječje 
umove opterećivati bezbrojnim moralnim pravilima, nego ih 
treba poučavati primjerom; ne treba im propisivati život, ne- 
go pustiti da se normalno razvijaju ispravljajući uz našu po- 
moć ono što ne valja. Ne treba djecu tjerati u školu, nego im 
treba naći dobrog domaćeg odgojitelja; ne treba ih stalno 
gnjaviti s latinskim, grčkim, logikom i retorikom, već ih 
treba učiti zemljopis, astronomiju, anatomiju a naročito ma- 
tematiku i historiju; treba ih svakako naučiti bar jedan za- 
nat po izboru, a pored toga trgovačko knjigovodstvo — sve 
bez razlike. 


Zar se već iz ovih ovako nabačenih misli ne može naslu- 
titi i veza, koja postoji između spoznajnoteorijskih i peda- 
goških pogleda Lockovih, i progresivnost i novost tih misli za 
vrijeme, u koje su nastale, i klasa, kojoj su bile namijenjene? 

Ili uzmimo na primjer Lockova pisma o toleranciji. Dr- 
žava postoji zato da se brine za građanske interese ljudi, to 
jest za njihov život, slobodu, zdravlje, nepovredivost tijela i 
imovine. Ona nema ni dužnost ni pravo, da se brine za spa- 
senje duše. Za ovo se brine druga, slobodna i dobrovoljna za- 
jednica — crkva. Crkva može isključiti iz svojih redova ono- 
ga, tko ne usvaja njena vjerovanja, obrede i propise. Ali ni 
jedna crkva, država ni pojedinac, jednom riječju nitko ne 
može i ne smije oduzeti građanska prava ni svjetovna dobra 
niti nanijeti bilo kakvu štetu nekome zato što pripada dru- 
goj crkvi. Prisiljavati pojedinca da prihvati ovu ili onu vjeru 
nedopustivo je, kako zbog toga, što nijedna crkva ne može sa 
sigurnošću reći, da je baš ona prava, tako i zbog toga što for- 
malno priznavanje prave vjere pod prijetnjom od progona 
ne može koristiti spasenju duše. Treba da budemo trpeljivi 
prema svim vjerama i crkvama. 


'# 3. Locke: »M'sli o vaspitanju«, Znanje, Beograd 1950. Str. 25. 

Međutim i ta tolerancija ima svoje granice. Ne može se 
tolerirati, makar to bilo i u religioznom ruhu, da se šire mi- 
šljenja suprotna ljudskom društvu ili onim moralnim pravi- 
lima, koja su nužna za održanje građanskog života, a tako- 
đer se ne mogu tolerirati oni (tu Locke očigledno cilja na ri- 
mokatolike) koji zbog svog religioznog stanovišta prisvajaju 
sebi neka posebna prava u civilnim stvarima (bilo to vlast 
riad drugim smrtnicima bilo uskraćivanje poslušnosti zako- 
nitoj vladi). Najzad se ne mogu tolerirati ni oni, koji poriču 
postojanje boga, jer za ateiste nemaju vrijednosti »obećanja, 
ugovori i zakletve, koji su veze ljudskog društva.«19 

Zar se i iz ovih misli o toleranciji ne vidi Lockovo slo- 
bodarstvo kao i njegove ograničenosti? 

Bilo bi zanimljivo bliže analizirati ne samo ove Lockove 
misli o pedagogiji i o religioznoj toleranciji, nego i njegove 
misli o razumnosti kršćanstva, o moralu i o političko-eko- 
nomskim problemima. Međutim, u nemogućnosti da sve to 
obuhvatimo, preskočit ćemo na ono područje, na kojem je, 
poslije spoznajno-teorijskog, Locke najviše dao. To je pod- 
dručje socijalno-političke filozofije, odnosno filozofije države. 


VIII 


Svoje društveno-političke poglede izložio je Locke u 
»Dvije rasprave o građanskoj vladi« (»Two Treatises of Civil 
Government«, 1689 i 1690). 

U prvoj od tih rasprava Locke polemizira s mislima 
izloženim u djelu Sir Roberta Filmera (1609—1647) »Patri- 
archa ili prirodna vlast kraljeva« objavljenom 1680, a napi- 
sanom znatno ranije. Filmer je u svojoj knjizi branio tezu, 
da sva vlast u državi pripada kralju, koji u svojoj vladavini 
nije podvrgnut nikakvoj ljudskoj kontroli ni vezan bilo 
kakvim odlukama svojih prethodnika ni svojim. Ovu svoju 
tezu on je obrazlagao time, što su kraljevi u krajnjoj liniji 
nasljednici starozavjetnih patrijarha i Adama, kojemu je bog 
dao apsolutnu vlast nad svojim sinovima. 


" »The Second Treatise of Civil Government« and »A Letter concerning 
Toleration«, by John Locke. Edited with an Introduction by J. W. Gough. 
Oxford 18948. p. 158. 

Kritizirajući ovu na teološkim argumentima zasnovanu 
obranu apsolutne monarhije Locke dokazuje, da Adam nije 
imao onakvu vlast nad djecom ni vladavinu nad svijetom, 
kakvu mu pripisuje Filmer, a da ju je i imao, njegovi na- 
sljednici ne bi imali pravo na tu vlast. Povrh toga nemoguće 
je odrediti, tko je zapravo Adamov nasljednik, kako zato što 
ni prirodnim zakonom ni pozitivnim božjim zakonom nije 
točno predviđeno, tko je pravi nasljednik u svim mogućim 
slučajevima, tako i zato, što je već odavno zaboravljeno, 
koja je najstarija linija Adamova potomstva. A čak kad bi 
se i moglo točno utvrditi, tko je pravi nasljednik Adamove 
tobožnje moći, to bi značilo da su svi kraljevi osim najviše 
jednog uzurpatori, te da prema tome nemaju nikakvih prava 
nad svojim podanicima. 

Pošto je tako u svojoj prvoj raspravi dao kritiku Filme- 
rove teorije, Locke u drugoj raspravi izlaže svoja shvaćanja 
o »pravom porijeklu, opsegu i svrsi građanske vlade.«20% Iako 
se Hobbesovo ime u njoj ne spominje ni jednom, ipak je toi 
polemika s Hobbesom. U gotovo svakoj rečenici Lockova dje- 
la osjeća se kako Hobbesov utjecaj tako i antitetički stav 
prema njemu. Filmerova teorija bila je Locku strana ne sa- 
mo po svojoj osnovnoj apsolutističkoj tezi, nego i po čitavom 
teološkom načinu argumentacije. Drukčiji je Lockov odnos 
prema Hobbesu. Njegova misao kreće se u istom prirodno- 
pravnom i društveno-ugovornom okviru kao i Hobbesova, 
samo što taj okvir Locke nastoji ispuniti drukčijim sadrža- 
jem. Hobbesovoj apsolutističkoj teoriji države Locke suprot- 
stavlja svoju whigovsku, liberalističku. 

Ko i Hobbes i Locke razlikuje »prirodno stanje« (state 
of nature) i »građansko drušivo« (civil society). Međutim 
njegovo konkretno shvaćanje ovih dvaju stanja i njihova 
uzajamnog odnosa drukčije je od Hobbesova. 

Lockova karakteristika prirodnog stanja može se u prvi 
mah učiniti vrlo slična Hobbesovoj. I on karakterizira pri- 
rodno stanje kao stanje potpune jednakosti i slobode. Među- 
tim, dok Hobbes smatra, da čovjekova sloboda u prirodnom 
stanju nije baš ničim ograničena, tako da prirodna jednakost 
dovodi do rata svih protiv sviju, Locke, nastavljajući u tom 
pogledu tradiciju srednjovjekovne i renesansne filozofije a u 


2 »The Second Treatise of Civll Government« etc. Oxford 1946, p. 3. 

krajnjoj liniji grčkih stoika, smatra, da je karakteristika pri- 
rodnog stanja djelovanje prirodnog zakona, koji se spoznaje 
razumom, a koji uči čovjeka, da nikome ne nanosi štetu i da 
poštuje sve druge ljude kao i sebe. 

»Prirodno stanje ima prirodni zakon, koji upravlja nji- 
me i koji obavezuje svakoga; i razum, koji je taj zakon, uči 
čitavo čovječanstvo, koje ga samo hoće da pita za savjet, da, 
kako su svi jednaki i nezavisni, nitko ne smije da nanosi šte- 
tu tuđem životu, zdravlju, slobodi ili imovini.« 2! 

Upravo po toj vladavini prirodnog zakona u njemu pri- 
rodno se stanje bitno razlikuje od stanja rata, s kojim su ga, 
kako kaže Locke, »neki ljudi pobrkali«. Ta su dva stanja da- 
leko jedno od drugog kao što je i »stanje mira, dobre volje, 
uzajamne pomoći i održanja od stanja neprijateljstva, zlobe, 
nasilja i uzajamnog uništavanja.«22 

Međutim, iako je život u Lockovu prirodnom stanju mno- 
go bolji i ugodniji nego u Hobbesovu, i on ima svoje nezgo- 
de. U tom stanju mora svatko sam da se brine za poštivanje 
prirodnog zakona, da kažnjava prestupnika (na pr. da ubije 
ubicu ili pljačkaša) i da uzme odštetu, ako _ mu je nanesena 
šteta. To je svakako nezgodno, jer je teško biti nepristran 
sudac u svojoj vlastitoj stvari. Međutim, drugog izlaza nema, 
jer u prirodnom stanju, prvo, nema utvrđenog, poznatog i 
opće priznatog zakona, na osnovu kojeg bi se mogli rješavati 
svi sporovi; drugo, nema poznatog i nepristranog suca, koji 
bi presuđivao u skladu sa zakonom; i treće, nema sile, koja 
bi mogla osigurati izvršenje donesenih osuda. 

Sve to postoji u državi i zato ona može da zaštiti čovje- 
ka od nezgoda prirodnog stanja. 

Ovdje opet primjećujemo analogiju i razliku između 
Hobbesa i Locka. Kod obojice država nastaje kao lijek protiv 
nezgoda prirodnog stanja. Ali isto tako kao što su njihove 
»nezgode« prirodnog stanja vrlo različite, tako je i njihovo 
shvaćanje uloge toga lijeka različito. Po Hobbesu država 
znači negaciju nerazumnog prirodnog stanja i stvaranje 
bitno drukčijeg, razumnog, gdje će se negirati prirodna pra- 
va, koja u prirodnom stanju postoje i realizirati prirodni za- 
kon, koji u tom stanju ne djeluje. Po Locku država je 


2 Ibid., str. 5, 
2 Ibid. str. 11. 

ustanova, koja treba da sankcionira razumno prirodno slanje 
zajedno s prirodnim zakonom i prirodnim pravima, koji se 
u njemu realiziraju, i da ga brani od nerazumnih pokušaja 
narušavanja, koji su u tom razumnom stanju ipak mogući. 

Osnovno prirodno pravo, koje država treba da garantira 
jest vlasništvo uzeto u širem smislu, tako da obuhvaća život, 
slobodu i vlasništvo u užem smislu.*3 I ovdje se vidi razlika 
između Hobbesa i Locka. Hobbes, kod kojeg je sloboda u pri- 
rodnom stanju bila potpuno neograničena, radikalno ju je 
ograničio u državnom stanju. Kad Locka je sloboda ograni- 
čena prirodnim zakonom već-u prirodnom stanju, ali zato 
ona ni u građanskom stanju ne treba da ima nikakvo drugo 
ograničenje osim toga, što se pojedinac odriče svoje vlasti, 
da sam sprečava i kažnjava prekršaje protiv zakona prirode, 
što je činio u prirodnom stanju. 

I u pogledu privatnog vlasništva postoji razlika između 
Hobbesa i Locka, jer je prvi smatrao, da u prirodnom stanju 
svatko ima pravo na sve, tako da privatno vlasništvo nastaje 
tek kao rezultat ograničenja toga prirodnog prava u gradan- 
skom stanju. Locke naprotiv smatra, da privatno vlasništvo 
postoji već u prirodnom stanju i da država treba samo da ga 
garantira. Doduše, bog je po Locku zemlju i sve, što je na 
njoj, dao ljudima kao zajedničko. Ali svaki čovjek je vlasnik 
svoje ličnosti, to jest svoga tijela i svojih ruku, pa je i rad 
njegovih ruku njegov. Prema tome je prirodno, da i svi oni 
predmeti, biljke i životinje, koje on svojim radom čini pri- 
kladnim za svoju upotrebu, budu njegovo vlasništvo. Drugim 
riječima, iako je bog dao ljudima svijet zajednički, on po 
Locku nije protiv privatnog vlasništva. Bog je dao zemlju 
ljudima da je obrađuju i tako izvlače koristi iz nje, to jest 
dao im ju je baš zato, da bi je svojim radom mogli činiti svo- 
jim vlasništvom. 

Prijelaz iz prirodnog stanja u građansko stanje ostvaru- 
je se kod Locka, kao i kod drugih prirodno-pravnih teoreti- 
čara, putem društvenog ugovora. Budući da je bio sklon 


23 Aleksandrov i Russell pozivajući se na Lockove izfave, da je glavni 
c!lj drzave održanje i čuvanje vlasništva. propuštaju reći. da sam termin 
vlasništvo Locke shvaća šire, podrazumijevajući pod njim čovjekov »život, 
slobodu i imovinu« (str. 42). To je pogrešno prešućivati, kao što bi bilo 
pogrešno ispuštati iz vida zanimljivost činjenice. da pravo privatnog vla- 
aništva Locke stavlja naporedo s pravom na život i slobodu 1 da kao za- 
jednički termin za sva tri prava upotrebljava baš riječ »vlasništvo« (»pro- 
pertyrs). 

shvaćanju prirodnog stanja kao stanja, koje je jednom real- 
no egzistiralo, Locke i društveni ugovor smatra historijskom 
činjenicom, koja se nekoć odigrala i može se ponoviti u bu- 
dućnosti. Tu se on opet razlikuje od Hobbesa i drugih pri- 
rodno-pravnih teoretičara, za koje je prirodno stanje bilo 
samo hipotetičko stanje, koje svojom mogućnošću služi kao 
opravdanje egzistencije države, a društveni ugovor — samo 
pravna fikcija, pravna pretpostavka njene egzistencije. 


Želeći da društvenim ugovorom opravda postojeće dr- 
žavno stanje, Hobbes je smatrao, da pristanak svakog poje- 
dinca nije pretpostavka za njegovo uključenje u državu. 
Državu konstituira složni akt većine na nekoj teritoriji na- 
stanjenih ljudi, a ostali se moraju pokoriti. Kod Locka na- 
protiv, budući da su svi ljudi od prirode »slobodni, jednaki i 
nezavisni«, nitko bez vlastitog pristanka ili čak protiv svoje 
volje ne može biti podvrgnut nekoj političkoj vlasti, to jest 
uključen u državu. Zato dijete, kad se rodi, nije podanik ni 
jedne države. Tek kad čovjek postane punoljetan, može 
postati građanin. Ali on ne mora postati podanik države, u 
kojoj se rodio, nego može da se slobodno opredijeli za vladu 
koju hoće. Tek kada dade svoj izričiti ili prećutni pristanak 
da živi u nekoj državi, čovjek postaje njen podanik. Tada on 
više ne može istupiti iz nje i preuzima obavezu da se poko- 
rava odlukama većine. 

U skladu s Lockovim učenjem o prirodnom stanju i o 
svrsi i načinu postanka države nalazi se i njegovo učenje o 
suverenitetu i oblicima države. Apsolutna monarhija ne sa- 
mo što nije najbolja forma države, nego je potpuno nespojiva 
s civilnim društvom. Osnovna je karakteristika države da 
postoji jedna objektivna zajednička vlast, koja može presu- 
diti pravdu i pružiti zaštitu svakom pojedincu od neopravda- 
nih zahtjeva ili napadaja drugoga. Međutim u apsolutnoj 
monarhiji, gdje je sva vlast u rukama monarha, jednog poje- 
dinca, nema vlasti, koja bi mogla zaštiti ostale pojedince od 
njegove samovolje. To znači, da se apsolutni monarh prema 
svojim podanicima uopće ne nalazi u građanskom, nego u 
prirodnom stanju. 


U civilnom društvu mogu postojati tri oblika vladavine 
prema tome da li zakonodavna vlast pripada većini (demo- 
kracija), manjini (oligarhija) ili jednom čovjeku (ustavna 

monarhija). Pored zakonodavne (legislativne) vlasti u svakoj 
državi postoji i izvršna (egzekutivna) i federativna (vlast po- 
činjanja rata, sklapanja mira i uopće vođenja vanjske politi- 
ke). Te tri vlasti ne moraju biti u istim rukama. Tako supro- 
tno Hobbesu, koji smatra, da je suverena vlast nedjeljiva, 
Locke zastupa teoriju podjele vlasti. 


Lockovu ideju podjele vlasti prihvatio je u XVIII. vije- 
ku francuski filozof Charles Louis Montesquieu (1689—1755) 
a ona je usvojena i u američkom ustavu. Međutim ne treba 
ispuštati iz vida, da Montesquieuovo učenje o podjeli vlasti 
nije identično s Lockovim. Montesquieu traži podjelu vlasti 
na zakonodavnu, izvršnu i sudsku. Pored toga on zahtijeva, 
da te tri vlasti budu uzajamno nezavisne i da nijedna ne 
bude viša od drugih. Kod Locka je naprotiv zakonodavna 
vlast najviša. U ovakvom shvaćanju nije teško vidjeti teorij- 
sko opravdanje engleske »slavne revolucije«, koja nije likvi- 
dirala kralja, ali ga je učinila izvršiocem volje zakonodavnog 
tijela — parlamenta. Ali ni zakonodavna vlast nije neograni- 
čena. Njene granice formulira Locke u četiri točke: 1) ona tre- 
ba da upravlja po javno proglašenim, stalnim i za sve jedna- 
kim zakonima; 2) ti zakoni treba da služe dobru naroda; 3) ta 
vlast ne smije povećavati poreze na vlasništvo ljudi bez pri- 
stanka, koje daju oni sami ili preko svojih predstavnika; 4) 
zakonodavac ne smije prenijeti svoju vlast ni na koga 
drugoga. 


Ako zakonodavac prekorači neku od ovih granica on do- 
lazi pod udarac još više vlasti, to jest samog naroda. Jer su- 
verena vlast trajno pripada samo narodu i on je ne može iz- 
gubiti ni svojevoljno trajno prenijeti na drugoga. Zakono- 
davnu vlast narod samo privremeno povjerava određenoj 
grupi ili pojedincu i ako onaj, kome je ukazano povjerenje 
(trust), ne radi na ostvarenju ciljeva, zbog kojih mu je vlast 
povjerena, narod ima pravo da je oduzme, pa makar i silom. 
Obrazlažući ovu tezu Locke se poziva na to, da se zakonoda- 
vac, koji radi protivno povjerenoj mu dužnosti, zapravo sam 
stavlja u ratno stanje prema narodu i time oslobađa narod 
od obaveze da mu se pokorava. Oni, koji kažu, da se ne tre- 
ba oružjem i silom suprotstavljati nezakonitom nasilju ljudi 
na vlasti, mogli bi po Lockovu mišljenju s istim pravom re- 
ći, da »pošteni ljudi ne treba da se suprotstavljaju razbojni- 

cima i gusarima, jer to može dovesti do nereda ili krvopro- 
lića.«-4 

Tako je Hobbesovoj apsolutističkoj teoriji, po kojoj na- 
rod nema pravo da se buni i traži vraćanje suvereniteta, koji 
je prešao na drugoga, Locke suprotstavio demokratsku tezu 
o nemogućnosti trajnog otudenja narodnog suvereniteta i o 
pravu naroda na revoluciju. Time je on postao prethodnik 
Rousseaua, koji će, još dosljednije razvijajući njegovu misao, 
proglasiti, da je narodni suverenitet apsolutno neotudiv. 


IX 


Lockovoj filozofiji pripada značajno mjesto u historiji 
ljudske misli i po svom doprinosu rješavanju bitnih filozof- 
skih problema (naročito spoznajno-teorijskog) i po ogrom- 
nom utjecaju, koji je izvršila na razvoj filozofske i društve- 
no-poiitičke misli u Evropi. 

Berkeley i Hume, engleski deisti i moralisti, Voltaire i 
Rousseau, Condillac i francuski materijalisti XVIII. vijeka — 
svi su oni više ili manje polazili od Locka i njegovu filozofi- 
ju u raznim smjerovima nastavljali (a ujedno joj se naravno 
u ponečemu i suprotstavljali). Zato nije pretjerano ako ka- 
žemo, da je Locke bio veliki učitelj i duhovni inspirator 
XVIII. vijeka. 

To naravno ne znači, da na duhovno formiranje XVIII. 
vijeka nisu vršili utjecaj i drugi mislioci XVII. vijeka (Bacon, 
Hobbes, Descartes i t. d.). Engels je potpuno u pravu, kad 
kaže, da su »Bacon, Hobbes i Locke očevi one sjajne škole 
francuskih materijalista, koji su, usprkos svim pobjedama, 
koje su Nijemci i Englezi odnijeli na kopnu i moru nad Fran- 
cuzima, učinili XVIII. vijek pretežno francuskim vijekom.«?25 
U pravu je bio i Marx, kad je uz Locka kao osnovni izvor 
francuskog materijalizma označio Descartesa. Pa ipak Locke 
je nesumnjivo na filozofski razvoj Engleske, Francuske i dru- 
gih evropskih zemalja vršio u XVIII. vijeku relativno najveći 
utjecaj. 


2 »The Second Treatise of Civil Governmente«, etc. Oxford 1945, p. 156. 
25 K. Marx 1 F. Engels: »Izabrana djela«, u dva toma. Tom II. »Kultura« 
1950., latinicom, str. 88. 

XVII. vijek bio je u filozofiji obilježen naročito spekula- 
tivnim rješavanjem problema supstancije i izgradnjom veli- 
kih sveobuhvatnih sistema, u kojima su sva područja stvar- 
nosti trebala da budu objašnjena istim osnovnim principima. 


Locke svijesno odvraća filozofiju od ovih velikih zada- 
taka, kojima ona po njegovu mišljenju nije dorasla. Filozo- 
fija treba da se od prepirke o beskorisnim metafizičkim pita- 
njima okrene nedovoljno proučavanim aktuelnim problemi- 
ma čovjekova života, da ispituje njegove spoznajne sposobno- 
sti, da proučava njegovu ekonomsku, društveno-političku, re- 
ligioznu i moralnu aktivnost. Isto shvaćanje izrazio je pje- 
snik Pope stihom: 


»Know then thyself, presume not God to scan; 
The proper study of mankind is man.«26 


To shvaćanje međutim nije posebna odlika Locka i Po- 
pa, ono je postalo bitna komponenta filozofske orijentacije 
čitavog XVIII. vijeka. Spoznajno-teorijska, etička, religiozna, 
društveno-politička i pedagoška istraživanja suvereno domi- 
niraju filozofskim radom XVIII. vijeka u Engleskoj. Isto ugla- 
vnom vrijedi i za Francusku, iako na njeno filozofiranje vrlo 
jako utječu kartezijanska fizika i prirodne nauke, a u Hol- 
bachovu »Sistemu prirode« imamo i pokušaj izgradnje zao- 
kruženog filozofskog sistema. 


Ne samo po problematici, na koju se u prvom redu 
usmjerava, nego i po načinu i intencijama, kojima joj pri- 
stupa, Locke postaje uzor za XVIII. vijek. On ne pristupa 
društvenim problemima s čisto teorijsko-objašnjavalačkim 
namjerama niti s ciljem da otkrije samo neke apstraktne opće 
istine. On polazi od konkretnih društvenih problema i hoće 
da pruži konkretne, svom vremenu primjerene političke, mo- 
ralne i t. d. savjete i pouke. On je tipičan pedagog, prosvjeti- 
telj, koji želi da pronađe i proširi za praktični život korisne, 
praktično primjenljive spoznaje. Njegova djela, kako primje- 
ćuje jedan pisac, »imaju karakter povremenih eseja zaposle- 
nog svjetskog čovjeka«, koji iznosi svoja »razmišljanja o go- 
rućim pitanjima dana«. Pri tome on čvrsto vjeruje, da ra- 


2 Upoznaj sama sebe, ne usuđuj se da istražuješ boga; 
Pravi predmet proučavanja za ljude je čovjek. 

zum može i treba da pruži čovjeku ključ za rješenje svih tih 
goručih pitanja. 

Ova praktična orijentacija, vjera u moć razuma i borba 
za razumno uređenje društvenog poretka i svih individual- 
nih problema tipična je i za XVIII. vijek promatran u cjelini, 
iako se u njemu već javlja i negacija ovakvog shvaćanja (kod 
nekih engleskih moralista, Humea i Rousseaua). 

Pored Lockova općeg stava prema filozofiji i njegova 
konkretna rješenja pojedinih problema postala su ishodište 
za filozofiju XVIII. vijeka. Spoznajno-teorijski empirizani, 
politički liberalizam, ekonomska slobodna utakmica, reli- 
giozna tolerancija, prirodni odgoj, sve su te Lockove ideje 
procvjetale u XVIII. vijeku. Pri tome one su se modificirale 
i kod raznih mislilaca dobijale različit smisao. To je posve 
prirodno, jer je samo Lockovo učenje svojom nedosljednošću, 
svojom dvojstvenošću pružalo mogućnost za razvoj u različi- 
tim smjerovima. 

U rješenju ontološkog problema Locke se kolebao izme- 
đu materijalizma i idealizma, a iz tog kolebanja logično pro- 
izlaže sve nedosljednosti u njegovu spoznajno-teorijskom 
učenju. Najpovoljnije je Lockov dualizam došao do izražaja 
u priznanju dviju posebnih supstancija (materijalne i duho- 
vne), ali se njegove logičke konzekvencije osjećaju i u rješe- 
nju problema odnosa između unutrašnjeg i vanjskog isku- 
stva, primarnih i sekundarnih kvaliteta, formalnog i realnog 
pojma istine, razuma i vjere, filozofije i religije i t. d. 

Zato su iz Lockova empirizma mogli proizići i najsupro!- 
niji filozofski smjerovi. Lenjin kaže: »I solipsist, t. j. subjek- 
tivni idealist i materijalist mogu priznavati osjete kao izvor 
naših znanja. I Berkeley i Diderot su proizišli iz Locka.«27 Ne 
manje nego njih dvojica iz Locka je proizišao i Hume sa svo- 
jim skepticizmom. 

Lockove teorijske nedosljednosti, koje imaju svoju 1lo- 
gičku osnovu u kolebanju između materijalističkog i ideali- 
stičkog rješeja ontološkog problema, imaju svoj historijski 
korijen u društvenoj praksi engleske liberalne buržoazije 
XVII. vijeka, čiji je ideolog Locke bio. 

Boreći se protiv feudalnog apsolutizma i ujedno se pri- 
bojavajući revolucionarne aktivnosti naroda, zalažući se za 


27 V.I. Lenjin: »Materijalizam i empiriokriticizam«. »Kultura« 1948. la- 
tinicom, str. 118. 

političku slobodu i ravnopravnost i ujedno nedovoljno smje- 
la da odlučno traži ukidanje svih feudalnih privilegija, tra- 
žeći pravo da ne vjeruje u službeno propisanog boga i ne 
usuđujući se da se oslobodi vjere u svakog boga, ona je našla 
rješenje svojih problema u klasnom kompromisu 1688. go- 
dine. Njena nedosljedna i umjerena revolucionarnost i na- 
prednost našla je svoj adekvatan teorijski izraz u filozofiji 
Johna Locka. Zato je Engels u pravu kada kaže da je »Locke 
bio i u religiji i u politici sin klasnog _ kompromisa 1688.«28 


2% K. Marx i F. Engels: »Izabrana djela«, u dva toma. Tom II. »Kul- 
tura= 1950, str, 462 

s. 


ISAAC NEWTON 


Veliki fizičar Isaac Newton, iako po osnovnom području 
svoga rada dosta daleko od svog nešto mlađeg savremenika 
i poznanika Johna Locka, bio mu je po svojim filozofskim 
koncepcijama i po cjelokupnom svom duhovnom sklopu vrlo 
blizu. U ne manjoj mjeri nego Locke on je bio tipična figura 
vremena »slavne revolucije«. 


I 


U vremenu napregnutih društvenih borbi i potresa New- 
tonov dugi život (1643—1727) protekao je relativno vrlo mir- 
no i sređeno. Iako mu politička pitanja nisu bila ravnodušna 
(simpatizirao je s whigovcima) on nije aktivno sudjelovao ni 
u vojnim, ni u političkim okršajima. 


Nijednom nije bio nigdje izvan Engleske, a i po Engles- 
koj je putovao vrlo malo. Život mu je vezan uglavnom za 
četiri mjesta: Woolsthorpe gdje se rodio, Grantham gdje je 
pohađao školu, Cambridge gdje je studirao i naučno stvarao 
i London gdje je proveo tri posljednje decenije svoga života. 


Na Trinity College u Cambridgeu stupio je 1661. kao 
»subsizzer« (siromašan student, koji se prehranjuje radeći u 
koledžu) i tu je, prošavši prethodno kroz niz akademskih me- 
đustupnjeva, u julu 1668. god. postao »magistar vještina«. 
Godinu dana kasnije njegov bivši nastavnik Barrow ustupio 
mu je svoju katedru. 


Već u periodu 1661.—1669. Newton je bio ne samo mar- 
ljiv student nego i originalan stvaralac. U toku 1665.—1666. 
god. već je stvorio novu matematičku metodu, »metodu fluk- 
sija«. 

Dva decenija, koja su slijedila poslije 1669., bila su is- 
punjena najintenzivnijim radom. Svoju pažnju on je najprije 
koncentrirao na probleme optike, te je konstruirao novi te- 
leskop — reflektor, koji je imao velike prednosti pred dota- 
dašnjim teleskopima — refraktorima. Na osnovu toga prim- 
ljen je u januaru 1672. u Britansko kraljevsko društvo. 1672. 
godine uputio je Kraljevskom društvu saopćenje pod naslo- 
vom »Nova teorija svjetlosti i boja«, koje je poslužilo kao 
povod za naučnu polemiku između njega, Hooka, Huyghensa 
i nekih drugih učenjaka. Svoje glavno djelo o optici (»Opti- 
ka ili rasprava o odbijanju, prelamanju, savijanju i boji 
svjetlosti«) objavio je tek 1704. godine, poslije Hookove smr- 
ti, iako se poslije 1680. nije intenzivnije bavio optikom. 

S optike Newton je prešao na probleme mehanike. Re- 
zultat toga rada bilo je njegovo kapitalno djelo »Matemati- 
čki principi prirodne filozofije« (»Philosophiae naturalis prin- 
cipia mathematica«), 1687. godine. 

Time se uglavnom svršava glavni stvaralački period 
Newtonova života. I poslije 1687. on je bio aktivan u nauci: 
vršio je razne eksperimente, izdavao je svoje još neobjavljene 
radove i pripremao nova izdanja već objavljenih, vodio nau- 
čne polemike, organizirao rad u Kraljevskom društvu. Među- 
tim nekih većih otkrića u tom periodu nije napravio. 

Za ovaj period karakteristična je i izvjesna aktivizacija 
Newtonova na političkom području. 1688. godine izabrali su 
ga za predstavnika univerziteta u Cambridgeu u parlamen- 
tu, gdje je doduše stalno šutio. I kasnije se Newton u dva ma- 
ha takmičio za poslanika u parlamentu, te je jednom bio iza- 
bran, a drugi put ga je pobijedio torijevski kandidat. 

U ovom periodu Newton je mnogo radio i na teologiji i 
historiji. Rezultati su toga rada djela: »O dva važna izopače- 
nja teksta Sv. Pisma«, »Primjedba na knjigu proroka Daniela 
i apokalipsu sv. Ivana« i t. d. 

Želja da popravi svoje materijalne prilike i da se osigura 
za starost navela je 1696. Newtona, da prihvati položaj čuva- 
ra državne kovnice te da se konačno preseli u London. Zbog 
uspješnog vršenja dužnosti bio je 1699. unaprijeđen u zvanje 
direktora kovnice, koje je zadržao do smrti. Pod starost New- 
tona su sa svih strana obasipali počastima: 1699. izabrala ga 
je pariska Akademija za svog člana, 1703. postao je pred- 


85 


sjednik Kraljevskog društva, a 1705. kraljica mu je darovala 
plemstvo. I pored tih počasti on je do kraja života ostao jed- 
nostavan i skroman čovjek. 


II 


Naučna djelatnost Newtonova odvijala se na tri osnovna 
naučna područja: matematičkom, optičkom i mehaničkom. 

Njegova djelatnost na matematici okrunjena je otkrićem 
»metoda fluksija«, kako je on nazvao analizu beskonačno 
malih veličina. Kako svoje otkriće nije objavio odmah, kad 
ga je izvršio, nego tek znatno kasnije (1704), došlo je oko nje- 
ga do spora o prioritetu između Newtona i Leibniza. Danas 
možemo prilično sigurno tvrditi, da su Newton i Leibniz pot- 
puno nezavisno jedan od drugog otkrili ovu metodu, da ju 
je Newton otkrio prvi, ali da ju je Leibniz formulirao u pri- 
kladnijoj formi, u kojoj je i postigla opće priznanje u nauč- 
nom svijetu, tako da je i danas poznata pod Leibnizovim na- 
zivom »diferencijalni i integralni račun«. 

Otkriće diferencijalnog i integralnog računa odigralo je 
ogromnu ulogu u razvitku ljudske misli. Prema Engelsovim 
riječima tek diferencijalni račun omogućio je prirodnim nau- 
kama »da prikažu matematički ne samo stanja nego i proce- 
se: kretanje.«l I zaista, dotadašnjim sredstvima matematike 
bilo je moguće adekvatno opisati samo specijalne, najjedno- 
stavnije slučajeve kretanja (na pr. ravnomjerno pravocrtno 
kretanje). Tek otkriće diferencijalnog i integralnog računa 
omogućilo je, da se u obliku matematskih jednadžbi izraze 
opće zakonitosti fizičkih procesa. Zato je njegovo značenje za 
razvoj prirodnih nauka i tehnike teško precijeniti. 

Krupno značenje imao je i Newtonov rad na optici. Prou- 
čavanje disperzije svjetlosti i drugih optičkih pojava dovelo 
je Newtona ne samo do niza konkretnih opažanja i naučnih 
zaključaka, nego i do općeg problema: što je zapravo svjet- 
lost? Prema shvaćanju koje je prvi skicirao Descartes u svo- 
joj »Dioptrici« (1638) a koje su kasnije razradili Robert Ho- 
oke (1635—1703) i naročito Christian Huygens (1629—1695) 
u svom »Traktatu o svjetlosti« (napisanom 1678. a objavlje- 
nom 1690.), svjetlost je talasno kretanje u eteru. Nasuprot 


! F. Engles: »Dijalektika prirođe«. »Kultura« 1959. str. 218. 

ovoj talasnoj (valnoj, undulacionoj) teoriji svjetlosti Newton 
razvija korpuskularnu ili emisionu teoriju, prema kojoj su 
zrake svjetlosti snopovi vrlo malih česlica (korpuskula), koje 
izbacuju svijetleća tijela. Medutim, iako se s vremenom sve 
više priklanjao korpuskularnoj hipotezi, Newton je vidio i 
prednosti undulacione, te je neko vrijeme pokušavao da spoji 
ove dvije teorije.? 


Newtonova shvaćanja o svjetlosti imala su veliki utjecaj 
na dalji razvitak optike. Spor između korpuskularne i undu- 
lacione teorije nije ni do danas »konačno riješen«. U toku 
XVIII. vijeka korpuskularna teorija bila je uglavnom vlada- 
juča. U XIX. vijeku, poslije Youngovih i Fresnelovih ogleda 
s interferencijom i difrakcijom svjetlosti, prevladala je undu- 
laciona teorija, koja je, za razliku od korpuskularne, mogla 
objasniti ove činjenice. Kvantna teorija početkom XX. vijeka 
ponovo je oživila korpuskularnu teoriju. Međutim, u nemo- 
gućnosti da sve svjetlosne pojave objasni ni samo korpusku- 
larnom ni samo undulacionom teorijom, suvremena fizika 
teži sintetičkom rješenju, koje bi se zasnivalo na priznanju 
dualnosti svjetlosnih pojava. U tom smislu možemo reći, da 
je Newton svojim pokušajem izgradnje kompromisne teorije 
svjetlosti anticipirao rješenja suvremene optike. 

Međutim glavno područje Newtonova rada bila je meha- 
nika. Njegovi »Matematički principi prirodne filozofije« pred- 
stavljaju stvaralačku sintezu čitavog dotadašnjeg i osnovu 
kasnijeg razvoja mehanike. Godina izlaska ove kniige bila: je 
godina rođenja one »klasične mehanike«, čiji su pojmovi i 
zakoni sve do revolucionarnih preobražaja u fizici krajem 
XIX. i početkom XX. vijeka smatrani apsolutno točnim izra- 
zom realno postojećih zakona objektivnog svijeta, a koji su 
i poslije toga preloma, iako se njihova pretenzija na sveopće 
važenje i apsolutnu točnost pokazala neosnovana, zadržali 
svoju objektivnu vrijednost za određene grupe pojava, t. j. 


2 Tako na pr. odgovarajući na Hookovu kritiku korpuskularne teorlje 
Newton ističe da je ta teorija »samo vrlo vjerovatna poslijedica moje dok- 
trine a ne osnovna pretpostavka« i da je ona pored toga daleko bliža 
talasnoj teoriji, nego što to Hooke misli. »Talasanje etera podjednako je 
Korisno i nužno i u jednoj i u drugoj. Jer ako pretpostavimo. da se svje- 
tlosni zraci sastoje od malih čestica, koje u svima pravcima izbacuje svje- 
tiosno tijelo, onda kada ove čestice padnu na prelomne ili odbojne povr- 
šine moraju izazvati u eteru talasanja isto onako neminovno kao i kamen 
bačen u vodu.« (Citirano po knjizi: S. I. Vavilov: »Isaac Newton«. Život 
i rad. Prosveta. Beograd 1948, str, 71.) Međutim. kasnije je Newton konačno 
napustio hipotezu etera i priklonio se korpuskularnoj teoriji. 

za kretanja, čija je brzina mala u poređenju sa brzinom 
svjetlosti. 

Svoje »Principe« Newton počinje definiranjem osnovnih 
pojmova matematike: mase, sile i t. d,, kao i određenjem poj- 
mova vremena, prostora, mjesta i kretanja. Ti pojmovi, kako 
ih je Newton definirao, postali su osnov klasične mehanike, 

Definiravši osnovne pojmove Newton formulira tri osno- 
vna zakona kretanja: zakon inercije, zakon količine kreta- 
nja, zakon jednakosti akcije i reakcije. Iako su ovi zakoni 
bili djelomično formulirani već kod Galileja i Descartesa 
Newton ih je prvi izrazio u onom obliku, u kojem su postali 
osnova daljeg razvoja mehanike. 

Primjenjujući tri spomenuta principa na astronomska i 
fizička promatranja otkrio je Newton novi empirijski prin- 
cip — zakon opće gravitacije, prema kojem se sva tijela 
uzajamno privlače silom, koja je upravno razmjerna njiho- 
vim masama, a obrnuto razmjerna kvadratu njihove udalje- 
nosti (F = ka ). Ovo otkriće imalo je ogromno znače- 
nje, jer je pokazalo, da se sila, kojom se nebeska tijela uza- 
jamno privlače ne razlikuje od sile, kojom zemlja privlači 
tijela na svojoj površini, te je na taj način porušilo neprola- 
zni zid između nebeske i zemaljske mehanike i pokazalo, da 
postoje izvjesne fizičke zakonitosti, koje vrijede za sve poja- 
ve u svemiru. 


II 


Iako je bio u prvom redu fizičar, Newtonu pripada odre- 
đeno mjesto i u historiji filozofske misli. 

Zanimljivo je prije svega Newtonovo rješenje problema 
metode naučnog istraživ4nja. 

U svojim naučnim djelima on je uspješno kombinirao in- 
dukciju i dedukciju, savjesno iskustveno proučavanje i smje- 


31. Svako tijelo ostat će u stanju mirovanja ili jednolikog pravocrtnog 
kretanja sve dok i ukoliko ne bude pod djelovanjem sila prisiljeno da 
promijeni to stanje. 

2. Promjena količine kretanja proporcionalna je sili, koja djeluje. i 
vrši se u pravcu djelovanja te sile. 

5. Svakoj akciji odgovara jednaka i suprotna reakcija, drugim riiečima 
djelovanja dva tijela jedno na drugo jednaka su među sobom i upravljena 
u suprotnom smjeru. (Vavilov. op. cit. str. 137—138) 

lo hipotetičko kombiniranje, Baconov empirizam i Descarte- 
sov racionalizam.+ Metoda, koju je Newton primjenjivao u 
svom naučno-istraživačkom radu i pomoću koje je izvršio 
svoja velika otkrića, i danas imponira. 

Međutim, tamo gdje teoretski raspravlja o metodi priro- 
donaučnog istraživanja, Newton ne osvjetljava i ne ističe do- 
voljno ravnomjerno sve sastavne elemente svoje vlastite 
metode. Dok u svojoj naučnoj praksi primjenjuje metodu, 
koja predstavlja stvaralačku sintezu empirizma i racionali- 
zma, u svojira teoretskim rasuđivanjima Newton nastavlja 
Baconove tradicije. On naročito naglašava potrebu empirije, 
indukcije, eksperimenta. Ne spekulirati o nekakvim skrive- 
nim i tajnim uzrocima, koji bi bili iza pojava, nego induk- 
tivnim proučavanjem pojava otkrivati u njima njihove opće 
principe — to je osnovni metodološki zahtjev Newtona. U 
svojoj »Optici« on ovako ocrtava svoj ideal optike: 

»Izvesti iz pojava dva ili tri opća principa kretanja, a za- 
tim izložiti, na koji način iz ovih jasnih principa proistječu 
svojstva i djelovanje svih prirodnih tijela, eto što bi u filozo- 
fiji bio veliki korak naprijed, pa ma uzroci ovih principa i 
ostali skriveni.«+ 

Proglašujući otkrivanje principa idealom fizike Newton 
potpuno u duhu Bacona napada na proizvoljne hipoteze. »Hi- 
poteze ne treba da budu predmet eksperimentalne filozofije«, 
kaže on u svojoj »Optici«. A u drugom izdanju »Principa« 
daje on svoju slavnu izjavu: »Ja ne izmišljam hipoteze (Hy- 
potheses non fingo). Sve pak ono, što se ne izvodi iz pojava, 
mora se nazvati hipotezom; hipotezama pak metafizičkim, fi- 
zičkim, mehaničkim, skrivenim osobinama, nije mjesto u 
eksperimentalnoj filozofiji.«5 

Ove i slične Newtonove deklaracije za empirijski otkri- 
vene principe a protiv izmišljenih hipoteza imale su svoj po- 
zitivni smisao, ukoliko su bile usmjerene u prvom redu pro- 
tiv fantastičnih, neobrazloženih hipoteza. Ali apsolutno su- 
protstavljanje »principa« i »hipoteza« bilo je jednostrano i ne- 
historijsko, ignoriralo je činjenicu, da je hipoteza forma, u 
kojoj nauka živi i razvija se, da svaka naučna teorija prije 
nego što postane provjerena istina mora proći kroz stadij hi- 
poteze i da i u najprovjerenijoj istini često ostaje element hi- 


“ Vavilov, op. cit, str. 129. 
$ Ibid. str. 131. 

potetičnosti, koji može biti neko vrijeme neprimjetan, ali do- 
lazi do izražaja kod svakog razvijanja i upotpunjavanja sta- 
re istine novom. 

Zar sama Newtonova naučna praksa ne demantira njego- 
vo suprotstavljanje principu hipoteza? Zar na primjer za- 
kon gravitacije, prije nego što ga je Newton uspio potvrditi 
i dokazati eksperimentalnim opažanjima, nije postojao u nje- 
govoj glavi kao »izmišljena hipoteza«? I zar nije činjenica, 
da se Newton nije ustezao da pravi određene pretpostavke o 
prirodi svjetlosti, iako ih nije mogao sigurno dokazati? 

Sve u svemu možemo reći, da se u svom učenju o metodi 
Newton kreće u okvirima Baconova i Lockova empirizma, 
dijeleći njegove zasluge i ograničenosti. Međutim, kad govo- 
rimo o Newtonovu jednostranom empirizmu i induktivizmu, 
koji je negativno utjecao na mnoge kasnije fizičare i filozofe, 
ne smijemo ispustiti iz vida, da je kod samog Newtona to 
jednostrano isticanje iskustva, eksperimenta i indukcije ima- 
lo svoje historijsko opravdanje u činjenici, što je on još uvi- 
jek imao pred sobom mnoštvo iz Srednjeg vijeka i iz Rene- 
sanse naslijeđenih potpuno proizvoljnih i neosnovanih (fizi- 
čkih hipoteza, koje su ometale uspješan razvoj fizičke nauke, 
kao i to, da se u praksi Newtonov zahtjev antihipotetičnosti 
nije realizirao kao izbjegavanje svakih hipoteza nego kao 
oprezan stav prema hipotezama, za koje nema dovoljno či- 
njenica. 

Pored općih metodoloških stavova veliko je značenje za 
razvoj filozofije imalo i Newtonovo shvaćanje materije, kre- 
tanja, prostora i vremena. 

I Newton i Descartes identificiraju svako kretanje s me- 
haničkim kretanjem, s promjenom mjesta u prostoru. Ali u 
određenju odnosa kretanja prema materiji i u shvaćanju sa- 
me materije oni se bitno razlikuju. Dok su kartezijanci sma- 
trali, da je čitav prostor ispunjen materijom (bilo vidljivom, 
bilo nevidljivom — eterom), Newton dopušta, da pored ma- 
terije postoji i praznina. Dok su kartezijanci u suštini sma- 
trali, da je kretanje od prirode svojstveno materiji, da je ko- 
ličina kretanja u svemiru nepromjenljiva, da se kretanje ne 
može ni uništiti ni stvoriti, nego samo prenositi s jednog ti- 
jela na drugo, i to samo neposrednim dodirom (a ne na dalji- 
nu), Newton smatra, da je materija po svojoj prirodi inertna, 
da je kretanje nešto, što joj je strano i vanjsko, što ne prois- 

tječe iz njene prirode, nešto čemu krajnji fizički uzrok još 
nije dovoljno ispitan, ali što se može uspješno matematički 
opisivati, ako se promatra kao rezultat djelovanja od materije 
različite »sile«, koja djeluje trenutno na daljinu. 

Kartezijansko shvaćanje bilo je u suštini dijalektičko i 
anticipiralo je učenje savremene nauke o neodvojivosti ma- 
terije i kretanja. Ono je također bilo malerijalističko, jer je 
činjenicu kretanja objašnjavalo bez pomoći boga i naiprirod- 
nih sila. Međutim pri objašnjavanju nekih konkretnih oblika 
kretanja (na pr. optičkih, toplinskih, magnetskih pojava i t. d. 
kartezijanci su upadali u poteškoće. U želji, da sve te pojave 
objasne mehaničkim kretanjem materije, oni su često izmi- 
šljali razne proizvoljne hipoteze o kružnim kretanjima ne- 
vidljivog etera. 

Newton je odbacio kartezijanske eterske vrtloge. Ali u 
njegovu pojmu gravitacije bile su sadržane ne manje poteš- 
koće. Šta je zapravo ta sila gravitacije i kako ona djeluje? 
Neki Newtonovi sljedbenici smatrali su, da je gravitacija 
prvobitno svojstvo materije, kojemu ne treba nikakvo dalj- 
nje objašnjenje, i u njenom djelovanju na daljinu bez po- 
srednika nisu nalazili ništa neobično. Sam Newton smatrao 
je, naprotiv, pojam gravitacije samo formalnim, matema- 
tičkim pojmom, pogodnim za opisivanje fizičkih pojava. Pi- 
tanje o uzroku (materijalnom ili nematerijalnom) pojava, 
koje se mogu matematički opisati pomoću zakona gravitacije, 
time je, po Newtonu, ostajalo otvoreno. 

»Pod riječju ,,privlačenje" (kaže Newton) ja ovdje uopće 
razumijem svaku težnju tijela uzajamnom kretanju, pa bilo 
da ova težnja potječe od djelovanja samih tijela, koja teže 
da se približe jedno drugom, ili stavljaju jedno drugo u sta- 
nje kretanja putem etera, što ga ispuštaju, ili ako je ova te- 
žnja izazvana eterom ili zrakom, ili uopće nekom sredinom, 
materijalnom ili nematerijalnom, koja prisiljava tijela za- 
gnjurena u nju, da se uzajamno stavljaju u kretanje.«6 

Zato se mišljenje njegovih sljedbenika, da je teža priro- 
đeno svojstvo materije i da djeluje na daljinu bez ikakvog 
posrednika, činilo Newtonu besmisleno. 

»Ne može se razumjeti — kaže on — kako bi neoduhov- 
ljena, gruba materija mogla bez posredovanja ičega nemate- 


*“ Vavilov, op. cit. str. 133. 

rijalnog da djeluje na drugu materiju bez uzajamnog dodira, 
kao što bi se to moralo događati, kad bi teža u Epikurovu 
smislu bila bitna i urođena materiji. Pretpostavljati da je 
teža bitno, nerazdvojno i urođeno svojstvo materije, tako da 
tijelo može djelovati na drugo tijelo na svakom odstojanju u 
praznom prostoru, bez ikakvog posrednika, predajući djelo- 
vanje i silu, — to je po mom mišljenju apsurd za svakog tko 
se imalo razumije u filozofskim predmetima. Težu mora 
izazvati agens, koji neprestano djeluje po određenim zakoni- 
ma. Da li je taj agens materijalan ili nematerijalan, ja ostav- 
ljam mojim čitaocima da sami riješe.«7 

Newtonove riječi o »agensu koji neprestano djeluje po 
određenim zakonima« mnogi su tumačili kao aluziju na eter, 
koji bi prema tome bio uzrok gravitacije. Međutim, Newton 
je isticao da taj agens može biti »materijalan ili nematerija- 
lan«. Iako u navedena dva citata Newton ostavlja čitaocima 
da riješe pitanje o materijalnosti ili nematerijalnosti, na 
osnovu nekih mjesta iz Newtonovih djela i naročito iz nje- 
gove prepiske može se zaključiti, da je sam Newton za sebe 
najprihvatljivije rješenje nalazio u pretpostavci, da je taj 
agens bog. U ovom zaključku ima svoje logike. Metafizički 
odvojivši materiju od kretanja Newton nije mogao da nađe 
prirodno objašnjenje kretanja i morao je pozvati u pomoć 
boga. Tako je mehanicističko, metafizičko shvaćanje materi- 
je prisililo Newtona da izlaz za svoje teškoće traži u sferi 
religije i mistike. Metafizički materijalizam odveo je u svoju 
prividno najveću suprotnost — religiju. 


Na problemu uzroka gravitacije izgradio je Newton most, 
kojim je povezao svoje materijalističke fizikalne koncepcije 
sa svojim religioznim vjerovanjem. Drugi most između reli- 
gioznog i naučnog područja izgradio je Newton na problemu 
takozvanih »početnih uslova«. Pomoću principa mehanike i 
zakona gravitacije možemo opisati kretanja nebeskih tijela, 
ako su dati početni uslovi: mase nebeskih tijela, njihove po- 
četne brzine i položaji i t. d. A te početne uslove mogao je 
odrediti samo bog: »Veoma skladno sjedinjenje sunca, pla- 
neta i kometa nije se moglo odigrati drukčije, nego s namje- 
rom i po volji svemogućeg i premudrog bića«.8 


I Ibid., str. 150. 
* Ibid., str. 215. 

Na taj način osnovna karakteristika Newtonovih pogleda 
je spajanje mehanističko-materijalističkog objašnjenja svijeta 
s religioznim. U tome je on tipični predstavnik vremena kom- 
promisne »slavne revolucije« i pravi duhovni brat Lockov. 

Kao što je metafizički odvojio kretanje od materije, New- 
ton je odvojio i, prostor i vrijeme od materije i kretanja. On 
razlikuje »pravo, apsolutno, matematičko vrijeme«, koje je 
bez ikakve veze s bilo čim vanjskim i protječe uvijek jedna- 
ko, od >»relativnog, prividnog ili svakodnevnog vremena« 
koje je osjetilima pristupačna mjera pravog vremena. 

Na analogan način Newton razlikuje apsolutni prostor, 
koji »već po samoj svojoj suštini, bez poređenja s čim bilo 
vanjskim, ostaje uvijek jednak i nepokretan«, od relativnog 
prostora, te apsolutno mjesto od relativnog mjesta i apso- 
lutno kretanje (»premještanje tijela iz jednog svog apsolut- 
nog mjesta u drugo«) od relativnog (»iz relativnog u rela- 
tivno«). 

Newtonovo učenje o apsolutnom prostoru i vremenu bi- 
lo je realističko ukoliko je priznavalo objektivno postojanje 
prostora i vremena, ali i nedijalektičko, jer je odvajalo pro- 
stor i vrijeme jedno od drugoga kao i od materijalnih stvari i 
procesa. Savremena fizika u licu teorije relativiteta pokazala 
je neodvojivu povezanost materije, kretanja, prostora i vre- 
mena i time ujedno korigirala odgovarajuće Newtonove poj- 
move. Međutim slabosti Newtonova učenja o apsolutnom 
prostoru pokazao je znatno ranije filozof John Toland. 


93 


JOHN TOLAND 


Lockova filozofija naliči na raskršće, s kojeg se može po- 
ći u vrlo različitim smjerovima. U pravcu materijalizma 
krenuli su od Locka engleski deisti i osnivači asocijativne 
psihologije. Najznačajniji među njima je John Toland, koji 
je pod plaštom deizma zastupao materijalističke ideje. 


I 


John Toland, rođen 1670. god. u Irskoj (prema nekim 
podacima kao nezakoniti sin katoličkog svećenika) bio je živ, 
nemiran i buntovan duh. Već kao četrnaestgodišnji dječak 
sudjelovao je u nekom lokalnom ustanku i bio osuđen na 
javno šibanje. 

U dvadesetprvoj godini (1691) izdao je svoju prvu knjigu 
»Tribe of Levi« (Pleme ]evita), gdje dokazuje da u svijetu 
nema ničeg štetnijeg od svećenstva. Da bi izbjegao buru ne- 
zadovoljstva, što ju je knjiga izazvala među onima, koje je 
pogodila njegova kritika, prešao je u Holandiju. Ovaj poče- 
tak je vrlo karakterističan. U toku svoga života Toland je 
objavio mnoštvo vlastitih knjiga, prijevoda, novih izdanja 
tuđih knjiga. Tako 1696. god. izdaje svoje slavno »Kršćan- 
stvo bez tajni« (»Christianity not mysterious«), a zatim djela 
pjesnika republikanca Johna Miltona s biografijom pjesni- 
ka (1699), djela republikanca Jamesa Harringtona, također 
s biografijom (1700), pjesmu »Clito ili o rječitosti« (1700), 
»Anglia libera« (1701), »Državni paradoksi« (1701), »Vindicius 
liberius ili samoobrana G. Tolanda« (1702), »Pisma Sereni« 
(1704), »Adeisidaemon« (1708), »Nazarenus« (1718), Tretra- 
dymos« (1720), »Pantheistikon« (1720) i t. d. 


Sva su ova djela imala sličnu sudbinu kao i prvo. Bilo 
zbog kritičkog stava prema kršćanstvu i pozitivnim religija- 

ma uopće, bilo zbog političkog slobodarstva, ona su izaziva- 
la nezadovoljstvo među svećenicima i vjerskim fanaticima, 
kao i među političkim reakcionarima. Gotovo protiv svakog 
od ovih djela pojavilo se nekoliko pamfleta. Njegovo »Krš- 
ćanstvo bez tajni« bilo je javno spaljeno, a jedan član cen- 
zurne komisije bio je čak predložio, da se spali i sam autor. 
Te stalne hajke prisilile su Tolanda, da mnoga svoja djela 
izda anonimno, priznajući svoje autorstvo tek kasnije, da 
često daje formalne izjave o tome, kako je on neprijatelj ate- 
ista, kako nema ništa protiv kršćanstva ni protiv monarhije 
it. d., a također da u vrijeme opasnosti mijenja svoje bora- 
vište. Tako je pored Engleske i Irske obišao Holandiju i Nje- 
mačku, a bio je i u Češkoj i Austriji. 

Protivnici su optuživali Tolanda da napada kršćanstvo, 
jer je željan slave i voli javne skandale. Također su mu pred- 
bacivali, da je površan, besprincipijelan, grub, da se ne bori 
pošteno i otvoreno, da piše lošim i zbrkanim stilom. Iz tih 
ocjena jedno se može zaključiti sa sigurnošću: da nije bio 
previše simpatičan nekim pojedincima i društvenim slojevi- 
ma. Da li baš zbog svojih loših ličnih svojstava ili zbog 
shvaćanja, za koja se borio — to je pitanje, na koje pre- 
lazimo. 


II 


U epitafu, koji je pred smrt sastavio za svoj spomenik, 
Toland pored ostalog kaže o sebi: »Veritatis propugnator, 
libertatis assertor« (Borac za istinu, branilac slobode). Ovim 
riječima točno je izražena jedna od osnovnih karakteristika 
Tolanda. On je bio borac za slobodu misli, slobodni mislilac 
(»Freethinker«). 

Zahtjev slobode mišljenja, koji se kao crvena nit provla- 
či kroz Tolandova djela, usmjeren je i protiv vanjskih za- 
preka slobodnom izražavanju misli i protiv unutrašnjih koč- 
nica slobodnog mišljenja. Vanjske zapreke (kažnjavanje ili 
žigosanje ljudi zbog njihovih teorijskih shvaćanja) dovode do 
toga, da ljudi uopće ne iznose ili iznose vrlo nepotpuno i ne- 
jasno istine, koje su im dobro poznate. Ističući da je slobod- 
no izražavanje misli uvjet javne afirmacije istine, Toland se 
izjašnjava kako protiv religiozne netolerantnosti, tako i pro- 

tiv političke tiranije. Panteisti, filozofi s kojima se Toland 
solidarizira, jesu po njegovim riječima »zakleti neprijatelji 
svih tirana, bez obzira na to, da li su oni monarsi ili despoti, 
oligarhički optimati ili anarhistički despoti.«! Njihov je osno- 
vni princip, da nitko ne smije biti progonjen, preziran ni iz- 
bjegavan zbog svojih pogleda, ukoliko oni nisu štetni. »Pan- 
teist dakle ne će nikoga progoniti samo zbog njegovih uvje- 
renja, t. j. zbog njegovih riječi i djela, ukoliko ona nikome ne 
štete, niti će druge podsticati i goniti, da se umrljaju tim ne- 
djelom.«ž 

Zalažući se za religioznu toleranciju i slobodu izražava- 
nja misli, Toland nastavlja Lockovu tradiciju, ali ide od nje- 
ga korak dalje, jer religioznu toleranciju, iz koje je Locke 
isključivao ateiste, proširuje i na ove posljednje. 

Međutim, za Tolandov zahtjev slobode nije karakteris- 
tično samo proširenje zahtjeva za vanjskom slobodom, nego 
i proširenje područja unutrašnje slobode. On traži oslobođe- 
nje od svih autoriteta, kojima ljudi svojevoljno sputavaju i 
zarobljuju svoju misao. Ti su autoriteti u prvom redu razne 
pozitivne religije s njihovim lažnim dogmama. Proklamira- 
nje slobode naučnog istraživanja nalazimo i prije Tolanda, 
još kod Bacona. Ali tražeći emancipaciju naučnog istraživa- 
nja prirode od crkvenih autoriteta, Bacon je priznavao da 
postoji i drugo područje, na kojem ti autoriteti vrijede. Loc- 
ke je već doveo u pitanje vrijednost tih autoriteta i na reli- 
gioznom području. On je doduše dokazivao, da je kršćanstvo 
razumna religija, ali je samim tim priznavao razumu pravo 
da stupi i na religiozno područje i slobodno prosuđuje o re- 
ligioznim dogmama. Locke je već isključio iz religije stavo- 
ve, koji su protivni razumu, ali je smatrao da mogu postoja- 
ti stavovi, koji su iznad razuma. Toland ide dalje i tvrdi, da 
religija mora u potpunosti počivati na razumu. 

U tom pogledu njegov je prethodnik Herbert of Cher- 
bury (1581—1648), »otac engleskog deizma«, koji se još po- 
četkom XVII. vijeka, u svojoj knjizi »De veritate« (»O istini«, 
1624), zalagao za »prirodnu« ili »razumnu« religiju, podrazu- 
mijevajući pod tim nekoliko osnovnih stavova, koji su po 
njegovu mišljenju zajednički svim pozitivnim religijama i 


! »Das Pantheistikon des John Toland«. Ubersetzt und mit Einleitung 
versehen von Dr. Ludwig Feusch, Leipzig 1897, S. 148. 
2 Ibid., str. 148. 

koje svaki čovjek može otkriti sam bez pomoći bilo kakve po- 
zitivne religije. 

Toland nastavlja tradicije Cherburyjeva deizma. On od- 
bacuje tobožnje objave, kojih su pune pozitivne religije i 
priznaje samo jednu pravu objavu: spoznaju razuma u stva- 
rima (t. j. prirodnih zakona) pomoću ljudskog razuma. On 
više ne priznaje nikakvo područje, na koje razum ne bi imao 
pristupa i koje bi bilo prepušteno slijepoj vjeri. 

U svom »Nazarenusu«, obećavajući da će u jednom kas- 
nijem djelu iznijeti svoja religiozna vjerovanja, Toland kaže, 
da njegova religija ne će sadržavati ništa tajnovito, neshvat- 
ljivo, mistično i uopće »ništa, što bi pridonosilo porobljava- 
nju duha i tijela naroda, ništa što bi služilo namjerama vla- 
dara i svećenika protiv dobra ljudskog roda.«3 Iako je spor- 
no, da li je »Pantheistikon« to obećano djelo, sigurno je, da 
su religiozna shvaćanja Tolandovih panteista u osnovi u 
skladu s ovim obećanjem. Panteisti odbacuju izmišljena ču- 
da, praznovjerne misterije i dvosmislena proročanstva i ra- 
zotkrivaju prevare, obmane i trikove pozitivnih religija. Nji- 
hova je religija »jednostavna, jasna, shvatljiva, nepokvarena 
i nesebična.«* 

Međutim, tu svoju religiju panteisti ne ispovijedaju jav- 
no. Njihovo religiozno-filozofsko učenje dijeli se na egzote- 
ričko (»vanjsko ili narodsko i pokvareno«) i ezoteričko (»unu- 
trašnje ili čisto i pravo«). Prvo je što je moguće više prila- 
gođeno vladajućim predrasudama i vjerskim dogmama, dok 
drugo »skroz na skroz odgovara prirodi stvari i stoga isti- 
ni.«5 Ovo drugo svoje učenje oni izlažu samo kod zatvore- 
nih vrata prijateljima oprobana poštenja i inteligencije. 

U ovom dijeljenju filozofije na dva dijela, od kojih je 
jedan namijenjen tajnim kružocima izabrane intelektualne 
elite, a drugi širokoj upotrebi, neki su vidjeli u prvom redu 
izraz njegova aristokratizma i nepovjerenja i prezira prema 
širokim, neobrazovanim masama, neki — izraz njegova lice- 
mjernog i podmuklog karaktera, a neki »hipokriziju engleske 
srednje klase«, o kojoj govori i Engels. Iako su i spomenuti 
momenti mogli igrati neku ulogu, mislim da je glavni razlog 
onaj koji iznosi i sam Toland, kad kaže: 


3 Ibid. str. 45. 
4 Ibid., str. 144. 
5 Ibid. str. 145. 

»Razlog pada u oči. Naime, nijedna religija, nijedna sek- 
ta ne trpi da joj se protivuriječi... Praznovjernim i lice- 
mjernim pristalicama religije —— mislim neiskrene i lažljive 
bogomoljce — imamo zahvaliti razdore, rascjepe, kazne, 
pljačkanja, žigosanje, hapšenje, progonstva i ubijanje. Oda- 
tle nužno dolazi do toga, da je drugo u srcu i u privatnom 
ophođenju, a drugo na trgu i na javnim skupovima.« Dvo- 
strukost učenja Toland nije smatrao nikakvim idealom, ne- 
go nužnošću, koja je uslovljena time, što je praznovjerje još 
uvijek vrlo jako i što ga nijedan mudrac ne može sam potpuno 
iskorijeniti. Međutim konstatirajući tu nužnost, Toland ne pro- 
povijeda neko potpuno pasivno mirenje s njom. Panteist se 
po Tolandu ne će niti »na svoju vlastitu štetu suprotstaviti 
uobičajenoj teologiji, koja u filozofskim stvarima odstupa od 
istine, niti će potpuno šutjeti, ako se jednom pruži povoljna 
prilika.«! Sve istine, koje može objaviti bez opasnosti (poli- 
tičke, astronomske, mehaničke, ekonomske i t, d.), on će 
javno propagirati. A učenja, zbog kojih bi se mogao izložiti 
progonima (kao na pr. neke _ misli o bogu ili o duši), on će 
smatrati ezoteričkim učenjem, ne će ih saopćiti nepouzda- 
nim ljudima, nego samo članovima sokratovskog filozofskog 
saveza ili drugim provjereno poštenim i obrazovanim ljudi- 
ma. »Meni je dovoljno poznato«, kaže Toland, »da se ovo pre- 
šutkivanje i mudro uzdržavanje duha ne će svidjeti svima; 
ipak panteisti ne će otvoreno istupiti prije nego što im bude 
dopušteno da misle, što hoće i da kažu, što misle.«$ 


II 


Teško je pouzdano reći, što bi pisao Toland, da je mo- 
gao potpuno slobodno misliti, što .hoće, i kazati, što misli. Ali 
je sigurno, da je već ono, što je stvarno napisao u svojim dje- 
lima, bilo vrlo smjelo za njegovo vrijeme i da je ezoterička 
»religija«, što ju je propovijedao u svom »Panteistikonu«, za- 
pravo u religiozni omotač uvijena materijalistička filozofija, 
koju on propagira i u drugim svojim djelima, a naročito u 
»Pismima Sereni.« 


* Ibid., str. 147. 
? Ibid,, str. 152 
"Ibid. str. 153. 

Sam Toland naziva to učenje »panteizmom« (izgleda da 
je on prvi koji upotrebljava taj naziv), a ono po njegovu 
mišljenju najsažetije izražava stih: 


»Iz svemira potječu sve stvari 
A iz svih stvari potječe svemir.«? 


To drugim riječima znači, da ni svemir ni bilo koja stvar 
u njemu nije proizvod nikakvih natprirodnih sila. Svemir je 
beskonačan u prostoru; vidljivi svijet samo je njegov bezna- 
čajni dio; on je vječan u vremenu — nikad nije bio stvoren 
i nikada ne će biti uništen. 

Svemir je napravljen od jednog jedinstvenog materijala. 
Sve stvari sastoje se od jednostavnih nedjeljivih elemenata, 
koji su po vrsti i broju beskonačni. Ti su elementi neuništivi 
i nestvorivi, a sve stvari nastaju ili propadaju spajanjem, 
razdvajanjem i različitim kombiniranjem tih elemenata. 
»Prema tome, kaže Toland, u svijetu se ne dešava ništa no- 
vo, osim promjene mjesta.«10 

Ove Tolandove osnovne teze nesumnjivo su materijalis- 
tičke i mehanicističke. One nisu naročito originalne, jer ih 
uglavnom nalazimo još kod antičkih materijalista atomista. 


Tolandova originalnost je u prvom redu u obradi proble- 
ma kretanja. Smatrajući da se »sve nalazi u kretanju« i da 
»u prirodi nema ni jedne točke, koja bi se nalazila u apsolut- 
nom mirovanju«, Toland s toga stanovišta kritizira Spinozi- 
nu koncepciju, prema kojoj je kretanje samo modus materi- 
je, kao i stanovište svih onih (na pr. Newtona), koji materiju 
smatraju nečim inertnim, pasivnim, mrtvim, što bog stavlja 
u kretanje. Toland smatra, da kretanje nije modus nego atri- 
but materije, njeno bitno svojstvo, koje je »podjednako ne- 
odvojivo od njene prirode, koliko su od nje neodvojivi nepro- 
bojnost i prostiranje.« Jednom od svoja dva pisma spinozistu 
(koja su objavljena zajedno sa tri pisma Sereni), Toland je 
direktno stavio naslov: »Motion essential to matter« (Kreta- 
nje kao bitno svojstvo materije). Iako ova misao nije bila pot- 
puno nova i originalna, Toland je prvi, koji ju je formulirao 
u ovako jasnom i nedvosmislenom obliku. To je bio korak 


* Ibid., str. 93, 
“% _[Ibid., str. 98. 


naprijed, iako je samo kretanje Toland promatrao mehani- 
stički kao promjenu mjesta u prostoru. 

Kao što je točno osjetio pogrešnost odvajanja kretanja 
od materije, Toland je osjetio i pogrešnost odvajanja prostora 
od materije, te je kritizirao Newtonovu teoriju apsolutnog 
prostora. Međutim, do nekog određenijeg pozitivnog rješenja 
ovog problema nije došao ni on. 

Značajna je i Tolandova kritika Spinozine teze, da je mi- 
šljenje atribut supstancije. Toland dokazuje, da mišljenje ne 
može biti atribut materije, jer se ono »ne može ostvariti druk- 
čije nego kao djelatnost mozga.«!! Određujući bliže odnos iz- 
među mozga i mišljenja, Toland ostaje na vulgarno-materija- 
lističkim pozicijama, jer kaže da je mišljenje »specifično kre- 
tanje mozga« i da su »uopće sve misli tjelesne.« 

Iako je cjelokupna njegova filozofska koncepcija materi- 
jalistička, Toland je u njoj ipak našao i mjesto za boga. Na 
koji način? 

»Konačno«, kaže Toland, »sila i djelatnost svemira, 
koja je tvorac i upravljač svih stvari i koja ih također uvijek 
usmjerava najboljoj krajnjoj svrsi, jest bog, kojeg po volji 
možeš nazvati dušom i duhom svemira, zbog čega članove 
sokratovskog saveza nazivaju panteistima, jer upravo tu silu 
Po njihovu mišljenju jedino i samo ljudski način predočiva- 
nja dijeli od svemira.«!? 

Na taj način bog je kod Tolanda sačuvan ne kao tvorac 
svijeta i upravljač, koji bi se nalazio izvan svijeta, nego kao 
»vječni uzrok vječnog svijeta«, kao njegova unutrašnja akti- 
vnost i svrhovita zakonitost, kao od njega neodvojiva »duša«, 
kao sila, koju samo ljudski način predočivanja dijeli od sve- 
mira. Ovakav bog sigurno nema mnogo sličnosti s bogom krš- 
ćanstva i drugih pozitivnih religija, i kad su protivnici optu- 
živali Tolanda, da je neprijatelj religije, ateist i materijalist, 
oni su time točno označavali ako možda!! ne onaj stupanj mi- 
saonog razvoja, do kojeg je Toland bio došao, a ono svakako 
smjer u kojem se kretao. 


"_Ibid., str. 249. 

\2 Ibid., str. 95. 

1 Kažem možda, jer pretpostavka, da je Toland intimno bio ateist ne 
može se posve isključiti. 

IV 


Misli o religiji srodne Tolandovim razvijali su mnogi nje- 
govi suvremenici kao na pr. Anthony Collins (1676—1729, 
»A Discourse of Freethinking«, »Rasprava o slobodoumnosti«, 
1713., »Inquiry concerning Human Liberty, »Istraživanje o 
ljudskoj slobodi«, 1715.), Mathews Tindal (1656-—1733, »Cri- 
stianity as old as the creation«, »Kršćanstvo staro kao i svi- 
jet« 1730.), Thomas Woolston (1659—1729), Thomas Chubb 
(1679—1747), Lord Bolingbroke (1672— 1751) it. d. 


Kao i Toland ovi su se filozofi borili za slobodnu misao. 
U svojim radovima oni su dokazivali netočnost raznih argu- 
menata (na pr. božanska objava, čuda, ispunjena proročan- 
stva), koji se obično iznose u prilog kršćanstva i drugih pozi- 
tivnih religija, te su se zalagali za jednu religiju, koja bi bila 
zasnovana na razumu i svodila bi se na nekoliko po njihovu 
mišljenju nesumnjivih i lako spoznatljivih istina. Iako u bli- 
žem izvođenju ove misli ima kod njih dosta razlika, nazivi 
deizam i slobodoumnost podjednako su primjenjivi na sve 
njih kao i na Tolanda. 

Pored spomenutih mislilaca na pozicijama deizma stajali 
su i neki drugi engleski filozofi XVIII. vijeka, kod kojih me- 
đutim, težište teorijskog rada nije bilo na religioznim nego 
na psihološkim problemima. 

To su osnivači i predstavnici t. zv. asocijativne psihologi- 
je. Svojim psihološkim istraživanjima oni također nastavlja- 
ju Lockovo djeio. Proučavajući strukturu i funkcioniranje 
ljudskog razuma Locke je naročito brižljivo ispitao problem 
izvora naših »ideja« i nastojao je dokazati, da sve pa i najslo- 
ženije naše ideje nastaju iz jednostavnih ideja senzacije i re- 
fleksije. Sam taj proces stvaranja složenih ideja spajanjem i 
kombiniranjem jednostavnih Locke nije bliže proučio i jasni- 
je odredio, tako da je ostalo otvoreno pitanje, da li se osnov- 
ni elementi spoznaje spajaju sami od sebe, po određenim za- 
konima analognim onima, što vladaju na području prirodnih 
nauka i napose mehanike, ili je to spajanje slobodan stvara- 
lački proces, za koji su potrebne neke posebne sposobnosti 
duše, koje bi prema tome imale vlastiti psihički realitet na- 
poredo s tim elementima. 


Asocijativna psihologija priklanja se prvom rješenju. 

Prvi je u tom pravcu skrenuo Peter Brown (umro 1734 
kao biskup od Yorka), ali se pravim ocem engleske asocija- 
tivne psihologije smatra David Hartley (1704—1757). U svo- 
jim radovima od kojih je najvažniji »Observations on man, 
his frame, his duty and his expectations« (»Zapažanja o čovje- 
ku, njegovoj organizaciji, njegovoj dužnosti, njegovim nada- 
ma«, London 1749.) Hartley nastoji sve složene psihičke poja- 
ve izvesti iz mehaničke asocijacije najjednostavnijih eleme- 
nata psihike, osjeta i iz njih neposredno izvedenih osjetnih 
ideja. 

Paralelno s tim psihičkim procesima asociranja ideja pro- 
tječu po Hartleyu i određeni fiziološki procesi. Svakom psi- 
hičkom aktu odgovaraju određene vibracije moždane i ner- 
vne supstancije. Međutim, to po Hartleyu ne znači, da se du- 
ševni procesi mogu izvesti iz fizičkih ili obrnuto, nego samo 
to, da između ova dva niza pojava postoji paralelizam. 

Ovo Hartleyevo insistiranje na nezavisnosti duhovnog od 
materijalnog objašnjava se možda u prvom redu time, što je 
on bio iskreno religiozan čovjek i bojao se da ne upadne u 
materijalizam, koji je među pobožnim ljudima toliko ozlogla- 
šen. Međutim, kako je on s jedne strane smatrao, da se fizio- 
loški procesi odvijaju po svojoj vlastitoj unutrašnjoj logici, 
prema principima mehaničkog kauzaliteta, a s druge strane, 
da se duševni procesi odvijaju paralelno s fiziološkim, to se 
nametao zaključak, da psihičke pojave zavise od fizioloških 
ili da su bar podvrgnute istim zakonima kao i one. 

Zato možemo tvrditi, da se iz Hartleyeve psihološke kon- 
cepcije nužno nameću materijalistički zaključci i da je proti- 
vurječnost između u osnovi materijalističke psihologije i nje- 
gove iskrene religioznosti osnovna protivurječnost Hartleyeva 
pogleda na svijet. 

Ovu istu protivurječnost (koja je analogna onoj, što smo 
je već ranije vidjeli kod Newtona) nalazimo nešto kasnije u 
još izrazitijem obliku kod Josepha Priestleya (1733—1804), is- 
taknutog prirodnjaka (kemičara i fizičara), koji je poznat na- 
ročito po svom otkriću kisika, ali se također aktivno bavio 
filozofijom, teologijom i politikom. 

Zadojen progresivnim političkim shvaćanjima Priestley je 
radosno pozdravio francusku buržoasku revoluciju i kao član 
»Društva prijatelja francuske revolucije« branio ju je od la- 


102 


žnih optužbi. To je izazvalo gnjev reakcionera, koji su 1791. 
god. napali na njegovu kuću i uništili mu laboratorij. Sam 
Priestley bio je prisiljen da zajedno s porodicom pobjegne u 
London, a zatim 1794. preseli u Ameriku. 

U religioznim problemima stajao je Priestley na stano- 
vištu deizma i religiozne tolerancije. Sa tog deističkog stano- 
višta kritizirao je ne samo praznovjerja, kojih ima u pozitiv- 
nim religijama, nego i ateistička shvaćanja francuskih mate- 
rijalista. 

Međutim, odbijajući materijalistička shvaćanja na pod- 
ručju ontologije i filozofije religije, Priestley ih je otvoreno 
usvajao i odlučno zastupao na području psihologije. 

U svom radu »Hartley's theory of human mind on the 
principles of the association of ideas« (»Hartleyeva teorija 
ljudskog duha na principima asocijacije ideja«, London 1775.) 
Priestley se pokazao kao pristalica Hartleyevih shvaćanja. U 
svojim kasnijim radovima: »Disquitions relating to matter 
and spirit« (»Istraživanja o materiji i duhu« 1777), »The doc- 
trine of philosophical necessity« (»Doktrina filozofske nužno- 
sti« 1777.), »Free discussions of the doctrines of materialism« 
(»Slobodne diskusije o doktrinama materijalizma«, 1778.) on 
je otišao korak dalje od Hartleya. 

Dok ovaj, insistirajući na paralelizmu duševnih i materi- 
jalnih pojava, ustaje protiv njihova izvođenja jednih iz dru- 
gih, Priestley izričito zastupa tezu o materijalnosti duševnih 
pojava. Materija je za Priestleya (i u tome on pokazuje izvje- 
snu sličnost s našim Ruđerom Boškovićem) aktivna supstan- 
cija, »supstancija, koja posjeduje svojstvo protežnosti i silu 
privlačenja ili odbijanja«. Pored ovih svojstava materija po- 
sjeduje i niz drugih, a jedno od njih je i mišljenje, koje je 
»svojstvo živčanog sistema ili točnije, mozga«. 

Sve naše ideje, pa i najsloženije, potječu u krajnjoj liniji 
iz osjeta i osjetnih ideja, a nastaju njihovim mehaničkim aso- 
ciranjem, čiju fiziološku osnovu čine određeni spojevi vibra- 
cija u ljudskom mozgu. 

U skladu s ovim svojim osnovnim mehanističko-materija- 
lističkim shvatanjima Priestley je i u problemu slobode vo- 
lje branio principe mehanicističkog determinizma. 

Pored Priestleya Hartleyevu teoriju asocijacija prihvatio 
je i razvijao u materijalističkom duhu liječnik, prirodoslovac, 

Pjesnik i filozof Erasmus Darwin (1731—1802), djed Charlesa 
Darwina. 


Engleski deizam i asocijativna psihologija bili su dvije 
pojave, koje su izrasle iz problematike, što ju je postavio 
Locke i značile su pokušaj produžavanja materijalističkih 
tendencija Lockove filozofije. Međutim, u razvoju materija- 
lističkih klica sadržanih u Lockovu učenju, njegovi sunarod- 
njaci nisu otišli onako daleko kao francuski sljedbenici Loc- 
ka, koji su na području spoznajne teorije i ontologije došli do 
senzualističkog materijalizma, a na području religije do atei- 
zma. Engleski deisti zaustavili su se na pola puta od pozitiv- 
ne religije do ateizma, a asocijativni psiholozi, opredjeljujući 
se za materijalizam na području psihologije,.nisu izvukli od- 
govarajuće zaključke za druga filozofska područja. 


Stoga možemo reći, da materijalističko-deističko krilo 
engleskog prosvjetiteljstva nije razvilo sve one _mogućno- 
nosti, koje je za razvoj u tom pravcu ostavljalo Lockovo uče- 
nje. Glavni uzrok ove polovičnosti, nedovršenosti, nedoreče- 
nosti i slabosti materijalističkih tendencija engleskog prosvje- 
titeljstva nije u ličnim osobinama nosilaca te tendencije, ne- 
go u društvenoj situaciji Engleske onog vremena. 


Poslije »slavne revolucije« buržoazija je, kako kaže En- 
gels postala »skroman ali priznat sastavni dio vladajućih kla- 
sa Engleske.«!1 Buržoazija i plemstvo našli su se u jednorm 
frontu protiv radnih masa. Te se mase još nisu bile oformile 
u klasu, koja bi mogla postati aktivan subjekt historijskog 
zbivanja i izgrađivati svoju vlastitu društvenu ideologiju. Što 
se tiče vladajućih klasa, one su bile zainteresirane u širenju 
idealističke filozofije i religioznih ideja, u kojima su otkrile 
pogodan instrument za obmanjivanje samih sebe i potlačenih 
klasa o pravoj prirodi postojećih društvenih odnosa. 


Na taj način nije bilo društvene klase, čija bi ideološka 
zastava mogli postati materijalizam i ateizam. Ta su učenja 
mogla naići na razumijevanje samo u uskom sloju obrazova- 
nih ljudi, pa u uskoći socijalne baze tih učenja treba vidjeti 
glavni uzrok polovičnosti, uskoće, odsustva šireg razmaha 
engleskog deizma — materijalizma XVIII. vijeka. 


MK. Marx i F. Engels: »Izabrana djela« u dva toma. »Kultura« 1950. 
Tom II. Str. 97. 

Klasično izvođenje radikalnih materijalističkih konzek- 
vencija iz Lockova učenja bilo je rezervirano za ideologe fran- 
cuske revolucionarne buržoazije. Ali su zato ideolozi engle- 
skih vladajućih klasa XVIII. vijeka realizirali u klasičnom 
obliku drugu osnovnu mogućnost, koja je u zametku bila sa- 
držana u Lockovoj filozofiji: subjektivni idealizam, koji je 
najzad odveo u skepticizam. 


GEORGE BERKELEY 


Kao i deisti i Berkeley nastavlja Lockovo učenje, ali u 
sasvim drugom smjeru. Njegova filozofija polazi od spoznaj- 
no-teorijskog problema, kako ga je postavio Locke, i vodi od- 
ređenom cilju — spiritualističkoj metafizici i bogu. 


I 


Rođen u plemićkoj porodici u Irskoj tri godine prije 
»slavne revolucije« (1685), Berkeley je čitav svoj život pro- 
veo u vrijeme, kad je uglavnom uspješno, iako kompromisno 
završena buržoaska revolucija već osigurala dalji kapitalisti- 
čki razvoj Engleske. 

Procvat engleske industrije, njeno stalno kvantitativno 
proširenje i postepeni tehnički napredak pripremali su in- 
dustrijsku revoluciju, zamjenu manufakturne proizvodnje 
mašinskom potkraj XVIII. i početkom XIX. vijeka. U vanj- 
skoj politici to je bilo vrijeme uspješnih ratova Engleske i 
stalnog proširivanja engleskog kolonijalnog carstva. Ovom 
vanjskom proširenju i unutrašnjem ekonomskom razvoju En- 
gleske pogodovao je relativno stabilan unutrašnji društveno- 
politički poredak, koji je, svodeći klasnu borbu među vlada- 
jućim klasama i grupama u parlamentarne okvire, omoguća- 
vao uspješno zajedničko nastupanje tih klasa prema eksploa- 
tiranim masama i drugim državama. 

Buržoaziju, koja je postala sastavni dio vladajućeg slo- 
ja, više nije mogla da zadovolji njena nekadašnja materija- 
listička ideologija. U borbi za održanje i učvršćenje stečenih 
pozicija mnogo je bolje mogao da joj posluži jedan idealisti- 
čki i religiozni pogled na svijet. George Berkely tvorac je fi- 
lozofije, koja je po svojoj osnovnoj usmjerenosti odgovarala 
ovoj potrebi buržoazije i uopće vladajućih klasa postrevolu- 

cionarne Engleske. Sumnje, kolebanja, radikalne zaokrete i 
promjene mišljenja uzalud ćemo tražiti u njegovu životu. U 
petnaestoj godini on je stupio na klerikalni univerzitet (Tri- 
nity College) u Dublinu i sa puta, kojim je tada pošao, ni- 
kad kasnije nije skrenuo. U kršćanskoj religiji i reformira- 
noj crkvi on je našao trajno rješenje životnog problema, a u 
širenju te religije svoj glavni životni zadatak. Povremeni 
porazi (na primjer neuspješan pokušaj da na Bermudima 
osnuje školu za američke misionare) nisu ga pokolebali u 
vršenju njegova poziva, pa je najzad bio nagrađen i položa- 
jem biskupa u Cloyneu (1734.) Tu je djelovao sve do 1753. 
godine, kad je prešao u Oxford da iduće godine tamo umre. 

Već iz ovakve opće životne orijentacije Berkeleyeve vidi 
se, da njegovi filozofski napori nisu mogli biti slobodno, vanj- 
skim sponama nevezano, proučavanje istine. Filozofiji, koju je 
tražio, on je unaprijed postavljao uvjet, da bude u skladu s 
njegovim religioznim uvjerenjima, i da ih podupire. I pored 
takvog strogog uvjeta, njegova traženja dovela su ga rela- 
tivno brzo do rezultata, koji ga je zadovoljio. Poslije dviju 
manjih rasprava (»Arithmetica« i »Miscellanea_ Mathemati- 
ca«, 1707.) on je 1709. objavio svoje prvo veće djelo »Essay 
towards a New Theory of Vision« (»Pokušaj nove teorije vi- 
da«), u kojem je već prešao pola puta do stvaranja svoje ori- 
ginalne teorije,! a 1710. u 25-godini života objavio je svoje 
glavno djelo »A Treatise concerning the Principles of Human 
Knowledge« (»Rasprava o principima ljudske spoznaje«), gdje 
je u zrelom i zaokruženom obliku iznio filozofsku koncepciju, 
koju je tek pred kraj života nešto promijenio. Iste misli, koje 
je sistematski izložio u »Raspravi« iznio je Berkeley tri godi- 
ne kasnije (1713) u popularnoj formi u djelu »Three Dialo- 
gues between Hylas and Philonous« (»Tri razgovora između 
Hylasa i Philonousa«). Svoje ideje Berkeley ovdje dokazuje 
pomoću razgovora između berklijevca Philonousa i naivnog 
Hylasa, koji nekritički prihvaća i brani razne materijalističke 
ideje, sve dok najzad, pritješnjen argumentima Philonousa ne 
kapitulira priznajući, da je bio u zabludi. 

Kasnija djela Berkeleyeva od manjeg su značenja, jer u 
njima nema ni novih ideja ni stare snage izraza. Berkeley tu 


"Ali još je nije u potpunosti izgradio: tvrdeći da ideje. koje dobi- 
vamo vidom, postoje samo u duhu, on ne tvrdi isto | za ideje, koje opa- 
žamo opipom. 

uglavnom objašnjava i dokazuje svoje teze i polemizira sa 
slobodnim misliocima. Polemički karakter tih djela vidi se i 
po naslovima: »Remarks on Collins Discourse of Freethin- 
king« (»Primjedbe o Collinsovoj raspravi o slobodoumnosti«), 
»Alciphron, or the Minute Philosopher«, 1732. (»Alciphron ili 
beznačajni filozof«, s podnaslovom »Obrana kršćanske religi- 
je protiv takozvanih slobodnih mislilaca«), »The Analist ora 
course addressed to an infedel Mathematician«, 1734. (»Ana- 
litičar ili rasuđivanje upereno protiv jednog matematičara- 
nevjernika«), »Defence of _Freethinking in Mathematics« 
(»Obrana slobodoumnosti u matematici«, 1735). Tek u svojem 
posljednjem djelu »Siris«, 1744., koje je neobična smjesa mi- 
sli o medicini, životnim duhovima i metafizici, Berkeley je 
krenuo novim, platonističko-mističkim putem, što nije nelo- 
gičan završetak za jednog biskupa, ali jest za učenika Lockove 
empirističke filozofije. 


II 


Po rješenjima svojih bitnih problema Berkeleyeva filo- 
zofija više se razlikuje od Lockove nego Hobbesova od Baco- 
nove. U mnogočemu Berkeley se nalazio u direktnoj suprot- 
nosti prema Locku. Pa ipak, dok je Hobbesa suviše usko na- 
zivati učenikom Baconovim, opravdano je tvrditi, da je Ber- 
keley bio učenik i nastavljač Lockov. Jer uprkos svojoj opo- 
ziciji prema Locku, Berkeley je bio u mnogo većoj zavisnosti 
od njega nego Hobbes od Bacona. Svoje osnovne probleme, 
način njihova postavljanja, kao i neke pretpostavke njihova 
rješavanja on je preuzeo od Locka. Njegova se samostalnost 
i originalnost sastoji u tome, što se nije zadovoljio nekima od 
bitnih Lockovih rješenja smatrajući ih nekonzekventnima i 
polovičnima i što ih je pokušao zamijeniti boljim i konze- 
kventnijim. 

Ovakav odnos Berkeleya prema Locku razabire se već 
iz njegove kritike apstraktnih ideja. 

Nasuprot tezi srednjovjekovnog realizma, da opće posto- 
ji realno, u samim stvarima, Locke tvrdi, da općenitost posto- 
ji samo u razumu, koji ima sposobnost stvaranja općih aps- 
traktnih ideja. Smatrajući ovo Lockovo rješenje polovičnim, 
nedovoljno nominalističkim, Berkeley ga oštro kritizira. Ta 

se kritika ponavlja u nizu Berkeleyevih djela, ali je u najsi- 
stematskijem i najtemeljitijem obliku data u uvodu njegova 
glavnog rada, »Rasprave o principima ljudske spoznaje.« Kao 
što je Bacon počeo svoj »Novi Organon« kritikom idola, a 
Locke svoj »Ogled« kritikom teorije urođenih ideja, tako i 
Berkeley počinje kritikom teorije apstraktnih ideja. 


Mnogi paradoksi, poteškoće i protivurječnosti, u koje se 
zapliće čovjekov razum, ne objašnjavaju se po Berkeleyu ni 
nejasnoćom stvari ni prirođenom nesavršenošću i slabošću 
ljudskog duha, nego krivom upotrebom naših duhovnih spo- 
sobnosti. A glavni primjer krive upotrebe ideja, glavni izvor 
zabluda u svim dijelovima ljudskog znanja nalazi se po Ber- 
keleyu baš u mišljenju, da duh ima moć da stvara opće aps- 
traktne ideje o predmetima. Po toj teoriji svojstva, koja stvar- 
no nikada ne postoje sama za sebe, duh može da razdvaja i 
promatra svako zasebno, pretvarajući ih tako u apstraktne 
ideje. A promatrajući sličnosti, koje postoje među predmeti- 
ma, duh može izdvojiti jedno ili skup koegzistentnih svojsta- 
va, koja su zajednička raznim predmetima, te tako stvarati 
apstraktne opće ideje o svojstvima (na primjer o boji kao 
takvoj, koja nije ni crvena ni plava ni bijela ni bilo koja dru- 
ga određena boja) i o predmetima ili skupovima svojstava 
(na pr. o čovjeku, čija se ideja sastoji iz boje, stasa i t. d. ali 
ne neke određene boje ni stasa, nego boje uopće, stasa uopće 
it.d.). 

Kritizirajući ovo shvaćanje Berkeley kaže, da mi može- 
mo zamišljati odvojeno one dijelove, koji su doduše ujedinje- 
ni u nekom predmetu, ali mogu egzistirati i odvojeno, ali ne 
možemo zamišljati odvojeno one kvalitete, koji tako odvojeni 
uopće ne mogu postojati. Mi, na primjer, možemo zamisliti 
ruku odvojeno od tijela, ali ta se ruka ne može zamisliti bez 
određenog oblika i boje. 

Kao glavni argument u prilog svog shvaćanja Berkeley 
navodi činjenicu, da on sam nije neposredno svijestan da po- 
sjeduje ili može stvoriti apstraktne ideje, kao i to da »većina 
ljudi, a to su oni jednostavni i neškolovani, nikad ne tvrde 
da imaju apstraktne pojmove«.* Međutim osjećajući, da je 
taj dokaz nedovoljan i da ne može pretendirati na opću vrijed- 
nost (jer ga može srušiti jednostavna izjava nekoga drugoga, 


2 Vidi u ovoj knjizi str. 194. 

da je neposredno svijestan posjedovanja te sposobnosti), on 
svoju tezu pokušava u »Alciphronu« potkrijepiti jednim 
drugim argumentom, koji je u dijalogu između Berkeleyeva 
pristaše Euphramora i slobodoumnjaka Alciphrona formuli- 
ran ovako: 

»Euphr.: Molim vas, Alciphrone, koje stvari smatrate pot- 
puno nemogućima? 

Alc.: Takve, koje u sebi sadrže protivurječnost. 

Euphr.: Da li možete obrazovati ideju o nečemu, što sa- 
drži protivurječnost? 

Alc.: To ne mogu. 

Euphr.: Dakle, o onom, što je potpuno nemoguće, ne mo- 
žete stvoriti nikakvu ideju? 

Alc.: Slažem se s tim. 

Euphr.: Međutim, može li stvarno postojati jedna boja 
ili trokut onako, kako vi opisujete njihovu apstraktnu opću 
ideju? 

Alc.: Potpuno je nemoguće, da bi takve stvari postojale 
u prirodi. 

Eupr.: Zar tada, dakle, ne slijedi, da one ne mogu egzis- 
tirati ni u vašem razumu, da o njima ne možete napraviti ni 
stvoriti nikakvu ideju?«3 

Ako pretpostavimo, da su u ovom zaključivanju premise 
(da su stvari, koje sadrže u sebi protivurječnost, nemoguće 
i t. d.) neposredno evidentne i nesumnjivo sigurne, kao što 
to pretpostavlja Berkeley, onda možemo smatrati, da je on 
uspješno dokazao svoj zaključak, da nema nikakvih općenitih 
pojedinačnih stvari (na pr. trokuta, boje i t. d.) ni ideja o nji- 
ma. Međutim, taj zaključak tuče potpuno mimo Locka, jer on 
nije tvrdio, da mi imamo ideju o bilo kakvoj općenitoj poje- 
dinačnoj sivari, nego je tvrdio, da imamo opće apstraktne 
ideje o zajedničkim svojstvima niza konkretnih pojedinačnih 
stvari. U uvodu »Principa« nema ovog Berkeleyeva argu- 
menta protiv apstraktnih ideja, ali tu on svoja shvaćanja na- 
stoji potkrijepiti kritikom Lockovih argumenata. Naročito on 
insistira na tome, da te ideje nisu nužne ni za sporazumijeva- 
nje ni za proširenje znanja, kao što to tvrdi Locke. 

Kritizirajući Locka Berkeley objašnjava, da poricanje 
apstraktnih ideja ne znači poricanje bilo kakvih općih ideja 


3 GC. Rerkeley: Alciphron, Leipzig 1915. S. 350. 

i općih imena. Opće ime s pravom se daje onoj posebnoj ideji, 
koja postaje opća time, što se upotrebljava kao reprezentant, 
kao predstavnik ili zamjenik svih pojedinačnih ideja iste 
vrste. Tako Lockovoj teoriji apstrakcije Berkeley suprotsta- 
vlja svoju teoriju reprezentacije, koja po Windelbandovim ri- 
ječima čini »krajnji stupanj, što ga je nominalizam ikad do- 
stigao i uopće može dostići«.t 

Da je ta nominalistička kritika općih ideja imala svoje 
slabosti i svoje protivurječnosti isto je tako sigurno, kao i to 
da je ona bila pozitivna, ukoliko je postavljala na diskusiju 
problem o psihološkom supstratu općih pojmova. 

Ali njen osnovni zadatak nije bio da riješi problem općih 
ideja sam po sebi, nego da pripremi teren za pobijanje mate- 
rijalizma. To je njena najzanimljivija karakteristika. Nomi- 
nalističko shvaćanje, koje je kroz historiju bilo najčešće ko- 
rišćeno za dokazivanje materijalističke teze o pojedinačnim 
materijalnim stvarima, pa prema tome i o samoj materiji, kao 
onom što realno egzistira, Berkeley je iskoristio za dokaziva- 
nje idealističke teze, da nikakva materija, pa prema tome ni 
pojedinačna materijalna stvar, ne može realno postojati. 


NI 


Kao i kritiku apstraktnih ideja Berkeley je i svoju 
osnovnu tezu razvio nastavljajući na Locka i ujedno mu se 
suprotstavljajući. 

Nalazeći mnogo teškoća i nejasnoća u pojmu tjelesne, 
kao i u pojmu duhovne supstancije, Locke je ujedno smatrao, 
da naše vanjsko iskustvo nedvosmisleno svjedoči o postojanju 
materijalne, a unutrašnje o postojanju duhovne supstancije. 
Slažući se s Lockom o nesumnjivosti egzistencije duhovne 
supstancije, Berkeley je Lockove sumnje i nejasnoće u pogle- 
du bližeg određenja materijalne supstancije doveo do negira- 
nja postojanja te supstancije. U našem vanjskom iskustvu da- 
te su nam samo konkretne osjetne ideje i njihovi skupovi, 
osjetne stvari, a nije nam data nikakva materija niti tjele- 
sna supstancija. To su samo opće apstraktne ideje, koje ne 
mogu postojati kao ni bilo koja druga opća apstraktna ideja. 


4“ W. Windelband: »Die Geschichte der neueren Philosophie«, Erster 
Band. 7 und 8 unveranderie Auflage. Leipzig 1922. S. 322. 

Međutim, Berkeley se ne zadovoljava s time da negira 
realnu egzistenciju materijalne supstancije. On takoder po- 
riče postojanje pojedinačnih materijalnih stvari, to jest vanj- 
skih predmeta, koji bi postojali izvan duha i nezavisno od 
njega. Postoje samo osjetne stvari, a one su samo skupovi 
(kolekcije, kompleksi) naših ideja, koje opažamo osjetilima i 
koje, ako ih susrećemo zajedno, nazivamo jednim imenom (na 
pr. primjećujući da određena boja, okus, miris, oblik i čvrsto- 
ća idu zajedno, njihovu kombinaciju nazivamo jabukom). Po- 
red ideja postoji još jedino duh (um, duša, ja), to jest aktivno 
biće, koje te ideje opaža. Prema tome postoje dvije vrste 
stvari: duh i ideje i njihovi skupovi. Način egzistencije ovih 
dviju vrsta stvari bitno je različit. Duh je aktivna supstanci- 
ja, čija je egzistencija u tome što opaža ideje i razmišlja o 
njima, dok su ideje pasivna stanja duha, čija je egzistencija 
u tome da budu opažene. One postoje samo u duhu i za njih 
je esse = percipi (biti = biti opažen). Kako je osnovna zna- 
čajka duha aktivnost, a osnovna značajka ideja pasivnost, ni 
jedna ideja ne može biti slična duhu. To znači, da ne može 
biti nikakve ideje o duhu kao što ne može biti ni okruglog 
kvadrata." 

Ove svoje osnovne teze nastojao je Berkeley dokazati što 
uvjerljivije pomoću niza argumenata, koji se toliko uzajamno 
prepleću, da ih je često dosta teško strogo odvojiti. Međutim 
ta argumentacija, iako raznovrsna i razgranata, ipak teče u 
nekoliko osnovnih smjerova. 

Prvi i osnovni smjer, u kojem se ona stalno kreće, jest 
izvođenje nemogućnosti objektivnog postojanja stvari iz sa- 
mog pojma spoznaje, odnosno iz pojma osjetne stvari. Pošto 
je najprije proglasio za evidentno, da su jedini objekt čovje- 
kove spoznaje njegove vlastite ideje (bilo osjetne ideje, bilo 
ideje refleksije, sjećanja i mašte i njihovi skupovi, koje nazi- 
vamo osjetnim stvarima), Berkeley zaključuje, da je opažanje 
realno postojećih stvari contradictio in adjecto isto tako kao 
i realna egzistencija ideja. Tako, na primjer, tvrdeći da je 
protivurječno mišljenje, prema kojem kuće, planine, rijeke 
it. d. imaju realnu egzistenciju nezavisno od duhova, Berke- 
ley pita: 


5 Tvrdeći da o duhu ne možemo imati nikakvu ideju Berkeley ipak 
dopušta, da o njemu možemo imati pojam (notion). Sto je zapravo taj 
»notion« on nije nikad bliže objasnio. 

»Jer što su naprijed spomenuti predmeti, ako ne stvari, 
koje opažamo osjetilima, a što opažamo osim naših vlastitih 
ideja ili osjeta; i zar nije očigledno protivurječno, da bi neki 
od ovih ili neke njihove kombinacije postojale neopažene?«* 

Isti argument u nešto drukčijim formama dolazi do izra- 
žaja i u slijedećim riječima: 

a) »Dakle, kao što mi je nemoguće da vidim ili osjetim 
neku stvar Bez stvarnog osjeta te stvari, tako mi je nemogu- 
će da zamislim neku osjetnu stvar ili predmet odvojeno od 
osjeta ili opažanja toga predmeta.«7 

b) Protivurječno je, da ideja postoji u stvari, koja ne opa- 
ža, jer »imati ideju je isto što i opažati.«3 

c) »Sve se osjetne stvari mogu neposredno opažati, stva- 
ri, koje se mogu neposredno opažati jesu ideje, a ideje posto- 
je samo u duhu.«* 

d) »Da bi neki neposredni predmet osjeta, t. j. bilo koja 
ideja ili kombinacija ideja, postojao u supstanciji, koja ne 
misli, ili izvan svih duhova, samo je po sebi evidentna kon- 
tradikcija.«!“ 

Jednom riječju, jedino što mi opažamo, jesu osjetne stva- 
ri (kombinacije naših ideja), a jedini način, na koji naše ide- 
je mogu egzistirati, jest taj, da ih mi opažamo. Akt opažanja 
našeg duha i egzistencija naše ideje poklapaju se u jednom, 
i ne mogu se raščlaniti. Samo pristalice lažne teorije apstrak- 
tnih ideja mogle bi po Berkeleyu tvrditi, da se egzistencija 
osjetnih predmeta može odvojiti od činjenice, da su oni osje- 
tni predmeti, t. j. da ih mi opažamo našim osjetilima. 

Za ovaj Berkeleyev osnovni argument karakteristično 
je, da on dokazuje ono, što je evidentno, a pretpostavlja kao 
evidentno, ono što bi trebalo dokazati. Trebalo bi dokazati, 
da su naše ideje jedina realnost i jedini predmet našeg zna- 
nja, te da nezavisno od našeg duha ne može postojati nikakav 
vanjski predmet, koji bi na neki način mogao utjecati na po- 
stanak naših ideja i koji bismo mi pomoću ideja mogli spo- 
znavati. Međutim Berkeley mjesto toga uporno i strpljivo do- 
kazuje, da je naše znanje zaista naše znanje, da su ideje na- 


* »A New Theory of Vision and other Select Philosophical _Writings« 
by G. Berkeley. Everyman's Library. London—New York, p. 115. 

7 Ibid:, str. 115. 

 Ibid,, str. 116. 

* Ibid., str. 242. 

W Ibid., str. 226—227. 

šeg duha zaista ideje našeg duha, i pošto je dokazao tu tau- 
tologiju, on bezbrižno preskače do zaključka, da nema ničega 
osim našeg duha i njegovih ideja. Od neposredne svijesti o 
egzistenciji subjektivnoga (našeg duha i njegovih radnja) on 
izvodi zaključak o neegzistenciji objektivnoga (materijalnih 
predmeta). Tvrditi da ovaj zaključak nije ispravan ne znači, 
naravno, tvrditi, da se iz egzistencije subjektivnoga može sa 
sigurnošću zaključiti na egzistenciju objektivnoga. Ako ras- 
pravljanje spoznajno-teorijskog problema odvojimo od cjelo- 
kupne čovjekove praktične aktivnosti i ako kao polaznu točku 
odaberemo našu neposrednu svijest o radnjama našeg duha, 
materijalizam i idealizam podjednako su opravdane (i ne- 
opravdane) hipoteze, a Humov skepticizam jedino logično 
rješenje. 

Drugi osnovni način Berkeleyeve argumentacije bio je 
raščlanjivanje predmeta na njihove sastavne elemente i do- 
kazivanje subjektivnosti tih sastavnih elemenata. 

I ovdje Berkeley polazi od Locka, odnosno od njegova 
učenja o primarnim i sekundarnim kvalitetima. On usvaja 
Lockovu tezu o subjektivnosti sekundarnih kvaliteta, i tuma- 
čeći je u smislu potpune subjektivnosti, opširno je dokazuje, 
uglavnom pomoću Lockovih argumenata (relativnost sekun- 
darnih kvaliteta i njihova povezanost s određenim emocional- 
nim stanjima). Međutim on smatra nekonzekventnom Lockovu 
tvrdnju, da su primarni kvaliteti nešto što objektivno postoji. 
I primarni kvaliteti su subjektivni, jer su oni kao i sekundarni 
relativni (na primjer veličina predmeta se mijenja prema to- 
me, da li mu se približavamo ili se od njega udaljavamo), a 
povrh toga su neodvojivo povezani sa sekundarnim kvalite- 
tima. Nemoguće je, na primjer, zamisliti primarne kvalitete 
kao što su protežnost i kretanje apstrahirajući potpuno od 
boje i drugih sekundarnih kvaliteta, što ih posjeduju tijela, 
koja se protežu i kreću. To znači, da su potpuno subjektivne 
sve naše ideje, a prema tome i predmeti, koji su samo sku- 
povi tih ideja. 

Ovaj Berkeleyev prividno empirijski argument u sušti- 
ni je istovrstan s onim prvim apriorno-logičkim, jer se i u 
njemu već unaprijed sadrži pretpostavka, da su realni pred- 
meti samo skupovi naših osjeta i da subjektivnost osjeta is- 
ključuje mogućnost njihove objektivne uslovljenosti. Među- 
tim značenje je ovog argumenta u tome, što je ukazao na sla- 

bost i nedosljednost Lockova učenja o primarnim i sekundar- 
nim kvalitetima, te je time dao podstrek za dalje pokušaje 
rješavanja toga problema. 


Treći osnovni Berkeleyev argument počiva na pretpo- 
stavci, da su ideje neaktivne, a duh aktivan. Mi opažamo ne- 
prekidni slijed ideja. Stalno nastaju nove ideje, a one, koje 
imamo, mijenjaju se ili potpuno nestaju. Međutim, kako je 
činjenica neposrednog iskustva, da su naše ideje neaktivne, 
da u njima nema nikakve sile ni djelatnosti, kojima bi mogle 
proizvesti ili promijeniti jedna drugu, Berkeley zaključuje, 
da uzrok promjena ideja mora biti nešto, što nije ideja. A to 
može biti samo duh (duhovna supstancija), čija je egzistencija 
i aktivnost također činjenica neposrednog iskustva. Prema 
tome ideje mogu postojati samo u duhu. I ovaj Berkeleyev 
argument pretpostavlja već kao neposredno evidentno sve što 
treba dokazati: nepostojanje materijalnih predmeta sposobnih 
za aktivno djelovanje, pasivnost ideja i aktivnu egzistenciju 
duha. 

Uostalom, treba priznati, da je Berkeleyeva argumenta- 
cija relativno najjača moguća argumentacija za njegove teze 
i da se još i danas može naći poneko, iko je smatra neobori- 
vom.!! To nije čudno. Berkeley je u klasičnom obliku izrazio 
tezu subjektivnog idealizma, a ta teza i pored svih svojih oči- 
glednih slabosti nije posve bez tla. Ona ima svoj teorijski ko- 
rijen u odredenim osobinama našeg spoznajnog procesa i svoj 
praktični korijen u određenim društvenim situacijama, u ko- 
je čovjek može doći. Promatrana s gledišta svoga teorijskog 
izvora.teza subjektivnog idealizma znači apsolutiziranje ne- 
sumnjive činjenice, da je osjet jedina neposredna veza čovje- 
kove svijesti (ne i cjelovitog čovjeka!) s vanjskim materijal- 
nim predmetima, pa ona ostaje jedna teorijska mogućnost, 
sve dok ostaje na snazi spomenuta činjehica. Ono što ovoj te- 
orijskoj mogućnosti daje realnu snagu i pomaže joj da se 
realizira, to je što teorijsko negiranje egzistencije objektiv- 
ne stvarnosti može poslužiti kao teorijsko opravdanje i osno- 
va određenih praktičnih reakcija (bilo pasivističko-rezignira- 
nih, bilo anarhističko-aktivističkih) prema jednoj određenoj 


"Tako na primjer. u časopisu »Dlalectica«, Vol. 6 No 2 od 15. VI. 1952. 
Erro! E. Harris iz Johannesburga polemizira s novijim kritičarima Berke- 
leya (H. Russellom. G. E. Mooreom, fi. lt. Priceom) i dokazuje neoborivost 
Berkeleyevih teza i njegove argumentacije. 


u. 115 


stvarnosti, koje je zbog bilo kakvih ličnih ili društvenih (kla- 
snih, staleških, nacionalnih) razloga postala nepoželjna i ne- 
Prihvatljiva, a za čiju realnu negaciju u poželjnom smislu ne- 
ma izgleda iz bilo kojeg razloga (na primjer zato što je razvi- 
tak u određenom smjeru već otišao toliko daleko, da ga re- 
akcionarna klasa više ne može zaustaviti ili zato što još nije 
otišao toliko daleko, da bi progresivna klasa već mogla posti- 
ći sve ono, čemu počinje da teži). 


IV 


Osnovna je slabost Berkeleyeve subjektivno-idealističke 
pozicije, što ona, ako se logično sprovede, vodi u solipsizam. 

Ako svi vanjski predmeti postoje zapravo samo u duhu 
kao kompleksi mojih osjeta, onda to mora vrijediti i za dru- 
ge ljude, koji su također materijalna bića, pa i za moje vlas- 
tito tijelo (uključujući i sam organ mišljenja, mozak). To 
znači, da realno egzistira samo moj duh. Postojim sam ja (so- 
lus ipse) i to shvaćen kao duh, svijest. Ma da je to shvaćanje 
teško pobiti teoretskim argumentima i ma da je apsolutno 
nemoguće njegovu pogrešnost teorijski dokazati nekome, tko 
ga čvrsto usvaja (jer taj, ako ne želi, uopće ne mora ni uzi- 
mati u obzir argumente drugih ljudi, koji i onako realno ne 
postoje), ono je toliko u suprotnosti s praktičnim životnim 
stavom svakog čovjeka, pa i najvećeg teorijskog subjektiv- 
nog idealista, da ga gotovo nitko dosad nije pokušao otvore- 
no i konzekventno braniti. 

Ni Berkeley, koji je osjećao, da je logična konzekvencija 
njegove teze solipsizam, nije tu očigledno besmislenu konze- 
kvenciju htio povući. Protiv povlačenja te konzekvencije kod 
njega nije govorila samo njena praktična apsurdnost, nego i 
njena nespojivost s njegovim religioznim uvjerenjem. Zato je 
on više volio, da svoju tezu eksplicira tako, da je ona, ostaju- 
ći u granicama idealizma, ujedno značila napuštanje konze- 
kventnog subjektivnog idealizma i kombiniranje subjekti- 
vnog idealizma s objektivnim. To on postiže objašnjavajući, 
da teza, prema kojoj sve ideje postoje u našem duhu, ne zna- 
či niti to, da one postoje samo u našem duhu, niti to, da je 
sam duh njihov izvor. 

Među idejama, koje se nalaze u našem duhu, ima takvih. 
koje naš duh može po volji mijenjati, stvarati i uništavati, 
ali ima i takvih, koje su izvan vlasti našeg duha. Ideje raz- 
mišljanja, pamćenja i mašte mogu izazivati u svom duhu po 
svojoj volji kad god hoću. Osjetne ideje naprotiv ne zavise 
od moje volje. Ako pri punom danjem svijetlu otvorim oči 
ne mogu» sam izabrati hoću li vidjeti ili ne, niti koje ću pred- 
mete vidjeti. Pored toga što ne zavise od naše volje, ideje 
osjeta su mnogo jače, življe i razgovjetnije i pokazuju veću 
postojanost, red i suvislost nego ideje mašte i pamćenja. 
Odatle Berkeley zaključuje, da uzrok osjetnih ideja mora biti 
izvan ljudskog duha. Taj je uzrok bog, on izaziva u nama 
osjetne ideje. Prema tome, aktivnost našeg duha je dvojaka: 
on kao razum (understandig) opaža ideje, koje u naša osje- 
tila utiskuje bog, a kao volja (will) slobodno stvara ideje ili 
obavlja razne operacije s njima. 

Berkeley smatra, da je pretpostavivši boga izbjegao mo- 
guće prigovore protiv svoje teze. Tako on misli, da sad 
može lako odbiti pokušaj onih, koji bi ga htjeli optužiti, 
da njegova teza pretvara realne stvari u utvare i iluzije ma- 
šte. Ne, odgovara Berkeley, ja ne poričem da postoje realne 
stvari i da se one razlikuju od raznih utvara i slobodnih tvo- 
revina naše mašte. Samo te realne stvari nisu nikakvi ma- 
terijalni predmeti, nego ideje, koje je bog utisnuo u naša 
osjetila. 

Pomoću pretpostavke boga Berkeley rješava i pitanje o 
tome, što se dešava s realnim stvarima, kad ih ljudski duh 
prestane opažati (na primjer kad čovjek iziđe iz sobe ili jedno- 
stavno okrene leda svom pisaćem stolu). U tom trenutku, 
prestajući da postoje u konkretnom ljudskom duhu, realne 
stvari nastavljaju egzistenciju u vječnom božanskom duhu. 

Priznavši postojanje boga Berkeley je — ostajući u gra- 
nicama idealizma (spiritualizma ili mentalizma!?) — izbjegao 
solipsizam. Ali prihvaćajući tu pretpostavku, on je odstupio 
od svoje prvobitne subjektivno-idealističke teze kao i od 
spoznajno-teorijskog empirizma, na kojem je tu tezu izgradio. 
Jer bog je nešio, što nam u našem iskustvu nije dato. 

'2 Ovaj posljednji termin preporučuje W. K. Wright »jer Berkeley 
tvrdi da je sve realno mentalno (duhovno) — duhovi i njihovi sadržaji.« 


Pa i of Modern Philosophy« by W. K. Wright. New York. 1947. 
D. : 

U završnom dijelu svoje rasprave Berkeley opširno govori 
o praktičnim koristima svoje filozofije. Ta razmatranja za- 
vršavaju slijedećim rezimeom: 

»Kad je materija jednom isključena iz prirode, ona sa 
sobom odnosi toliko skeptičkih i bezbožnih ideja, tako nevje- 
rojatan broj prepirki i zagonetnih pitanja, koja su bila tm 
u oku teolozima kao i filozofima, i zadala toliko besplodnog 
posla čovječanstvu; tako da ako se ne bude našlo da su argu- 
menti, koje smo dali protiv nje, jednaki demonstraciji (kao 
što se meni očigledno čini da jesu), ipak, siguran sam, da svi 
prijatelji znanja, mira i religije imaju razloga da požele, da 
budu takvi.«13 

A čitavu svoju raspravu Berkeley ovako zaključuje: 

»Jer napokon, ono što zaslužuje prvo mjesto u našem 
učenju, jest obzir prema bogu i našoj dužnosti. Širiti je bio 
je glavni poticaj i namjera mog rada, i tako ću ih smatrati 
potpuno beskorisnima i besciljnima, ako onime, što sam rekao, 
ne budem mogao nadahnuti svoje čitaoce pobožnim osjećajem 
prisutnosti boga; i nakon šio sam pokazao lažnost i taštinu 
onih jalovih spekulacija, koje su glavni posao učenih ljudi, 
utoliko jače ih navesti na to, da poštuju i prigrle spasonosne 
istine evanđelja, poznavanje i izvršavanje kojega jest najviše 
savršenstvo ljudske prirode.«!t 

Ove Berkeleyeve vlastite riječi rasvjetljavaju intencije 
njegova filozofiranja bolje, nego što bi to mogao učiniti itko 
drugi. I ako vodimo računa o tim njegovim intencijama onda 
se unutrašnjoj inkonsistentnosti njegova učenja ne ćemo čuditi 
toliko, koliko originalnosti i neukalupljenosti filozofskih shva- 
čanja s kojima je on htio povezati svoja neoriginalna religi- 
ozna uvjerenja. 


H »A New Theory of Vision and other Select Phil. Writings«, by G. 


Berkeley, p. 161. 
W& Ibid. str. 195. 

DAVID HUME 


Hume je pošao još jedan korak dalje od Berkeleya. Kon- 
zekventno razvijajući Lockove empirističke teze, on ne samo 
što je potpuno razorio pojam supstancije, nego je zaključio, 
da iskustvo ne može dati općenitost i sigurnost spoznajama, 
koje se na njemu osnivaju, niti može odgovoriti bilo šta na 
pitanje o porijeklu osnovnih elemenata spoznaje. Tako je on 
doveo empirizam do skepticizma i postavio problem njegove 
mogućnosti kao rješenja spoznajno-teorijskog problema. 


1 


David Hume bio je sin ne baš bogatih roditelja iz inače 
ugledne loze. Na sreću bio je Škot i umio racionalno upo- 
trebljavati svoja financijska sredstva. Rođen je 1711. u Edin- 
bourghu, gdje je proveo djetinjstvo i prošao prvo školovanje. 
Zatim su ga tjerali da studira pravo, dok je njega srce vuklo 
filozofiji. Stvar je svršila tako, da je bez uspjeha pokušao 
postati trgovac u Bristolu i da je umjesto toga za vrijeme 
trogodišnjeg boravka u Francuskoj (1734—1737) napisao svoje 
glavno filozofsko djelo: »Treatise of Human Nature« (»Ras- 
prava o ljudskoj prirodi«), koje je objavio po povratku u Lon- 
don: I. knjigu »Of the Understanding« (»O razumu«) i II. 
knjigu »Of the Passions» (»O strastima«) 1739. godine, a III. 
knjigu »Of Morals« (»O moralu«) 1740. godine Očekivao je 
slavu i žestoke napade, ali po vlastitim riječima, nije uspio 
da izazove čak ni »mrmljanje među fanaticima«. 

Poslije ovog neuspjeha prešao je na pisanje manjih ogleda 
filozofskog, moralnog, političkog i političko-ekonomskog sadr- 
žaja. Iako su znatno zaostajali po vrijednosti za»Raspravom«, 
ti su ogledi, izdani u dva dijela 1741.—1742. pod naslovom 
»Essays moral, political and literary«, bili povoljno primljeni. 

Godine 1745. stupio je Hume u službu nekog markiza, a 
zatim (1746) u službu generala, s kojim je dvije godine (1747 
do 1749) proveo u Torinu i Beču. U to vrijeme odlučio je da 
svoj prvi rad iznese pred čitaoce u pristupačnijoj formi tako 
da izdvoji svaku knjigu u zasebnu manju raspravu, a da pri 
tome potpuno izostavi ili kraće i jasnije izloži sve teže i ne- 
jasnije dijelove, te po mogućnosti preradi i stilski dotjera i 
sve ostalo. Ovu svoju odluku sproveo je u život. Tako je 
preradom prvog dijela rasprave nastalo njegovo najpoznatije 
djelo »Enquiry concerning Human Understanding« (»Raspra- 
va o ljudskom razumu«, objavljena 1748), preradom drugog 
dijela sasvim mala raspravica od oko 30 strana »Dissertation 
of the Passions« (»Rasprava o strastima«), a preradom trećeg 
dijela »Enquiry concerning the Principles of Morals«, 1751. 
(»Istraživanje o principima morala«), koje je sam ocijenio kao 
svoje neuporedivo najbolje djelo. Godine 1751. izdao je Hume 
i »Political Discourses« (»Poličke rasprave«), po vlastitim ri- 
ječima jedino njegovo djelo, koje je imalo uspjeha, čim se 
pojavilo. 

Poslije neuspješnog pokušaja da dobije profesuru na fa- 
kultetu u Glasgowu izabran je Hume 1752. godine za bibliote- 
kara advokatske komore u Edinbourghu. Došavši u mogućnost 
da se koristi velikom bibliotekom, prihvatio se pisanja velike 
»Historije Engleske«, te je 1754.—1756. objavio historiju kuće 
Stuart, 1759. historiju kuće Tudor, a 1763. stariju englesku 
historiju. Zbog težnje da se ne ograniči samo na opisivanje 
ratova, nego da obuhvati i društvene odnose, književnost, 
umjetnost i moral ovoj knjizi pripada značajno mjesto u 
engleskoj historiografiji i pored toga, što je Hume ocjenjivao 
historijske događaje s konzervativnog rojalističkog gledišta i 
što je, po Russellovim riječima, dokazivao »superiornost tori- 
jevaca nad whigovcima i Škota nad Englezima.«! 


U vrijeme rada na historiji Engleske Hume je napisao 
takoder svoju »Natural History of Religion« (»Prirodna histo- 
rija religije«, objavljena 1757), koja je izazvala veliku mržnju 
i napade ortodoksnih vjernika, kao i »Dialogues on Natual 
Religion« (»Dijalozi o prirodnoj religiji«), koje se nije usudio 
objaviti, tako da su štampani tek poslije njegove smrli. 


1B. Russell: »History of Western Philosophy«. London 1948. p. 686. 

Godine 1763. prihvatio je ponuđenu službu u engleskoj 
ambasadi u Parizu. Njegov trogodišnji boravak u Parizu bio 
je pravi trijumf. Svi su se otimali oko njegova društva i iska- 
zivali mu veliko poštovanje. Boravak u Parizu donio mu je 
pored ostalog najprije prijateljstvo, a zatim svađu s ćudljivim 
Rousseauom. Po povratku iz Pariza i pošto je još dvije godine 
proveo na dužnosti državnog podsekretara, najzad se 1769. 
konačno ponovo nastanio u Edinbourghu. Razbolivši se 1775. 
na bubrezima i ocijenivši, da je bolest »smrtna i neizlječiva«, 
a smrt blizu (umro je zaista uskoro, 1776. godine), sjeo je i 
napisao kratku autobiografiju na osam strana završivši je 
autokarakteristikom, u kojoj pored ostalog kaže: 

»Ja sam, ili bolje bio sam (....) čovjek blaga karakte- 
ra, umjerena temperamenta, otvorenog, društvenog i vedrog 
raspoloženja, sposoban za odanost, bez smisla za neprijatelj- 
stvo i vrlo umjeren u svim svojim strastima. Čak ni moja 
najveća strast, moja ljubav prema literarnoj slavi, nije me 
izbacila iz kolosijeka bez obzira na česta razočaranja.«ž 

Ova autokarakteristika slaže se sa svjedočanstvom suvre- 
menika, a kad Hume izražava nadu, »da ona nije na krivom 
mjestu«, mi mu se samo možemo pridružiti. 


1 


Polazna točka Lockove filozofije bila je da su elementi 
ljudske spoznaje jednostavne ideje, koje razum u gotovom 
obliku dobiva iz vanjskog ili unutrašnjeg iskustva. Ovu 
Lockovu empirističku tezu prihvaća i Hume. »Ukratko — 
kaže on — sav materijal mišljenja izveden je iz našeg vanj- 
skog ili unutrašnjeg osjeta, samo njegovo miješanje i sasta- 
vljanje pripada duhu i volji.«3 

Međutim, Hume ipak donekle modificira Lockovo shva- 
čanje služeći se pritom i nešto drukčijom terminologijom. Dok 
Locke sve sadržaje svijesti naziva »idejama«, Hume ih naziva 
opažajima ili percepcijama (perceptions), a terminom ideja 
označava samo jednu od dvije vrste percepcija. Druga vrsta 
percepcija su impresije ili utisci (impressions). Ove dvije vrste 


2 »The Philosophical Works of David Hume«, Edited by T. H. Green 
and T. H. Grose. In four volumes. London 1882. Vol III., p. 7-8. 
JIbid., vol. IV., str. 14. 

percepcija* (impresije i ideje) razlikuju se po stupnju snage 
i živahnosti. Impresije su jače i življe od ideja, jer su impre- 
sije svi naši osjeti, strasti i emocije, kako se prvi put po- 
javljuju u duši, dok su ideje samo njihove blijede slike u 
mišljenju i rasuđivanju. Drugim riječima impresije su nepo- 
sredni, a ideje posredovani sadržaji svijesti. Prema tome da 
li su nedjeljive ili se mogu rastaviti na dijelove, sve percep- 
cije se dijele na jednostavne i složene ili kompleksne. Ova od 
Locka naslijeđena podjela vrijedi za obje vrste percepcija. 
Prema tome i impresije i ideje dijele se na jednostavne i 
složene. 

Između impresija i ideja postoji određena uzajamna ko- 
respondencija i sličnost. Svakoj jednostavnoj ideji odgovara 
jednostavna impresija, koja joj je slična, a svaka jednostavna 
impresija ima odgovarajuću ideju. Onoga, iko smatra da nije 
tako, Hume poziva, da navede jednu jedinu jednostavnu ideju 
(ili impresiju), koja ne bi imala odgovarajuću impresiju (od- 
nosno ideju). 

S kompleksnim idejama i kompleksnim impresijama nije 
tako jednostavno; tu ne mora postojati uvijek točna korespon- 
dencija. Mi možemo imati kompleksnu ideju bez odgovara- 
juće impresije (na pr. možemo zamisliti grad sa zlainim tro- 
toarima i rubinskim zidovima, premda takav grad nismo 
nikada vidjeli), a mnoge naše kompleksne impresije ne _mo- 
žemo točno reproducirati u idejama (na pr. premda smo vi- 
djeli Pariz ne možemo imati ideju, koja bi savršeno prikazi- 
vala sve njegove ulice i kuće u njihovim realnim i točnim 
proporcijama). Međutim, kako su kompleksne ideje sastavlje- 
ne iz jednostavnih, kojima uvijek točno odgovaraju određene 
impresije, može se tvrditi u općem obliku, da su te dvije vrste 
koncepcija točno korespondentne. 

Konstatiravši korespondenciju i sličnost između ideja i 
impresija, Hume pita, koja je od ovih dviju vrsta percepcija 
uzrok, a koja posljedica. On odgovara, da su sve naše jedno- 
stavne ideje neposredno ili posredno (preko drugih ideja) 
izvedene iz jednostavnih impresija, koje im odgovaraju i koje 
one točno prikazuju. U prilog ove teze on navodi: 1) vremen- 
ski slijed njihova prvog pojavljivanja (prvo pojavljivanje 


4 U ovom dijelu članka termine percepcija, impresija. ideia stalno upo- 
trebljavamo u Humeovu smislu, kao što smo ih u odjeljku o Locku upo- 
trebljavali u njegovu smislu. 

impresije uvijek prethodi prvom pojavljivanju odgovarajuće 
ideje) i 2) činjenicu da o stvarima, o kojima zbog neke organ- 
ske greške (na pr. zbog prirodne sljepoće ili gluhoće) ili zbog 
neupotrebe neke sposobnosti (na pr. zato što nismo nikad oku- 
šali neki plod) nemamo impresije, ne možemo imati ni ideje. 
Prema tome, sve naše jednostavne ideje potječu ili posredno 
ili neposredno iz odgovarajućih impresija. To je po Humeu 
Prvi princip nauke o ljudskoj prirodi. 

Impresije se sa svoje strane dijele na osjetne impresije 
(impresije senzacije) i impresije razmišljanja (impresije re- 
fleksije). Osjetne impresije pojavljuju se prvobitno u duši »iz 
nepoznatih uzroka«, a impresije refleksije izvedene su razmi- 
šljanjem duha o idejama. Put njihova nastanka je ovaj: do- 
bivši preko osjetila neku osjetnu impresiju (na pr. impresiju 
topline ili hladnoće, žeđi ili gladi, zadovoljstva ili bola), duh 
stvara njenu kopiju, koja se zadržava po prestanku impresije. 
Ta kopija je ideja. Ideja (na primjer ideja zadovoljstva ili 
bola) sa svoje strane proizvodi određene impresije (na pri- 
mjer impresije nade ili bojazni), koje se mogu nazvati impre- 
sijama refleksije. Ovim impresijama opet odgovaraju određe- 
ne ideje. Prema tome, impresije refleksije prethode idejama 
refleksije, ali slijede za osjetnim idejama iz kojih su izvedene. 
Ali kako su osjetne ideje samo kopije osjetnih impresija, to 
znači, da su sve naše percepcije izvedene iz osjetnih impresija. 

Vidimo dakle da se Humeovo učenje o izvoru elemena- 
ta spoznaje u bitnome poklapa s Lockovim. Jače izražena 
težnja (koja je primjetljiva već kod Locka) da se suprot- 
nost između osjetnosti i refleksije prevlada izvođenjem re- 
fleksije iz senzacije, kao i novouvedena distinkcija između 
impresija i ideja (na koju je vjerojatno utjecalo i Berkeleye- 
vo razlikovanje ideja po živahnosti i jačini), nisu u suprotno- 
sti s općim duhom Lockova učenja. 


II 


Locke je svoju pažnju koncentrirao na proučavanje po- 
rijekla elemenata spoznaje. Proučavanje same spoznaje, nje- 
nih stupnjeva, kriterija i t.d. bilo je kod njega u drugom 
planu, pa neki na ta njegova razmatranja potpuno za- 
boravljaju. 

Hume naprotiv pitanje porijekla elemenata spoznaje rje- 
šava kratko u početku svojih rasprava, te odmah prelazi na 
problem vrijednosti spoznaje. I tu on nastavlja na Locka, ali 
dolazi do nekih zaključaka, koje Locke nije ni slutio. 

Hume prije svega dijeli sve predmete ljudskog uma ili 
istraživanja u dvije grupe: odnose ideja i činjenice. Naša zna- 
nja o ovim dvjema vrstama predmeta nisu istovrsna. Odnose 
ideja možemo oikriti intuitivno ili demonstrativno, pa su naša 
znanja o tim odnosima apsolutno sigurna i nezavisna od bilo 
kakve konkretne egzistencije. Tako, na primjer, odnos između 
brojeva, koji je izražen u spoznaji, da je tri puta pet jednako 
petnaest, ili odnos likova, koji je izražen tvrdnjom da je kva- 
drat nad hipotenuzom jednak zbroju kvadrata nad katetama, 
mogu se otkriti samo misaonom radnjom i nezavisno od toga, 
da li je ikada na svijetu postojao neki trokut ili broj 3. A 
takve su i druge istine geometrije, algebre i aritmetike. 

Činjenice, koje su druga vrsta predmeta ljudskoga razu- 
ma, ne mogu se ustanoviti na isti način, niti je njihova istini- 
tost tako očigledna. Svaka činjenica može da bude i da ne 
bude, i njena neegzistencija ne ukijučuje u sebe nikakvu lo- 
gičku protivurječnost. Tako, na primjer, u pretpostavci da 
sunce sutra ne će izići nema nikakve logičke protivurječnosti, 
i mi je možemo shvatiti, iako u nju ne vjerujemo. To znači, 
da o činjenicama ne možemo imati intuitivno ni demonstra- 
tivno sigurnu spoznaju. O činjenicama možemo zaključivati 
samo na osnovu uzroka ili posljedice. Ako netko na pustom 
otoku pronađe sat, pa zaključi da je na tom otoku već jednom 
morao biti čovjek, on to zaključuje na osnovu pretpostavke o 
uzročnoj povezanosti pojava. 


Na ideji uzročno-posljedične povezanosti počiva sve naše 
zaključivanje osim onoga u matematici. To govori o potrebi 
da se istraži pobliže odnos između uzroka i posljedice. 

Ove su Humeove misli izložene prema njegovoj manjoj 
raspravi. U većoj raspravi Hume dolazi do jednakih zaklju- 
čaka, ali ih izvodi postepenije. Tamo on ne dijeli objekt 
spoznaje odmah na dvije vrste, nego najprije nabraja sedam 
filozofskih relacija, koje mogu biti objekt spoznaje. To su: 
sličnost, suprotnost, stupanj kvaliteta, kvantitet ili broj, iden- 
tičnost, prostorno-vremenski odnosi (na primjer udaljenost, 
dodir, iznad, ispod, prije, poslije i t. d.), uzročnost ili kauzali- 

tet. Zatim on ovih sedam grupa dijeli u dvije. U prvu idu 
prve četiri nabrojene vrste odnosa. Ti odnosi zavise potpuno 
i samo od ideja, koje upoređujemo, i oni ostaju nepromije- 
njeni dok naše ideje ostaju iste. Zato odnose prve grupe mo- 
žemo konstatirati čistom djelatnošću mišljenja. 

Drukčije je s preostala tri filozofska odnosa (identitet, 
vremensko-prostorni odnosi, uzročnost). Ti se odnosi mogu 
promijeniti bez ikakve promjene u idejama. Prostorna uda- 
ljenost između dva objekta može se povećati i smanjiti pro- 
mjenom mjesta bez bilo kakve promjene samih ideja. Zato 
ove odnose možemo utvrditi samo pomoću iskustva. 


O prve četiri grupe odnosa možemo imati sigurnu spo- 
znaju, a o tri od njih tu spoznaju postižemo intuicijom. Do- 
voljno je da samo pogledamo i neposredno usporedimo dvije 
ideje, da bismo otkrili njihovu sličnost, suprotnost i kvalita- 
tivnu različitost. Prema tome o ove tri prve grupe odnosa 
nije potrebna ni moguća nikakva nauka. Stroga nauka je 
moguća i potrebna samo o četvrtoj grupi odnosa, a ta je 
nauka matematika. Ona putem demonstracije izvodi zaklju- 
čke, koji su »savršeno točni i sigurni.« 


Prelazeći na preostale tri relacije Hume konstatira, da je 
u dvije od njih (identičnost i prostorno-vremenski odnosi) ra- 
zum vezan za svoje osjete. Samo ako su neka dva objekta 
data osjetilima možemo konstatirati njihovu identičnost i 
vremensko-prostorni odnos i to možemo konstatirati opa- 
žajem, bez pomoći mišljenja. I ta nam relacija ne može ko- 
ristiti u zaključivanju. Nasuprot tome uzročnost (kauzalitet) 
je odnos, koji nam omogućuje da iziđemo izvan granica ono- 
ga, što nam je dato u osjetilima i da na osnovu egzistencije 
jednog predmeta zaključujemo o egzistenciji drugoga, koji 
ne vidimo i ne osjećamo. Zato sve naše zaključivanje o či- 
njenicama počiva na odnosu uzroka i posljedice. 

Na taj način i u velikoj raspravi Hume dolazi do zaklju- 
čka o važnosti proučavanja uzročnog odnosa. 

U skladu sa svojom tezom da su sve ideje kopije utisaka 
Hume ovako formulira metodu, kojom će proučavati ideju 
uzročnosti: 

»Da pravilno počnemo, moramo promatrati ideju uzro- 
čnosti i vidjeti iz kakvog je izvora izvedena. Nemoguće je 
ispravno rasuđivati, ako potpuno ne shvaćamo ideju o ko- 

joj rasuđujemo, a nemoguće je potpuno shvatiti bilo kakvu 
ideju, ne prateći je do njenog izvora i ne ispitujući onu pri- 
marnu impresiju, iz koje ona nastaje. Ispitivanje impresije 
daje jasnoću ideji, a ispitivanje ideje daje jednaku jasnoću 
svim našim zaključivanjima.«? 


Prema tome, ključ za određivanje vrijednosti naših ideja 
je u impresijama, koje su njihov izvor. Ako hoćemo da bu- 
demo načisto s idejom uzroka, moramo otkriti impresiju, ko- 
je je ta ideja kopija. Da bismo mogli istražiti impresiju ne- 
ke složene ideje, treba da je najprije rastavimo na jednosta- 
vne ideje. Ideja uzročno-posljedičnog odnosa izgleda da je 
složena i da se može rastaviti na tri relacije: 1) kontiguitet 
ili vremensko-prostorni dodir, 2) sukcesija ili vremenski sli- 
jed, to jest vremenski prioritet uzroka pred posljedicom i 3) 
nužna povezanost (necessary connezion) uzroka i posljedice. 
O prve dvije relacije imamo jasne impresije, ali one same 
nisu ništa bez treće. Zato ovu treću treba pažljivo istražiti. 


Gdje je izvor te impresije? Da li možda u vanjskom is- 
kustvu imamo impresiju nužne povezanosti? Ako pogledamo 
izbliže bilo koja dva vanjska predmeta, za koje se smatra da 
su uzrok i posljedica, vidjet ćemo, da imamo utisak samo o 
njihovu kontiguitetu i sukcesiji, a da ne možemo otkriti ni- 
kakvu nužnu vezu među njima, nikakvu snagu, silu ili ener- 
giju, kojom jedan proizvodi drugi. 


Odatle bi se moglo zaključiti, da ova ideja ne potječe iz 
vanjskog, nego iz unutrašnjeg iskustva, to jest iz refleksije 
o djelatnosti našeg duha. Međutim, iako smatramo, da je na- 
ša volja uzrok pokreta pojedinih organa našeg tijela, mi ne 
vidimo nužnu vezu, kojom je jedan naš voljni akt povezan 
s određenim pokretom tijela, ne vidimo sredstvo, energiju, 
snagu, kojom volja izvršava tu radnju. U dokaz ove tvrdnje 
Hume se poziva pored ostalog i na to, da mi ne možemo obja- 
sniti, zašto neke organe našeg tijela (na primjer jezik i prste) 
možemo pokretati po svojoj volji, a zašto nad drugima (srce, 
jetra) naša volja nema vlasti. Kad bismo znali snagu, kojom 
volja djeluje, znali bismo a priori njene granice i mogli bi- 
smo objasniti ovu razliku. Ovako, mi je saznajemo samo is- 
kustvom, a ono nam pokazuje samo vremenski slijed. 


5 »The Philosophical Works of D. Hume«. etc., Vol. I.. p. 277. 

Kao što ne poznajemo snagu, kojom naš duh pokreće ti- 
jelo, ne poznajemo ni snagu, kojom duh izaziva ideje. Od 
Humeovih argumenata za ovo spomenut ćemo samo onaj, 
koji je analogan malo prije spomenutome. Vlast duha nad 
našim vlastitim idejama, osjećajima i strastima ograničena 
je kao i njegova vlast nad tijelom, a te granice ne saznaju se 
razumom ni upoznavanjem prirode uzroka i posljedice, nego 
samo iskustvom. 

Neki filozofi (tu Hume očigledno misli okazionaliste), 
uviđajući da ni materijalni predmeti ni čovjekov duh ne 
mogu biti izvor aktivne stvaralačke snage, tvrde, da je taj 
izvor bog. Oni kažu za stvari, koje se smatraju uzrokom pro- 
mjena u vanjskim materijalnim tijelima, pokreta našega ti- 
jela i opažaja našeg duha, da su one zapravo samo povodi, a 
da je njihov pravi uzrok bog. U vezi s tom teorijom Hume 
primjećuje 1) da nas ona izvodi izvan područja našeg isku- 
stva i 2) da o snazi ili energiji vrhovnog bića, pa ni o samom 
vrhovnom biću nemamo nikakav utisak, tako da nam je nje- 
gova djelatna energija isto tako nepoznata kao i djelatna 
energija bilo kojeg materijalnog tijela. 

Prema tome, uzalud smo tražili ideju snage ili nužne ve- 
ze u svim izvorima, za koje se može pretpostaviti, da bi ona 
iz njih mogla potjecati. Mi opažamo samo slijed događaja, 
ali ne i nužnu povezanost. »I kako ne možemo imati nikakvu 
ideju o nečemu, što se nije nikad pojavilo našim vanjskim 
osjetilima ili unutarnjim osjećajima, izgleda da je nuždan 
zaključak, da mi uopće nemamo ideju o povezanosti ili snazi 
i da su te riječi apsolutno bez ikakvog smisla, upotrebile se 
one u filozofskom umovanju ili u običnom životu.«$ 

Međutim, premda ideja nužne povezanosti i prema tome 
ni ideja uzročnosti nema nikakva osnova u impresijama, mi 
ipak 1) smatramo nužnim, da svaka stvar čija egzistencija 
ima svoj početak mora imati i uzrok i 2) od određenog uzro- 
ka očekujemo uvijek određene posljedice. 

Zašto je to tako? Zašto smatramo nužnim odnos uzro- 
čnosti uopće i bilo koji konkretni uzročni odnos napose? 

Raspravljajući o prvom od ovih pitanja, Hume dolazi do 
zaključka, da maksima »sve što počinje egzistirati mora ima- 
ti uzrok egzistencije« nije intuitivno ni demonstrativno si- 


! Vidi u ovoj knjizi str, 210. 

gurna (kao što su to tvrdili Hobbes, Locke i Clarke, čije do- 
kaze Hume pobija), jer sva sigurna spoznaja potječe iz upo- 
ređivanja ideja i iz otkrivanja takvih relacija, koje su ne- 
promjenljive, dok ideje ostaju iste. Te su relacije, kao što 
znamo, sličnost, suprotnost, kvantitativna proporcija i broj 
i stupanj kvaliteta, a nijedna od tih relacija nije uključena 
u tvrdnju, da sve što ima početak mora imati i uzrok svoje 
egzistencije. Odatle proizlazi, da ta tvrdnja potječe iz pro- 
matranja i iskustva. 

Razmatrajući drugo pitanje (zašto mi zaključujemo, da 
takvi posebni uzroci moraju nužno imati baš takve posebne 
posljedice), Hume najprije objašnjava, da se uzročno zaklju- 
čivanje sastoji u prijelazu od jedne impresije osjeta ili osje- 
ćaja na ideju o jednoj egzistenciji, koja je uzrok ili posljedi- 
ca objekta impresije. Prema tome, radi objašnjenja uzročnog 
zaključivanja, trebalo bi objasniti 1) prvobitnu impresiju, 2) 
prijelaz na ideju s njom povezanog uzroka ili posljedice i 3) 
prirodu i svojstvo te ideje. 

Što se tiče impresija, koje potječu iz osjetila, »njihov 
krajnji uzrok je, po mom mišljenju, savršeno neobjašnjiv 
pomoću ljudskog razuma i uvijek će biti nemoguće odlučiti 
sa sigurnošću, da li one neposredno potječu od objekta, ili ih 
proizvodi stvaralačka snaga duha, ili ih izaziva tvorac našeg 
bića«.7 

Prijelaz od impresije na ideju, koja je s njom nužno po- 
vezana, ne može se izvršiti na osnovu nekog apriornog umo- 
vanja. Posljedica je po Humeu potpuno različita od uzroka, 
pa se nikad ne može oikriti a priori u samom uzroku. »Poka- 
žite neki predmet čovjeku koliko god hoćete jaka prirodna 
zumske sposobnosti, on iz tekućeg stanja i prozirnosti vode 
on najsavjesnijim ispitivanjem njegovih osjetnih svojstava 
ne će moći da otkrije ni jedan njegov uzrok niti posljedicu. 
Da ije Adam od samog početka imao poipuno savršene ra- 
zumske sposobnosti on iz tekućeg stanja i prozirnosti vode 
ne bi mogao zaključiti, da se u njoj može utopiti niti bi iz 
svjetlosti i topline vatre zaključio, da bi ga ona mogla 
uništiti.«8 

Zaključak od impresije jednog objekta na ideju drugog 
objekta, koji je s njim uzročno povezan, ostvaruje se uvijek 


? »The Philosophical Works of D. Hume« etc. Vol. I. p. 385. 
$Ibid., vol. IV., str. 24—25. 

na osnovu iskustva, to jest na osnovu toga, što smo u pro- 
šlosti često zapažali, da se drugi objekt pojavljuje uvijek za 
prvim. Drugim riječima, uzročnu povezanost dvaju predmeta 
pretpostavljamo, ako smo u prošlosti primjećivali njihovu 
»stalnu spojenost« (constant conjunction), to jest stalno po- 
navljanje kontiguiteta i sukcesije među njima. Međutim stal- 
na spojenost u prošlosti nije isto što i nužna povezanost. Ni- 
kakvim demonstrativnim argumentima ne može se dokazati, 
da slučajevi, o kojima još nismo imali nikakvo iskustvo, mo- 
raju naličiti onima, o kojima smo imali iskustvo, i da se stal- 
na spojenost, koju smo primjećivali u prošlosti, mora pona- 
vljati i u budućnosti. To znači, da nije razum ono, što deter- 
minira naš prijelaz od jedne impresije o predmetu na ideju 
predmeta, koji je s njim uzročno povezan. Taj prijelaz deter- 
minira navika (custom) ili običaj (habit). Promatrajući stal- 
nu spojenost dvaju predmeta mi se navikavamo da ih viđa- 
mo u toj spojenosti i iz navike očekujemo, da će se ona po- 
navljati i u budućnosti. 

»Navika je dakle veliki vodič ljudskog života. Jedino 
zahvaljujući tom principu postaje nam naše iskustvo korisno, 
i on čini, da u budućnosti očekujemo niz događaja sličan 
onome, koji se javio u prošlosti. Bez utjecaja navike ne bi- 
smo baš ništa znali ni o jednoj činjenici izvan onoga, što je 
neposredno prisutno pamćenju i osjetilima. Nikad ne bismo 
znali, kako da sredstva prilagodimo ciljevima ili kako da 
svoje prirodne sile upotrebimo da bismo proizveli neki uči- 
nak.«? 

Navika da očekujemo neki slijed događaja posljedica je 
opažanja stalnog ponavljanja toga slijeda događaja, a nije 
posljedica nikakvog racionalnog zaključivanja. Zato uobiča- 
jeni slijed događaja ne možemo očekivati sa sigurnošću, ne- 
go možemo samo vjerovati, da će on nastupiti. Vjerovanje 
(belief) u slijed događaja, na koji smo navikli, čini prema to- 
me osnovu našeg zaključivanja o uzročnoj povezanosti poja- 
va. To vjerovanje nije neka posebna ideja, koja bi se doda- 
vala objektu, u čije nastupanje vjerujemo, to je samo pose- 
ban osjećaj (feeling or sentiment), koji prati ideju toga pred- 
meta. Taj posebni osjećaj je teško i možda nemoguće točno 
definirati, ali se može opisati, ako se kaže, da je on »samo 


*Ibid., vol, IV., str. 39. 

življa, živahnija, jača, čvršća, postojanija ideja objekta, nego 
što je ona, koju može postići sama mašta.« To znači, da vje- 
rovanje u tok događaja, na koji smo navikli, nije nikakva 
posebna vrsta ni red ideja, nego samo poseban način, na koji 
postaju ideje i na koji ih duša osjeća. Prema tome je opći 
zaključak Humeove kritike kauzaliteta, da je nužnost »nešto 
što postoji u duhu, ne u predmetima;... Hi mi nemamo ni- 
kakvu ideju o uzročnosti, ili je uzročnost samo determinira- 
nost misli da prelazi sa uzroka na posljedice i s posljedica 
na uzroke, u skladu s njihovom u iskustvu primijećenom.sje- 
dinjenošću.«10 


U maloj raspravi ista je misao formulirana ovako: 


»I zato, kad kažemo, da je jedan predmet povezan s dru- 
gim, tvrdimo samo to, da su oni stekli vezu u našem mišlje- 
nju i da navode na zaključak, kojim postaju jedan drugome 
dokaz za postojanje.«11 


U skladu s ovim zaključkom su i Humcove završne defi- 
nicije uzročnosti. U velikoj raspravi on daje dvije definicije, 
od kojih jedna glasi: »Uzrok je predmet, koji se dodiruje s 
drugim i predhodi _mu i tako je s njim sjedinjen, da ideja 
jednog determinira duh, da stvori ideju drugoga i impresija 
jednoga, da stvori življu ideju drugoga.«12 U manjoj raspra- 
vi Hume kao završne daje slijedeće definicije uzroka: ]) 
»Predmet, za kojim slijedi drugi, pri čemu iza svih predme- 
ta, koji su slični prvome, slijede predmeti slični drugome.«153 
Ili »gdje, da nije bilo prvog predmeta, drugi ne bi nikad po- 
stojao.«14 2) »Predmet iza kojega slijedi drugi, i čija pojava 
uvijek vodi misao prema tome drugome.«15 Iako su obje ove 
definicije nesavršene, jer one po Humeovu priznanju defini- 
raju uzrok pomoću onoga, što je njemu sporedno i strang, 
savršenije ne možemo naći. Taj zaključak naravno svjedoči 
o neznanju i slabosti razuma, jer govori, da mi ne poznajemo 
pravu prirodu čak ni odnosa između uzroka i posljedice, na 
kojem počivaju sva naša rasuđivanja o činjenicama ili egzis- 


1 Ibid., vol. I., str. 460 
"I Ibiđ., vol. IV., str. 3. 
2 Ibid., vol. I., str. 454. 
\ Ibid.. vol. IV. str. 63. 
WIbid., vol. IV. str. 63. 
% Ibid., vol. IV. str. 63. 

tenciji, sva naša sigurnost o predmetima, koji trenutno nisu 
dati našim osjetima, jednom riječju, na kojem počivaju sve 
nauke osim matematike. 


IV 


Pored pojma kauzaliteta Hume je sa svog radikalno em- 
Pirističkog stanovišta podvrgao kritičkom ispitivanju i po- 
jam supstancije. Ta kritika data je opširno u velikoj »Ras- 
pravi o ljudskoj prirodi«, a izostavljena je u »Istraživanju o 
ljudskom razumu«, ali se po čitavom tekstu »Istraživanja« 
može zaključiti, da je njegovo mišljenje o problemu supstan- 
cije ostalo nepromijenjeno. 

Locke je prvi ubacio crva sumnje u pojam supstancije, 
Berkeley je totalno razorio materijalnu supstanciju, da bi 
sačuvao i učvrstio duhovnu, a Hume razara i duhovnu sup- 
stanciju i uopće odbacuje pojam supstancije. 

Već u jednom od početnih odjeljaka svoje rasprave Hu- 
me govori o ideji supstancije i ispitujući, da li ona ima svoj 
korijen u impresijama (a to je kao što znamo za Humea me- 
tod ispitivanja vrijednosti svake ideje), dolazi do zaključka, 
da ona ne može biti izvedena ni iz impresija senzacije ni iz 
impresija refleksije. Kad bi bila izvedena iz osjetnosti mora- 
la bi biti izvedena iz jednog određenog osjetila. Međutim: 
»Ako se opaža očima, mora biti boja; ako ušima — zvuk; ako 
jezikom — okus; a isto vrijedi i za druga osjetila. Ali vje- 
rujem da nitko ne će tvrditi da je supstancija boja, zvuk ili 
okus.«!8 Prema tome supstancija, ako postoji, mora se izve- 
sti iz impresije refleksije. »Ali impresije refleksije razlučuju 
se na naše strasti i emocije; a nijedna od njih ne može pred- 
stavljati supstanciju.«17 Zaključak je odatle, da je ideja sup- 
stancije, kao i ideja modusa, samo skup jednostavnih ideja, 
koje su sjedinjene pomoću mašte i imaju posebno ime. Te se 
ideje razlikuju od ideja modusa po tome, što se za posebne 
kvalitete, koji tvore neku supstanciju, pretpostavlja, da se 
nalaze zajedno u nekom nepoznatom nečemu ili bar da su 
tijesno i neodvojivo povezani odnosima kontiguiteta i uzro- 
čnosti. 


16 Ibid., vol. I., str. 324. 
Y Ibid., vol. 1., str. 324. 

U daljem izlaganju Hume je detaljnije analizirao pojam 
supstancije i napose pojam duhovne supstancije. On poka- 
zuje, da Berkeleyevi argumenti protiv materijalne supstan- 
cije jednako vrijede i za duhovnu. 

Kad bismo imali neku ideju o duhovnoj supstanciji, mo- 
rali bismo imati i impresiju duhovne supstancije. Međutim, 
to je vrlo teško ako ne i nemoguće shvatiti. Da bi mogla 
predstavljati supstanciju, impresija bi joj morala biti slična, 
a to je nemoguće, jer prema tvrdnji pristalica supstancije, 
impresija nije supstancija i nema ni jedno od njenih karak- 
terističnih svojstava. Onima, koji ipak smatraju, da možemo 
imati impresiju supstancije, Hume postavlja pitanje: 

»Da li je to impresija senzacije ili refleksije? Da li je 
ugodna, bolna ili indiferentna? Da li nas prati uvijek ili se 
vraća samo povremeno? Ako povremeno, kada se pretežno 
vraća i kakvi je uzroci izazivaju?«18 

Ako bi netko na to odgovorio, da je supstancija po defi- 
niciji »nešto, što može postojati samo po sebi« i da se mora- 
mo o njoj zadovoljiti znanjem, koje nam pruža ova definici- 
ja, Hume primjećuje, da se ta definicija može primijeniti na 
sve, što se može opaziti i da ne može služiti za razlikovanje 
supstancije od akcidencije. Kako se naše impresije međuso- 
bno razlikuju, one se mogu odvojiti i tako odvojeno i egzisti- 
rati. To znači, da je (ako se usvoji naprijed spomenuta defi- 
nicija supstancije kao onog, što može egzistirati samo) svaka 
percepcija — supstancija. 

Ima još jedan značajan argument za nematerijalnost 
duše. Taj argument kaže, da naše percepcije, koje su nedje- 
ljive, ne mogu biti povezane s nečim, što je protežno i prema 
tome djeljivo. Odgovarajući na to _ Hume kaže, da ima per- 
cepcija, koje su zaista nedjeljive, ali da ima i takvih, koje su 
djeljive (na primjer percepcija stola ili nekog drugog pro- 
težnog predmeta), te da su prema tome te percepcije nespo- 
jive s nedjeljivom duhovnom supstancijom. 

Hume također razmatra tvrdnju, da duhovna supstanci- 
ja mora postojati zato, što naše ideje ili percepcije moraju 
imati neki uzrok, a materijalna tijela ne mogu biti taj uzrok. 
Na to Hume u skladu sa svojom teorijom uzročnosti odgo- 
vara, da nijedan uzročni odnos, pa ni uzročni odnos između 


W Ibid., vol. 1. str. 517. 

materije i misli nije a priori nemoguć. O postojanju ili ne- 
postojanju uzročne veze odlučuje iskustvo, a iskustvo nam 
uostalom pokazuje, da postoji uzročna povezanost između 
raznih dispozicija našeg tijela i naših misli i osjećaja. Za- 
ključak je iz svega toga, da je duhovna supstancija »apso- 
lutno neshvatljiva«. 

Neki filozofi, ne insistirajući na terminu duhovna sup- 
stancija, insistiraju na tome, da smo mi u svakom trenutku 
svoga života intimno svijesni postojanja onoga, što zovemo 
samim sobom (our Self) ili našim ličnim identitetom (perso- 
nal identity). 

Hume odbacuje i ovu pretpostavku. Ideju sebe (idea of 
self) ne možemo imati, jer nema ni jedne impresije, iz koje 
bi ona mogla biti izvedena. Kad bi ona potjecala iz neke im- 
presije, onda, bi ta impresija morala biti u toku čitavog živo- 
ta ista, jer se pretpostavlja, da tako egzistira i naša ličnost. 
Međutim, nema ni jedne konstantne i nepromjenljive im- 
presije. 

Dalje, kako je svaka naša percepcija drukčija od osta- 
lih, pa se može od njih razlikovati i odvojiti i tako odvojeno 
postojati, pita se, na koji način pojedine percepcije pripada- 
ju ličnosti i kako su povezane s njom? Hume tvrdi, da mi ni 
na kakav način ne možemo opaziti sebe, nego možemo opa- 
žati samo naše različite percepcije. »Ja nikada ne mogu da 
uhvatim sebe (myself) bilo kada bez percepcije, i nikad ne 
mogu promatrati ništa nego percepciju« — kaže on. Odatle 
Hume izvodi zaključak, da je ljudski duh »samo svežanj ili 
kompleks različitih percepcija, koje slijede jedna za drugom 
s neshvatljivom brzinom i nalaze se u stalnom toku i kreta- 
nju.«!% Drugim riječima, duh je neka vrsta kazališta, gdje 
se sukcesivno pojavljuju sve nove i nove najrazličitije per- 
cepcije. U duhu nema nikakve jednostavnosti ni identičnosti. 

Ako je tako, odakle nama sklonost, da pripisujemo iden- 
tičnost tim sukcesivnim percepcijama i pretpostavljamo, da 
one posjeduju nepromjenljivu i neprekidnu egzistenciju u 
toku čitavog našeg života? Hume odgovara, da identičnost 
nije nešto, što realno pripada raznim našim percepcijama i 
realno ih povezuje u jedno, nego da ona samo spaja njihove 
ideje u mašti. Naša mašta spaja naše ideje po njihovoj sli- 


" Op. cit. vol. I., str. 534. 


133 


čnosti i uzročnoj povezanosti, i na osnovu toga nastaje pred- 
stava o ličnom identitetu. Prema tome, taj je lični identitet 
samo jedna subjektivna tvorevina, a ne neka objektivno je- 
dinstvena duhovna supstancija. 

Na taj način Hume je sa svog radikalno-empirističkog 
stanovišta došao do poricanja objektivne vrijednosti svakom 
pojmu supstancije. Jedan od centralnih pojmova novovjeke 
filozofije, na koji su Descartes, Hobbes, Spinoza koncentri- 
rali svoje najveće napore, pojam koji je i Locke, iako s izvje- 
snom suzdržanošću, unio u svoju filozofiju, Hume je kao neo- 
drživ odbacio. 


V 


U skladu s Humeovim tretiranjem problema uzročnosti 
i supstancije (i naravno s njegovom polaznom empirističkom 
tezom) nalazi se i njegov odgovor na pitanje o uzroku naših 
osjetnih impresija. Taj odgovor on je formulirao s klasičnom 
jasnoćom: 

»Pomoću kojeg se argumenta može dokazati, da percep- 
cije duha _ moraju prouzrokovati vanjski predmeti, koji su 
potpuno različiti od njih, premda su im slični (ako je to mo- 
guče) i da njih ne mogu izazivati ni energija samog duha, ni 
sugestija nekog nevidljivog i nepoznatog duha, ni neki drugi 
uzrok, koji nam je još nepoznatiji?... 

Pitanje je činjenice, da li percepcije osjetila proizvode 
vanjski predmeti, koji su im slični. Kako će ovo pitanje biti 
riješeno? Naravno pomoću iskustva, kao i sva slična pitanja. 
Ali ovdje iskustvo šuti i mora potpuno šutjeti. Duhu nikada 
nije dato ništa osim percepcija, i on nikako ne može postići 
nikakvo iskustvo o njihovoj vezi s objektom. Zato je pretpo- 
stavljanje takve veze bez ikakvog razumnog osnova.«20 

Dakle: neposredno su nam dati samo naši osjeti i ništa 
drugo. Da li su oni posljednja realnost ili njih prouzrokuju 
materijalni predmeti, ljudski ili božanski duh ili nešto četvr- 
to to ne možemo riješiti, jer nam ni jedno ni drugo ni treće, 
ukoliko i postoji, ne može biti neposredno dato, pa ne može- 
mo ustanoviti ni eventualnu uzročnu povezanost između to- 
ga i naših percepcija. 


2 Ibid., vol. IV., str. 125—126. 

Tako Hume dolazi do skeptičkog zaključka, koji ne is- 
ključuje mogućnost istinitosti materijalizma kao ni subjek- 
tivnog ni objektivnog idealizma, ali isključuje svaku moguć- 
nost, da se dokaže bilo koji od njih. Kako svojim zaključci- 
ma o supstanciji i uzročnosti, tako i ovim svojim zaključkom 
Hume predstavlja negaciju čitave novovjeke filozofije i svih 
njenih sporova o »pravoj stvarnosti« i o onom, što »zapravo« 
spoznajemo pomoću iskustva. 

To su stvari, koje su izvan dosega našeg duha i na koje 
nema smisla mnogo trošiti duhovnu energiju. Ne tražimo od 
duha više nego što on može. A duh, kao što je rečeno, može 
1) sigurno spoznati matematske odnose i 2) izvoditi vjerojat- 
ne zaključke o činjenicama pomoću iskustva na osnovu kau- 
zalnih odnosa. Zato ako uzmemo u ruke bilo koju knjigu, na 
Primjer neku teološku ili metafizičku raspravu, trebalo bi da 
pitamo: 

»Da li ona sadrži neko apstraktno zaključivanje o kvan- 
titetu ili broju? Ne. Da li ona sadrži neko zaključivanje na 
temelju iskustva o činjenicama i egzistenciji? Ne. Tada u 
vatru s njom; jer može sadržavati samo sofisteriju i ob- 
manu.«21 


VI 


Premda je na dalji razvoj filozofije nesumnjivo najviše 
utjecalo Humeovo postavljanje i rješavanje spoznajno-teorij- 
skog problema, pogrešno bi bilo podcijeniti i značenje njego- 
vih etičkih, političkih i religiozno-filozofskih radova, to više 
što je i sam Hume mnogo držao do njih. 

U svom interesu za etiku Hume nije bio usamljen; pro- 
cvat etičkih istraživanja karakterističan je za filozofiju epo- 
he prosvjetiteljstva u Engleskoj. 

Od etičara ovoga vremena moramo u prvom redu spome- 
nuti grofa Shaftesburyja (Antony Ashley Cooper, third Earl 
of Shaftesbury, 1671—1731), unuka Lockova prijatelja i za- 
štitnika. 

Centralni pojam etike, pojam dobra, nosi kod njega estet- 
sko obilježje. Dobro je moralno lijepo, a budući da je ljepota 


2 Ibid., vol. IV., str. 135. 

u harmoniji, u skladnom pomirenju različitog i suprotnog, to 
je vrlina u harmoničnom odnosu naših afekata (sklonosti, af- 
jections). U čovjeku naime postoje tri vrste primarnih afeka- 
ta: 1) »sebični« (egoistički) kao na pr. glad, žeđ, 2) »prirodni« 
ili društveni (socijalni, altruistički), kao saučešće i 3) »nepri- 
rodni« kao zavist i zloba. Vrlina je u harmoničnom odnosu se- 
bičnih i društvenih afekata uz potpuno isključenje nepri- 
rodnih. 

U takvom shvaćanju dobra kao harmoničnog razvitka čo- 
vjekove ličnosti očit je utjecaj etičkih i estetskih koncepcija 
antike, čiji je poklonik Shaftesbury bio. Taj se utjecaj vidi i 
u njegovu određenju odnosa između vrline i sreće, u shvaća- 
nju da je harmonija sklonosti (koja čini suštinu vrline) ujed- 
no i put ka pravoj sreći. 

Pored spomenutih triju vrsta primarnih afekata, koje na- 
lazimo i kod životinja, u čovjeku postoje i racionalni afekti 
ili afekti refleksije. Oni se sastoje u odobravanju i poticaju 
na ostvarenje moralno lijepog i u osuđivanju i izbjegavanju 
moralno ružnog. Izvor je ovih afekata »moral sense« (moral- 
ni osjećaj, smisao za moral), koji je čovjeku prirođen, ali se 
vježbom usavršava. 

I pored svog idealističkog karaktera učenje o moralnom 
osjećaju bilo je progresivno, jer je u samom čovjeku nalazilo 
izvor moralnog ocjenjivanja i djelovanja, te tako pokazivalo 
da religija (koju inače u formi jednog optimističkog pantei- 
zma prihvaća i Shaftesbury) nije nužna pretpostavka etike. 
Pored toga, ono je služilo kao korisna protuteza i drugim po- 
kušajima negiranja svojevrsnosti moralnog fenomena (na pr. 
jednostranom  intelektualističkom izvođenju morala iz ra- 
zuma). 

Ideju o »moralnom osjećaju« kao izvoru etičkog prosudđi- 
vanja (ali ne i djelovanja) razvija i sistematizira nastavljač 
Shaftesburyjeve filozofije Francis Hutcheson (1694—1747), 
a u nešto izmijenjenom obliku i biskup Joseph Butler (1692 
do 1752), kod kojeg je »moral sense« preimenovan u »consci- 
ence« (savjest), a čitavo učenje dobilo jaku pesimističku i reli- 
gioznu boju. 

Pored ovih nastavljača i djelomičnih oponenata, Shaftesbu- 
ry je imao i izrazite protivnike. Tako Bernard de Mandeville 
(1670—1'733) pobija njegovu optimističku tvrdnju, da je vrli- 
na put sreći, i dokazuje, da su u suvremenom društvu strasti 

i poroci pokretači ljudske aktivnosti, koja vodi procvatu dru- 
štvene zajednice. On također osporava pretpostavku, da čo- 
vjek posjeduje nesebične, altruističke sklonosti. Iza onoga, što 
nazivamo vrlinom, skriva se zapravo egoistički interes. Marx 
i Engels cijenili su ovu realističku analizu motiva ljudske 
djelatnosti i u tezi, da su u suvremenom društvu poroci nužni 
i korisni, nisu vidjeli apologiju poroka, nego dokaz Mandevil- 
lova kritičkog stava prema društvu, u kojem živi. 

David Hume ima u svojim etičkim shvaćanjima dosta do- 
dirnih točaka sa Shaftesburyjem i Hutchesonom. I on je pro- 
tiv zasnivanja morala na religiji, kao i protiv intelektualizma 
u etici. Moralna pravila nisu zaključci našeg razuma. Razum 
je po Humeu »posve nektivan«, nesposoban da nas pokrene 
na određeno djelovanje, pa iz njega ne može voditi porijeklo 
distinkcija između moralnog dobra i zla, koja itekako utječe 
na naše praktične akcije. 

I Hume smatra, da je korijen moralnog vrednovanja u na- 
gonsko-emocionalnoj sferi, u »moralnom osjećaju«. Ali on se 
ne zaustavlja kod »moralnog osjećaja«, već traži i konkretni- 
ji izvor moralnog ocjenjivanja i djelovanja, pa ga nalazi u 
»simpatiji«, u našoj sposobnosti da .suosjećamo s radostima i 
bolima drugih ljudi. 

Pretpostavka je simpatije sličnost duhovne konstitucije 
svih ljudi i njihova sposobnost da u većoj ili manjoj mjeri 
imaju iste afekte, a njen je mehanizam ovakav: Kad u neči- 
jem glasu ili ponašanju primijetim posljedice (ili uzrok) neke 
njegove emocije (jer samu emociju drugoga čovjeka ne mo- 
gu neposredno vidjeti!) moj duh prelazi odmah od ovih poslje- 
dica do emocije, koja ih je prouzrokovala (odnosno u drugom 
slučaju od uzroka do emocije, koju će izazvati) i stvara tako 
živu ideju o toj emociji, da se ona sama odmah pretvara u 
emociju. 

Iz simpatije prema drugim ljudima raduju nas postupci, 
koji su usmjereni na opće dobro, a _ u ovom radovanju onom 
što je zajednici korisno i jest suština moralnog odobravanja. 

Tako u Humeovoj etici nalazimo tri elementa, za koje je 
sporno da li se mogu složiti: moralni osjećaj, simpatiju i ko- 
risnost. »Moralni osjećaj« naslijedio je Hume od Shaftesbury- 
ja i Hutchesona, povezujući moralno dobro s »korisnim« on 
je prethodnik engleskih utilitarista XIX. vij., a »simpatija« je 
postala centralni pojam zanimljive etičke koncepcije Adama 

Smitha (1723—1790), njegova mlađeg suvremenika i prijate- 
lja, inače poznatog predstavnika engleske klasične političke 
ekonomije. 

Kao u etici, Hume i u socijalnoj filozofiji ustaje protiv 
racionalizma karakterističnog za epohu prosvjetiteljstva. 
Teoriju društvenog ugovora, tu tipičnu racionalističku kon- 
strukciju, koju smo našli kod Hobbesa i kod Locka i koju je 
s oduševljenjem razvijao Rousseau, Hume oštro kritizira i 
odbacuje. Nedruštveno prirodno stanje za njega je fikcija, 
koja nije nikada postojala. I prvobitno stanje čovjekovo bilo 
je društveno. Prva društvena zajednica je porodica, koja na- 
staje kao rezultat prirodne naklonosti spolova, a put od poro- 
dice do države ne vodi preko društvenog ugovora zasnovanog 
na racionalnoj računici, nego preko postepenog razvijanja pri- 
rodnih veza, koje se zasnivaju na osjećaju simpatije i zajed- 
ničkim interesima. 

Veliko su značenje imali Humeovi radovi o religiji. 


Filozofija po Humeu treba da riješi dva osnovna proble- 
ma u vezi s religijom: 1) o »njenom osnovu u razumu«, t. j. 
o mogućnosti da se ona obrazloži racionalnim argumentima, 
1 2) o »njenom izvoru u ljudskoj prirodi«, t. j. o onim uzro- 
cima, zbog kojih se kod ljudi u toku njihova historijskog ra- 
zvoja javljaju religiozna vjerovanja. O prvom pitanju (o isti- 
nitosti i mogućnosti racionalnog dokazivanja religije) Hume 
raspravlja u svojim »Dijalozima o prirodnoj religiji«, a o dru- 
gom (o uzrocima postanka i razvitka religije) u raspravi »Pri- 
rodna historija religije«. 

U >»Prirodnoj historiji religije« Hume podvrgava kritici 
shvaćanje, da religija nastaje kao rezultat promatranja dje- 
la prirode i jedinstvenog poretka, koji vlada među njima. 
Kad bi bilo tako, prva religija, koja se javlja kod čovjeka, 
bila bi monoteizam. Međutim, historijske činjenice pokazuju, 
da se najprije razvija politeizam. A on nema svoj korijen u 
promatranju poretka u prirodi, nego u situaciji ljudskog ži- 
vota, koji je pun svakojakih opasnosti, nevolja i neprilika, 
tako da kod čovjeka stalno izaziva osjećaje nade i straha, ne- 
sigurnosti ili očekivanja. Jednom riječju u sferi emocional- 
nosti i iracionalnosti ima svoj korijen politeizam. Ta sfera 
determinira i postepeni prijelaz politeizma u monoteizam. 
Taj prijelaz nastaje iz težnje i želje, da vlastiti bog bude 

najviši i najmoćniji. Prirodne katastrofos, elementarne nepo- 
gode, kao što su potresi, poplave, suše, razne nesreće i neuo- 
bičajeni događaji, iznenadne smrti, sve su to najveće poteš- 
koće za prihvaćanje egzistencije boga, a takvi događaji više 
nego išta drugo učvršćuju kod ljudi vjeru da postoji bog. 
Zato se može reći, da uzrok postanka i razvitka religije nije 
u razumu, nego u instinktivno-emocionalnom području. 


Da li se religija, premđa prvobitno ne potječe iz razuma, 
može razumski opravdati i dokazati? U uvodu svoje »Pri- 
rodne historije religije« Hume tvrdi, da je to pitanje jasno, 
da čitav poredak u prirodi dokazuje postojanje božanske in- 
teligencije. Međutim u neobjavljenim »Razgovorima o pri- 
rodnoj religiji«, gdje je trebalo bliže riješiti to pitanje, Hu- 
meovo stanovište nije tako jasno i određeno. Razgovori se 
vode između tri prijatelja od kojih jedan, Demea, stoji na 
stanovištu objavljene religije, drugi, Philo, je skeptičar, a 
treći, Cleanthes, brani racionalistički deizam, koji se oslanja 
na svrsishodnost prirodnog poretka. Svoje stanovište prema 
ovim licima Hume je na kraju rasprave izrazio riječima, »da 
su Philovi principi vjerojatniji nego principi Demea; ali da 
se Cleanthesovi još više približavaju istini.«22 Međutim i po- 
red te izjave ostaje činjenica, da su argumenti, koje skeptičar 
Philo iznosi protiv mogućnosti racionalnog zasnivanja reli- 
gije razrađeni vrlo brižljivo i uvjerljivo i da je Philovo sta- 
novište prema religioznom problemu svakako lakše spojiti sa 
spoznajno-teorijskim  stanovištem Humea, nego stanovište 
ostalih sugovornika. Odvajanje religije od nauke, nemoguć- 
nost »prirodne« i razumne religije, nemogućnost racional- 
nog dokazivanja religioznih vjerovanja, izvođenje religije iz 
emocionalne i iracionalne sfere naše duhovnosti — to su za- 
ključci, koji logično proizlaze iz čitave Humeove filozofske 
koncepcije. 


VII 


Humeova je filozofija samonegacija empirističke spoznaj- 
ne teorije i prosvjetiteljstva uopće. 


2 Ibid., vol. II., str. 488. 

Locke je proglasio, da razum može i treba da bude osno- 
va sve čovjekove aktivnosti. Samo razum treba ispravno 
upotrebljavati. Treba voditi računa o iskustvu, koje razumu 
isporučuje sav materijal za njegove radnje. 


Hume prihvaća Lockovu uputu: Treba se držati isku- 
stva. Treba istraživati, koji naši pojmovi zaista nastaju ra- 
zumskim zaključivanjem na temelju iskustva. Rezultat je is- 
pao neočekivan: supstancija, kauzalitet, vanjski svijet, bog 
— pojmovi, u čiju je razumnost Locke čvrsto vjerovao — 
pokazali su se nerazumni. Razum se pokazao nemoćan da 
obrazloži pojmove; koje u svakodnevnom životu upotreblja- 
vamo. Razum je zatajio i u pomoć su pozvane iracionalne 
emocionalno-instinktivne sfere ljudske svijesti. 


Da li je to bio jedini mogući zaključak iz Locka? Da li 
je Hume dokazao nemogućnost empirizma uopće ili samo ne- 
mogućnost da se od Locka ide u onom smjeru, u kojem je on 
sam pošao? U svakom slučaju problem mogućnosti empiri- 
zma kao rješenja spoznajno-teorijskog problema on je jasno 
postavio, jednako kao i problem mogućnosti zasnivanja cjelo- 
kupne naše praktične aktivnosti na racionalnim sposobnosti- 
ma našeg duha. On je dao slabo rješenje, ali jak poticaj za 
dalje rješavanje filozofskih problema. 


Na dalji razvoj filozofske misli vršio je D. Hume velik utje- 
caj, premda ni u svojoj zemlji ni izvan nje nije našao nepo- 
sredne učenike i nastavljače. 


U Engleskoj on je čak u prvi mah izazvao oštru reakciju 
od strane filozofa »škotske škole«, Thomasa Reida (1710 do 
1796) i drugih (James Beattie, James Oswald i t. d.) Prepla- 
šeni Humeovom sumnjom u egzistenciju vanjskog svijeta, du- 
še i — užas! — čak i boga, a nesposobni da njegov skeptici- 
zam pobiju jačim argumentima, oni su pretpostavke, koje je 
Hume doveo u sumnju, jednostavno proglasili »očevidnim isti- 
nama« (self-evident truths) i »principima zdravog razuma« 
(principles of common sense). 


Govoreći o velikom utjecaju Humea ne mislim na ove vi- 
še-manje zaboravljene filozofe »zdravog razuma«, Ne mislim 
ni samo na neke inače značajne utjecaje njegovih etičkih, 
socijalno-filozofskih, historijskih i religiozno filozofskih rado- 

va (na primjer utjecaj njegove etike na A. Smitha ili njego- 
va religioznog skepticizma na francusko prosvjetiteljstvo), 
već također i u prvom redu na utjecaj njegove spoznajno-teo- 
rijske analize, s jedne strane, na Kanta i, s druge strane na 
pozitivizam i utilitarizam i na čitavu anglo-američku filozofi- 
ju XIX. i XX. vijeka. 


Po Kantovu mišljenju od postanka metafizike »nije se do- 
godilo ništa, što bi u pogledu sudbine ove znanosti moglo po- 
stati odsudnijim, nego napadaj, što ga je David Hume učinio 
na nju.«23 Kant također priznaje, da je njega samoga sjeća- 
nje na Humea trglo iz »dogmatskog drijemeža« i dalo »posve 
drugi pravac« njegovu istraživanju na polju spekulativne fi- 
lozofije. Konačni zaključak Kantova istraživanja, na koje ga 
je potakla Humeova kritika kauzaliteta (njegovu kritiku poj- 
ma supstancije Kant nije poznavao), bio je doduše bitno druk- 
čiji. Slažući se s Humeom, da nam u iskustvu nije data nu- 
žnost uzročnog odnosa, Kant odbija zaključak, da je ova nu- 
žnost privid zasnovan na subjektivnoj navici. Kategorije na- 
šeg razuma uopće ne potječu iz iskustva, već predstavljaju 
apriorne pretpostavke iskustva, pa upravo zato posjeduju 
objektivnu nužnost i bezuvjetno vrijede za svako moguće is- 
kustvo. Međutim, bez obzira na različitost ovog krajnjeg zak- 
ljučka24, veliko značenje Humeova poticaja za Kanta isto je 
tako nesumnjivo, kao i ogroman utjecaj Kanta na dalji razvoj 
njemačke i uopće evropske filozofske misli. 


Još više duguju Humeu pozitivisti i utilitaristi XIX. vije- 
ka (A. Comte, J. St. Mill i t. d.) Apologija iskustva, antipatija 
prema metafizičkim hipotezama o »pravoj stvarnosti«, ogra- 
ničenje spoznaje na utvrđivanje stalnih odnosa među isku- 
stvenim činjenicama, povezivanje istinitog s korisnim — ovi 
i mnogi drugi elementi pozitivizma i utilitarizma XIX. vijeka 
pozajmljeni su direktno od Humea. I razne neopozitivističke 
škole XX. vijeka, koje dominiraju u Engleskoj, ali se šire i 
izvan nje, reproduciraju u manje ili više modificiranom obli- 
ku Humeove ideje. Mnogi od njih i sami nazivaju Humea svo- 


21. Kant: »Dvije rasprave«, Zagreb, 1953., str. 11. 

* Da zaključci Kanta i Humea nisu jedini mogući, uvjerljivo su po- 
kazali Marx i Engels, za koje uzročnost nije ni samo vjerojatna iskustvena 
pretpostavka n! apriorna razumska nužnost, nego jedan u iskustvu dati 
odnos, čiju nam objektivnu nužnost dokazuje naš aktivni odnos prema 
svijetu, naša praktična djelatnost. 

jim pretečom i od njega računaju početak svoje ere. To na- 
ravno ne znači, da ovi obnovitelji humizma vrše danas ono 
progresivno djelovanje, koje je u svoje vrijeme vršila Humeo- 
va filozofija. 

Za marksiste Humeova filozofija pripada historiji, i u smi- 
slu onog, što je trajno uzidano u temelje suvremene kulture, 
i u smislu onog, što više nije njena posljednja riječ. Ali kao 
sredstvo buđenja iz »dogmatskog drijemeža« ona bi još uvijek 
mogla korisno poslužiti mnogima. 


ODABRANI TEKSTOVI 
FILOZOFA 


FRANCIS BACON 
NOVI ORGANON! 


IZ PRVE KNJIGE 
XI 


Kao što su znanja, koja sada posjedujemo, nekorisna za 
pronalaženje djela, tako je i logika, koja sada postoji, neko- 
risna za pronalaženje znanja. 


XII 


Logika, koja se sada upotrebljava, služi više za učvršći- 
vanje i utvrđivanje zabluda, koje se temelje na uobičajenim 
pojmovima, nego za istraživanje istine; stoga je više štetna 
nego korisna. 


XIII 


Silogizam se ne upotrebljava za prve principe znanosti, 
a za srednje sudove upotrebljava se uzalud, jer ni izdaleka 
nije ravan finoći prirode; on dakle određuje odobravanje, a 
ne stvar. 


XIV 


Silogizam se sastoji od rečenica, rečenice od riječi,.a ri- 
ječi su znaci pojmova. 


! »Novum organum scientiarum«, u knjizi: eThe Works of Francis 
Bacon«, collected and edited by J. Spedding, R. L. Ellis and D. H. Heath, 
Vol. I, Philosophical works, vol. I, London 1878. 

Ako su, dakle, sami pojmovi (koji su osnov svega) pobr- 
kani i naprečac izvedeni iz stvari, onda nema nikakve čvr- 
stoće ni u onome, što je na tom sazdano. 

Prema tome je jedina nada u pravoj indukciji. 


XIX 


Dva puta postoje i mogu postojati za istraživanje i pro- 
nalaženje istine. 

Prvi leti od osjeta i pojedinačnosti k najopćenitijim su- 
dovima, pa na osnovu tih principa i njihove nepokolebljive 
istinitosti sudi i pronalazi srednje sudove; taj je put sada 
uobičajen. 

Drugi izvodi sudove iz osjeta i pojedinačnosti, uzdižući 
se neprekidno i postepeno, tako da naposljetku dolazi do 
najopćenitijih sudova. To je pravi, ali još neoprobani put. 


XXII 


Oba ova puta polaze od osjeta i pojedinačnosti a završa- 
vaju u najvišim općenitostima; ali oni se ipak neizmjerno ra- 
zlikuju, jer se jedan samo letimično dotiče iskustva i pojedi- 
načnosti, dok se drugi u njima kreće valjanim redom; jedan 
već u početku postavlja nekakve apstraktne i nekorisne opće- 
nitosti, dok se drugi postepeno uzdiže od onih općenitosti, 
koje su po prirodi uistinu značajnije. 


XXXI 


Uzalud se u znanostima očekuje velik prirast od dodava- 
nja i kalemljenja novoga na staro, nego obnovu treba izvr- 
šiti od najdubljih temelja, ako ne ćemo, da se vječno vrtimo 
u krugu, s mršavim i neznatnim napretkom. 


XXXVII 


Idoli i lažni pojmovi, koji su već zaokupili ljudski ra- 
zum, i u njemu su čvrsto ukorijenjeni, ne samo što tako obu- 

zimaju ljudski duh, da se istini teško otvara pristup, nego oni 
se, sve ako je pristup bio dan i dopušten, vraćaju i smetaju 
kod samoga obnavljanja znanosti, ako se ljudi unaprijed ne 
opomenu da se protiv njih, koliko je moguće, zaštite. 


XXXIX 


Postoje četiri vrste idola, koji zaokupljaju ljudski duh. 
Njima smo radi jasnoće nadjenuli imena, nazivajući prvu 
vrstu idolima plemena, drugu idolima spilje, treću idolima 
trga i četvrtu idolima teatra. 


XL 


Izgrađivanje pojmova i sudova pomoću istinske indukcije 
zacijelo je pravi lijek za odbijanje i odstranjivanje idola. 
Ukazivanje na idole ipak je od velike koristi, jer je učenje 
o idolima za tumačenje prirode isto što i učenje o pobijanju 
sofizama za običnu logiku. 


XLI 


Idoli plemena imaju svoj temelj u samoj ljudskoj priro- 
di i u samome plemenu ili rodu ljudskome. Pogrešno se, na- 
ime, tvrdi, da je čovječje osjetilo mjera stvari. Naprotiv, svi 
opažaji kako osjetila, tako i duha zbivaju se analogno čovjeku, 
a ne svemiru. Ljudski je razum poput neravna zrcala za 
zrake stvari, koje svoju prirodu miješa s prirodom stvari, pa 
ih iskrivljuje i kvari. 


XLII 
Idoli spilje jesu idoli pojedinoga čovjeka. Svatko naime 
pored zabluda ljudske prirode uopće ima posebnu spilju ili 
rupu, koja lomi i kvari svijetlo prirode, bilo zbog svačije 


osebujne i pojedinačne naravi. bilo zbog odgoja ili općenja s 

drugima, bilo zbog čitanja knjiga ili autoriteta onih, koje 
tko cijeni i kojima se divi, bilo zbog različitosti utisaka, pre- 
ma tome da li se javljaju u duši s pristranošću i predrasuda- 
ma ili u mirnoj i ravnodušnoj duši, bilo zbog nečega sličnog. 
tako da je zaista ljudski duh, kako je on disponiran kod po- 
jedinih ljudi, nešto različito, potpuno smućeno i, takoreći, 
slučajno. Stoga dobro veli Heraklit, da ljudi traže znanje u 
manjim svjetovima, a ne u većemu ili zajedničkome. 


XLIII 


Također ima idola, kao što su oni iz međusobne poveza- 
nosti i zajednice ljudskog roda, koje, zato što nastaju iz tr- 
govine i udruživanja ljudi, nazivamo idolima trga. Ljudi se 
naime druže pomoću govora, a riječi se prihvaćaju prema 
pučkome shvaćanju. Prema tome loše i nezgodno prihvaća- 
nje riječi na osebujan način stješnjava razum. Ni definicije 
i tumačenja, kojima se učeni ljudi katkada običavaju zašti- 
titi i obraniti cd toga, nikako ne ispravljaju stvar. Naprotiv, 
riječi potpuno vladaju razumom i sve brkaju, pa dovode do 
bezbrojnih praznih prepirki i izmišljotina. 


XLIV 


Konačno ima idola, koji su ušli u duše ljudske iz razli- 
čnih filozofijskih dogma, a također i iz naopakih zakona do- 
kazivanja. Njih nazivamo idolima teatra, jer držimo, da su 
sva prihvaćena ili pronađena filozofska učenja, koliko ih 
god ima, samo napisane i prikazane drame, koje su stvorile 
izmišljene scenske svjetove. To ne govorimo samo o onima, 
koja već postoje, ili pak o starim filozofskim učenjima i sek- 
tama, budući da bi se moglo složiti i sastaviti još mnogo tak- 
vih priča, jer premda zu zablude različite, uzroci su ipak 
gotovo zajednički. U te opet ne ubrajamo samo univerzal- 
ne filozofije, nego i većinu principa i aksioma pojedinih zna- 
nosti, koji su se učvrstili na osnovu tradicije, vjere i ne- 
marnosti. 

LXVIII 


Dakle, rekli smo o idolima pojedinih vrsta i o njihovim 
pojavnim oblicima. Svi oni moraju biti odbačeni i napušteni 
čvrstom i svečanom odlukom i razum mora biti potpuno 
oslobođen i očišćen od njih. Neka ulazak u kraljevstvo čovje- 
kovo, koje se zasniva na znanostima, ne bude mnogo druk- 
čiji nego ulazak u kraljevstvo nebesko, u koje se može ući 
samo sličan djetetu. 


LXXXI 


Vidljiv je dalje još jedan jak i velik uzrok, zašto su 
znanosti malo napredovale. Taj je uzrok: nemoguće je is- 
pravno trčati na utrci, ako sam cilj nije ispravno postavljen 
i određen. A pravi i valjani cilj znanosti nije ništa drugo, 
nego da se ljudski život opskrbi novim pronalascima i do- 
brima... 


Xcv 


Oni, koji su obrađivali znanosti, bijahu ili empiričari ili 
dogmatičari. Empiričari poput mrava samo sabiru i troše; 
racionalisti poput pauka iz sebe proizvode tkivo. 

Pčela je pak po postupku u sredini; ona izvlači materi- 
jal iz vrtnoga i poljskoga cvijeća, ali ga ipak prerađuje i 
uređuje vlastitom sposobnošću. Vrlo je slično pravo stvara- 
nje u filozofiji, jer se ono ne oslanja jedino ili poglavito na 
snage duha, niti ono materiju, koju pružaju prirodna histo- 
rija i mehanički pokusi, prima nepromijenjenu u pamćenje, 
nego je u duhu mijenja i prerađuje. 

I tako se od uskoga i nerazorivoga saveza ovih dviju 
sposobnosti (naime eksperimentalne i racionalne), koji do- 
sada još nije ostvaren, treba nadati dobrome. 


Cc 
I ne samo veći broj pokusa treba pronaći i osigurati, pa 
i druge vrste od onih, što su dosada napravljeni, nego treba 
uvesti i potpuno drukčiju metodu, red i postupak, da bi se 

iskustvo povezalo i napredovalo. Naime neodređeno isku- 
stvo, koje je prepušteno samo sebi, kao što je gore rečeno, 
puko je tapkanje i ljude više otupljuje, nego što ih poučava. 
No ako iskustvo prema sigurnome zakonu napreduje serijski 
i postojano, možemo se u znanostima nadati nečemu bo- 
ljemu. 


CIV 


No ne smije se opet dopustiti, da razum skače i leti od 
posebnih do daljih sudova, pa čak i do onih najopćenitijih 
(kao što su oni, što ih nazivaju principima umijeća i stvari) 
i da na osnovu njihove nepokolebljive istinitosti ispituje i 
izvodi srednje sudove; to se dosada činilo po prirodnoj žestini 
razuma upravljenoj na to, atoisto još i zbog toga, što je ra- 
zum već odavna bio tako naučen i naviknut na to dokaziva- 
njima, koja se zbivaju u obliku silogizma. Naprotiv se u 
znanostima valja nadati boljemu tek onda, kad se po istinskoj 
ljestvici i povezano stupanj po stupanj i bez prekida ili sko- 
kova bude išlo od posebnih do nižih sudova, a potom do 
srednjih, od kojih jedan nadilazi drugi, i tek naposljetku da 
najopćenitijih. Najniži sudovi ne razilaze se naime mnogo od 
gologa iskustva. Najviši pak, oni najopćenitiji, koji postoje, 
pojmovni su i apstraktni, pa ne sadržavaju ništa čvrsto. A 
srednji su sudovi oni pravi, čvrsti i živi, u kojima leži dobro- 
bit i sreća, a na njih se također konačno dograđuju sami naj- 
općenitiji sudovi, naime takvi, koji nisu apstraktni, nego su 
pravilno ograničeni pomoću onih srednjih sudova. 

Stoga ljudskome razumu ne treba dati krila, nego radije 
olovne utege, da spriječe svaki skok i let. To se pak dosada 
nije činilo, a ako se bude činilo, moći ćemo se nadati boljemu 
od znanosti. 


CV 
U stvaranju sudova pak valja izmisliti drukčiji oblik 
indukcije, nego što je dosada bio uobičajen; i taj oblik ne 
smije služiti samo za provjeravanje i pronalaženje takozva- 


nih principa, nego i za niže i srednje sudove, dakle za sve. 

Naime indukcija, koja teče po prostome nabrajanju, dje- 
tinja je stvar i daje sudove, kako je koga volja, pa se izlaže 
opasnosti protivurječnoga slučaja i većinom odlučuje na 
osnovu manjega broja slučajeva, nego što je dopušteno, i to 
samo na osnovu onih, koji su upravo pri ruci. 

Indukcija, koja će biti korisna za iznalaženje i dokaziva- 
nje znanosti i umijeća, mora rastavljati prirodu s pomoću 
odbacivanja i isključivanja, a pošto je isključila onoliko ne- 
gativa, koliko je dovoljno, zaključuje na osnovu afirmativa. 
To dosada nisu radili niti zapravo pokušavali osim Platona, 
koji se, da bi došao do definicije i ideja, donekle služi ovim 
sigurnim oblikom indukcije. 

Ali za dobro i pravo izgrađivanje ove indukcije ili do- 
kazivanja, potrebno je više, nego što je ijedan smrtnik mi- 
slio, tako da se na nju mora utrošiti veći rad, nego što je 
dosada bio utrošen na silogizam. Tu pomoć indukcije treba 
upotrebiti ne samo za pronalaženje aksioma, nego i za od- 
ređivanje pojmova. 


U takvu indukciju zacijelo polažemo najveću nadu. 


IZ DRUGE KNJIGE 
I 


Djelo je i namjera ljudske moći, da u danome tijelu stvori 
i uvede novu prirodu ili nove prirode. 

No djelo je i namjera ljudske znanosti da otkrije formu, 
ili istinsku razliku, ili djelatnu prirodu, ili izvor postanja (te 
mi riješi naime imamo, koje se najviše približavaju određe- 
nju stvari) dane prirode. 

Ovim dvama najvišim djelima podređuju se druga dva 
djela, sekundarnoga i nižega značenja; prvome: preobrazba 
konkretnih tijela jednoga u drugo, unutar mogućih granica; 
drugome: pronalaženje, u svemu stvaranju i gibanju, sakri- 
venoga stalnog procesa od očiglednog uzroka i očigledne ma- 
terije sve do unutrašnje forme i pronalaženje isto tako skri- 
venoga shematizma tijela, koja miruju i nisu u gibanju. 

U kakvom je lošem stanju ljudsko znanje, koje je u upo- 
trebi, očigledno je i iz onoga što je općenito primljeno. 

Pravo kažu: Istinsko znanje je znanje na osnovu uzroka. 
Također ne loše ustanovljuju četiri uzroka; materiju, formu, 
djelatni uzrok i svrhu. Ali od ovih uzroka svrha ne samo što 
ne koristi, nego čak i kvari znanje, ako se ne radi o čovjeko- 
vim postupcima. Otkrivanje forme smatra se beznadnim. A 
djelatni uzrok i materija (kakvi se istražuju i prihvaćaju, bez 
obzira na skriveni prijelaz u formu) — to su stvari beznačajne 
i površne i gotovo ni od kakve vrijednosti za pravo i aktivno 
znanje. 

Mi također nismo zaboravili, da smo naprijed zabilježili 
i ispravili zabludu ljudskog duha, što daje formama prven- 
stvo nad suštinom. Jer, makar u prirodi ništa stvarno ne 
postoji osim pojedinačnih tijela, koja zakonito vrše pojedi- 
načne čiste akte, ipak u doktrinama taj isti zakon i njegovo 
traženje, otkrivanje i objašnjenje, služi kao temelj kako za 
znanje, tako i za djelovanje. I taj zakon i njegove odjeljke 
podrazumijevamo pod imenom formi, osobito zato što se taj 
naziv uobičajio i često se susreće. 


NI 


Ako netko zna uzrok izvjesne prirode (kao na primjer 
bijele boje ili topline) samo u nekim predmetima, njegovo je 
znanje nesavršeno, a ako netko može izvršiti djelovanje samo 
na neke materije (od onih na koje se može djelovati), nje- 
gova je moć jednako nesavršena. A tko zna samo djelatni i 
materijalni uzrok (ti su uzroci nepostojani i u nekim sluča- 
jevima ništa drugo nego nosioci vanjske forme uzroka), taj 
može doći do novih otkrića o materiji u izvjesnoj mjeri slič- 
noj i pripremljenoj, ali ne će dodirnuti dublje učvršćene gra- 
nice stvari. A onaj, tko zna forme, obuhvaća jedinstvo prirode 
u najnesličnijim materijama i zato on može otkriti i proizve- 
sti ono, što dosad još nije učinjeno, pa i ono, što ni prirodne 
promjene ni umjetni pokusi, ni sam slučaj ne bi nikada mogli 
učiniti, niti bi čovjeku palo na pamet. Zato iz otkrivanja formi 
proistječe prava kontemplacija i slobodna djelatnost. 

Dakle za istinski propis i savršen rad vrijedi načelo, da 
on bude siguran, slobodan i valjano postavljen, ili da bude u 
redu za djelovanje. 

A isto je tako s pronalaženjem istinske forme 

Naime forma je neke prirode takva, da će, pošto je ona 
postavljena, nepogrešivo slijediti dana priroda. Stoga ona 
uvijek opstoji, kad opstoji ta priroda, pa je općenito potvr- 
đuje i svagda se nalazi u njoj. 

Ista je forma takva, da će, ako je ona odstranjena, dana 
priroda nepogrešivo nestati. Ne će je dakle biti nigdje, gdje 
nema te prirode, pa je uvijek poriče i nalazi se samo u njoj. 

Konačno, istinita je forma takva, da danu prirodu izvodi 
iz nekoga izvora suštine, koja je svojstvena većini i koja je, 
kako se kaže, prirodi poznatija nego sama forma. 

Dakle, načelo je i propis istinitoga i savršenoga aksioma 
znanja da treba otkriti drugu prirodu, koja se može preobra- 
ziti u danu prirodu, a koja je ipak ograničenje poznatije pri- 
rode unutar pravoga roda. 

Ova dva načela pak, djelatno i promatralačko, jedna su 
te ista stvar, i što je u djelovanju najkorisnije, to je u zna- 
nju najistinitije. 


THOMAS HOBBES 


LEVIATHAN ILI O MATERIJI, OBLIKU 
I VLASTI CRKVENE I GRAĐANSKE 
DRŽAVE! 


PRVI DIO 


O ČOVJEKU 
GLAVA XIII 
O SREĆI I BIJEDI LJUDSKOG RODA U PRIRODNOM STANJU 


Ljudi su po prirodi jednaki. — Priroda je načinila ljude 
tako jednakima po sposobnostima tijela i duha, da, premda 
se ponekad nađe netko, tko je očigledno tjelesno jači ili ži- 
vljeg duha nego drugi, ipak, kad se sve uzme u obzir, razlika 
između ljudi nije tako velika, da bi na osnovu toga jedan čo- 
vjek mogao tražiti za sebe neku povlasticu, koju ne bi mo- 
gao isto tako zahtijevati i drugi. Jer što se tiče tjelesne snage, 
i najslabiji je dosta jak da ubije najjačeg, bilo tajnim smica- 
licama, bilo u savezu sa drugima, koji se nalaze u istoj opa- 
snosti kao i on. 

A što se tiče duhovnih sposobnosti, nalazim da tu posto- 
ji još veća jednakost među ljudima nego u pogledu snage, ako 
se izuzmu vještine, koje se temelje na riječima, a naročito 
ona umješnost da se radi na općim i nepogrešivim pravilima, 
koju zovemo naukom. A nju posjeduje vrlo mali dio ljudi, i 
to samo u nekim stvarima, jer nije naslijeđena, prirođena 
nam sposobnost, niti je stečena, kao razboritost, dok se bri- 
nemo za nešto drugo. Jer razboritost je samo iskustvo, koje 
jednako vrijeme jednako poklanja svim ljudima u onim 

\ »Leviathan or the Matter, Form and Power of a Commonwealth 


Ecclesiastical and Civil«. By Thomas Hobbes. Edited with an Introđuction 
by Michael Oakeshott. Oxford. Pp. 80—86. 108—120. 

stvarima, s kojima se podjednako bave. Ono, što možda do- 
vodi u sumnju takvu jednakost, samo je tašta samouvjere- 
nost u vlastitu mudrost, za koju gotovo svi ljudi misle, da je 
imaju u većoj mjeri nego puk, t. j. svi ljudi osim njih samih 
i nekolicine drugih, koje priznaju zato što su na glasu ili jer 
se s njima slažu. Jer takva je čovjekova priroda, da on, ma 
koliko priznavao, da su mnogi drugi duhovitiji, govorljiviji 
ili učeniji od njega, ipak teško da će povjerovati, da ima mno- 
go tako mudrih, kao što je on; jer svoju vlastitu pamet čovjek 
Vidi iz blizine, a tuđu izdaleka. Ali to dokazuje prije, da su 
ljudi u tom pogledu jednaki, nego da su nejednaki. Jer obi- 
čno nema sigurnijeg znaka, da je neka stvar pravedno podi- 
jeljena, nego kad je svatko zadovoljan svojim dijelom. 


Iz jednakosti proizlazi strah. — Iz te jednakosti u spo- 
sobnostima proizlazi jednakost nade da ćemo postići svoje ci- 
ljeve. I zato, ako bilo koja dva čovjeka žele istu stvar, koju 
ne mogu obojica uživati, oni postaju neprijatelji, i na putu k 
svom cilju, koji je uglavnom vlastito samoodržanje, a katka- 
da samo užitak, oni nastoje da unište ili podjarme jedan dru- 
goga. I odatle dolazi do toga, da se tamo, gdje se napadač ne- 
ma bojati čega osim snage jednog čovjeka, može vjerojatno 
očekivati, da će na onoga, koji sadi, sije, gradi ili posjeduje 
zgodno imanje, navaliti drugi s udruženim snagama, da ga 
liše njegova dobra i da mu oduzmu ne samo plod njegova 
rada, već i život ili slobodu. A napadač je opet u sličnoj opa- 
snosti od drugoga. 


Iz straha rat. — Da se čovjek osigura od toga uzajam- 
nog straha, nema razumnijeg načina nego da preduhitri 
druge, t. j. da silom ili podvalama pokori ličnosti svih ljudi, 
koje može, sve dok ne bude nikakve druge snage dosta jake 
da ga ugrozi, a to nije više nego što traži njegovo vlastito 
održanje, i općenito je dopušteno. A kako ima i takvih, koji 
uživaju promatrajući svoju snagu u osvajačkim činima, pa 
idu u tome dalje nego što traži njihova sigurnost, onda oni 
drugi, koji bi inače bili zadovoljni da budu na miru u skro- 
mnim granicama, ne bi mogli da se održe dugo vremena, kad 
bi se samo branili, a ne bi upadima povećavali svoju moć. I 
prema tome, pošto je takvo povećanje vlasti nad ljudima nu- 
žno za održanje čovjeka, treba mu ga dopustiti. 

Dalje, ljudi nemaju nikakva zadovoljstva, već naprotiv 
mnogo jada, ako žive u društvu, u kome nema sile sposobne 
da ih sve drži u strahu. Jer svaki čovjek teži, da ga njegov 
drug cijeni onoliko, koliko on sam drži do sebe, i na svaki 
znak prezira ili podcjenjivanja prirodno nastoji, ukoliko se 
usuđuje, iznuditi nasiljem veće poštovanje od onih, koji ga 
preziru, a od ostalih tim primjerom. Ova nasilja su posve 
dovoljna da među onima, koji nemaju nikakve zajedničke 
vlasti, koja bi ih držala na miru, dovedu do uzajamnog uniš- 
tenja. 

Tako u ljudskoj prirodi nalazimo tri glavna uzroka sva- 
đa. Prvo: suparništvo, drugo: strah, treće: slava. 

Prvo navodi čovjeka da osvaja radi dobitka, drugo radi 
sigurnosti, a treće radi ugleda. Prvo upotrebljava nasilje da 
zagospodari tuđim životima, ženama, djecom i stokom; dru- 
go radi obrane; treće zbog sitnica, kao što su riječi, smiješak, 
ražličito mišljenje ili neki drugi znak podcjenjivanja napada- 
ča, bilo direktno, bilo indirektno, t. j. njegovih rođaka. prija- 
telja, naroda, zanimanja ili imena. 


Izvan državnih zajednica stalno vlada rat svakoga pro- 
tiv svakoga. —Iz ovoga se vidi da se ljudi, dok žive bez za- 
jedničke vlasti, koja bi ih sve držala u strahu, nalaze u sta- 
nju, koje se zove rat, i to u ratu svakoga protiv svakoga. Jer 
rat ne čini samo bitka ili borenje, već i vremensko razdoblje, 
u kojem je volja za borbom dovoljno poznata. Zato u suštinu 
rata treba uključiti i pojam trajanja, isto kao i u suštinu 1o- 
šeg vremena. Jer kao što suština lošeg vremena nije u jed- 
nom ili dva pljuska, već u sklonosti ka kiši, koja traje i više 
dana, tako suština rata nije u stvarnoj borbi, već u poznatoj 
sklonosti za borbu u toku čitavog vremena kad nema sigur- 
nosti za protivno. Sve drugo je mir. 

Nezgode takvog rata. — Zato sve, što proizlazi iz vreme- 
na rata, u kojem je svatko neprijatelj svakoga, proizlazi i iz 
vremena u kojem ljudi žive bez druge sigurnosti osim one, ko- 
ju im daje vlastita snaga i domišljatost. U takvim uslovima ne- 
ma mjesta za radinost, jer su nesigurni njezini plodovi, i prema 
tome nema obrade zemlje, nema plovidbe ni dobara, koja se 
uvoze morem, nema udobnih stanova, nema naprava za po- 
kretanje za predmete, koji zahtijevaju mnogo snage, nema 
poznavanja površine zemlje, ne vodi se računa o vremenu, 

nema umjetnosti, ni književnosti, ni društva, a što je najgore, 
postoji stalan strah i opasnost od nasilne smrti, a život čo- 
vjekov je usamljen, bijedan, ogavan, surov i kratak. 

Možda će se nekom, tko nije dobro odmjerio ove stvari, 
činiti čudno, da priroda tako razdružuje ljude i čini ih spo- 
sobnima, da se uzajamno napadaju i uništavaju, i možda će 
zato, nemajući povjerenja u ovo zaključivanje na temelju 
strasti, zaželjeti, da mu se to potvrdi i iskustvom. Zato neka 
promisli sam o sebi, kako se, kad ide na put, naoružava i tra- 
ži jaku pratnju, kako zaključava vrata kad ide spavati, kako 
čak i u svojoj kući zaključava kovčege; a sve to iako zna, da 
postoje zakoni i naoružani javni službenici, da kazne sve ne- 
pravde, koje bi mu se nanijele; kakvo mišljenje ima o svo- 
jim zemljacima, kad putuje naoružan, o svojim sugrađanima 
kad zaključava svoja vrata, i o svojoj djeci i slugama, kad 
zaključava svoje kovčege! Zar on ne optužuje čovječanstvo 
isto toliko svojim djelima, kao ja svojim riječima? Ali neka 
nijedan od nas ne optužuje za to čovječju prirodu. Želje i 
druge strasti čovjekove nisu same po sebi grijeh. A nisu gri- 
jeh ni postupci, koji proizlaze iz tih strasti, sve dok se ne 
zna da ih zakon zabranjuje. A to se ne može znati, sve dok 
zakoni nisu doneseni; a zakoni se ne _ mogu donijeti, dok se 
ljudi nisu složili o ličnosti, koja će ih donijeti. 

Netko će možda pomisliti, da nikad nije bilo takvog vre- 
mena ni takvog ratnog stanja, a i ja vjerujem da ga općenito, 
u cijelom svijetu, nije ni bilo nikada, ali ima mnogo mjesta, 
gdje se i danas živi tako. Divljaci u mnogim krajevima Ame- 
rike nemaju nikakve uprave osim uprave u malim porodica- 
ma, gdje sloga ovisi o prirodnim nagonima. Oni žive još da- 
nas na onaj životinjski način, o kojem sam govorio ranije. 
Međutim, može se vidjeti, na kakav bi se način živjelo tamo, 
gdje se ne bi trebalo bojati nikakve zajedničke vlasti, prema 
načinu života, u koji obično degeneriraju ljudi, koji su rani- 
je živjeli pod miroljubivom vladavinom, kad bukne građan- 
ski rat. 

Ali, makar nikad nije bilo doba, u kome bi pojedinci bili 
u ratnom stanju između sebe, ipak u sva vremena su kralje- 
vi i ličnosti sa suverenom vlašću radi svoje neovisnosti stalno 
sumnjičavi i u stavu i pozi gladijatora, držeći jedan prema 
drugome upereno oružje i prikovane oči, t. j. svoje tvrđave, 
garnizone i topove na granicama svojih zemalja i stalne špi- 

june kod svojih susjeda. A to je ratni stav. Ali budući da oni 
time omogućavaju radinost svojih podanika, iz toga ne pro- 
izlazi ona bijeda, koja prati slobodu pojedinih ljudi. 


U takvom ratu ništa nije nepravedno. — U tom ratu sva- 
koga protiv svakoga ništa ne može biti nepravedno. Pojmovi- 
ma pravog i krivog, pravde i nepravde ovdje nema mjesta. 
Gdje nema zajedničke vlasti, nema zakona, gdje nema zakona, 
nema nepravde. U ratu su sila i prevara dvije glavne vrline. 
Pravda i nepravda nisu svojstva ni tijela ni duha. Kad bi bi- 
le, one bi mogle postojati i kod čovjeka, koji bi bio sam na 
svijetu, kao što postoje i njegova osjetila i strasti. To su svoj- 
stva, koja se odnose na ljude u društvu, a ne u osamljenosti. 
Iz toga stanja proizlazi također, da ne postoji vlasništvo, svo- 
jina ni razlika između moga i tvoga; već samo ono pripada 
nekome, što može da uzme i dotle, dok može da sačuva. Eto 
toliko o lošem stanju, u kojem se čovjek ustvari nalazi samo 
po prirodi, iako sa mogućnošću da iz njega iziđe, djelomice 
zahvaljujući strastima, djelomice uz pomoć svoga razuma. 


Strasti, koje navode ljude na mir. — Strasti, koje čine 
ljude sklonima miru, jesu strah od smrti, želja za stvarima, 
koje su potrebne za udoban život i nada da će ih pribaviti 
svojom radinošću. A razum predlaže pogodna načela za mir, 
na temelju kojih se ljudi mogu zadobiti za sporazum. To su 
ona načela, koja se inače zovu Prirodnim Zakonima, o čemu 
ću potanje govoriti u slijedećim dvjema glavama. 


GLAVA XIV 
O PRVOM I DRUGOM PRIRODNOM ZAKONU I O UGOVORIMA 


Sto je prirodno pravo. — Prirodno pravo, koje pisci obi- 
čno zovu jus naturale, jest sloboda, koju ima svaki čovjek, da 
upotrebi svoju vlastitu snagu kako hoće sam za očuvanje 
svoje prirode, t. j. svog života, i prema tome da radi sve, što 
po svom vlastitom sudu i razumu nađe, da je najpogodnije 
sredstvo za to. 

Što je sloboda. — Pod slobodom se misli, u skladu s 
pravim značenjem te riječi, odsustvo vanjskih smetnja, koje 
često oduzimaju dio čovjekove snage da radi što hoće, ali ga 
ne mogu spriječiti da upotrebi preostalu snagu onako, kako 
mu to diktiraju njegov sud i razum. 


Sto je prirodni zakon. — Prirodni zakon, lex naturalis, 
jest propis ili opće pravilo, koje je pronašao razum, a koje 
zabranjuje čovjeku da radi ono, što je opasno po njegov ži- 
vot ili oduzima sredstva za sačuvanje života i da propusti 
uraditi ono, čime se, po njegovu mišljenju, život može najbo- 
lje sačuvati. 


Razlika između prava i zakona. — Premda oni, koji go- 
vore o ovome, obično brkaju jus i lex, pravo i zakon, ipak ih 
treba razlikovati. Pravo se sastoji u slobodi da se uradi ili 
uzdrži, dok zakon naređuje i obavezuje na jedno od toga dvo- 
ga. Tako se zakon i pravo razlikuju koliko i obaveza i slobo- 
da, koje su u jednoj te istoj stvari nespojive. 


Od prirode svaki čovjek ima pravo na sve. — Kako je 
čovjekovo stanje, kao što je objašnjeno u prethodnoj glavi, 
stanje rata svakoga protiv svakoga, u kojem se svatko upra- 
vlja prema svom vlastitom razumu, i nema ničega, što čo- 
vjek, ako može, ne bi smio upotrebiti kao sredstvo da sačuva 
svoj život od svojih neprijatelja, slijedi da u takvom stanju 
svaki čovjek ima pravo na sve, čak i na tuđi život. I zato, 
dok traje to prirodno pravo svakoga na sve, ne može biti ni- 
kakve sigurnosti ni za koga, ma kako jak ili mudar bio, da će 
doživjeti starost, koju priroda obično dopušta ljudima da do- 
žive. 


Osnovni zakon prirode. — Prema tome je propis ili opće 
pravilo razuma, da svatko treba da teži za mirom, dok ima 
nade da ga postigne, a kad ga ne može postići, da smije po- 
tražiti i upotrebiti sva sredstva i sve prednosti rata. 

Prvi dio ovoga pravila sadrži prvi i osnovni prirodni za- 
kon, koji kaže: tražiti mir i slijediti ga, a drugi suštinu pri- 
rodnog prava, koja je u tom da se branimo svim sredstvima, 
kojima možemo. 


Drugi prirodni zakon. — Iz tog osnovnog prirodnog za- 
kona, koji nalaže ljudima da teže za mirom, izveden je ovaj 

drugi zakon: da čovjek bude voljan, ako su i drugi, da se od- 
rekne prava na sve stvari u onoj mjeri, koliko nalazi za po- 
trebno radi mira i samoobrane, te da bude zadovoljan sa to- 
liko slobode prema drugim ljudima, koliko će je on dopustiti 
drugima prema sebi. Jer sve dok se svatko drži prava da ra- 
di sve što hoće, sve dotle su svi ljudi u stanju rata. Ali ako 
drugi ljudi ne će da se odreknu svoga prava kao on, tada ne- 
ma razloga ni da se on liši svoga prava, jer to ne bi značilo 
opredijeliti se za mir, već prosto izložiti se pljački, na što nije 
nitko obavezan. To je onaj zakon iz biblije: sve što želiš da ti 
čine drugi, čini ti njima, i onaj opći zakon: quod tibi fieri non 
vis, alteri ne feceris. 


DRUGI DIO 
O DRŽAVI 


GLAVA XVII 


O UZROCIMA, POSTANKU I DEFINICIJI DRŽAVE 


Svrha države je pojedinačna sigurnost, — Krajnji cilj, 
svrha ili namjera ljudi, koji po prirodi vole slobodu i gospod- 
stvo nad drugima, kad uvode ova ograničenja nad samima 
sobom, u kojima ih vidimo da žive u državama, jest briga za 
vlastito održanje i, preko toga, za smireniji život, t.j. nastoja- 
nje da izađu iz onog bijednog stanja rata, do koga (kako jeto 
pokazano u XIII. glavi) nužno dovode prirođene ljudske stra- 
sti, ako nema nikakve vidljive sile da ih drži u strahopošto- 
vanju i da ih strahom od kazne veže da izvršuju svoje oba- 
veze i poštuju one prirodne zakone, koji su izloženi u četr- 
naestoj i petnaestoj glavi. 


To nam ne može pružiti prirodni zakon. — Jer prirodni 
zakoni kao pravednost, nepristranost, skromnost, milosrđe, i, 
ukratko činiti drugima, što želimo da drugi čine nama, pro- 
tivni su sami po sebi, bez straha pred nekom silom, koja osi- 
gurava njihovo poštivanje, našim prirodnim strastima, koje 
nas navode na pristranost, oholost, osvetu i sl. A ugovori bez 

mača samo su riječi, i nemaju snage da čovjeku pruže ikakvu 
sigurnost. Zato bez obzira na prirodne zakone (kojih se svat- 
ko drži, kad ga je volja da ih se drži, kad to može da radi u 
sigurnosti), ako nije uopće uspostavljena vlast, ili ako ona 
nije dovoljno snažna za našu sigurnost, svatko će se, i s pu- 
nim zakonskim pravom, osloniti na svoju vlastitu snagu i 
vještinu iz opreza prema svim drugim ljudima. I posvuda, 
gdje su ljudi živjeli u malim porodicama, uzajamno otima- 
nje i pljačka bili su zanimanje, za koje nije smatrano da je 
protiv prirodnog zakona, nego naprotiv, što veća je bila plja- 
čka, to veća je bila čast; a pri tom ljudi nisu poštovali nika- 
kve druge zakone osim: zakona časti, t. j. uzdržavanje od 
okrutnosti, ostavljanje ljudima njihovih života i poljoprivre- 
dnih oruđa. Kako su nekad radile male porodice, tako sada 
rade gradovi i kraljevstva, koji su samo veće porodice. Oni 
radi svoje sigurnosti proširuju svoju vlast pod svim mogu- 
ćim izgovorima o opasnosti, o strahu od najezde ili pomoći, 
koju bi netko mogao da pruži osvajačima, i nastoje, što više 
mogu, da otvorenom silom ili potajnim lukavstvima podvr- 
gnu ili oslabe svoje susjede, i to, kako nema drugih mjera 
Opreza, s pravom. Zato ih se u kasnijim stoljećima sjećaju s 
poštovanjem. 


Ni od udruživanja nekoliko ljudi ili porodica. — Ni udru- 
živanje malog broja ljudi ne daje tu sigurnost, jer kod ma- 
log broja ljudi dovoljno je malo pojačanje na jednoj ili dru- 
goj strani, da njena prednost u jačini postane dovoljno veli- 
ka za postizanje pobjede, i time daje ohrabrenje za napadaj. 
Koliko je mnoštvo dovoljno, da se u njega pouzdamo obzi- 
rom na našu sigurnost, nije određeno nekim točnim brojem, 
nego upoređenjem s neprijateljem kojega se bojimo. Taj broj 
je tada dovoljno velik, ako nadmoćnost neprijatelja nije od 
toliko vidljive i upadljive važnosti za odluku u ratnom su- 
kobu, da bi ga mogla potaknuti na napad. 


Niti od velikog mnoštva, ako njim ne upravlja jedan ra- 
zum. — I neka ih bude ne znam kako mnogo, ako se njihovi 
postupci upravljaju prema njihovim posebnim mišljenjima i 
posebnim željama, oni ne mogu očekivati obranu ni zaštitu 
niti pred zajedničkim neprijateljem, niti od uzajamnih ne- 
pravdi. Budući da su podijeljeni u mišljenju o najboljoj upo- 

trebi i primjeni svoje snage, oni ne pomažu već smetaju je- 
đan drugom, i uzajamnim protivljenjem svode svoju snagu 
na ništicu. Zbog toga ne samo što ih lako može pokoriti mali 
broj onih, koji se međusobno slažu, već i onda, kad nema za- 
jedničkog neprijatelja, ratuju između sebe radi svojih za- 
sebnih interesa. Jer kad bismo mogli pretpostaviti, da veli- 
ko mnoštvo ljudi pristaje da poštuje pravdu i druge prirodne 
zakone bez jedne zajedničke vlasti, koja ih drži u strahu, mo- 
gli bismo isto to pretpostaviti i za cijelo čovječanstvo, i ta- 
da niti bi postojala niti bi bila potrebna bilo kakva građan- 
ska uprava ili država, jer bi bio mir i bez podvrgavanja. 


I to trajno. — Isto tako nije dosta za sigurnost, za koju 
ljudi žele da traje za cijelo vrijeme njihova života, da s nji- 
ma vlada i upravlja jedan razum samo neko ograničeno vri- 
jeme, na pr. u jednoj bitki ili u jednom ratu. Jer iako su 
jednodušnim nastojanjem postigli pobjedu nad stranim ne- 
prijateljem, kasnije, kad nemaju zajedničkog neprijatelja, ili 
kad jedan dio smatra za neprijatelja onoga, koga drugi dio 
drži za svog prijatelja, oni se nužno zbog razlike svojih inte- 
resa razilaze i opet dospijevaju u rat između samih sebe. 


Zašto neka živa bića bez razuma ili govora ipak žive u 
društvu bez ikakve prinudne snage? — Istina je, da izvjesna 
živa bića, kao pčele i mravi, žive u zajednici, zbog čega ih 
Aristotel ubraja u politička bića, a ipak njima upravljaju sa- 
mo njihova zasebna prosuđivanja i nagoni, a nemaju ni go- 
vora, kojim bi jedan od njih mogao obavijestiti drugoga, što 
smatra korisnim za opće dobro. Zato će možda netko željeti 
da zna, zašto ljudski rod ne bi mogao da radi isto. 

Na to odgovaram: 

Prvo, da se ljudi nalaze u stalnom rivalstvu za čast i do- 
stojanstvo (čega među ovim bićima nema), i prema tome me- 
đu ljudima iz tih razloga nastaje zavist i mržnja, i najzad 
rat, a među ovima ne. 

Drugo, da se kod ovih bića opće dobro ne razlikuje od 
ličnog, a budući da po prirodi teže za svojim pojedinačnim 
dobrom, oni time pribavljaju i opću korist. Međutim čovjek, 
koji uživa u tome da se uspoređuje sa drugim ljudima, uži- 
va samo u tome da nadmašuje druge. 

Treće, da ta bića, budući da se ne služe razumom kao 
čovjek, ne vide, niti ne misle da vide bilo kakvu griješku u 

upravljanju zajedničkim poslovima, dok među ljudima ima 
vrlo mnogo takvih, koji drže da su mudriji i sposobni da 
upravljaju zajednicom bolje nego ostali. Ti nastoje da uvedu 
reforme i novotarije, jedan na ovaj, drugi na onaj način, i 
time dovode do nereda i građanskog rata. 

Četvrto, da ova bića, iako upotrebljavaju nekakve gla- 
sove, kojima jedni drugima saopćavaju svoje želje i druga ras- 
položenja, ipak nemaju onu vještinu govora, kojom neki lju- 
di mogu da prikažu drugima dobro kao zlo i zlo kao dobro, i 
da uvećaju ili umanje prividnu veličinu dobra i zla, one- 
raspoložavajući ljude i muteći njihov mir po svojoj volji. 

Peto, nerazumna bića ne mogu razlikovati između ne- 
pravde i štete, i zato, ako im je dobro, ne dolaze u sukob sa 
svojima bližnjima, dok sa čovjekom ima najviše muke ta- 
da, kad mu je najbolje i kad ima najviše vremena, jer tada 
voli pokazati svoju mudrost i kontrolirati postupke onih koji 
upravljaju državom. 

Najzad, sloga među tim bićima je prirodna, sloga među 
ljudima nastala je samo ugovorom, koji je umjetan; i zato 
nije nikakvo čudo da je potrebno još nešto, osim ugovora, što 
će njihovu slogu održati stalnom i trajnom, a to je zajednič- 
ka vlast, da ih drži u strahu i usmjeruje njihove postupke 
prema općem dobru. 


Stvaranje države. — Jedini put da se osnuje takva za- 
jednička vlast, koja bi bila u stanju da ih brani od najezde 
stranaca i uzajamnih nepravdi i osigura ih tako da se svojom 
vlastitom radinošću i plodovima zemlje mogu prehraniti i 
zadovoljno živjeti, jest taj, da svu svoju vlast i snagu prene- 
su na jednog čovjeka ili na skupinu ljudi, koji će, većinom 
glasova, sve svoje volje svesti na jednu. To znači, drugim ri- 
ječima, da imenuju jednog čovjeka ili skupinu ljudi da pred- 
stavlja njihovu ličnost, a svatko da usvaja i priznaje da je on 
sam autor svega, što onaj, koji predstavlja njihovu ličnost, 
napravi ili odredi da se uradi u onim stvarima, koje se tiču 
zajedničkog mira i sigurnosti, i da svatko podvrgne svoju 
volju njegovoj volji i svoje mišljenje njegovu. To je više ne- 
go pristanak ili sloga; to je stvarno jedinstvo sviju njih u 
jednoj istoj ličnosti, stvoreno ugovorom svakoga sa svakim 
na takav način, kao da svatko svakom kaže: »Odričem se 
svog prava vladanja samim sobom i prenosim ga na ovog čo- 

vjeka ili ovu skupinu ljudi, pod uvjetom, da se i ti odrekneš 
svoga prava u njegovu korist i da na isti način sankcioniraš 
sve njegove postupke.« Tada se mnoštvo, koje je tako ujedi- 
njeno u jednoj ličnosti, zove država, latinski civitas. To je ro- 
đenje onog velikog Leviathana, ili bolje, rečeno s više pošto- 
vanja, onoga smrtnog boga, kojemu mi dugujemo pod bes- 
mrtnim bogom svoj mir i obranu. Ovim ovlaštenjem, koje 
mu je dao svaki pojedini čovjek u državi, na njega je prene- 
sena upotreba tolike vlasti i snage, da su svi u takvom stra- 
hu, koji njemu omogućuju da volju sviju usmjeri na mir kod 
kuće i na uzajamnu pomoć protiv neprijatelja izvana. 

Definicija države. — I u njemu je suština države, čija 
definicija glasi: to je ličnost, čija djela je veliko mnoštvo 
ljudi, uzajamnim sporazumom jednoga sa drugim, priznalo 
za svoja vlastita, sa svrhom da ona upotrebi snagu i imovinu 
sviju njih onako, kako nađe za shodno, radi njihova mira i 
zajedničke obrane. 


Sto je suveren, a što podanik. — Nosilac te ličnosti zove 
se suveren, i za njega se kaže da ima suverenu vlast, a svi 
osim njega su podanici. 

Ta suverena vlast postiže se na dva načina. Jedan, pri- 
rodnom snagom, kad neki čovjek prisili svoju djecu, da se 
ona i njihova djeca podvrgnu njegovoj vladavini, budući da 
je sposoban da ih uništi, ako odbiju, ili kad pokori svoje ne- 
prijatelje svojoj volji, darujući im život uz taj uvjet. Drugi, 
kad se ljudi slože između sebe da se dobrovoljno pokore ne- 
kom čovjeku, ili skupini ljudi, u vjeri da će ih on štititi od 
svih drugih. Ovu drugu možemo nazvati političkom državom, 
osnovanom državom ili državom po instituciji, a prvu steče- 
nom državom ili državom po akviziciji. Najprije ću govoriti o 
državi po instituciji. 


GLAVA XVIII 


O PRAVIMA SUVERENA PO INSTITUCIJI 
Sto je akt o instituciji. — Kaže se da je država usta- 
novljena (instituirana), kad se mnoštvo ljudi sporazumije i 


sklopi ugovor, svatko sa svakim, da bilo nekom čovjeku, ili 

skupini ljudi većina da pravo da predstavlja ličnost sviju 
njih, t. j. da bude njihov predstavnik, da će svaki, i onaj, koji 
je glasao za, i onaj, koji je glasao protiv, odobriti sve čine i 
sudove toga čovjeka ili te skupine ljudi, na isti način kao da 
su oni njegovi vlastiti, sa svrhom da žive u miru između sebe 
i da budu zaštićeni od ostalih ljudi. 


Što proizlazi iz takvog instituiranja. — Iz tog instituira- 
nja države izvode se sva prava i ovlaštenja onoga ili onih, 
na koje je prenijeta suverena vlast po pristanku skupljenog 
naroda. 


1. Podanici ne mogu mijenjati oblik vladavine. — Prvo, 
budući da oni ugovaraju, podrazumijeva se da ih raniji 
ugovori ne obavezuju ni na što, što bi bilo protivno ovome. 
Prema tome oni, koji su već osnovali jednu državu, i time se 
ugovorom obavezali, da će priznavati čine i sudove jednoga, 
ne mogu zakonito napraviti između sebe nov ugovor, da će 
slušati nekoga drugoga, u bilo čemu, bez dopuštenja onoga 
prvoga. I zato oni, koji su podanici nekog monarha, ne mogu 
bez njegova odobrenja odbaciti monarhiju i vratiti se zbrci 
razjedinjenog mnoštva, niti prenijeti svoju ličnost sa onoga, 
koji je sada njen nosilac, na drugoga čovjeka ili drugu sku- 
pinu ljudi: jer oni su u obavezi svaki prema svakom, da će 
priznati sve, i da će se smatrati autorom svega, što onaj, ko- 
ji već jest njihov suveren, uradi i ocijeni kao pogodno da se 
uradi. Zato bi, ako se jedan čovjek ne slaže, morali i svi osta- 
li raskinuti svoj ugovor načinjen s tim čovjekom, a to je ne- 
pravda. Pored toga, svaki od njih predao je vladavinu onom, 
koji je nosilac njihove ličnosti, i zato, ako ga svrgnu, oni mu 
uzimaju ono, što je njegovo vlastito, a to je opet nepravda. 
Osim toga, ako onoga, koji pokušava da svrgne svog suvere- 
na, suveren ubije ili kazni zbog tog pokušaja, on će biti autor 
svoje vlastite kazne, jer je prema državnom ugovoru (institu- 
ciji) autor svega, što radi njegov suveren. A kako je to ne- 
pravda, da čovjek radi nešto, za što ga može kazniti njego- 
va vlastita vlast, on je i na osnovu toga nepravedan. A ako 
se neki ljudi za neposlušnost prema svom suverenu izgova- 
raju, da je sklopljen nov ugovor nes ljudima, nego s Bogom to 
je također nepravedno, jer se ugovor s Bogom može sklo- 
piti samo posredstvom nekoga, tko predstavlja božju ličnost, 

a to je samo božji zastupnik, koji ima suverenu vlast pod Bo- 
gom. Ali taj izgovor o ugovoru s Bogom tako je očevidna laž, 
čak i u vlastitoj svijesti onoga, koji se tako izgovara, da je to 
ne samo nepravedan, već i podao i kukavički postupak. 


2. Suverena_ vlast ne može prestati krivicom  suvere- 
na. — Drugo, kako je pravo da ih sve zastupa dano suverenu 
ugovorom između onih, koji su ga učinili suverenom, a ne 
ugovorom između njega i bilo koga od njih, ne može doći do 
kršenja ugovora sa strane suverena, i prema tome nijedan 
od njegovih podanika ne može, ni pod kakvim izgovorom c 
gubitku vlasti vlastitom krivicom suverena, biti oslobođen 
Svoje podčinjenosti. Očigledno je da onaj, koga postavljaju 
za suverena, ne pravi unaprijed nikakav ugovor sa svojim 
podanicima, jer bi ga morao sklopiti ili sa cijelim mnoštvom, 
kao jednom ugovornom strankom, ili zasebno sa svakim po- 
jedinim čovjekom. Sa svima, kao jednom ugovornom stran- 
kom, ne može sklopiti ugovor zato, što oni u tom trenutku 
još nisu jedna ličnost, a kad bi sklopio toliko zasebnih ugo- 
vora, koliko ima ljudi, ti ugovori bi poslije preuzimanja su- 
verene vlasti bili nevažeći, jer ma za kakav postupak tvrdio 
netko, da je kršenje ugovora, taj postupak je i njegov, i svih 
ostalih, jer je učinjen u ime i po ovlaštenju svakoga od njih 
napose. Osim toga, ako bilo tko, ili više njih, tvrdi, da je pre- 
kršen ugovor, koji je suveren sklopio kod institucije, a ostali 
podanici, ili jedan od njih, ili sam suveren, tvrde da nije pre- 
kršen, u tom slučaju nema suca da riješi spor. Zato se opet 
vraćaju maču i svatko ponovo dobiva pravo da se brani vla- 
stitim snagama, protivno namjerama koje su imali kod osni- 
vanja države. Zato je uzaludno davati suverenitet putem pret- 
hodnog ugovora. Mišljenje da bilo koji monarh dobiva svoju 
vlast po ugovoru, to jest uvjetno, proizlazi iz nerazumijeva- 
nja jednostavne istine, da ugovori, koji su samo slova i rije- 
či, nemaju druge snage da obavežu, spriječe, prisile ili zaštite 
nekoga, osim one, koju im daje javna sila oružja, to jest odri- 
ješene ruke onog čovjeka, ili skupine ljudi, koji ima suvere- 
nitet, i čije postupke potvrđuju svi oni, a izvršuje snaga svi- 
ju njih, ujedinjenih u njemu. Ali kada je suveren skupina 
ljudi, tada nitko ne zamišlja, da je pri instituciji došlo do ne- 
kog takvog ugovora, jer nitko nije tako glup da kaže, na pri- 


166 


mjer, da je rimski narod sklopio ugovor s Rimljanima da 
drži suverenu vlast uz takve i takve uvjete, a ako se ovo ne 
izvrši da Rimljani smiju zakonito svrgnuti rimski narod. To 
što ljudi smatraju, da nije isto biti u monarhiji i pod narod- 
nom vladom, proizlazi iz ambicije nekih ljudi, koji su više 
skloni vladavini skupa ljudi, u kojoj se možda nadaju da će 
sudjelovati, nego prema monarhističkoj vladavini, za koju ne- 
maju nade da će je se domoći. 


3. Nitko ne može bez nepravde protestirati protiv insti- 
tucije suverena, koju je proglasila većina. — Treće, budući 
da je suveren proglašen većinom glasova, onaj koji je tome 
bio protivan, sada se mora složiti s ostalima, to jest mora biti 
voljan da prizna sve postupke suverena ili da s punim pra- 
vom bude uništen od ostalih. Jer ako je dobrovoljno ušao u 
skup onih, koji su bili sabrani, on je time dovoljno izjavio 
svoju volju, i šutke se obavezao, da će se držati onoga, što 
odredi većina. I zato ako odbije da se toga drži ili ako pro- 
testira protiv bilo koje od njihovih odluka, on postupa pro- 
tivno svojoj obavezi i zato nepravedno. I bez obzira na to, da 
li on skupu pripada ili ne, i da li se njegov pristanak traži 
ili ne, on se mora ili pokoriti njihovim odlukama ili ostati u 
ratnom stanju, u kojem je bio i ranije, i u kojem ga svatko 
smije uništiti bez nepravde. 


4. Podanik ne može s pravom optužiti suverena zbog nje- 
govih postupaka. — Četvrto, budući da je prema instituciji 
svaki podanik autor svih postupaka i mišljenja postavljenog 
suverena, slijedi da ne može biti nepravda za bilo koga od 
njegovih podanika, ma šta on radio, niti bi ga itko od njih 
smio optužiti zbog nepravde. Jer onaj, tko nešto radi po ovla- 
štenju drugih, ne radi nepravdu onome, po čijem ovlašte- 
nju postupa. Međutim, institucijom neke države svaki po- 
jedini čovjek postaje autorom svega, što radi suveren, te pre- 
ma tome onaj, koji se žali na nepravdu od svoga suverena, 
žali se na ono, što je sam napravio, i zato ne bi smio da optu- 
žuje za nepravdu nikoga osim samog sebe, a čak ni sebe ne, 
jer je nemoguće nanijeti nepravdu samom sebi. Istina je, da 
oni, koji imaju suverenu vlast, mogu napraviti pogrešku, ali 
ne nepravdu (injustice ili injury) u pravom smislu te riječi. 

5. Ma što suveren radio, podanici ga ne mcgu kazniti. — 

Peto, kao što proizlazi iz ovog što je naprijed rečeno, ni- 
koga, tko ima suverenu vlast, ne mogu njegovi podanici pra- 
vedno smaknuti ili bilo kako kazniti. Kako je svaki podanik 
autor postupaka svoga suverena, on bi kaznio drugoga za 
djela, koja je sam počinio. 


6. Suveren je sudac o tome, što je potrebno za mir i obra- 
nu njegovih podanika i kakve ih je doktrine prikladno učiti. 
— Kako je svrha institucije mir i obrana sviju njih, a tkogod 
ima pravo na svrhu ima pravo i na sredstva, svakom čovje- 
ku ili skupu, koji ima suverenitet, opravdano pripada pravo 
da sudi o sredstvima za mir i obranu, a također o zaprekama 
i smetnjama za ovo, kao i pravo da čini sve, što nađe za po- 
trebno, bilo unaprijed, da bi se sačuvali mir i sigurnost, spre- 
čavanjem nereda u zemlji i neprijateljstava izvana, bilo za 
ponovno uspostavljanje mira i sigurnosti, kad se izgube. I 
zato: 

Šesto, uz suverenitet pripada da sudi o tome, koja mi- 
šljenja i učenja odvraćaju od mira, a koja vode k njemu, i, 
prema tome, u kojim slučajevima, dokle i kojim ljudima tre- 
ba povjeriti da govore narodnim masama, i tko će ispitati 
učenja svih knjiga prije nego budu objavljene. Postupci lju- 
di proizlaze iz njihovih mišljenja, pa se u dobrom upravlja- 
nju mišljenjima sastoji dobro upravljanje postupcima ljudi 
radi njihova mira i sloge. I premda, kad se radi o nauci, ne 
bi trebalo uvažavati ništa osim istine, ipak to nije protivno to- 
me, da se ona regulira mirom. Jer učenje, koje je protivno 
miru, isto tako malo može biti istinito, kao što mir i sloga 
mogu biti protiv zakona prirode. Istina je, da u državi, u ko- 
joj su nemarnošću ili nespretnošću upravljača i učitelja kri- 
va učenja ponekad opće primljena, istine, koje govore pro- 
tivno, mogu biti općenito uvredljive. Ali i najnaglije i naj- 
grublje iznošenje jedne nove istine, koje se može zamisliti, 
nikad ne prekida mir, nego samo ponekad probudi rat. Jer 
oni ljudi, s kojima se upravlja tako nemarno, da se oni usu- 
de dignuti oružje da obrane ili uvedu neko mišljenje, još 
uvijek su u ratu, i njihovo stanje nije mir, već samo primir- 
je iz straha jednoga pred drugim, a oni žive, takoreći, stal- 
no u ratnom području. Dužnost je, dakle, onoga, koji ima su- 
verenu vlast, da bude sudac ili odredi sve suce za mišljenja 

i učenja, jer je to potrebno za mir, da bi se spriječila neslo- 
ga i građanski rat. 


7. Pravo donošenja propisa, da bi svaki podanik znao, 
što je njegovo i što mu nijedan drugi podanik ne može odu- 
zeti bez nepravde. — Sedmo, uz suverenitet pripada sva vlast 
za donošenje propisa, da bi svatko znao koja dobra smije uži- 
vati i što može raditi, a da ga ne uznemiruje nijedan od nje- 
govih sugrađana. To je ono, što ljudi zovu vlasništvom. Pri- 
je konstituiranja suverene vlasti, kao što smo već pokazali, 
svi ljudi su imali pravo na sve stvari, što neizbježno dovodi 
do rata, i zato je to vlasništvo, koje je potrebno za mir i ovi- 
si od suverene vlasti, čin te vlasti radi javnog mira. Ti pro- 
Pisi o vlasništvu, ili o meum i tuum, kao i o tome, što je do- 
bro, zlo, zakonito i nezakonito u postupcima podanika jesu 
građanski zakoni, to jest zakoni svake države napose, iako se 
naziv građanski zakonik sada ograničava na stare građanske 
zakone grada Rima, koji je bio glava velikog dijela svijeta, pa 
su njegovi zakoni u to vrijeme bili u tim dijelovima svijeta 
građanski zakon. 


8. Njemu pripada i sudska vlast (jurisdikcija) i pravo 
odlučivanja u sporovima. — Osmo, uz suverenitet pripada 
pravo jurisdikcije, to jest pravo saslušavanja i odlučivanja 
u svim sporovima, koji mogu nastati oko zakona bilo građan- 
skog bilo prirodnog, ili oko činjenica. Jer bez odluke u spo- 
rovima nema ni zaštite jednog podanika od nepravdi drugo- 
ga; zakoni, koji se odnose na meum i teum, uzaludni su, i iz 
prirodne i nužne želje za vlastitim održanjem svakom ostaje 
pravo da se zaštićuje svojom vlastitom snagom, što je uvjet 
rata i protivno svrsi, za koju je osnovana svaka država. 


9. I da odlučuje o ratu i miru, kako nađe za najbolje. — 
Deveto, uz suverenitet pripada i'pravo započinjanja rata i 
sklapanja mira s drugim narodima i državama; to jest pravo 
prosuđivanja, kad je koje od toga u općem interesu, i kako 
velike snage treba skupiti, naoružati i platiti u tu svrhu, na- 
dalje pravo nametanja novčanih dažbina podanicima za pla- 
ćanje tih izdataka. Jer snaga, kojom će se ljudi braniti, sasto- 
ji se u njihovim armijama, a jačine armije u jedinstvu sna- 
ga pod jednom komandom. Tu komandu je ustanovio suve- 
ren, i zato je drži, jer komanda nad vojskom bez druge insti- 

tucije čini onoga, koji je ima, suverenom. I zato, ma tko bio 
general jedne armije, onaj, koji ima suverenu vlast, uvijek je 
generalisimus. 


10. I da bira sve savjetnike i službenike, mirnodopske i 
ratne. — Deseto, uz suverenitet pripada biranje svih savjet- 
nika, poslanika, sudaca i činovnika, i u miru i u ratu. Kako 
je suverenu povjeren cilj, koji je opći mir i obrana, razumi- 
je se da on treba da ima vlast da upotrebi takva sredstva, 
koja će smatrati najpogodnijima za izvršenje svoje dužnosti. 


11. I da nagrađuje i kažnjava, i to (ako to zakonom nije 
već ranije odmjereno) samovoljno. — Jedanaesto, suverenu 
je povjerena vlast da nagrađuje bogatstvima ili čašću, i da 
kažnjava tjelesnim ili novčanim kaznama ili poniženjem sva- 
kog podanika prema zakonu, koji je ranije donio, ili, ako ne- 
ma zakona, onako kako smatra najprobitačnijim da podstakne 
ljude da služe državi ili da ih zaplaši, da joj ne prave štetu. 


12. I o časti i položajima (rangu). — Najzad, uzimajući 
u obzir, koliku vrijednost su ljudi po prirodi skloni da pripi- 
šu sebi, kakvo poštovanje oni traže od drugih i kako malo 
cijene druge ljude, odakle stalno izviru među. njima rival- 
stvo, svađe, razdor i najzad rat, do uzajamnog uništenja i 
oslabljenja njihove snage prema zajedničkom neprijatelju, 
nužno je da postoje zakoni o časti i javno mjerilo vrijednosti 
ljudi, koji su zaslužni ili mogu biti zaslužni za državu, i da 
bude u nečijim rukama sila za provedbu takvih zakona. Me- 
đutim, već smo pokazali da ne samo sva vojna vlast, ili sna- 
ga države, već također i presuđivanje svih sporova spada u 
suverenitet. Zato suverenu pripada i pravo da daje počasne 
titule i da određuje svima položaje, dostojansiva i znakove 
poštovanja, koje, na javnim ili privatnim sastancima, oni tre- 
ba da iskazuju jedan drugome. 


Ova prava su nedjeljiva. — To su prava, koja čine sušti- 
nu suvereniteta. To su znakovi, po kojima se može razliko- 
vati, kojemu je čovjeku ili skupini ljudi predana i pripada 
suverena vlast. Jer ova prava su neprenosiva i nedjeljiva. 
Ovlaštenje da kuje novac, da upravlja imanjem i ličnoš- 
ću malodobnih nasljednika, da ima prvenstveno pravo kupo- 
vanja na trgovima i sve ostale statutske prerogative suveren 

može prenijeti na druge, a da ipak sačuva vlast da štiti svoje 
podanike. Ali ako prenese vojnu vlast, uzalud bi zadržao za 
sebe sudstvo, jer tko bi izvršavao zakone; ili ako bi predao 
pravo ubiranja dažbina, uzalud će mu vojna vlast; ili ako se 
odrekne upravljanja učenjima, ljude će netko plašenjem du- 
hovima dovesti do pobune. I tako, ako promatramo bilo koje 
od navedenih prava, odmah ćemo vidjeti, da pridržavanje svih 
ostalih ne će ništa koristiti za očuvanje mira i pravde; radi 
čega se osnivaju sve države. I to je ta podjela, za koju je bilo 
rečeno: kraljevstvo, koje je podijeljeno, ne može se održati, 
jer ako prethodno ne dođe do te diobe, nikad ne može doći 
(unutar jedne države) do diobe na suprotne armije. Da nije 
najveći dio Engleske prethodno prihvatio mišljenje, da su ta 
prava podijeljena između Kralja, Gornjeg doma i Donjeg 
doma, narod se nikad ne bi podijelio i upao u ovaj građanski 
rat, najprije između onih, koji se nisu složili u politici, a za- 
tim između disidenata o slobodi vjere. Ovo je ljude tako po- 
dučilo o toj točki suverenog prava, da ih je sada malo u En- 
gleskoj, koji ne uviđaju, da su ta prava nedjeljiva, pa će to 
biti opće priznato, dok se ponovo ne uspostavi mir, i poslije 
toga, dok se ne zaborave nevolje, a ne duže, osim ako pak 
bude poučen bolje nego što je bio dosada. 


Ine mogu se nikakvim darivanjem prepustiti bez direkt- 
nog odricanja od suverene vlasti. — Iz toga, što su sva ta 
prava bitna i nedjeljiva, nužno slijedi ovo: ma kakvim rije- 
čima izgledalo da je neko od tih prava prepušteno drugome, 
to ustupanje je nevažeće, ako nije izričito izvršeno odricanje 
od same suverene vlasti i ako oni, kojima su prava ustupljena, 
nisu prestali da nazivaju suverenom onoga, tko ih je ustupio. 
Jer, kad je on ustupio sve što može, ako mu mi vratimo suvere- 
nitet, sve je uspostavljeno, jer je nedjeljivo vezano uz suve- 
renitet. 


Moć i čast podanika iščezava pred suverenom vlasti. — 
Budući da je ta velika vlast nedjeljiva i neodvojivo dodana 
suverenitetu, ima malo razloga za mišljenje onih, koji kažu 
za suverene kraljeve da su oni, iako singulis majores, moćniji 
nego svaki od njegovih podanika, ipak universis minores, 
slabiji nego oni svi zajedno. Jer ako oni pod svima ujedno ne 
misle kolektivno tijelo kao jednu ličnost, tada svi ujedno i 

svaki napose znači isto, i tvrdnja je besmislena. Ali ako oni 
pod svima ujedno misle njih sve kao jednu ličnost, koju pred- 
stavlja suveren, tada je vlast sviju ujedno isto što i suvere- 
nova vlast, i tvrdnja je opet besmislena. Ovu besmislenost 
oni vide dosta jasno, ako suverenitet pripada narodnoj skup- 
štini, ali kod monarha je ne vide, premda je suverena vlast 
ista bez obzira na to, tko je predstavlja. 


Kao i moć, tako i dostojanstvo suverena treba da bude 
veće nego dostojanstvo bilo kojeg ili svih podanika. Jer u 
suverenitetu je izvor časti. Dostojanstva lorda, grofa, vojvode 
i princa stvorio je on. Kao što su pred gospodarom sluge 
jednaki i bez ikakve počasti, tako je s podanicima pred suve- 
renom. I premda oni svijetle, neki više, neki manje, kad mu 
nisu pred očima, u njegovoj prisutnosti ne svijetle više nego 
zvijezde u prisutnosti sunca. 


Suverena vlast nije tako štetnu kao nepostojanje te vlasti 
i većina trpi štetu, ako se spremno ne pokorava manjini. — 
Ali netko će možda primijetiti, da je stanje podanika vrlo 
bijedno, budući da su izloženi požudama i ostalim neobuzda- 
nim strastima onoga, ili onih, koji imaju tako neograničenu 
vlast u svojim rukama. I obično oni, koji žive pod monarhom, 
misle, da je to griješka monarhije, a oni, koji žive pod vla- 
davinom demokracije ili drugog suverenog skupa, pridaju sve 
nezgode tome obliku države, dok je vlast u svim oblicima, ako 
su oni dovoljno savršeni da ih zaštite, ista. Oni zaboravljaju 
i to, da čovjekovo stanje ne može nikad biti bez ove ili one 
neudobnosti, i da se ono najteže, što može da zadesi narod 
kao cjelinu, u bilo kom obliku vladavine, jedva osjeća u po- 
redbi s nevoljama i strašnim nesrećama, koje prate građanski 
rat ili ono razuzdano stanje bez gospodara, bez podložnosti 
zakonima i bez prinudne vlasti, da im sveže ruke, kako ne bi 
pljačkali i osvećivali se. Oni zaboravljaju, da najveći pritisak 
suverenih upravljača ne potječe iz nekog zadovoljstva ili ko- 
risti, koju bi oni mogli očekivati, ako oštete ili oslabe svoje 
podanike, u čijoj je snazi njihova vlastita jačina i slava, već 
iz upornosti podanika. Oni time, što nerado doprinose svojoj 
vlastitoj obrani, prisiljavaju svoje upravljače, da iz njih 
izvlače koliko mogu u mirno doba, da bi imali sredstava za 
slučaj bilo kakve nužde ili za iznenadnu potrebu da se odupru 
neprijatelju ili da iskoriste priliku da ga pobijede. Jer svi 

ljudi su od prirode snabdjeveni značajnim uvećavajućim 
naočarima, a to su njihove strasti i egoizam, kroz koje svako 
malo plaćanje izgleda velika nepravda, ali su lišeni daleko- 
zora, naime _ moralnih i građanskih nauka, da bi izdaleka 
vidjeli bijedu, koja im prijeti i koja se ne može izbjeći bez 
takvih plaćanja. 


JOHN LOCKE 
OGLED O LJUDSKOM RAZUMU: 


DRUGA KNJIGA 


GLAVA I 


OPĆENITO O IDEJAMA I NJIHOVO PORIJEKLO 


1. Ideja je predmet mišljenja. — Kako je svaki čovjek 
svijestan toga da misli, i kako ono, čime se njegov duh bavi 
dok misli, jesu ideje, nema nikakve sumnje, da ljudi imaju u 
svom duhu razne ideje, kao na pr. one, koje su izražene rije- 
čima bjelina, tvrdoća, slatkoća, mišljenje, kretanje, čovjek, 
slon, vojska, pijanstvo i druge. Zato u prvome redu treba da 
istražujemo, kako on dolazi do njih. Znam, da je opće prihva- 
ćeno učenje, da su ljudima urođene ideje i prvobitni znakovi 
utisnuti u duh na samom početku njihova opstanka. Ovo mi- 
šljenje sam već naširoko pretresao, a pretpostavljam, da će 
se ono, što sam rekao u prethodnoj knjizi, prihvatiti mnogo 
lakše, kad pokažem, odakle razum može dobiti sve te ideje, 
koje ima, i kakvim putevima i u kojim etapama one dospije- 
vaju u duh. Pri tome apeliram na vlastito promatranje i 
iskustvo svakog pojedinca. 


2. Sve ideje potječu iz osjetnosti (sensation) ili razmišlja- 
nja (reflexion). — Pretpostavimo, dakle, da je duh, kako se 
kaže, bijeli papir, bez ikakvih znakova, bez ikakvih ideja; 
kako se on njima snabdijeva? Odakle on dolazi do one ogrom- 
ne zalihe, koju je radina i neobuzdana čovjekova mašta na- 
slikala na njemu sa gotovo beskrajnom raznolikošću? Odakle 


VJ. Locke: »An Essay concerning Human Unđerstanding«, u knjizi: 
The Philosophical Works of John Locke. Edited by J. A. St. John. Vol. I. 
London 1394. p. 205—224. 

mu sav taj materijal za razum i spoznaju? Na to odgovaram 
jednom riječju, iz iskustva; na njemu počiva sve naše znanje, 
iz njega ono u krajnjoj liniji potječe. Naše promatranje, pri- 
mijenjeno bilo na vanjske osjetne predmete, bilo na unutar- 
nje radnje našeg duha, koje mi sami opažamo, i o kojima raz- 
mišljamo, jest ono što snabdijeva naš razum svom građom za 
mišljenje. To su dva izvora spoznaje, odakle izviru sve ideje, 
koje imamo ili prirodno možemo da imamo. 


3. Predmeti osjeta kao jedan izvor ideja. — Prvo: naša 
osjetila, u doticaju s pojedinim osjetnim predmetima, spro- 
vode u svijest nekoliko jasno izdvojenih opažaja stvari, u 
skladu s onim raznolikim načinima, na koje ti predmeti utječu 
na njih; i tako mi dolazimo do onih ideja, koje imamo o žu- 
tom, bijelom, o toploti, hladnoći, o mekom, tvrdom, gorkom, 
slatkom i do svih onih, koje nazivamo osjetnim kvalitetima. 
Kad kažem, da ih osjetila prenose u duh, mislim reći, da ona 
prenose od vanjskih predmeta u duh ono, što tamo proizvodi 
te opažaje. Ovaj veliki izvor većine naših ideja, budući da je 
posve ovisan o našim osjetilima, koja ga sprovode do razuma, 
nazivam osjetnošću (sensation). 


4. Radnje našeg duha kao njihov drugi izvor. — Drugo. 
Drugi izvor, iz kojega iskustvo snabdijeva razum idejama, jest 
opažanje radnji našeg vlastitog duha u nama, kad se bavi ide- 
jama, koje je primio. Kad duša počne razmišljati o ovim rad- 
njama i razmatrati ih, razum dobiva još jedan skup ideja, 
koje se nisu mogle dobiti od stvari izvana. Takve su radnje: 
opažanje, mišljenje, sumnjanje, vjerovanje, zaključivanje, 
spoznavanje, htijenje i sve druge djelatnosti našeg vlastitog 
duha. Kada smo ih svijesni i kada ih u sebi promatramo, pri- 
mamo od njih u naš razum jednako razgovijetne ideje, kao i 
od tijela, koja djeluju na naša osjetila. Taj izvor ideja ima 
svaki čovjek posve u samom sebi; i premda to nije osjetilo, 
jer nema nikakve veze sa vanjskim predmetima, ipak mu je 
vrlo slično, i moglo bi se prilično podesno nazvati unutarnjim 
osjetilom. Ali kako onaj prvi izvor nazivam osjetnošću, tako 
ovaj zovem razmišljanjem (refleksijom, reflezion), i to zato 
što su ideje, koje od pruža, samo takve, kakve duh dobiva 
razmišljajući (reflektirajući) o svojim vlastitim unutrašnjim 
radnjama. Htio bih, dakle, da se shvati, da ću u idućem dijelu 
ove rasprave pod refleksijom misliti zapažanja duha o svojim 

vlastitim radnjama i o njihovu načinu, na temelju čega dolazi 
do ideja o tim radnjama u razumu. To dvoje, dakle, t. j. vanj- 
ske materijalne stvari kao predmeti osjeta, i unutrašnje rad- 
nje našeg vlastitog duha, kao predmeti refleksije, jesu za me- 
ne jedini izvori iz kojih potječu sve naše ideje. Izraz radnje 
ovdje upotrebljavam u širokom smislu, tako da obuhvaća ne 
samo aktivno djelovanje duha u vezi s idejama, već i pasivna 
stanja, koja ponekad nastaju iz njih, kao što su na pr. zado- 
voljstvo ili nezadovoljstvo, koji se rađaju iz bilo koje misli 


5. Sve naše ideje potječu iz jednog od ovih dvaju izvora 
Izgleda mi da razum nema ni najmanjeg tračka bilo kakve 
ideje, koju ne prima iz jednog od tih dvaju izvora. Vanjski 
predmeti snabdijevaju duh idejama osjetnih kvaliteta, a to su 
svi razni opažaji, koje oni proizvode u nama; a duh snabdi- 
jeva razum idejama svojih vlastitih radnja. 

Kad izvršimo opći pregled tih ideja i raznih njihovih 
modusa, kombinacija i odnosa, naći ćemo da one sadrže čitavu 
našu zalihu ideja, i da mi nemamo u našem duhu ništa, što 
nije došlo jednim od tih dvaju puteva. Ispitajte svoje vlastite 
misli i prekopajte temeljito po svom razumu i tada mi recite, 
da li su sve originalne misli, koje tamo imate, ikakve druge 
nego od predmeta vaših osjeta ili od radnja vašega duha, ako 
se one promatraju kao predmeti vaše refleksije; i ma kako 
velika masa znanja bila prema vašem uobražavanju tamo 
smještena, uvidjet ćete, kad pažljivo promotrite, da nemate 
nijedne ideje u svom duhu osim onih, kojs su otisnute na 
jedan od ta dva načina, iako ih je, možda, razum sastavio i 
proširio u neizmjernoj raznolikosti, kako ćemo vidjeti kasnije. 


6. To se opaža kod djece. — Onaj tko pažljivo promatra 
stanje djeteta, pri njegovu dolasku na svijet, imat će malo 
razloga da misli, da je ono pretrpano mnoštvom ideja, koje 
će postati građa njegova budućeg znanja: tek postepeno do- 
lazi ono do njih. I premda se ideje očevidnih i svakodnevnih 
svojstava urezuju prije nego što pamćenje počne da vodi re- 
gistar vremena i redoslijeda, ipak se često neki neobičniji kva- 
liteti sretaju tako kasno, da ima malo ljudi, koji se ne mogu 
sjetiti početka svog poznanstva s njima. I kad bi to bilo vri- 
jedno vremena, nema sumnje, da bi se koje dijete moglo od- 
gajati tako, da bi, dok ne odraste, imalo vrlo malo, čak i 

običnih, ideja. Ali kako su svi oni, koji su rođeni na ovaj svijet, 
okruženi tijelima, koja neprekidno i na razne načine djeluju 
na njih, urezuje se u duh djece, vodila se o tome briga ili ne, 
mnoštvo raznih ideja. Svijetlo i boje su posvuda pri ruci, samo 
ako je oko otvoreno; zvuci i neka opipljiva svojstva neizo- 
stavno podražuju odgovarajuća osjetila i prodiru u duh; ali 
ipak, mislim, lako će se priznati, da dijete, koje bismo držali 
na mjestu gdje nikad ne bi vidjelo ništa osim crnog i bijelog, 
sve dok ne postane čovjek, ne bi imalo više ideja o crvenom 
ili zelenom, nego što onaj, koji od svog djetinjstva nije nikad 
okusio oštrigu ili ananas, ima ideju o tim posebnim okusima. 


7. Ljudi su različito snabdjeveni idejama prema tome s 
kakvim predmetima dolaze u doticaj. — Ljudi stječu izvana 
manje ili više jednostavnih ideja prema tome, da li predmeti, 
s kojima dolaze u dodir, pružaju više ili manje raznolikosti, 
a iz unutarnjih radnja svoga duha prema tome, da li više ili 
manje razmišljaju o njima. Jer iako onaj, koji promatra rad- 
nje svoga duha mora imati razumljive i jasne ideje o njima, 
ipak on, ukoliko ne upravi svoje misli u tom smjeru i ne bude 
ih pažljivo promatrao, ne će imati jasne i razgovijetne ideje 
o svim radnjama svog duha, i o svemu onom, što se pri tome 
može zamijetiti, kao što ne će imati sve pojedine ideje o ne- 
kom predjelu ili o dijelovima i pokretima sata onaj, koji ne 
će da upravi svoje oči u njih i s pažnjom prati sve njihove 
dijelove. Slika ili sat mogu se postaviti tako, da svaki dan 
prolazi kraj njih, pa ipak će on imati samo zbrkanu ideju o 
svim dijelovima, iz kojih se oni sastoje, dok se ne potrudi da 
s pažnjom promotri svaki dio za sebe. 


8. Do ideja refleksije dolazi se kasnije, jer je pri tome 
potrebna pažnja. — I odatle razabiremo razlog, zašto većina 
djece prilično kasno dolazi do ideja o radnjama svog vlasti- 
tog uma, a neka nemaju nikakvih naročito jasnih ili savrše- 
nih ideja o najvećem dijelu tih radnja čitavog svog vijeka. 
Jer premda tamo neprekidno promiču, ipak one, kao kakve 
vizije, koje prolijeću, ne prave dovoljno dubok utisak, da bi 
u njihovu duhu ostavile jasne, razgovijetne, trajne ideje, sve 
dok se razum ne okrene unutra prema samom sebi, dok ne 
stane razmišljati o svojim vlastitim radnjama i ne učini ih 
predmetom svoga samopromatranja. Djecu kod rođenja okru- 

žuje čitav svijet novih stvari, koje, stalno djelujući na nji- 
hova osjetila, stalno privlače na sebe duh, koji je željan da 
zapazi nove predmete i sposoban da se oduševi raznolikošću 
predmeta, koji se mijenjaju. Tako prve godine redovno pro- 
laze u radoznalom gledanju oko sebe. Zadatak je ljudi u tim 
godinama, da se upoznaju s onim što se može naći vani; i tako 
rastući, stalno zaokupijeni vanjskim utiscima, oni rijetko prave 
neke ozbiljne refleksije o onom, što se događa u njima, sve 
dok ne dorastu do zrelijih godina, a neki to ne čine nikada. 


9. Duša dobija prve ideje, kad počne opažati. — Pitamo 
li, kad čovjek najranije ima bilo kakve ideje, isto je kao da 
pitamo, kad on počinje opažati. Jer imati ideje i opažati jedno 
je isto. Znam da postoji mišljenje, da duša uvijek misli i da 
se u njoj stalno, dokle god postoji, vrši stvarno opažanje ide- 
ja, i da je stvarno mišljenje neodvojivo od duše, kao što je 
i stvarna protežnost neodvojiva od tijela. Ako je to mišljenje 
istinito, onda je isto istraživati početak čovjekovih ideja kao 
i tražiti početak čovjekove duše, jer po tom shvaćanju duša i 
njezine ideje, kao i tijelo i njegova protežnost, počinju oboje 
da postoje u isto vrijeme. 


10. Duša ne misli uvijek; ali za to nema dokaza. — Ali 
diskusiju o tome, da li treba pretpostaviti, da je duša posto- 
jala već prije, ili je postala istodobno ili neko vrijeme poslije 
prvih klica organizacije ili početka života u tijelu, prepuštam 
onima, koji su tu stvar bolje promislili. Jer za sebe priznajem, 
da imam jednu od onih tupih duša, koje ne opažaju kod sebe 
da uvijek promatraju ideje, i koje ne mogu shvatiti, da je 
nužnije za dušu da uvijek misli nego za tijelo da se uvijek 
kreće; jer je po mome mišljenju opažanje ideja za dušu, isto 
što je i kretanje za tijelo, ne njegova suština, već jedna od 
njegovih radnja. I zato, ma kako sigurno se pretpostavljalo, 
da je mišljenje prava djelatnost duše, ipak nije nužno pret- 
postaviti, da ona mora stalno misliti, biti stalno aktivna. To 
je možda privilegija Beskonačnog Tvorca i Čuvara stvari, koji 
nikad ne drijema i ne spava; ali se ne može pripisati bilo ko- 
jem konačnom biću, barem ne duši čovjekovoj. Znamo sigur- 
no, iz iskustva, da ponekad mislimo i odatle izvodimo taj 
neosporni zaključak, da ima nešto u nama, što ima sposobnost 
da misli. Ali u to, da li ta supstancija misli neprestano ili ne, 

ne možemo biti sigurni više nego što nas uči iskustvo; jer 
tvrditi, da je stvarno mišljenje bitno za dušu i nedjeljivo od 
nje, značilo bi smatrati unaprijed dokazanim ono, što je spor- 
no, a ne pružiti dokaz zasnovan na razumu, što se nužno mora 
učiniti, ako se ne radi o očevidnoj tvrdnji. Ali odluku o tome, 
da li je tvrdnja da »duša uvijek misli« očevidna tvrdnja, s 
kojom se svatko slaže, čim je prvi put čuje, prepuštam čovje- 
čanstvu. Sumnja se, da li sam ja prošle noći uopće mislio ili 
nisam. Kako se ovdje radi o jednoj činjenici, to je petitio 
principii, kad se kao dokaz za nju uzima hipoteza, o kojoj se 
zapravo diskutira. Na taj način moglo bi se dokazati sve: tre- 
ba samo pretpostaviti, da svi satovi, dok se klatno njiše, mi- 
sle, i time je dovoljno, i bez svake sumnje, dokazano, da je 
moj sat mislio cijele prošle noći. Ali onaj, koji ne će da obma- 
njuje sam sebe, trebalo bi da izgradi svoju hipotezu na činje- 
nicama i iskustvu, koje se temelji na osjetilima, a da ne pri- 
hvaća činjenice radi svoje hipoteze, t. j. zbog toga, što pretpo- 
stavlja da je tako. Taj način dokazivanja izlazi na to, da sam 
ja nužno morao cijele prošle noći misliti, jer netko drugi pret- 
postavlja, da ja uvijek mislim, premda ja sam ne mogu opa- 
ziti, da to uvijek činim. 

Ali ljudi koji su zaljubljeni u svoje nazore ne samo da 
često pretpostavljaju, što je sporno, već navode i krive činje- 
nice. Kako bi inače netko mogao tvrditi, da je moj zaključak 
taj, da nema neke stvari, zato što je mi u snu nismo svijesni? 
Ja ne kažem, da čovjek nema duše, zato što je u snu ne opa- 
ža; ali kažem, da čovjek ne može da misli nikada, ni kad je 
budan ni kad spava, a da to ne opaža. Ni za što drugo osim 
naših misli nije nužno naše opažanje, a za njih je ono nužno 
i bit će nužno uvijek, dok ne budemo mogli misliti, a da toga 
nismo svijesni. 


11. Duša nije uvijek svijesna toga. — Dopuštam da duša 
u čovjeku, koji je budan, nije nikad bez misli, jer je to uvjet 
da bude budan. Ali možda bi bilo vrijedno razmatranja budna 
čovjeka nije li spavanje bez snova svojstvo čitavog čovjeka, 
duha i tijela, jer teško se može shvatiti, da bi nešto moglo 
misliti a ne biti svijesno toga. Ako duša u čovjeku, koji spa- 
va, zaista misli, a nije toga svijesna, pitam, da li za vrijeme 
takvog mišljenja ona ima bilo kakvo zadovoljstvo ili bol, da 
li je sposobna za sreću ili nesreću? Siguran sam, da čovjek 

nije sposoban za to ništa više nego postelja ili zemlja, na kojoj 
leži; jer biti sretan ili nesretan, a ne biti toga svijestan, čini 
mi se posve protivurječno i nemoguće. Ili, ako je moguće, da 
duša, dok tijelo spava, ima svoje zasebne misli, užitke i bri- 
ge. svoja zadovoljstva i jad, kojih čovjek nije svijestan niti 
u njima sudjeluje, sigurno je da Sokrat, koji spava, i Sokrat, 
koji je budan, nisu ista ličnost, već da su njegova duša, dok 
spava, i Sokrat, čovjek, koji se sastoji iz tijela i duše, kad je 
budan, dvije osobe. Jer budnom Sokratu nisu nimalo više po- 
znati niti ga više zanimaju sreća ili nevolje njegove duše, 
koje ona proživljava sama za sebe dok on spava, ne opažajući 
to, nego što su mu poznati ili bi ga zanimali sreća ili jad ne- 
kog nepoznatog čovjeka u Indiji. Jer ako posve oduzmemo svu 
svijest o našim radnjama i osjetima, naročito o zadovoljstvu 
i kolu, i sudjelovanje, koje ih prati, bit će teško znati, kuda 
da smjestimo lični identitet. 


12. Ako čovjek, koji spava, misli, ne znajući to, tada su 
čovjek koji spava, i čovjek koji je budan, dvije ličnosti. — 
»Duša, za vrijeme zdravog sna, misli«, kažu ti ljudi. Dok mi- 
sli i opaža, ona je sigurno sposobna da prima i opažaje zado- 
voljstva i brige, kao i sve ostale, i ona mora nužno biti svi- 
jesna svojih vlastitih opažaja. Ali sve to ona ima zasebno; 
čovjek, koji spava, očevidno nije svijestan ničega od svega 
toga. Pretpostavimo, da se Kastorova duša, dok on spava, odi- 
jelila od njegova tijela; što nipošto nije nemoguća pretpostav- 
ka za ljude, s kojima ovdje imam posla. Jer oni tako veliko- 
dušno priznaju svim životinjama život bez duše, koja misli. 
Ti ljudi ne mogu, dakle, suditi kao nemoguće ili kao proti- 
vurječnost, da tijelo živi bez duše ili da duša postoji i misli 
ili prima opažaje, čak opažaje sreće ili nesreće, bez tijela. 
Pretpostavimo, dakle, kako smo rekli, da Kastorova duša, 
odvojena za vrijeme sna od tijela, misli zasebno. Pretposta- 
vimo, također, da ona izabere za svoju pozornicu mišljenja 
tijelo nekog drugog čovjeka, recimo Poluksa, koji spava bez 
duše (jer ako Kastorova duša može misliti dok Kastor spava, 
čega Kastor nikad nije svijestan, svejedno je, koje će mjesto 
ona odabrati da u njemu misli). Imamo ovdje, dakle, tijela 
dvojice ljudi samo s jednom dušom na obojicu, a pretpostavit 
ćemo, da ti ljudi naizmjence spavaju i bdiju, a da duša uvijek 
misli u budnom čovjeku, čega onaj, koji spava, nije nikad svi- 

jestan, o čemu on nema nikad ni najmanjeg opažaja. Ja pitam 
tada, da li Kastor i Poluks, sa samo jednom zajedničkom du- 
šom, koja misli i opaža u jednom od njih, čega onaj drugi 
nije svijestan, niti se za to brine, nisu dvije jednako odvojene 
ličnosti, kao i Kastor i Herkules ili kao Sokrat i Platon? I da 
li jedan od njih nije možda vrlo sretan, dok je drugi vrlo ne- 
sretan? Eto baš iz toga razloga čine iz duše i čovjeka dvije 
ličnosti oni, koji tvrde da duša misli zasebno, a da čovjek 
toga nije svijestan. Jer pretpostavljam, da nitko ne će tvr- 
diti, da se identitet ličnosti sastoji u tome, da duša bude 
ujedinjena s posve istim brojem čestica materije. Ako bi to 
bilo potrebno za identičnost, bilo bi nemoguće u ovom stal- 
nom toku čestica našeg tijela, da netko bude dva dana ili dva 
trenutka uzastopce ista ličnost. 


13. Nemoguće je one, koji ne sanjaju dok spavaju, uvje- 
riti da misle. — Tako, izgleda mi, kao da klimanje glavom 
kod prijelaza u čvrsti san potresa učenje onih, koji tvrde da 
duša uvijek misli. Bar one, koji bilo kada spavaju ne sanja- 
jući nemoguće je ikada uvjeriti, da su im misli ponekad po 
četiri sata aktivne, bez njihova znanja; a ako ih uhvate na 
samom činu, i probude usred toga razmišljanja u snu, oni ne 
mogu o tome dati nikakvo obavještenje. 


14. Uzalud se tvrdi, da ljudi sanjaju, a da se ne sjećaju 
toga. — Možda će se reći, »da duša misli čak i u najzdravijem 
snu, ali da se to ne sačuva u pamćenju.« Da duša u čovjeku, 
koji spava, u ovom trenutku marljivo misli, a da idućeg tre- 
nutka u budnu čovjeku ne može da se sjeti ni trunke od svih 
tih misli, vrlo se teško može shvatiti, i zahtijevalo bi nešto 
bolji dokaz nego što je puka tvrdnja, da bi se u to povjero- 
valo. Jer tko može, bez ičega drugoga, prosto na temelju toga, 
što mu je tako rečeno, zamisliti da najveći dio ljudi, kroz cijeli 
svoj život, po nekoliko sati svakog dana, misli o nečemu, čega 
se — kad bi ih se zapitalo — čak ni usred tih misli, uopće ne 
bi mogli sjetiti! Mislim, da većina ljudi velik dio svoga spa- 
vanja provede bez snova. Poznavao sam čovjeka, sa višim 
školama, k tome sa ne baš lošim pamćenjem, koji mi je pričao 
da nikad u svom životu nije sanjao, dok nije dobio groznicu, 
od koje se je upravo tada, u svojoj dvadeset petoj ili šestoj 
godini, oporavljao. Pretpostavljam, da svijest pruža više tak- 

vih primjera; sigurno će svatko u krugu svojih poznanika 
sresti dosta primjera takvih ljudi, koji većinu svojih noći 
provode bez snova. 


15. Prema toj hipotezi misli čovjeka, koji spava, trebalo 
bi da budu krajnje razumne. — Često misliti a nikad to ne 
sačuvati ni za trenutak vrlo je nekorisna vrsta mišljenja; i 
duša, kad tako misli, nadmašuje vrlo malo, ili nimalo, ogle- 
dalo, koje stalno prima raznolike slike ili ideje, ali ne sačuva 
nijednu; one nestaju i gube se, a ne ostavljaju za sobom tra- 
ga. Niti ogledalo ima kakve koristi od takvih ideja, niti duša 
od takvih misli. Možda će se reći, da se »kod čovjeka, koji je 
budan, čestice tijela upotrebljavaju i koriste kod mišljenja, 
i da se pamćenje misli vrši pomoću utisaka, koji djeluju na 
mozak, i tragova, koji tamo ostaju iza takvog mišljenja. Na- 
protiv, kod mišljenja duše, koje ne opaža čovjek što spava, 
duša misli zasebno, i budući da ne upotrebljava organe tijela, 
ne ostavlja nikakve utiske na njemu, pa prema tome ni sje- 
ćanje na takve misli.« Da i ne spominjem ponovo apsurdnost 
dviju odvojenih ličnosti, što slijedi iz te pretpostavke, odgo- 
varam, nadalje, da je razumno zaključiti: sve ideje, koje duh 
može primati i promatrati bez pomoći tijela, može on također 
i sačuvati bez pomoći tijela; jer bi inače duša, ili neki drugi 
zaseban duh, imali samo malo koristi od mišljenja. Ako se 
ona ne sjeća svojih vlastitih misli, ako ih ona ne može saču- 
vati za svoju vlastitu upotrebu i nije ih se u stanju sjetiti u 
slučaju potrebe, ako ona ne može razmišljati o onom, što je 
prošlo, i iskoristiti svoja ranija iskustva, umovanja i razmi- 
šljanja, čemu ona uopće misli? Oni, koji uz tu cijenu iz duše 
prave stvar, koja misli, ne će iz nje napraviti mnogo pleme- 
nitije biće, nego oni, koje osuđuju zbog toga, što u duši ne će 
da vide ništa drugo do najsuptilnije čestice materije. Znakovi 
nacrtani na prašini, koje briše prvi dašak vjetra, ili utisci 
učinjeni na hrpi atoma, ili životni duhovi, svi zajedno su toliko 
korisni i čine subjekt toliko plemenitim, koliko to čine misli 
duše, koje pogibaju dok se rađaju, koje, čim nestanu iz vida, 
nestaju zauvijek i ne ostavljaju nikakvu uspomenu iza sebe. 
Priroda nikada ne stvara odlične stvari za beznačajne ili ni- 
kakve svrhe, i teško se može zamisliti, da bi naš neizmjerno 
mudri Tvorac dao da tako divno svojstvo, kao što je moć mi- 
šljenja, svojstvo, koje se najviše približava uzvišenosti njego- 

va nepojmljivog bića, bude najmanje jednu četvrtinu svog 
vremena ovdje tako nekorisno i bezvrijedno upotrebljeno da 
stalno misli, a da se ne sjeća ni jedne od tih misli, da ne uradi 
nikakva dobra ni sebi ni drugima, i da ne bude ni na kakav 
način korisno bilo kome drugom dijelu stvorenja. Ako bude- 
mo ispitivali, mislim, da ne ćemo naći, da se igdje u svemiru 
kretanje tupe materije, koja ne osjeća, tako malo koristi i 
tako potpuno rasipa. 


16. Po toj hipotezi duša bi morala imati ideje, koje ne po- 
tječu ni iz osjeta ni iz refleksije, ali izgleda da nipošto nije 
tako. — Istina je da ponekad imamo slučajna opažanja dok 
spavamo i da zadržavamo sjećanje na te misli; ali koliko su 
one ponajčešće ekstravagantne i nekoherentne, kako malo od- 
govaraju savršenosti i redu razumnog bića, ne treba govoriti 
onima, koji poznaju snove. I sada bih htio da mi se rekne, 
da li duša, kad misli tako odvojeno i takoreći neovisno od 
tijela, postupa manje razumno, nego kad je u vezi s njim ili 
ne. Ako su njezine zasebne misli manje razborite, tada ti lju- 
di moraju kazati, da savršenstvo ,razboritog mišljenja duša 
duguje tijelu; a ako nisu, čudno je, da su naši snovi, većinom, 
tako trivijalni i nerazumni, i da duša ne sačuva nijedan od 
razboritijih monologa i razmišljanja. 


17. Ako ja mislim, kad za to ne znam, onda to ne može 
znati ni bilo tko drugi. — Htio bih da oni, koji nam tako uvje- 
reno kazuju da »duša stvarno uvijek misli«, reknu i to, kakve 
su to ideje, koje su u duši djeteta prije ili upravo kod spa- 
jenja s tijelom, prije nego je ona ijednu primila osjetom. Sno- 
vi čovjeka, koji spava, sastavljeni su, po mome mišljenju, svi 
od ideja, koje on ima, kad je budan, iako većinom čudno ska- 
lupljenih. Čudno je, da duša, ako ima vlastitih ideja, koje nije 
izvela iz osjeta ili refleksije (a ona bi ih morala imati, ako je 
mislila još prije nego što je primila bilo kakve utiske od tije- 
la), nikada, u svom intimnom mišljenju (toliko povjerljivom, 
da ga ni sam čovjek ne opaža) ne sačuva nijednu od njih onog 
istog trenutka, kad se iz njih probudi, i ne obraduje čovjeka 
novim otkrićima. Tko može tvrditi, da je razumno, da duša 
u svojoj povučenosti za vrijeme sna toliko mnogo sati misli, 
a ipak nikad ne naiđe ni na jednu od onih ideja, koje nisu 
potekle iz osjeta ni iz refleksija, ili da bar ne sačuva sjećanje 

ni na jednu drugu ideju osim one, koja, pošto je potekla od 
tijela, nužno mora biti manje prirodna za jedan duh? Čudno 
je, da duša nijedamput u cijelom čovjekovu životu ne dozove 
nijednu od svojih čistih prirođenih misli ni od onih ideja, 
koje je imala prije nego je nešta pozajmila od tijela; da ni- 
kad ne unese u nazore budna čovjeka nikakve druge ideje 
osim onih, koje imaju zadah po bačvi i očigledno vuku svoje 
porijeklo iz zajednice s njom. Ako ona uvijek misli, i ako je 
tako imala ideje još prije nego što se spojila s tijelom ili prije 
nego što je primila bilo kakve ideje od njega, onda se mora 
pretpostaviti, da se ona za vrijeme sna sjeća svojih rođenih 
ideja, i da bi za vrijeme te povučenosti, kad prestaje veza s 
tijelom, i dok ona misli sama za sebe, ideje, s kojima je ona 
zabavljena, morale, bar ponekad, biti one prirodnije i srod- 
nije, što ih je ona imala u sebi, i koje nisu potekle od tijela 
i njezinih vlastitih operacija u vezi s njima. A kako se budan 
čovjek nikad njih ne sjeća, moramo iz ove hipoteze zaključiti 
ili da se duša sjeća nečega, čega se čovjek ne sjeća ili da se 
pamćenje proteže samo na takve ideje, koje imaju porijeklo 
u tijelu ili u radnjama duha s njima. 


18. Kako se zna, da duša uvijek misli? Jer ako to nije 
očevidna tvrdnja, treba je dokazati. — Ja bih bio sretan ta- 
kođer da naučim od tih ljudi, koji s takvim pouzdanjem 
izjavljuju, da čovječja duša ili, što je isto, da čovjek uvijek 
misli, kako su to saznali, ili kako su saznali da oni sami misle, 
ako to sami ne opažaju. Bojim se, da ovo znači biti siguran 
u nešto bez dokaza i znati bez opažanja. Sumnjam, da je to 
jedna zbrkana zamisao, koja je usvojena da posluži jednoj 
hipotezi, a ne jedna od onih jasnih istina, koje su toliko oči- 
gledne, da ih moramo priznati ili koje bi s obzirom na opće 
iskustvo bilo drsko nijekati. Jer najviše, što se može reći o 
tome jest to, da je moguće, da duša uvijek misli, ali ne zadr- 
žava to uvijek u pamćenju. A ja kažem, da je isto toliko mo- 
guće da duša ne misli uvijek, i da je mnogo vjerojatnije, da 
ona katkada ne misli, nego da često misli, i to dugo vremena 
ujedno, a da ne bude svijesna, odmah idućeg trenutka iza 
toga, da je mislila. 


19. Vrlo je nevjerojatno, da netko marljivo misli, a ipak 
to već idućeg trenutka ne pamti. — Pretpostaviti da duša 

misli, a da to čovjek ne opaža, isto je, kako je već rečeno, što 
i praviti dvije ličnosti iz jednog čovjeka. A ako čovjek dobro 
razmotri način izražavanja tih ljudi, morat će posumnjati da 
oni to zaista čine. Jer oni, koji nam kažu, da duša uvijek mi- 
sli, ne kažu nikad, koliko se sjećam, da čovjek uvijek misli. 
Može li misliti duša, a da ne misli čovjek? Ili može li misliti 
čovjek, a da ne bude toga svijestan? Ovo bi, možda, moglo 
kod drugih izgledati kao igra riječima. Ako oni kažu, da čo- 
vjek uvijek misli, ali da nije uvijek svijestan toga, oni mogu 
isto tako reći, da je njegovo tijelo rasprostrto, ali da nema 
dijelova; jer je jednako shvatljivo, kad se kaže da je tijelo 
rasprostrto bez dijelova, kao kad se kaže, da nešto misli, a 
da nije svijesno toga ili da ne opaža da to radi. Oni, koji tako 
govore, mogli bi, ako je to potrebno za njihovu hipotezu, s 
isto toliko prava reći, da je svaki čovjek uvijek gladan, ali 
da to ne osjeća uvijek, jer je glad baš u tom osjetu, kao što 
je mišljenje u tome, da čovjek bude svijestan da misli. Ako 
oni kažu, da je čovjek uvijek svijestan toga da misli, ja pitam, 
kako to oni znaju. Svijest je opažanje onoga, što se događa u 
čovjekovu vlastitom duhu, Može li neki drugi čovjek opažati 
da sam ja svijestan nečega, ako to ja sam ne opažam? Ničije 
znanje ne može ovdje ići dalje od njegova iskustva. Probudite 
nekog čovjeka iz zdravog sna i upitajte ga, o čemu je toga 
trenutka mislio. Ako on sam nije svijestan, da je na nešto 
mislio, mora da je odličan pogađač misli onaj, koji će ga moći 
uvjeriti, da je mislio; zar ga ne bi mogao s više prava uvje- 
ravati, da nije spavao? Samo nešto iznad filozofije, i to ništa 
manje nego otkrovenje,.može otkrivati nekom drugom misli 
u mom duhu, kad ih ja sam tamo ne mogu da nađem. Nužno 
moraju imati prodoran pogled oni, koji mogu sigurno vidjeti, 
da mislim, kad ja sam to ne mogu da opazim i kad izjavlju- 
jem da ne mislim, i koji mogu vidjeti, da psi ili slonovi ne 
misle, kad oni pružaju za to sve dokaze, koji se mogu zami- 
sliti, osim što nam samo ne kažu da misle. To će možda ne- 
kima izgledati čak kao korak dalje od Rosieruciana, jer čini 
se da je lakše načiniti sebe nevidljivim za druge, nego nači- 
niti tuđe misli, koje nisu vidljive ni za onoga, koji ih misli, 
vidljivima za sebe. Ali dovoljno je samo definirati dušu kao 
»supstanciju, koja uvijek misli«, i posao je gotov. Kad bi ta 
definicija bila imalo vjerodostojna, ne znam čemu bi mogla 
da posluži, ako ne tome, da navede mnoge ljude da posumnja- 

ju da nemaju uopće nikakve duše, jer nalaze da dobar dio 
njihova života prolazi bez mišljenja. Jer nikakve definicije, 
koje poznajem, nikakve pretpostavke bilo koje sekte, nemaju 
dovoljno snage da razore trajno iskustvo, i možda baš želja 
da znamo više nego što primamo osjetima izaziva toliko besko- 
risnih rasprava i buke u svijetu. 


20. Ako promatramo djecu, postaje očevidno da nema 
ideja, osim onih iz osjeta i refleksije. — Zato ne vidim ni- 
kakvog razloga, zašto bih vjerovao, da duša misli prije nego 
što su je osjetila snabdjela idejama, o kojima će misliti. Uspo- 
redo s povećanjem broja zadržanih ideja duša vježbom po- 
boljšava svoju sposobnost mišljenja u raznim svojim dijelo- 
vima, a isto tako, kasnije, sastavljanjem tih ideja i razmišlja- 
njem o svojim vlaslitim radnjama, ona povećava svoju zalihu 
ideja, kao i vještinu u pamćenju, zamišljanju, rasuđivanju i 
drugim oblicima mišljenja. 


21. Onaj, koji dolazi do obavještenja promatranjem i isku- 
stvom i ne pravi svoju vlastitu hipotezu prirodnim zakonom, 
naći će malo znakova, da novorođenče ima dušu naviknutu da 
mnogo misli, a još manje znakova, da ono uopće rasuduje. 
A ipak je teško zamisliti, da razumna duša tako mnogo misli, 
a uopće ne rasuđuje. I onaj, koji razmisli o tome, da novoro- 
denčad utroši najveći dio svog vremena na spavanje i da su 
rijetko budna, osim kada glad traži sisu ili neka bol (najne- 
snosniji od svih osjeta) ili kakav drugi žestoki utisak na tijelo 
prisili duh da opaža i o tome povede računa, onaj, velim, koji 
o tome razmisli, naći će možda razloga da zaključi, da se fetus 
u materinoj utrobi ne razlikuje mnogo od stanja biljke, i da 
najveći dio svoga vremena provodi bez opažanja ili misli, 
vrlo malo aktivan u jednom mjestu, gdje ne treba tražiti 
hranu i gdje je okružen tekućinom, uvijek jednako mekom, 
i približno iste temperature, gdje oči nemaju svjetlosti, a uši, 
tako zatvorene, nisu mnogo prijemljive za zvukove i gdje ima 
malo ili nimalo raznolikosti ili promjene predmeta, koji bi 
pokrenuli osjetila. 


22. Slijedite jedno dijete od njegova rođenja i promatraj- 
te promjene, koje čini vrijeme, pa ćete naći, da duh postaje 
sve više budan, što ga više osjetila snabdijevaju idejama; da 
ono misli to više, što više ima materijala, o kome će misliti. 

Poslije nekog vremena ono počinje poznavati predmete, koji 
su, zato što su mu najbliži, ostavili trajne utiske: tako ono 
postepeno uspijeva da prepoznaje ličnosti, s kojima dnevno 
dolazi u doticaj i da ih razlikuje od stranaca, što su primjeri 
i posljedice toga, što ono počinje čuvati i razlikovati ideje, 
koje mu sprovode osjetila. I tako možemo promatrati, kako 
duh, postepeno, biva sve bolji u ovim sposobnostima i prelazi 
na vršenje onih drugih sposobnosti, proširivanje, sastavljanje 
i apstrahiranje ideja, rasuđivanje o njima i razmišljanje o 
svemu ovome, o čemu ću imati prilike da više govorim 
kasnije. 


23. Ako se, dakle, pita, kad čovjek uopće počinje da ima 
ideje, mislim da je pravi odgovor — onda kad prvi put ima 
osjet. Jer kako, čini se, nema nikakvih ideja u duhu prije 
nego što su mu ih osjeti prenijeli, ja zamišljam, da su ideje 
u razumu istodobne s osjetom, što je takav utisak ili kretanje 
proizvedeno u nekom dijelu tijela, koje proizvodi opažaj u 
razumu. S tima utiscima, koje na naša osjetila čine vanjski 
predmeti, izgleda da se duh najprije zaposli u takvim rad- 
njama koje zovemo opažaj (percepcija), sjećanje, razmatranje, 
rasuđivanje i t. d. 


24. Porijeklo sve naše spoznaje. — Vremenom duh počne 
razmišljati o svojim vlastitim radnjama s idejama dobivenim 
osjetom i time prikuplja nov skup ideja, koje zovem idejama 
razmišljanja (refleksije). Utisci, što ih čine na naša osjetila 
vanjski predmeti, koji su duhu strani, i njegove vlastite rad- 
nje, koje potječu iz unutrašnjih i njemu svojstvenih snaga, 
postaju, kad on sam o njima reflektira, također predmeti njego- 
va razmatranja, i jesu, kako sam rekao, izvor svega znanja. Ta- 
ko je prva sposobnost čovjekova intelekta u tome, da je duh pri- 
premljen da preuzima impresije, koje stižu do njega bilo 
preko osjetila od vanjskih predmeta, bilo preko svojih vla- 
stitih radnji, kad reflektira o njima. To je prvi korak čovje- 
kov prema otkriću bilo čega i temelj, na kome će se izgraditi 
Svi oni' pojmovi, koje će on ikada prirodnim putem steći u 
ovom svijetu. Sve one uzvišene misli, koje se uzdižu iznad 
oblaka i dosižu do samog neba, imaju svoj izvor i uporište 
ovdje; u svemu onom značajnom prostranstvu, u kojem duh 
luta, u onim gotovo nedoglednim spekulacijama, do kojih mu 

se čini da se uzdigao, duh ne izlazi ni za dlaku izvan onih 
ideja, koje su mu osjeti ili refleksija pružili na promatranje. 


25. Kod primanja jednostavnih ideja razum je većim di- 
jelom pasivan. — Na ovom području razum je čisto pasivan, 
i nije u njegovoj moći, da li će imati ili ne će ove početke i, 
tako reći, građu spoznaje; jer mnogi predmeti naših osjetila, 
nameću svoje posebne ideje našem duhu, htjeli mi ili ne, a 
radnje našeg duha ne će nas ostaviti bar bez nekih mutnih 
pojmova o sebi. Nitko ne može da ne zna posve ništa o onom, 
što radi, kad misli. Te jednostavne ideje, kad su pružene 
duhu, ne može razum odbiti da primi, niti ih može promije- 
niti kad su utisnute, niti ih izbrisati i sam načiniti nove, kao 
što ni ogledalo ne može odbiti, promijeniti ili izbrisati slike 
ili ideje, koje proizvode predmeti postavljeni pred njega. Ka- 
ko tijela, koja nas okružuju, različito djeluju na naše organe, 
duh je prisiljen da prima utiske i ne može izbjeći opažanje 
onih ideja, koje su spojene s njima. 


GEORGE BERKELEY 


RASPRAVA O PRINCIPIMA 
LJUDSKE SPOZNAJE! 


UVOD 


I. Kako filozofija nije ništa drugo do proučavanje mu- 
drosti i istine, moglo bi se s pravom očekivati, da će oni, koji 
su na nju utrošili najviše vremena i truda, uživati veći mir i 
vedrinu duha, veću jasnoću i očevidnost spoznaje nego drugi 
ljudi, i da će ih manje nego ostale uznemirivati sumnje i po- 
teškoće. A ipak vidimo, da neprosvijećena većina čovječan- 
stva, koja stupa širokom cestom jednostavnog, zdravog razu- 
ma, i kojom upravljaju zapovijedi prirode, većim dijelom živi 
mirno i spokojno. Njima ništa, što je obično, ne izgleda ne- 
objašnjivo ili teško razumljivo. Oni se ne žale, da njihovim 
osjetilima nedostaje očevidnost, i nalaze se izvan svake opa- 
snosti da postanu skeptici. Ali čim se odvoje od osjetila i 
instinkta, da bi pošli za svjetlošću višeg principa, da bi ra- 
suđivali, meditirali i razmišljali o prirodi stvari, u njihovu 
duhu niče na hiljade sumnja o stvarima, koje su im ranije 
izgledale potpuno razumljive. Njihovu pogledu se razotkri- 
vaju predrasude i zablude osjetila i nastojeći da ih isprave 
razumom, oni neosjetno dospijevaju u čudne paradokse, po- 
teškoće i protivurječnosti, koji se množe i rastu što dalje na- 
preduju u umovanju, dok se najzad, poslije lutanja kroz 
mnoge zamršene labirinte, ne nađu upravo tamo gdje su bili, 
ili, što je još gore, dok se ne smire u beznadnom skepticizmu. 


' G. Berkeley:"»A Treatise concerning the Principles of Human Know- 
ledge«, u knjizi: »A New Theory of Vision and other Select Philosophical 
Writings«. By G. Berkeley. Everyman's Library. Lonđon—New-York. Pp. 
93-111. 

II Mislilo se, da je uzrok tome nejasnost stvari ili priro- 
cena slabost i nesavršenost našeg razuma. Kaže se, da imamo 
samo malo sposobnosti i njih da je priroda namijenila za 
održanje života i ugodnost (žadovoljstvo) u njemu, a ne za 
prodiranje u unutrašnju suštinu i ustrojstvo stvari. Osim toga, 
kako je čovječji duh beskonačan, ne treba se čuditi, što 
raspravljanjem o stvarima, koje imaju udjela u beskonačno- 
sti, upada u apsurdnosti i protivurječnosti, kojih se ne može 
osloboditi, jer je u prirodi beskonačnog, da ga ne može shva- 
titi ono, što je konačno. 


III. Ali možda smo suviše pristrani prema sebi, kad tra- 
žimo griješku u našim sposobnostima, a ne radije u krivoj 
upotrebi tih sposobnosti. Teško je pretpostaviti, da pravilne 
dedukcije iz istinitih principa mogu dovesti do zaključaka, 
koji se ne mogu održati ili dovesti u sklad. Treba vjerovati, 
da je Bog postupao milostivije sa čovječjim sinovima, nego 
da im dade živu želju za onim znanjem, koje im je učinio 
posve nedostižnim. To ne bi bilo u skladu sa uobičajenim bla- 
gim metodama Providnosti, koja, ma kakve želje usadila u 
stvorenja, obično ih snabdije i takvim sredstvima, koja će, 
ako se upotrebe kako treba, te želje sigurno zadovoljiti. Ukra- 
tko, ja sam sklon mišljenju, da najveći dio, ako ne i sve po- 
teškoće, koje su dosada zadržavale filozofe i zatvarale im put 
do znanja, treba u potpunosti da pripišemo sebi samima. Naj- 
prije smo podigli prašinu, a zatim se žalimo da ne vidimo. 


IV. Zato je moja namjera, da pokušam otkriti, koji su ti 
principi, što su unijeli svu tu sumnju i nesigurnost, te apsurd- 
nosti i protivurječnosti u razne filozofske sekte, tako da naj- 
mudriji ljudi misle, da je naše neznanje neizlječivo, pretpo- 
stavljajući da to nastaje iz prirodne tuposti i ograničenosti 
naših sposobnosti. I sigurno da je posao, koji zaista zaslužuje 
naše napore, da se strogo istraže prvi principi ljudske spozna- 
je, da se oni prorešetaju i ispitaju sa svih strana, naročito 
zato što postoje neki razlozi za sumnju, da one prepreke i 
poteškoće, koje zadržavaju i zbunjuju duh u njegovu traže- 
nju istine, ne potječu toliko iz bilo kakve nejasnoće i zamrše- 
nosti u predmetima ili iz prirodne nesavršenosti razuma, ko- 
liko iz krivih principa, na kojima se insistiralo, a koji su se 
mogli izbjeći. 

V. Ma kako težak i obeshrabrujući izgledao taj pokušaj, 
kad promotrim koliki su veliki i izvanredni ljudi prije mene 
imali iste namjere, ipak nisam posve bez nađe, kad razmi- 
slim, da najširi pogledi nisu uvijek najjasniji, i da će onaj 
koji je kratkovid, biti prisiljen da predmet privuče bliže, pa 
će, temeljitim i pažljivim pregledom, možda moći razaznati 
ono što je izmaklo daleko boljim očima. 


VI. Glavni izvor zabluda u svim dijelovima znanja. — Da 
bi se čitaočev duh pripremio za lakše shvaćanje onoga, što sli- 
jedi, pogodno je da se, kao uvod, unaprijed kaže ponešto 0 
prirodi i zloupotrebi jezika. Ali razmrsivanje ovog predmeta 
vodi me donekle do toga da anticipiram svoj plan time, što 
ću svratiti pažnju na nešto, što je, čini se, imalo glavni udio 
u tome, da umovanje zamrsi i pobrka i što je prouzrokovalo 
beskrajne pogreške i poteškoće u gotovo svima dijelovima 
znanja. A to je mišljenje, da duh ima moć da stvara apstrakt- 
ne ideje ili pojmove o stvarima. Onaj, kome spisi i prepirke 
filozofa nisu posve strani, mora nužno priznati, da se prili- 
čan dio toga odnosi na apstraktne ideje. O njima se misli da 
su, prvenstveno, predmet onih nauka, koje nazivaju logikom 
i metafizikom, kao i svih onih, što se razumijevaju pod poj- 
mom najapstraktnijih i najuzvišenijih znanja. U svim njima 
jedva da ćemo naći ijedno pitanje, o kome se ne raspravlja na 
način, koji pretpostavlja da apstraktne ideje postoje u duhu, 
i da je duh s njima dobro upoznat. 


VII. Pravo značenje riječi »apstrakcija«. — Svi se slažu 
da kvaliteti ili modusi stvari nikad stvarno ne postoje svaki 
za sebe i odvojeno od svih ostalih, već da su takoreći pomi- 
ješani i spojeni ujedno, više njih u istom predmetu. Ali nam 
kažu, da duh, budući da je sposoban da promatra svaki kva- 
litet zasebno ili izdvojeno od onih ostalih kvaliteta sa kojima 
je ujedinjen, na taj način sam sebi stvara apstraktne ideje. 
Na primjer, vidom se opaža predmet, koji je protegnut, obo- 
jen i kreće se. Rastavljajući tu mješovitu i složenu ideju na 
njezine jednostavne, sastavne dijelove i razmatrajući ih svaki 
za sebe, izdvojeno od ostalih, duh stvara apstraktne ideje pro- 
težnosti, boje i kretanja. To ne znači da boja ili kretanje 
mogu postojati bez protežnosti, već samo to, da duh može 
stvoriti sebi apstrakcijom ideju o boji bez protežnosti i o kre- 
tanju bez boje i protežnosti. 

VIII. O uopćavanju (generaliziranju). — Nadalje, kad je 
duh primijetio da u posebnim protežnostima, koje su opažene 
osjetilima, ima nečeg zajedničkog i u svima sličnog, a neke 
druge stvari da su zasebne, na primjer ovaj ili onaj oblik ili 
veličina, koji se međusobno razlikuju, on promatra zasebno 
ili izdvaja za sebe ono, što je zajedničko, i pravi od toga vrlo 
apstraktnu ideju protežnosti, koja nije ni linija, ni površina, 
ni tijelo, i nema nikakav oblik ni veličinu, već je ideja posve 
apstrahirana od svega toga. Na sličan način, izostavljajući iz 
pojedinih boja, koje je opazio osjetilima, ono što ih razlikuje 
jednu od druge, i zadržavajući samo ono, što je zajedničko 
svima, duh stvara ideju o boji in abstracto, koja nije ni crve- 
na, ni plava, ni bijela, ni bilo kakva druga određena boja. A 
na isti način, ako se promatra kretanje apstrahirajući ne samo 
od tijela, koje se kreće, nego također i od putanje, koju ono 
opisuje, i od svih posebnih smjerova i brzina, stvara se 
apstraktna ideja kretanja, koja podjednako odgovara svim 
mogućim pojedinačnim kretanjima, što se pružaju osjetilima. 


IX. O sastavljanju. — I kao što duh sebi stvara apstrakt- 
ne ideje o kvalitetima ili modusima, tako on, istim razgrani- 
čavanjem ili zamišljenim odvajanjem, dobija apstraktne ideje 
o složenijim stvarima, koje sadržavaju nekoliko koegzistent- 
nih kvaliteta. Na primjer, kad je duh primijetio da su Petar, 
James i John međusobno slični po stanovitim zajedničkim 
slaganjima oblika i drugih kvaliteta, on izostavlja iz kom- 
pleksne ili složene ideje, koju ima o Petru, Jamesu i bilo kom 
drugom pojedinom čovjeku, ono što je svojstveno svakom od 
njih i zadržava samo ono, što je zajedničko svima njima, i 
tako stvara apstraktnu ideju u kojoj podjednako sudjeluju svi 
pojedinci, posve apstrahirajući i odvajajući sve one okolnosti 
i razlike, koje mogu da se odrede za bilo koju pojedinačnu 
egzistenciju. I na taj način, kažu, dolazimo do apstraktne 
ideje o čovjeku, ili, ako hoćete, čovječanstvu ili ljudskoj pri- 
rodi; u tu ideju je, istina, uključena i boja, jer nema nijednog 
čovjeka, koji nije nekakve boje, ali ona ne može biti ni bijela, 
ni crna, ni bilo koja posebna boja; jer nema nijedne posebne 
boje koja bi pripadala svim ljudima. Isto tako je ovamo uklju- 
čen i stas, ali to nije ni visok stas, ni nizak, niti je to srednji 
stas, već nešto apstrahirano od svega toga. I tako je sa svim 
ostalim. Nadalje, kako postoji veliko mnoštvo drugih stvo- 

renja koja sudjeluju u nekim, ali ne svima dijelovima kom- 
pleksne ideje čovjeka, duh izostavlja one dijelove, koji su spe- 
cifični za ljude i zadržava samo one, koji su zajednički svim 
živim bićima, te tako stvara ideju o životinji (animal), koja 
apstrahira ne samo od svih pojedinih ljudi, nego također i od 
svih ptica, zvijeri, riba i insekata. Sastavni dijelovi apstraktne 
ideje o životinji jesu tijelo, život, osjetilo i spontano kretanje. 
Pod tijelom se misli tijelo bez ikakvog posebnog oblika ili 
izgleda; jer nema nikakvog oblika ili izgleda zajedničkog svim 
životinjama; misli se dakle tijelo, koje nije pokriveno ni ko- 
som, ni perjem, ni krljušti it. d., ali nije ni golo: jer su kosa, 
perje, krljušt i ogoljenost, svojstva, koja odlikuju pojedine ži- 
votinje, pa su zato izostavljeni iz apstraktne ideje. Iz istog 
razloga spontano kretanje ne smije biti ni hodanje, ni lete- 
nje, ni gmizanje; a ipak je to kretanje, ali kakvo je to kreta- 
nje, nije lako shvatiti. 


X. Dva prigovora egzistenciji apstraktnih ideja. — Da li 
drugi imaju tu čudesnu sposobnost da apstrahiraju svoje ideje, 
mogu najbolje reći sami. Što se tiče mene, ja zaista nalazim 
da imam sposobnost da zamislim ili predočim ideje onih po- 
jedinih stvari, koje sam opazio, i da ih na razne načine sa- 
stavljam i dijelim. Ja mogu zamisliti čovjeka sa dvije glave, 
ili gornji dio čovjeka spojen sa trupom konja. Mogu proma- 
trati ruku, oko, nos svako za se, apstrahirano ili odvojeno od 
ostalog dijela tijela. Ali ma kakvu ja tada zamislio ruku ili 
oko, oni moraju imati neki posebni oblik i boju. Isto tako 
ideja čovjeka, koju stvaram, mora biti ideja bijelog, crnog ili 
smeđokožog, uspravnog ili pogurenog, visokog ili osrednjeg 
čovjeka. Nikakvim naporom misli ja ne mogu shvatiti gore 
opisanu apstraktnu ideju. Isto tako mi je nemoguće stvoriti 
apstraktnu ideju kretanja, koje je odvojeno od tijela, što se 
kreće, i koje nije ni brzo ni polagano, ni krivolinijsko ni pra- 
volinijsko. A slično se može reći o svim drugim apstraktnim 
općim idejama, ma kakve bile. Da bih bio jasan, priznajem da 
mogu da apstrahiram u jednom smislu, t. j. kad proma- 
tram neke posebne dijelove ili kvalitete odvojene od drugih, 
sa kojima su oni, istina, ujedinjeni na nekom predmetu, ali 
mogu stvarno egzistirati i bez njih. Ali ja niječem da mogu 
odvojiti jedan od drugog, ili zamisliti odvojeno one kvalitete, 
koji tako odvojeni uopće ne mogu postojati; ili da mogu stvo- 

riti opći pojam apstrahirajući od posebnog na naprijed izne- 
seni način. A ovo posljednje dvoje je pravo značenje izraza 
apstrakcija. Ima razloga da se smatra da će većina ljudi pri- 
znati da su u istom položaju kao ja. Većina ljudi, a to su oni 
jednostavni i neškolovani, nikad ne ivrde da imaju apstraktne 
pojmove. Tvrdi se da su ti pojmovi teški i da se ne mogu 
postići bez napora i studija. Možemo dakle opravdano zaklju- 
čiti, da su oni, ako postoje, ograničeni samo na učenjake. 


XI. Prelazim na ispitivanje, što se može navesti u obranu 
doktrine o apstrakciji, i pokušat ću otkriti što navodi ljude 
od nauke da prihvaćaju jedno mišljenje, toliko strano zdra- 
vom razumu, kao što izgleda da je ovo. Jedan pokojni, s pra- 
vom cijenjeni filozof dao je tome mišljenju, nema sumnje, 
veliku potporu, jer je, čini se, mislio da je posjedovanje 
apstraktnih općih ideja ono, što u pogledu razuma sačinjava 
najveću razliku između čovjeka i zvijeri. »Posjedovanje općih 
ideja«, kaže on, »je ono, što izražava potpunu razliku između 
čovjeka i životinja (brutes), i čini odliku, koju sposobnosti ži- 
votinja nikako ne mogu postići. Jer jasno je, da kod njih ne 
opažamo nikakvih tragova upotrebe općih znakova za univer- 
zalne ideje, a na temelju toga možemo s pravom zamisliti da 
one nemaju sposobnost apstrahiranja ili tvorbe općih ideja, 
jer ne upotrebljavaju riječi ni bilo kakve druge opće znako- 
ve.« I malo iza toga: »Zato, mislim, možemo pretpostaviti, da 
se upravo u tome rod životinja (brutes) razlikuje od ljudi i da 
je to prava razlika, koja ih posve dijeli, i koja se najzad pro- 
širuje do tako velike provalije.« Jer ako životinje imaju bilo 
kakve ideje, i ako nisu puke mašine (kao što bi neki htjeli da 
jesu), ne možemo zanijekati, da imaju nekakav razum. Meni 
izgleda isto toliko očevidno, da neke od njih u stanovitim slu- 
čajevima rasuđuju, koliko i to, da one imaju osjetila, ali to 
rasuđivanje je samo u pojedinačnim idejama, upravo onakvim, 
kakve primaju od svojih osjetila. I najbolje među njima su 
vezane tim uskim granicama i (čini mi se) nemaju sposobno- 
sti da ih prošire bilo kakvom vrstom apstrakcije.« (vEssay on 
Human Understanding«, knjiga II., glava XI, dio 10., 11.) Ja se 
bez oklijevanja slažem s tim učenim autorom, da sposobnosti 
životinja ne mogu nikako da se uzdignu do apstrakcije. Ali 
ako to učinimo karakterističnim svojstvom životinja, bojim 
se da će mnogi od onih, koji važe kao ljudi, morati da budu 

uvršteni među njih. Razlog, koji je ovdje naveden da dokaže, 
zašto nemamo nikakva osnova za mišljenje, da životinje (bru- 
tes) imaju apstraktne opće ideje, jest taj što ne opažamo kod 
njih nikakvu upotrebu riječi ili bilo kakvih drugih općih zna- 
kova; sve je, naime, izgrađeno na pretpostavci da upotreblja- 
vanje riječi pretpostavlja posjedovanje općih ideja. Iz toga 
slijedi, da su ljudi, koji se služe govorom, sposobni da apstra- 
hiraju ili generaliziraju svoje ideje. Da je to smisao i zaklju- 
čak autora proizlazi dalje iz njegova odgovora na pitanje, koje 
postavlja na drugom mjestu. »Budući da su sve stvari, koje 
postoje, samo pojedinačne, kako dolazimo do općih oznaka?« 
Njegov odgovor je ovaj: »Riječi postaju opće, kada se učine 
znakovima općih ideja.« »Essay on Human Unđerstanding«, 
knjiga III, glava III, stav 6.) Ali izgleda da riječ postaje opća, 
kad se učini znakom ne jedne apstraktne opće ideje, već ne- 
koliko pojedinačnih ideja, od kojih svaka pojedina to nezavi- 
sno pobuđuje u duhu. Na primjer, kad se kaže da je promjena 
kretanja proporcionalna uloženoj snazi ili da je sve što ima 
protežnost djeljivo, onda treba te tvrdnje razumjeti općenito 
o kretanju i protežnosti, a ipak ne slijedi da one pobuđuju u 
mojim mislima ideju kretanja bez tijela, koje se kreće, ili bez 
bilo kakvog određenog smjera i brzine, ili da ja moram stvo- 
riti apstraktnu opću ideju protežnosti, koja nije ni linija, ni 
površina, ni tijelo, ni veliko ni malo, ni crno, bijelo ili crveno, 
ni bilo koje druge određene boje. Uključeno je samo to, da 
ma kakvo kretanje promatrali, brzo ili sporo, vertikalno, ho- 
rizontalno ili koso, ovoga ili onoga predmeta, aksiom, koji se 
odnosi na njega, ostaje podjednako istinit. Kao što ostaje isti- 
nit i onaj drugi za svaku pojedinačnu protežnost, bez obzira 
da li se radi o liniji, površini ili tijelu, o ovoj ili o onoj veli- 
čini ili obliku. 

XII. Priznaje se postojanje općih ideja. — Promatrajući 
kako ideje postaju opće, možemo bolje prosuditi kako riječi 
postaju opće. Ovdje treba primijetiti, da ja ne negiram apso- 
lutno postojanje općih ideja, već samo postojanje apstraktnih 
općih ideja: jer u gore navedenim odlomcima, u kojima se 
spominju opće ideje, uvijek se pretpostavlja, da one postaju 
apstrahiranjem na način izložen u odjeljcima VIII. i IX. I sad 
ako hoćemo da našim riječima pridamo neki smisao i da go- 
vorimo samo o onom, što možemo shvatiti, vjerujem da mo- 

ramo priznati da ideja, koja je, promatrana sama za sebe, po- 
sebna, postaje općom, kad se upotrebi da predstavlja ili za- 
mjenjuje sve druge pojedinačne ideje iste vrste. Da bismo to 
objasnili primjerom, pretpostavimo da neki matematičar de- 
monstrira metodu, kako se jedna dužina dijeli na dva jednaka 
dijela. On povuče, na primjer, crnu crtu dužine jednog palca; 
ovo, što je samo po sebi jedna posebna crta, ipak je s obzirom 
na svoje značenje opća crta, jer, onako, kako se ovdje upo- 
trebljava, ona predstavlja sve pojedinačne crte, tako da je 
ono, što je dokazano za nju, dokazano za sve crte, ili drugim 
riječima za crtu uopće. I kako ova pojedinačna crta postaje 
opća, kad se upotrebi kao znak, tako i ime crta, koje je uzevši 
apsolutno posebno, time što služi kao znak postaje opće. I kao 
što ono prvo duguje svoju općenitost ne tome, što je znak 
jedne apstraktne ili opće crte, već tome što je znak svih po- 
sebnih ravnih crta, koje mogu postojati, tako moramo misliti, 
da ovo drugo izvodi svoju općenitost iz istog uzroka. naime 
iz raznih posebnih crta, koje ono bez razlike označuje. 


XIII. Prema Locku su apstraktne opće ideje potrebne. — 
Da bih čitaocu dao još jasniji uvid u prirodu apstraktnih ide- 
ja i primjena, zbog kojih se smatra, da su one potrebne, do- 
dat ću još jedan odlomak iz »Ogleda o ljudskom razumu«, koji 
glasi ovako: »Apstraktne ideje nisu tako očevidne ili lake 
djeci ili još neuvježbanom umu, kao što su to posebne ideje. 
Ako se odraslim ljudima čini da su one takve, to je samo zato 
što ih je stalna i uobičajena upotreba učinila takvima. Jer ako 
dobro promislimo o njima, naći ćemo, da su opće ideje fikcije 
i izmišljotine duha, koje u sebi sadrže poteškoće i do kojih se 
ne dolazi tako lako, kako smo skloni da zamišljamo. Na pri- 
mjer, zar nije potreban izvjestan trud i vještina da se stvori 
opća ideja trokuta (koja ipak još nije jedna od najapstraktni- 
jih, najširih i najtežih), jer on ne smije biti ni oštrokutan, ni 
pravokutan, ni istostran, ni istokračan, ni raznostran, već 
mora biti sve to i ništa od toga istovremeno. Ustvari, to je 
nešto nesavršeno, što ne može da postoji, jedna ideja, u koju 
su neki dijelovi od nekoliko raznih i nespojivih ideja spojeni 
ujedno. Istina je, da duh u ovom nesavršenom stanju treba 
takve ideje, i da se što se više može žuri prema njima radi 
olakšanja saobraćaja među ljudima i proširenja znanja, čemu 
je po prirodi vrlo sklon. Ali, ipak, postoje razlozi za podozre- 

nje, da su takve ideje znakovi naše nesavršenosti. U najmanju 
ruku to je dovoljno da pokaže, da najapstraktnije i najopće- 
nitije ideje nisu one, s kojima se duh najprije i najlakše upo- 
znaje, niti one, na koje se odnosi njegovo najranije znanje.« 
(Knjiga IV., glava VII. stav 9.) Ako ijedan čovjek ima spo- 
sobnost da stvori u svom duhu takvu ideju trokuta, kao što je 
ovdje opisana, uzaludno bi bilo moje nastojanje, da ga disku- 
sijom razuvjerim, niti bih se ja toga latio. Želim samo da 
čitalac u potpunosti i sa sigurnošću sazna, da li ima takvu 
ideju ili ne. A ovo, čini mi se, nije težak zadatak ni za koga. 
Što ima lakše za svakog nego da pogleda malo u svoje vla- 
stite misli i da tamo provjeri da li ima, ili može postići da 
ima, ideju koja odgovara opisu, što je ovdje dan o općoj ideji 
trokuta, koji nije ni oštrokutan, ni pravokutan, ni istostran, 
ni istokračan, ni raznovrstan, već istovremeno sve i ništa 
od toga. 


XIV. Ali one nisu nužne za sporazumijevanje. — Ovdje 
je mnogo rečeno o poteškoćama, koje su povezane s apstrakt- 
nim idejama, i o naporima i vještini, koji su potrebni da se 
one stvore. I svi se slažu, da treba mnogo duhovnog napora 
i rada da bi se naše misli otresle pojedinih predmeta i po- 
digle do onih uzvišenih umovanja, koja se odnose na apstrakt- 
ne ideje. Izgleda da je prirodan zaključak iz svega toga taj, 
da nešto tako teško, kao što je tvorba apstraktnih ideja, nije 
nužno za sporazumijevanje, koje je tako lako i obično svim 
vrstama ljudi. Ali kažu nam, ako one izgledaju očigledne i lake 
odraslim ljudima, to je samo zato, jer ih je stalna i svako- 
dnevna upotreba učinila takvima. Međutim, ja bih rado znao, 
u koje se doba ljudi bave svlađavanjem te poteškoće i kad se 
snabdijevaju s tim neophodno potrebnim sredstvima za razgo- 
vor. To ne može biti, kad su već odrasli, jer tada izgleda da 
nisu svijesni nikakvih sličnih napora; ostaje, dakle, da je to 
posao njihova djetinjstva. A sigurno je, da je velik i mnogo- 
struk trud oko tvorbe apstraktnih pojmova težak zadatak za 
to nježno doba. Nije li teško zamisliti, da dvoje djece ne može 
čavrljati o ušećerenoj šljivi, zvečkama i ostalim svojim igrač- 
kicama, dok ne usklade brojne protivurječnosti i tako stvore 
u svom duhu apstraktne opće ideje i povežu ih uz svako obi- 
čno ime, koje upotrebljavaju? 

XV. Niti za proširenje znanja. — Isto tako mislim, da 
apstraktne ideje nisu ni za mrvicu potrebnije za proširenje 
znanja, nego što su potrebne za komunikaciju. Znam da je 
točka, na kojoj se mnogo inzistira, da se sve znanje i dokazi- 
vanje odnosi na opće (univerzalne) pojmove, s čim se ja pot- 
puno,slažem, ali ne čini mi se da su ti pojmovi stvoreni 
apstrahiranjem na naprijed navedeni način, budući da uni- 
verzalnost, koliko ja mogu da shvatim, nije u apsolutnoj, po- 
zitivnoj prirodi ili koncepciji neke stvari, već u odnosu, što 
ga ona ima prema pojedinim stvarima, koje označava ili pred- 
stavlja, uslijed čega stvari, imena ili pojmovi, koji su po svo- 
joj prirodi posebni, postaju opći. Tako, kada dokazujem bilo 
kakve tvrdnje o trokutu, treba pretpostaviti da imam u vidu 
opću ideju trokuta; što ne treba shvatiti tako, kao da bih ja 
mogao stvoriti ideju o trokutu, koji nije ni istostran, ni razno- 
stran, ni istokračan, već samo tako, da onaj posebni trokut, 
koji ja promatram, bez obzira na to da li je ove ili one vrste, 
zamjenjuje i predstavlja sve pravolinijske trokute, bez obzira 
koje, i da je u tom smislu univerzalan. Sve ovo izgleda da je 
vrlo jednostavno i da ne sadrži nikakvu poteškoću. 


XVI. Primjedba. — Odgovor. — Ali tu će se postaviti pi- 
tanje, kako možemo znati, da li je neka tvrdnja istinita za 
sve posebne trokute, ako nismo prije toga vidjeli da je doka- 
zana za apstraktnu ideju trokuta, koja podjednako vrijedi za 
sve. Jer ako se može dokazati neko svojstvo za jedan poseban 
trokut, iz toga ne slijedi, da ono jednako pripada svakom dru- 
gom trokutu, koji nije u svakom pogledu isti s njim. Na pri- 
mjer, ako dokažem, da su tri kuta istokračnog pravokutnog 
trokuta jednaka dvama pravim kutevima, ne mogu zato za- 
ključiti da to svojstvo pripada svim ostalim trokutima, koji 
nemaju ni pravi kut ni dvije jednake stranice. Zato, da bismo 
bili sigurni da je ova tvrdnja općenito istinita, moramo, čini 
se, ili provesti poseban dokaz za svaki poseban trokut, što nije 
moguće, ili je jednom za uvijek dokazati za apstraktnu ideju 
trokuta, u kojoj sudjeluju svi posebni trokuti bez razlike i 
koja ih sve jednako predstavlja. Na to odgovaram, da premda 
je ideja, koju imam na umu dok vršim dokazivanje, ideja, na 
primjer, istokračnog pravokutnog trokuta, čije su stranice 
određene dužine, ipak mogu biti siguran, da tvrdnja vrijedi 
za sve druge pravolinijske trokute ma kakve vrste ili veličine. 

A to zato, jer ni pravi ugao, ni jednakost stranica, ni njihova 
određena dužina nisu uopće od važnosti kod dokazivanja. 
Istina je, da crtež, koji imam u vidu, uključuje sve te osobi- 
tosti, ali se one kod dokazivanja tvrdnje uopće ne spominju. 
Nije bilo uočeno, da su tri kuta jednaka dvama pravim ku- 
tovima zato što je jedan od njih pravi kut ili zato što su stra- 
nice, koje zatvaraju taj kut, iste dužine. Ovo dovoljno poka- 
zuje, da je kut mogao biti i oštar, a stranice nejednake, pa 
da dokaz ipak bude dobar. To je razlog zašto zaključujem, 
da je za svaki oštrokutni ili raznostrani trokut istinito ono, 
što sam dokazao za jedan posebni, pravokutni istokračni tro- 
kut, a ne zaključujem to zato, što sam tvrdnju dokazao za 
apstraktnu ideju trokuta. Ovdje treba priznati, da čovjek 
može promatrati jedan lik samo kao trokut, ne vodeći računa 
o posebnim svojstvima kutova ili o odnosu strana. Toliko on 
može da apstrahira, ali to nikad neće moći poslužiti kao do- 
kaz, da on može stvoriti jednu apstraktnu opću protivurječnu 
ideju trokuta. Na isti način možemo promatrati Petra kao 
čovjeka ili kao živo biće, ne stvarajući unaprijed spomenutu 
apstraktnu ideju čovjeka ili životinje, ukoliko sve, što je za- 
paženo, nije uzeto u obzir. 


XVII. Korist od istraživanja doktrine o apstraktnim općim 
idejama. — Bila bi i beskonačna i beskorisna stvar slijediti 
školske filozofe, te velike majstore apstrakcije, kroz sve raz- 
nolike, nerazmrsive labirinte zabluda i polemika, do kojih 
izgleda da je dovela njihova doktrina o apstraktnim priroda- 
ma i pojmovima. Kakve su svađe i prepirke nastale o tim 
stvarima, kolika je učena prašina bila uskovitlana i kakva je 
snažna korist odatle proizašla za čovječanstvo, sve je to danas 
i previše dobro poznato, da bi se trebalo na tome zadržavati. 
I bilo bi još dobro, kad bi loše posljedice te doktrine bile ogra- 
ničene samo na one, koji je posve otvoreno ispovijedaju. Kad 
čovjek uzme u obzir veliki trud, marljivost i dar, koji su u 
toku mnogih vjekova utrošeni na kultiviranje i unapređenje 
nauka, kad vidi, da je uprkos svemu njihov daleko veći dio 
ostao pun tame i nesigurnosti, i prepiraka; koje se, čini se, 
nikad ne će svršiti, da čak i nauke, za koje se mislilo, da se 
temelje na najjasnijim i najuvjerljivijim dokazima, sadrže u 
sebi paradokse, koji su posve nepomirljivi s ljudskim razu- 
mom, i da, uzevši sve skupa, mali dio njih pruža čovječan- 

stvu osim nevine razonode i zabave i neku stvarnu korist, — 
kažem, da je razmatranje svega toga kadro da baci čovjeka 
u očajanje i potpun prezir svakog studija. Ali to će možda pre- 
stati, ako se ispitaju krivi principi, koji su priznati u svijetu, 
a među kojima, izgleda mi, da nijedan nema veći utjecaj na 
misli čovjeka od nauke nego ovaj o apstraktnim općim 
idejama. 

DAVID HUME 
ISTRAŽIVANJE O LJUDSKOM RAZUMU' 
VII. O IDEJI NUŽNE VEZE 
PRVI DIO 


Među idejama, na koje nailazimo u metafizici, nema ne- 
jasnijih i nesigurnijih od ideja snage, sile, energije ili nužne 
veze, o kojima smo prinuđeni svakog trenutka raspravljati u 
svim našim izlaganjima. Zato ćemo u ovom dijelu nastojati, 
ako je to moguće, da utvrdimo točno značenje tih izraza i ti- 
me uklonimo dio one nejasnosti, na koju se toliko žalimo u 
tom rodu filozofije. 


Vjerojatno se ne će moći mnogo osporavati tvrdnja, da 
sve naše ideje nisu ništa drugo nego kopije naših utisaka 
(impresija) ili, drugim riječima, da nam je nemoguće misliti 
o bilo čemu, što nismo prethodno osjetili našim vanjskim ili 
unutarnjim osjetilima. Ja sam nastojao da objasnim i doka- 
žem tu tvrdnju, i izrazio sam nadu, da će odgovarajućom 
primjenom te tvrdnje ljudi postići veću jasnoću i točnost u 
filozofskom rasuđivanju, nego što su mogli postići dosada. 
Kompleksne ideje mogu se, možda, dobro upoznati pomoću 
definicije, koja nije ništa drugo nego nabrajanje onih dije- 
lova ili jednostavnih ideja, iz kojih se kompleksne ideje sa- 
stoje. Ali kad dotjeramo s definicijama do najjednostavnijih 
ideja i još uvijek nalazimo neku dvosmislenost i nejasnoću, 
kakva nam sredstva tada stoje na raspolaganju? Kakvim 
otkrićem možemo baciti svjetlost na te ideje i učiniti da budu 
potpuno precizne i određene za naš duhovni pogled? Treba 


'»An Enquiry concerning Human Understanding«, u knjizi: The Phi- 
losophical Works of D. Hume. Edited by T. H. Green and T. H. Grose. In 
four volumes, London 1882. Vol. IV., pp. 51—65. 

iznijeti utiske ili originalne osjećaje, sa kojih su ideje kopi- 
rane. Ti utisci su svi snažni i zamjetljivi osjetilima. Oni ne 
dopuštaju dvosmislenost. Oni ne samo što sami stoje u punoj 
svjetlosti, nego mogu da bace svjetlost i na odgovarajuće ide- 
je, koje leže u tami. I na taj način ćemo, možda, dobiti nov 
mikroskop ili optički instrument, kojim će se u moralnim 
naukama najsitnije i najjednostavnije ideje moći toliko uve- 
ćati da će biti lako dostupne našem poimanju i podjednako 
poznate kao i najgrublje i za osjetila najprijemljivije ideje, 
koje mogu biti predmet našeg istraživanja. 

Da bismo se, dakle, potpuno upoznali s idejom snage ili 
nužne veze, ispitajmo njezin utisak, a da bismo utisak našli s 
većom sigurnošću, potražimo ga u svim izvorima, iz kojih 
bi on mogao potjecati. 

Ako gledamo vanjske predmete oko sebe i promatramo 
djelovanje uzroka, ni u jednom jedinom slučaju ne možemo 
otkriti bilo kakvu snagu ili nužnu vezu, bilo kakvo svojstvo, 
koje bi povezivalo posljedicu s uzrokom i činilo jedno neiz- 
bježnom posljedicom drugoga. Mi samo primjećujemo da u 
stvarnosti zaista jedno slijedi iza drugoga. Impuls jedne bi- 
ljarske kugle je popraćen kretanjem druge. To je sve, što se 
pojavljuje vanjskim osjetilima. Duh ne prima nikakav osje- 
ćaj ili unutrašnji utisak od toga slijeda predmeta. Prema to- 
me ne postoji ni u jednom pojedinom zasebnom primjeru 
uzroka i posljedice ništa, što bi moglo da navede na ideju 
snage ili nužne veze. 

Iz prve pojave nekog predmeta ne može se nikada na- 
slutiti, kakva će posljedica proizići iz njega. Ali kada bi duh 
mogao da otkrije snagu ili energiju nekog uzroka, mogli bi- 
smo, čak i bez iskustva, predvidjeti posljedicu i mogli bi- 
smo se otpočetka izjasniti o tome sa sigurnošću, samim mi- 
šljenjem i rasuđivanjem. 

U stvarnosti nema nijednog djelića materije, koji ikad, 
preko svojih osjetnih svojstava, otkriva ikakvu snagu ili 
energiju ili nam daje osnova za pretpostavku, da bi mogao 
nešto proizvesti ili da za njim slijedi neki drugi predmet, 
koji bismo mogli nazvati njegovom posljedicom. Čvrstoća, 
protežnost, kretanje, ta svojstva su sva potpuna sama za se- 
be, i nikad ne upućuju na neki drugi događaj, koji bi proizla- 
zio iz njih. U svemiru se događaju stalne promjene, i jedan 
predmet dolazi iza drugoga u neprekinutom nizu; ali snaga 

i sila, koja stavlja u pokret cijeli stroj, posve je skrivena pred 
nama i nikad se ne otkriva ni u jednom od osjetnih svojstava 
tijela. Mi znamo, da je vrućina zaista stalni pratilac plame- 
na; ali o tome kakva je veza među njima, nemamo nikakva 
oslonca da nagađamo ili pretpostavljamo. Zato je nemogu- 
će da se ideja snage izvede iz promatranja tjelesa u pojedi- 
nim slučajevima njihova djelovanja; jer tijela nikad ne otkri- 
vaju nikakvu snagu, koja bi mogla biti original ove ideje. 

Kako nam, dakle, vanjski predmeti, onakvi kakvi se ja- 
vljaju osjetilima svojim djelovanjem u pojedinim slučajevi- 
ma, ne daju nikakvu ideju o sili ili nužnoj vezi, pogledajmo 
da li je ta ideja izvedena iz refleksije (razmišljanja) o dje- 
latnostima našeg vlastitog duha i da li je ona kopija kakvog 
unutrašnjeg utiska. Može se reći, da smo mi svakog trenutka 
svijesni unutarnje snage, dok osjećamo da, po jednostavnoj 
zapovijedi naše volje, možemo pokretati organe našeg tijela 
ili upravljati sposobnostima našeg duha. Voljni akt prouzro- 
kuje kretanje u našim udovima ili izaziva novu ideju u na- 
šoj mašti. Taj utjecaj volje znamo iz svijesti. Odatle stječe- 
mo ideju snage ili energije i sigurnost da mi, i sva druga ra- 
zumna bića, posjedujemo snagu. Ova ideja je, dakle, ideja 
refleksije (razmišljanja), jer ona nastaje razmišljanjem o 
radnjama našeg vlastitog duha i o vlasti, koju vrši volja, 
kako nad organima tijela, tako i nad sposobnostima duše. 

Pristupit ćemo ispitivanju ove tvrdnje, i to najprije s 
obzirom na utjecaj volje na organe tijela. Taj je utjecaj, smi- 
je se reći, činjenica, koja se, kao i svi drugi prirodni doga- 
đaji, može saznati samo iskustvom, a ne može se nikada pred- 
vidjeti na osnovu neke primjetljive energije ili snage u uzro- 
ku, koja bi povezivala uzrok s posljedicom i činila jedno ne- 
minovnom posljedicom drugoga. Kretanje našeg tijela slijedi 
na zapovijed naše volje. Mi smo svijesni toga u svakom tre- 
nutku. Ali smo toliko daleko od toga da budemo neposredno 
svijesni sredstva, kojim je to postignuto, energije, kojom vo- 
lja izvršava tako neobičnu radnju, da to mora zauvijek osta- 
ti nedostižno našem najbrižljivijem istraživanju. 

Jer prvo: da li u čitavoj prirodi postoji tajanstveniji 
princip, nego što je veza duše i tijela, kojom pretpostavljena 
duhovna supstancija dobija takav utjecaj na materijalnu, da 
je najfinija misao sposobna da pokrene najgrublju materiju? 
Kad bismo imali moć da jednom tajnom željom premještamo 

brda ili upravljamo planetama na njihovu kružnom putu, ta 
ogromna vlast ne bi bila neobičnija ni više iznad našeg shva- 
ćanja. Ali ako bismo našom sviješću zapažali ikakvu snagu 
ili energiju u volji, morali bismo znati tu snagu, morali bi- 
smo znati njezinu vezu s posljedicom, morali bismo znati 
tajnu vezu duše i tijela i prirodu tih dviju supstancija, čime 
jedna može, u toliko mnogo slučajeva, djelovati na drugu. 

Drugo: mi ne možemo pokretati sve organe tijela s jed- 
nakim uspjehom, a ipak ne možemo navesti nikakav razlog, 
osim iskustva, za tako značajnu razliku između jednih i dru- 
gih. Zašto volja ima utjecaj na jezik i prste, a ne na srce ili 
jetra? Ovo nas pitanje ne bi zbunjivalo, kad bismo u prvom 
slučaju bili svijesni snage, a u drugom ne. Tada bismo neza- 
visno od iskustva shvatili, zašto je vlast volje nad organima 
tijela vezana za tako posebne granice. U potpunosti upoznati 
u tom slučaju sa snagom ili silom, kojom ona djeluje, znali 
bismo također, zašto njen utjecaj dosiže točno do određenih 
granica, a ne dalje. 

Čovjek, koga udari kap u nogu ili ruku, ili koji je ne- 
davno izgubio te udove, ispočetka često pokušava da ih po- 
krene i upotrebi na običan način. Ovdje je on isto toliko svi- 
jestan snage, koja upravlja tim udovima, kao što je posve 
zdrav čovjek svijestan snage, što pokreće udove, koji su osta- 
li u svom prirodnom stanju i uslovima. Ali svijest nikad ne 
vara. Prema tome ni u prvom ni u drugom slučaju nismo 
nikad svijesni nikakve veze. Mi saznajemo za utjecaj naše 
volje samo iz iskustva. A iskustvo nas uči samo, kako jedan 
događaj stalno slijedi za drugim, a ne upućuje nas u tajnu 
vezu, koja ih povezuje i čini nerazdvojnima. 

Treće: Anatomija nas uči, da neposredni predmet sna- 
ge kod svojevoljnog kretanja nije sam ud, koji se kreće, već 
stanoviti mišići, živci i životni duhovi i, možda, nešto još fi- 
nije i nepoznatije, preko čega se kretanje postepeno prenosi 
prije nego što zahvati sam ud, čije je kretanje neposredni 
objekt htijenja. Može li biti sigurnijeg dokaza, da je snaga, 
kojom se vrši ta cijela operacija, daleko od toga da bude di- 
rektno i potpuno poznata unutrašnjim osjećajem ili sviješću, 
već da je u najvišem stupnju tajanstvena i neshvatljiva? 
Ovdje duh hoće stanoviti događaj; odmah se proizvodi jedan 
drugi događaj, koji je nama nepoznat i posve različit od ono- 
ga namjeravanog; taj događaj izaziva opet drugi, podjedna- 

ko nepoznat; dok se najzad, poslije dugog niza, ne izazove 
željeni događaj. Ali kad bismo osjetili prvobitnu snagu, ona 
bi morala biti poznata. Kad bi bila poznata, njezina poslje- 
dica bi također morala biti poznata, jer svaka snaga je u ne- 
kom odnosu prema svojoj posljedici. I obratno, ako posljedi- 
ca nije poznata, ne može se poznati ni osjetiti ni snaga. Odi- 
sta, kako možemo biti svijesni snage, koja kreće naše udove, 
ako nemamo takve snage, već samo snagu za pokretanje sta- 
novitih životnih duhova, koji, iako najzad izazovu kretanje 
naših udova, ipak djeluju na način, koji nam je posve ne- 
shvatljiv? 

Zato smijemo, nadam se, bez prenagljenosti i s pouzda- 
njem iz svega toga zaključiti, da naša ideja snage nije kopi- 
ja nekog osjećaja ili svijesti o snazi u nama samima, kada 
izazivamo tjelesne pokrete ili upotrebljavamo naše udove pre- 
ma njihovoj namjeni i svrsi. Da njihovo kretanje sluša žapo- 
vijed volje činjenica je svakodnevnog iskustva, kao i ostali 
prirodni događaji. Ali snaga ili energija, kojom se to vrši, 
nepoznata je i neshvatljiva kao i u drugim prirodnim do- 
gađajima. 

Da li ćemo dakle tvrditi, da smo snage ili energije u na- 
šem vlastitom duhu svijesni tada, kada aktom ili zapoviješću 
naše volje izazivamo neku novu ideju, usmjeravamo duh da 
je promatra, ogledamo je sa svih strana i najzad, kad misli- 
mo da smo je razmotrili dovoljno, napuštamo je za kakvu 
drugu ideju? Vjerujem, da će isti argumenti dokazati, da 
nam čak ni ta zapovijed volje ne daje nikakvu realnu ideju 
sile ili energije. 

Prvo, mora se priznati da, ako znamo snagu, znamo baš 
onu okolnost o uzroku, koja ga čini sposobnim da izazove 
posljedicu, jer se pretpostavlja da su to sinonimi. Mi bismo, 
dakle, morali znati obadvoje: uzrok i posljedicu, kao i odnos 
među njima. No da li mi možemo tvrditi, da poznajemo pri- 
rodu ljudske duše i prirodu neke ideje ili sposobnost jedne 
da proizvede drugo? To je pravo stvaranje, proizvođenje ne- 
čega iz ničega, a to pretpostavlja takvu veliku snagu, koja 
izgleda na prvi pogled nedostižna za svako biće, koje nije 
beskonačno. U najmanju ruku mora se priznati, da takvu 
snagu duh ne osjeća, ne poznaje i čak ne može da shvati. Mi 
samo osjećamo događaj, naime, postojanje ideje, koja je usli- 
jedila na zapovijed volje, ali način, na koji je ta radnja izvr- 

šena, snaga, kojom je ona proizvedena, posve su iznad našeg 
shvaćanja. 

Drugo, vlast duha nad samim sobom je isto tako ograni- 
čena, kao i njegova vlast nad tijelom; i te granice ne saznaju 
se razumom ili nekim upoznavanjem prirode uzroka i poslje- 
dica, već jedino iskustvom i promatranjem, kao kod svih dru- 
gih prirodnih događaja i djelovanja vanjskih predmeta. Na- 
ša vlast nad našim osjećajima i strastima je mnogo slabija 
nego vlast nad našim idejama, a čak i ova posljednja svede- 
na je u vrlo uske granice. Da li će se itko usuditi navesti kraj- 
nji razlog za te granice ili pokazati, zašto je snaga nedovolj- 
na u jednom slučaju, a dovoljna u drugom. 

Treće, ta vlast nad samim sobom vrlo je različita u ra- 
zličito vrijeme. Zdrav čovjek je ima više nego onaj, koji je 
malaksao od bolesti. Mi smo gospodari svojih misli ujutro 
više nego naveče, natašte više nego poslije obilnog obroka. 
Može li se navesti neki razlog za te promjene, osim iskustva? 
Gdje se tad nalazi snaga, za koju tvrdimo da smo je svijesni? 
Zar ne postoji ovdje, u duhovnoj ili materijalnoj supstanciji, 
ili u objema, kakav skriven mehanizam ili sklop dijelova, o 
kojem ovisi posljedica, i koji, budući da nam je posve nepo- 
znat, čini snagu ili energiju volje jednako nepoznatom i ne- 
razumljivom? 

Htijenje je sigurno akt duha, s kojim smo dovoljno upo- 
znati. Razmislite o njemu. Razmotrite ga sa svih strana. Na- 
lazite li u njemu išta slično onoj stvaralačkoj snazi, kojom 
ono ni iz čega stvara novu ideju i poput kakvog »fiat« opo- 
naša, ako se smijem tako izraziti, svog Tvorca, koji je izazvao 
postojanje svih raznolikih pojava prirode? Daleko od toga 
da smo svijesni te energije u volji, potrebno je tako sigurno 
iskustvo, kao ovo kojim raspolažemo, da nas uvjeri, da zai- 
sta takve neobične posljedice mogu proizići iz jednostavnog 
voljnog akta. 

Veći dio čovječanstva nikad ne nalazi nikakve poteškoće 
u tom, da objasni običnije i svakodnevnije prirodne pojave, 
kao pad teških tijela, rast biljaka, rađanje životinja ili hra- 
njenje tijela živežnim namirnicima, ali pretpostavlja da u 
svim tim slučajevima opaža pravu silu ili energiju uzroka, 
kojom je on povezan sa svojom posljedicom i koja je vječno 
nepogrešiva u svom djelovanju. Dugom navikom ljudi stječu 
takav način mišljenja, da, čim se pojavi uzrok, neposredno 

sa sigurnošću očekuju njegova običnog pratioca i jedva mo- 
gu zamisliti, da bi neki drugi događaj mogao proizići iz nje- 
ga. Tek kada zapaze neobične pojave, kao potrese, zaraze i 
svakovrsna čudovišta, oni se nađu u nedoumici, kako odre- 
diti pravi uzrok i objasniti način, na koji on proizvodi poslje- 
dicu. Obično ljudi, kad se nađu u takvim poteškoćama, tra- 
že utočište u kakvom nevidljivom razumnom principu kao 
neposrednom uzroku događaja, koji ih iznenađuje, i koji se, 
kako oni misle, ne može objasniti običnim snagama prirode. 
Ali filozofi, koji ispituju malo dublje, odmah opažaju, da je 
energija uzroka čak i u najsvakodnevnijim događajima isto 
tako neshvatljiva kao i u najneobičnijim i da mi iskustvom 
doznajemo samo to, da među predmetima često postoji spo- 
jenost, a da nikad nismo u stanju da razumijemo išta što bi 
bilo slično uzročnoj povezanosti između njih. I tada mnogi 
filozofi misle, da ih razum sili, da u svim slučajevima pri- 
bjegnu onom istom principu, kome se neobrazovani ljudi 
obraćaju samo u slučajevima, koji izgledaju čudesni i natpri- 
rodni. Oni priznaju, da su duh i inteligencija ne samo kraj- 
nji i prvobitni uzrok svih stvari, nego i neposredni i jedini 
uzrok svakog događaja, koji se javlja u prirodi. Oni tvrde, da 
stvari, koje obično nazivaju uzrokom, nisu u stvarnosti ništa 
do povodi, i da pravi i neposredni princip svake posljedice 
nije nikakva snaga ili sila _ u prirodi, nego htijenje (voljni 
akt) vrhovnog bića, koje hoće da takvi pojedini predmeti bu- 
du zauvijek u uzajamnoj vezi. Umjesto da kažu, da jedna bi- 
ljarska kugla pokreće drugu silom, koju je dobila od tvorca 
prirode, oni kažu da samo Božanstvo posebnim aktom volje 
pokreće drugu kuglu, jer je na tu radnju potaknuto impul- 
som prve kugle uslijed onih općih zakona, koje je postavilo 
samo sebi za upravljanje svemirom. Ali filozofi, napredujući 
još dalje u svojim istraživanjima, otkrivaju da ne znamo ni- 
šta ne samo o snazi o kojoj ovisi uzajamno djelovanje tijela, 
nego ni o snazi o kojoj ovisi djelovanje duha na tijelo ili ti- 
jela na duh; i ne možemo, ni našim osjetilima ni našom svi- 
ješću, odrediti krajnji princip u jednom slučaju više nego u 
drugom. Isto neznanje ih, zato, sili na isti zaključak. Oni tvr- 
de da je Božanstvo neposredni uzrok jedinstva duše i tijela, 
i da osjete u duhu ne proizvode organi osjeta pobuđeni od 
vanjskih predmeta, već da poseban akt volje našeg svemo- 
gućeg Tvorca izaziva određeni osjet, kao posljedicu određe- 

nog pokreta u organu. Isto tako nikakva voljna energija ne 
prouzrokuje lokalno kretanje u našim udovima: samom Bo- 
gu se prohtjelo da pomogne našu, samu po sebi nemoćnu vo- 
lju i da odredi ono kretanje, koje mi pogrešno pripisujemo na- 
šoj vlastitoj snazi i djelotvornoj sili. Međutim filozofi ne sta- 
ju ni kod tog zaključka. Oni ponekad proširuju isto zaključi- 
vanje na sam duh, u njegovim unutarnjim radnjama. Naše 
duhovno gledanje ili shvaćanje ideja nije ništa do otkrove- 
nje, koje nam čini naš Tvorac. Kad svojevoljno upravimo 
naše misli na neki predmet i u mašti stvorimo njegovu sliku, 
tada tu ideju ne stvara volja; nju otkriva duhu i oživljava je 
za nas sveopći Tvorac. 


Tako je, prema tim filozofima, svaka stvar puna Boga. 
Nezadovoljni principom, da sve postoji samo po njegovoj vo- 
lji, da ništa ne posjeduje snagu osim po njegovu pristanku, 
oni oduzimaju prirodi i svim stvorenim bićima svaku snagu, 
da bi učinili njihovu ovisnost o Božanstvu još osjetnijom i 
nepovredljivijom. Oni ne vide, da tom teorijom umanjuju, 
umjesto da povećavaju, uzvišenost onih atributa, za koje tvr- 
de, da ih tako mnogo slave. Sigurno svjedoči da ima više sna- 
ge u Božanstvu, ako ono stanoviti stepen snage prenese na 
niža stvorenja, nego da sve proizvodi svojim vlastitim nepo- 
srednim htijenjem. Dokaz je veće mudrosti, kad se uspije od 
samog početka izgraditi svijet s takvim savršenim predviđa- 
njem, da on može sam od sebe i svojim vlastitim djelovanjem 
poslužiti svim namjerama providnosti, nego kad bi veliki 
Tvorac bio prisiljen da svakog trenutka udešava njegove di- 
jelove i oživljava svojim dahom sve kotače toga čudesnog 
stroja. 

Ali ako bismo htjeli više filozofski pobiti ovu teoriju, 
možda bi bila dovoljna slijedeća dva razmatranja: 

Prvo, čini mi se, da je ta teorija o sveopćoj energiji i 
djelatnosti Vrhovnog Bića suviše smiona da bi ikad mogla 
biti uvjerljiva za čovjeka, koji je dovoljno obaviješten o sla- 
bosti ljudskog razuma i o uskim granicama, koje su postavlje- 
ne čitavom njegovu djelovanju. Ma kako logičan bio lanac 
argumenata, koji vode do te teorije, mora se pojaviti jaka 
sumnja, ako ne apsolutna sigurnost, da nas je ona odvela po- 
sve izvan dosega naših sposobnosti, kada vodi do tako neobič- 
nih i od dnevnog života i iskustva toliko udaljenih zaklju- 

čaka. Mi smo se našli u zemlji čuda davno prije nego što smo 
stigli do posljednjih stepenica naše teorije; a tamo nemamo 
razloga da se oslonimo na naše obične metode dokazivanja 
ili da mislimo, da naše uobičajene analogije i vjerojatnosti 
imaju ikakvu vrijednost. Naš metar je prekratak da izmjeri 
tako ogromne provalije. I ma koliko mi laskali sebi, da nas 
na svakom koraku, koji učinimo, vodi neka vjerojatnost i 
iskustvo, možemo biti sigurni da to tobožnje iskustvo nema 
nikakve vrijednosti, kad ga tako primijenimo na predmete, 
koji leže posve izvan područja iskustva. Ali ovo ćemo imati 
još prilike da dodirnemo kasnije. 

Drugo, ja ne mogu vidjeti nikakve snage u dokazima na 
kojima se ta teorija temelji. Istina, nama je nepoznat način, 
na koji tijela djeluju jedno na drugo. Njihova snaga ili ener- 
gija je posve neshvatljiva. Ali zar nam nisu jednako nepo- 
znati način ili sila, kojom duh, čak i najviši duh, djeluje na 
sebe ili na tijelo? Odakle, molim vas, dobivamo bilo kakvu 
ideju o tome? Mi nemamo nikakvog osjećaja ili svijesti o toj 
snazi u nama. Nemamo nikakve ideje o Vrhovnom Biću osim 
one, koju dobijamo iz razmišljanja o našim vlastitim spo- 
sobnostima. Kad bi, dakle, naše neznanje bilo dobar razlog 
da bilo što odbacimo, to bi nas dovelo do principa, da pori- 
čemo svaku energiju u Vrhovnom Biću kao i u najgrubljoj 
materiji. Mi sigurno razumijemo isto tako malo djelainost 
jednog koliko i drugoga. Je li teže shvatiti, da kretanje po- 
staje impulsom, nego da postaje voljnim aktom? Sve što zna- 
mo jest naše duboko neznanje u oba slučaja. 


DRUGI DIO 


Ali da najzad stvorimo zaključak iz toga dokazivanja, 
koje se već i suviše oteglo: uzalud smo tražili ideju snage ili 
nužne veze u svima onim izvorima, za koje se može pretpo- 
staviti, da se ona iz njih izvodi. Izgleda da u pojedinim slu- 
čajevima djelovanja tijela, ni pored najpažljivijeg pregleda, 
ne možemo otkriti nikad ništa osim to, da jedan događaj sli- 
jedi za drugim i da ne možemo shvatiti nikakvu silu ili sna- 
gu, kojom uzrok djeluje, ni bilo kakvu vezu između uzroka i 
njegove pretpostavljene posljedice. Ista poteškoća se javlja 
kad promatramo djelovanje duha na tijelo, gdje opažamo 

kako kretanje posljednjega slijedi za voljnim aktom prvoga, 
ali ne možemo primijetiti ili shvatiti vezu, koja povezuje kre- 
tanje i voljni akt ili energiju, kojom duh proizvodi tu poslje- 
dicu. Vlast volje nad njezinim vlastitim sposobnostima i ide- 
jama nije ni za mrvu razumljivija, tako da se, sve u svemu, 
u čitavoj prirodi ne javlja ni jedan jedini primjer veze, koji 
bi nam bio shvatljiv. Svi događaji izgledaju posve nepovezani 
i odvojeni. Jedan događaj slijedi za drugim, ali nikad ne mo- 
žemo primijetiti nikakvu vezu među njima. Oni izgleda da 
su međusobno spojeni, ali ne nužno povezani. I kako ne mo- 
žemo imati nikakvu ideju o nečemu, što se nije nikad poja- 
vilo našim vanjskim osjetilima ili unutarnjim osjećajima, 
izgleda da je nuždan zaključak, da mi uopće nemamo ideju 
o povezanosti ili snazi, i da su te rijčci apsolutno bez ikakvog 
smisla, upotrebile se one u filozofskom umovanju ili u obič- 
nom životu. 

Međutim, ostaje još jedna metoda da se izbjegne taj za- 
ključak i jedno vrelo, koje još nismo ispitali. Ako imamo pred 
sobom neki prirodni predmet ili događaj, nemoguće nam je 
ikakvom mudrošću ili oštroumljem otkriti ili bar naslutiti, bez 
iskustva, kakav će događaj slijediti iz toga, ili s našim pred- 
viđanjima otići dalje od predmeta, koji je neposredno dat 
pamćenju i osjetilima. Čak iza jednog primjera ili iskustvene 
činjenice, gdje smo opazili da stanoviti događaj slijedi za dru- 
gim, nemamo prava da stvaramo opće pravilo ili da predska- 
zujemo, što će se dogoditi u sličnim slučajevima; jer oprav- 
dano se smatra kao neoprostiva prenagljenost, kad se sudi o 
cijelom toku prirode po jednoj pojedinačnoj iskustvenoj či- 
njenici, ma kako ona točna ili sigurna bila. Ali kad je jedna 
posebna vrsta događaja bila uvijek, u svim primjerima, spo- 
jena s drugom, mi se više ne ustručavamo predskazati jedno, 
kad se pojavi drugo, i upotrebiti ono rasuđivanje, koje jedi- 
no može da nas uvjeri u neku činjenicu ili egzistenciju. Tada 
nazivamo jedan predmet uzrokom, a drugi posljedicom. Pret- 
postavljamo, da postoji neka veza među njima, neka sila u 
jednom, pomoću koje on neminovno proizvodi drugi, i da ta 
sila djeluje s najvećom sigurnošću i najstrožom nužnošću. 

Izgleda, dakle, da ta ideja nužne veze među događajima 
nastaje iz većeg broja zapaženih sličnih slučajeva, iz stalne 
uzajamne spojenosti tih događaja, a da tu ideju ne može ni- 
kad da pobudi bilo koji pojedini od tih primjera gledan u 

svim mogućim osvjetljenjima i položajima. Ali u mnoštvu 
primjera nema ničega različitog od svakog pojedinog primje- 
ra, za koji se pretpostavlja da je posve sličan ostalima; jedino 
što poslije ponavljanja sličnih primjera navika navodi duh, 
da za pojavom jednog događaja očekuje njegova običnog pra- 
tioca i vjeruje da će on nastupiti. Zato ta veza, koju osjećamo 
u duhu, taj uobičajeni prijelaz mašte s jednog predmeta na 
drugi, koji ga obično prati, jest osjećaj ili utisak, iz kojega mi 
tvorimo ideju snage ili nužne veze. O ničem više se ne radi 
pri tome. Promatrajte predmet sa svih strana, ne ćete nikad 
otkriti drugo porijeklo ove ideje. To je jedina razlika između 
jednog primjera, iz kojeg ne možemo dobiti ideju veze, i ve- 
ćeg broja sličnih primjera, koji navode na tu ideju. Kad je 
čovjek prvi put vidio prenošenje kretanja impulsom, kao kod 
sudara dviju biljarskih kugala, on nije mogao izjaviti, da je 
jedan događaj povezan s drugim, već samo da je spojen sa 
drugim. Poslije promatranja nekoliko slučajeva te vrste, on 
izjavljuje da su oni povezani. Kakva se to promjena dogo- 
dila, koja je izazvala ovu novu ideju veze? Nikakva osim što 
on sada osjeća, da su ti događaji povezani u njegovoj mašti 
i da može lako predskazati postojanje jednoga iz pojave dru- 
goga. I zato, kad kažemo, da je jedan predmet povezan s dru- 
gim, tvrdimo samo to, da su oni stekli vezu u našem mišljenju 
i da navode na zaključak, kojim postaju jedan drugom dokaz 
za postojanje. Taj je zaključak ponešto neobičan, ali izgleda 
da se temelji na dovoljnoj očevidnosti. A njegovu očevidnost 
ne će oslabiti nikakva opća bojažljivost razuma ni skeptična 
sumnjičavost prema svakom zaključku, koji je nov ili neobi- 
čan. Nikakvi zaključci ne mogu biti ugodniji skepticizrmu od 
onih, koji otkrivaju slabost i uske granice ljudskog razuma 
i sposobnosti. 

A može li se navesti jači primjer za iznenađujuće nezna- 
nje i slabost razuma, nego što je ovaj? Jer ako među predme- 
tima postoji neki odnos, koji bi bilo za nas važno da savršeno 
poznajemo, to je sigurno odnos između uzroka i posljedice. 
Na njemu se temelje sva naša rasuđivanja o činjenicama ili 
egzistenciji. Jedino pomoću njega postižemo sigurnost o pred- 
metima, koji su izvan sadašnjeg svjedočanstva našeg pamće- 
nja i naših osjetila. Jedina neposredna korisnost svih nauka 
jest u tome da nas uče, kako kontrolirati i regulirati buduće 
događaje pomoću njihovih uzroka. Zato se naše misli i istra- 

živanja bave svakog trenutka ovim odnosom. A ipak ideje, 
koje mi stvaramo o tome, toliko su nepotpune, da je nemo- 
Buće dati ikakvu pravu definiciju uzroka, izuzev onu, koja je 
izvedena iz nečeg njemu sporednog i stranog. Slični predmeti 
su uvijek spojeni sa sličnima. To nam kaže iskustvo. Zato u 
skladu s tim iskustvom smijemo definirati uzrok kao predmet, 
za kojim slijedi drugi, pri čemu iza svih predmeta, koji su 
slični prvom, slijede predmeti slični drugom. Ili, drugim rije- 
čima, gdje, da nije bilo prvog predmeta, drugi ne bi nikad 
postojao. Pojava uzroka uvijek vodi duh, uobičajenim prije- 
lazom, do ideje posljedice. I to nas uči iskustvo. Zato smije- 
mo, u skladu s tim iskustvom, dati još jednu definiciju uzro- 
ka, i nazvati ga predmetom, iza kojeg slijedi drugi, i čija po- 
java uvijek vodi misao prema tome drugom. Ali iako su obje 
ove definicije izvedene iz okolnosti, koje su strane uzroku, 
ne možemo naći lijek za tu nezgodu ili pronaći neku savrše- 
niju definiciju, koja bi istakla onu okolnost u uzroku, koja ga 
povezuje sa njegovom posljedicom. Mi nemamo ideje o toj 
vezi, pa čak ni razgovijetan pojam o tome, što želimo znati, 
kada nastojimo doći do predodžbe o njoj. Mi kažemo, na pri- 
mjer, da je titranje ove žice uzrok ovog određenog zvuka. 
Ali što mislimo, kad to tvrdimo? Ili mislimo, da za tim titra- 
njem slijedi taj zvuk, i da za svim sličnim vibracijama slijede 
slični zvukovi, ili du za tom vibracijom slijedi taj zvuk, i da, 
kad se pojavi jedno, duh preduhitri osjetila i neposredno obli- 
kuje ideju drugoga. Odnos između uzroka i posljedice mo- 
žemo promatrati u bilo kojem od ta dva aspekta, ali izvan 
njih nemamo nikakve ideje o njemu. 

Da rekapituliramo razmatranja ovog odjeljka. Svaka ide- 
ja je kopija nekog prethodnog utiska ili osjećaja, i gdje ne 
možemo naći nikakva utiska, možemo biti sigurni da nema ni 
ideje. U svim pojedinačnim slučajevima djelovanja tijela ili 
duha nema ničega, što bi proizvelo ikakav utisak, pa prema 
tome ne može niti izazvati nikakvu ideju snage ili nužne ve- 
ze. Ali kada se pojave mnogi jednoobrazni primjeri, i za istim 
predmetom uvijek slijedi isti događaj, tada počinjemo gajiti 
pojam uzroka i veze. Tada osjećamo jedan nov osjećaj ili uti- 
sak, naime navikom stečenu vezu u misli ili mašti između 
jednog predmeta i njegova običnog pratioca, i taj osjećaj je 
izvor ideje, koju tražimo. Jer kako ta ideja nastaje iz većeg 
broja sličnih slučajeva, a ne iz bilo kog pojedinog slučaja, ona 

mora nastati iz one okolnosti, u kojoj se broj slučajeva razli- 
kuje od svakog pojedinog slučaja. Ali ta uobičajena veza ili 
prijelaz mašte je jedina okolnost, u kojoj se oni razlikuju. 
U svim drugim pojedinostima oni su slični. Prvi slučaj kre- 
tanja prenesenog sudarom dviju biljarskih kugala, koji smo 
vidjeli (da se vratimo na tu očiglednu ilustraciju) posve je 
sličan svakom slučaju, koji nam se može dogoditi sada, a 
jedina razlika je u tome, da ranije nismo mogli izvesti jedan 
događaj iz drugoga, što možemo uraditi sada, poslije tako du- 
gotrajnog jednoobraznog iskustva. Ne znam da li će čitalac 
lako shvatiti to zaključivanje. Bojim se, da bi ono postalo još 
nejasnije i zamršenije, kad bih govorio opširnije, ili kad bih 
predmet osvijetlio sa još više strana. U svim apstraktnim ra- 
suđivanjima ima jedno gledište, s kojim ćemo, ako ga sretno 
pogodimo, otići dalje prema objašnjenju predmeta nego sa 
svom rječitošću i bogatstvom izražavanja u svijetu. Trebalo 
bi nastojati doći do tog gledišta, a cvijeće retorike rezervirati 
za predmete, koji su prikladniji za to. 


NAPOMENA 


U ovoj knjizi nastojali smo da što potpunije prikažemo 
u prvom redu spoznajnoteorijsko-ontološku a zatim socijalno- 
političku problematiku. Zato su etička i ostala pitanja, koja 
su se također mnogo obrađivala u engleskoj filozofiji XVII. 
i XVIII. vijeka, morala biti samo ukratko spomenuta, 


Odlomak iz Bacona preveo je Martin Petančić, a odlom- 
ke iz Hobbesa, Locka, Berkeleya i Humea — Branko Petrović. 


G.P. 


DODATAK 


GAJO PETROVIC 


DVIJE RASPRAVE 


ZNANJE I MNIJENJE U FILOZOFIJI JOHNA LOCKEA 


Iz 19. vijeka naslijedili smo shemu, koja jednostavno 
i naizgled prihvatljivo prikazuje bitno događanje u evrop- 
skoj filozofiji cd 16. do 18. vijeka. Glavna je odlika novo- 
vjeke filozofije, kaže shema, u njenom gnoseološkom ka- 
rakteru, a s ovog gledišta grana se ona u dva protivnička 
pravca: kontinentalne racionaliste i engleske empiriste. Dok 
prvi veličaju razum kao jedini izvor spoznaje, drugi neu- 
morno uvjeravaju da sva spoznaja proistječe iz iskustva. 
Borba ovih dvaju pravaca ostaje osnova razvoja novovjeke 
evropske filozofije sve do Kanta, čiji kriticizam predstav- 
Le negaciju ali i originalnu sintezu empirizma i raciona- 
izma. 


Kad polazeći od ove sheme pokušavamo da odredimo 
položaj Johna Lockea! u evropskoj filozofiji, ne ostaje nam 
drugo nego da ga smjestimo među ,engleske empiriste“. 


1 John Locke rodio se 29. VIII 1632. u Wringtonu kod Bris- 
tola, od oca pravnika, vatrenog puritanca, koji je kao oficir revo- 
lucionarne armije sudjelovao u građanskom ratu četrdesetih gu- 
dina. Školovao se u Westminsteru i na Univerzitetu u Oxfordu, 
gdje je stekao stepen magistra i postao predavač grčkog jezika, 
retorike i moralne filozofije. Nakon restauracije Stuarta (1660), u 
vrijeme oštre borbe između vigovaca i torijevaca, Locke se brzo 
našao u taboru vigovaca i sprijateljio se s baronom Ashleyjem, 
kasnijim lordom Shaftesburyjem, jednim od vođa vigovske opozi- 
cije. Godine 1667. stupio je u Ashleyjevu službu kao kućni li- 
ječnik, odgojitelj najstarijega sina i sekretar i savjetnik samoga 
barona. Kad je Ashley 1672. postao lord kancelar, Locke je dobio 
visoku državnu funkciju, a kad je ovaj uskoro zatim pao morao 
je i Locke napustiti svoj položaj, pa je otišao u Francusku, gdje je 
proveo četiri godine (1675—1679). Pred naletom reakcije ponovo je 

On tada postaje ,prijelazni član“ od F. Bacona i Th. Hob- 
besa ka G. Berkeleyju i D. Humeu, osnivač empirističke 
* spoznajne teorije, čije začetke nalazimo kod Bacona, a 
krajnje konsekvencije kod Humea, 


Međutim, kako je cijela tradicionalna shema samo ka- 
rikatura razvoja novovjeke evropske filozofije, to je i mje- 
sto koje ona ostavlja Lockeu suviše usko za njegovu filo- 
zofiju. Locke nije samo ,engleski empirist“ nego i ,kon- 
tinentalni racionalist“. U većoj mjeri nego Bacon i Hobbes 
njegovi su preteče Descartes i Gassendi. U ne manjoj mjeri 
nego Berkeley i Hume njegovi su nastavljači francuski i 
njemački prosvjetitelji 18. vijeka. S podjednakim pravom 
s kojim se posmatra kao prijelazni član od Bacona i Hob- 
besa ka Berkeleyju i Humeu, Lock se može posmatrati 
i kao prijelazni član od Gassendija i Berniera ka Volta- 
ireu, Condillacu i francuskim materijalistima 18. vijeka, 
ili od Descartesa i Spinoze ka Leibnizu i Kantu. Lockeova 
filozofija ne leži uz jedan od puteva novovjeke evropske 
filozofije; ona stoji na njihovoj najvećoj raskrsnici. 


1683. napustio Englesku i sklonio se u Holandiju, gdje je neko 
vrijeme živio pod lažnim imenom dr Van der Lindena. Iz Holan- 
dije se vratio zajedno s novim kraljem Williamom III Oranskim, u 
vrijeme takozvane ,slavne revolucije“ 1688. godine. Zbog zdravst- 
venih razloga odbio je položaj ambasadora na brandenburškom 
dvoru, ali je prihvatio neku lakšu državnu funkciju u Londonu. 
Godine 1691. preselio se na seosko dobro jedne prijateljske poro- 
dice nedaleko od Londona, gdje je živio do svoje smrti 28. X 1704. 
— Glavna Lockeova djela: Pisma o toleranciji (Letters Concerning 
Toleration, 1688—1692), Dvije rasprave o vladi (Two Treatises of Go- 
verment, 1690), Ogled o ljudskom razumu (An Essay Concerning 
Human Understanding, 1690), Neka razmatranja o posljedicama sni- 
žavanja kamata i porasta vrijednosti novca (Some Considerations 
of the Consequences of the Lowering of Interest and the Raising 
of the Value of Money, 1692), Neke misli o odgoju (Some Thoughts 
Concerning Education, 1693), Razumnost kršćanstva (The Reasonab- 
leness of Christianity, 1695). O upravljanju razumom (On the Con- 
duct of the Understanding, objavljeno posmrtno, 1706). — Važniji 
noviji radovi o Lockeu i o njegovoj filozofiji: R. I. Aaron: John 
Locke, Oxford, 1937 (Second Edition 1955), J. W. Gough: John Loc- 
ke 's Political Philosophy, Oxford 1950. A. Klemmt: John Locke: 
Theoretische Philosophie. Meisenheim/Glan 1952. D. J. O' Connor: 
John Locke, London 1952. J. W. Yolton: John Locke and the Way 
of Ideas, Oxford-London 1956, M. Cranston: John Locke. A. Biogra- 
phy, London 1957. 

Osnivač spoznajne teorije 

U ,,Poslanici čitaocu“, predgovoru svom Ogledu o ljud- 
skom ruzumu Locke priča kako ga je jedna neuspješna 
diskusija s prijateljima navela na pomisao ,da smo možda 
pošli krivim pravcem — da je prije no što smo i započeli 
takvo istraživanje trebalo ispitati naše sposobnosti i vidjeti 
koje stvari naš razum može da rješava, a koje ne može“. 

Ideja da proučavanje ljudskog razuma treba da pretho- 
di svakoj drugoj njegovoj upotrebi u filozofiji i nauci, da 
razum treba najprije upotrebiti za ispitivanje svojih vla- 
stitih spoznajnih sposobnosti, predstavlja polaznu ideju 
Lockeovog glavnog djela. 

Precizirajući svoj zadatak Locke na početku Ogleda 
izjavljuje da želi istražiti ,porijeklo, izvjesnost i opseg 
ljudskog znanja, kao i osnove i stepene vjerovanja, mnije- 
nja i saglašavanja.“ (I, 1, 2.)? 

On odmah dodaje da neće ulaziti u fizičko razmatra- 
nje duha ni u metafizičke spekulacije o suštini duha i 
o njegovom odnosu prema tijelu. Bez obzira na to šta je 
duh sam po sebi, Locke želi proučiti šta nam on može 
pružiti. .Jednostavnom. historijskom metodom“ on želi 
da otkrije izvore, osnove, stepene i granice naše izvjesne 
i vjerovatne spoznaje, znanja (knowledge) i mnijenja 
(opinion )3. 

Ovakvo proučavanje našeg razuma nije samo prijatno 
nego i neobično korisno. Ako tačno upoznamo granice 
naših spoznajnih sposobnosti, moći ćemo ih racionalnije 
upotrebljavati: umjesto da uzalud pokušavamo spoznati 
ono što nam je principijelno nedostupno, usmjerit ćemo 
sve snage na ono što nam je dostupno. Ovakvo razgrani- 
čenje onoga što se može spoznati od onoga što je nespoz- 
natljivo također će nas čuvati od skepticizma i rezigna- 
cije, do čega često dovode neuspješni pokušaji spoznaje 
nespoznatljivog. 

Prije nego što se prihvatimo ma kakvog drugog spoz- 


2 Čitaj: John Locke: Ogled o ljudskom razumu, I knjiga, I 
glava, 2. odjeljak. Na isti način citira se Lockeov Ogled i u daljem 
tekstu. Citira se po našem prijevodu (Dv. D. Puhalo, ,Kultura“ Beo- 
grad 1962) upoređenom s originalom. 

5 Sam Locke nema nikakvog zajedničkog naziva za znanje i 
mnijenje. Mi ćemo oboje nazivati ,spoznajom“. 

najnog zadatka treba da istražimo i tačno utvrdimo šta 
i kako možemo, a šta i zašto ne možemo spoznati — to je 
osnovni Lockeov zahtjev. Jasnim postavljanjem ovog zah- 
tjeva i njegovom reauzacijom u svom glavnom djelu Lo- 
cke je postao osnivač spoznajne teorije i spoznajnoteorij- 
ske orijentacije u novovjekoj filozofiji. 

U historijama filozotije pisanim u 19. i 20. vijeku po- 
nekad se govori o ,,spoznajnoj teoriji“ antičkih i srednjo- 
vjekovnih filozofa. Oni koji tako čine polaze od činjenice 
da se o mogućnosti, izvorima, stepenima i granicama spoz- 
naje raspravljalo već u antici i u srednjem vijeku; pri 
tome zaboravljaju da su ,spoznajnoteorijske“ koncepcije 
ovih filozofa bile sastavni dio njihove ontologije i logike. 
Spoznajna teorija kao zasebna i fundamentalna disciplina 
rađa se u novom vijeku: ideju da proučavanje naših spo- 
znajnih sposobnosti može i treba da prethodi svakom 
drugom filozofskom poduhvatu prvi je šire razvio, obraz- 
ložio i pokušao realizirati u jednom zasebnom djelu John 
Locke; naziv ,spoznajna teorija“ i nastojanja oko jasne 
i pregledne sistematizacije spoznajnoteoretske problema- 
tike javljaju se tek u 19. vijeku. 

Lockeovim prethodnikom u zasnivanju spoznajne 
teorije ponekad smatraju F. Bacona. Baconova misao da 
obnova nauka treba da počne stvaranjem nove metode 
naučnog istraživanja doista je slična Lockeovoj da spoz- 
navanje treba da počne proučavanjem spoznajnih sposob- 
nosti. Ali to ipak nije ista misao. Baconova prešutna pret- 
postavka, da je pouzdana spoznaja moguća, postala je za 
Lockea otvoren problem. 

Više nego Bacon, Lockeov program spoznajne teorije 
anticipirao je R. Descartes. Najjasnije taj je program pro- 
klamiran u njegovim Regulama: ,Da ne bismo uvek o- 
stali u neizvesnosti šta je razumu moguće i da razum ne 
bi delovao slučajno, treba, pre nego što se pripremimo da 
stvari posebno saznajemo, da smo jednom u životu bri- 
žljivo ispitali za koja saznanja je ljudski um sposoban.“ 

Međutim, za razliku od Lockea, Descartes je ovaj 
program ostvario samo djelomično: Regule su ostale ne- 

“R. Dekart: Praktična i jasna pravila rukovođenja duhom u 


istraživanju istine. Preveo dr_D. Nedeljković, Srpsko filozofsko 
društvo, Beograd 1952, str. 115. Up. str. 114. i 116. 

dovršene (takve su objavljene tek 1701, pola vijeka nakon 
Descartesove smrti); Meditacije počinju spoznajnoteorij- 
skim razmatranjima, ali ova služe samo kao uvod u ono 
što je sam Descartes u podnaslovu označio kao glavni za- 
datak djela: pružanje dokaza za ,postojanje boga i razli- 
čitost čovjekove duše od tijela“. 

Pretpostavlja se da je Locke za vrijeme svoga boravka 
u Francuskoj (1675—1679) vidio rukopisni primjerak 
Descartesovih Regula, ali to nije pouzdano utvrđeno. Pr- 
va skica Lockeova Ogleda potječe iz vremena prije nje- 
govog dolaska u Francusku (iz 1671). Dakle, nemamo ni- 
kakvog razloga da ne vjerujemo Lockeu kad kaže da se 
misao o potrebi proučavanja naših spoznajnih sposobno- 
sti rodila u njemu poslije razgovora s prijateljima. Ali to 
ništa ne mijenja na činjenici da se ista misao već ranije 
rodila i izrazila u radovima R. Descartesa. Zasnivajući 
spoznajnu teoriju Locke je nastavljao Descartesovo djelo. 

Ponekad se tvrdi da pravi osnivač spoznajne teorije 
ipak nije Locke, nego Kant. Locke je, kažu, proučavao 
samo psihološko porijeklo ljudske spoznaje; problem lo- 
gičkog porijekla, vrijednosti i granica spoznaje postavio 
je tek Kant. Međutim, Locke nije proučavao samo porijek- 
lo spoznaje. Već na početku Ogleda on najavljuje da će 
pored porijekla spoznaje istraživati njenu ,izvjesnost i 
opseg“, ,osnove i stepene“, a o svim ovim pitanjima doi- 
sta i raspravlja u četvrtoj knjizi svoga djela. Zabluda da 
je Ogled posvećen samo porijeklu spoznaje nastala je 
vjerovatno zato što problem porijekla dominira u prve 
dvije, dosad najčitanije. knjige Ogleda. Francuski pro- 
svjetitelji 18. vijeka toliko su se oduševili Lockeovim uče- 
njem o porijeklu ideja. da do glavnog dijela njegovog 
Ogleda nisu ni stigli. Glavni dio Lockeovog Ogleda nije 
zainteresirao ni Hegela. U svojim predavanjima o histo- 
riji filozofije on opširno govori o prve dvije knjige Og- 
leda, samo za razliku od francuskih materijalista dolazi 
do zaključka da ,ne može biti ničeg površnijeg nego što 
je ovo (Lockeovo) izvođenje ideja*s. 


5 G. W. F. Hegel: Samtliche Werke. Neunzehnter Band. Vor- 
lesungen iiber die Geschichte der Philosophie. Dritter Band, Zwci- 
te Auflage, Stuttgart 1941. S. 434. 

Nasuprot Hegelu i mladohegelovcima, Marx i Engels 
u svojoj Svetoj porodici, u poznatom odjeljku ,,Kritička 
bitka protiv francuskog materijalizma“, ističu vrijednost 
i historijski značaj Lockeove filozofije. Ali navodeći glav- 
no Lockeovo djelo pod karakteristično pogrešnim naslo- 
vom ,,Ogled o porijeklu ljudskog razuma“, oni kažu da je 
tu Locke obrazložio ,ocsnovni princip“ Bacona i Hobbesa 
— ,pPorijeklo znanja i ideja iz osjetnog svijeta“#. 

Treća i četvrta knjiga Lockeova Ogleda ,otkrivene“ 
su u drugoj polovini 19. vijeka. Međutim, još uvijek se 
može čuti mišljenje da je u Lockeovom Ogledu riječ o 
psihološkom, a ne o logičko-gnoseološkom problemu spoz- 
naje, da njega zanima na koji način ljudi faktično dolaze 
do svojih spoznaja, a ne iz kojeg izvora njihova spoznaja 
crpe svoje pravo na važenje. Psihološko i spoznajnoteo- 
rijsko proučavanje doista se prepliću u prve dvije knjige 
Ogleda; četvrta knjiga jasno pokazuje da tu nije riječ o 
psihologiji spoznaje, nego o spoznajnoj teoriji. 

Locke kao osnivač spoznajne teorije ne pripada samo 
historiji engleske filozofije; kao takav on je nastavljač 
Descartesov i preteča Kantov. 

Od Lockea i Kanta do naših dana mišljenja o vrijed- 
nesti spoznajne teorije i spoznajnoteorijske orijentacije 
u filozofiji stalno su se mijenjala. Ideja da prije no što 
počnemo spoznavati moramo ispitati samu moć spozna- 
vanja Hegela je podsjećala na ,mudru predostrožnost“ 
onog skolastičara koji je htio da nauči plivati prije nego 
što skoči u vodu. Za novokantovce spoznajna teorija je 
osnovna filozofska disciplina. Za Martina Heideggera spoz- 
najni problem uopće ne postoji; suvremeni engleski filo- 


* K. Marx — F. Engels: Werke. Band 2. Dietz Verlag. Berlin 
1958, S. 136. — Uzgred rečeno, za žaljenje je što ovaj neobično 
zanimljivi odjeljak Svete porodice, koji se vrlo često citira. do da- 
nas nije dovoljno proučen. U primjedbi na kraju odjeljka Marx i 
Engels primjećuju: ,,Veza francuskog materijalizma s Descartesom 
i Lockeom i suprotnost filozofije 18. vijeka prema metafizici 17. 
vijeka opširno su prikazani u većini novijih francuskih historija 
filozofije. Mi smo ovdje imali, nasuprot kritičkoj kritici, samo da 
ponovimo poznato.“ (Op. cit., str. 140) Bilo bi zanimljivo ispitati 
na koje su se francuske historije filozofije oslanjali Marx i Engels 
pišući ovaj odjeljak, da li su u njemu doista samo ponavljali poz- 
nato i koliko su ocjene koje se tu sadrže tačne. 

zofi tim se problemom neobično intenzivno bave. Među 
marksistima mišljenja su podijeljena. Po našem mišljenju, 
već Lockeov Ogled uvjerljivo pokazuje da je ,čista“ spoz- 
najna teorija slobodna od ontoloških pretpostavki nemo- 
guća. Ali fantastične spekulacije dogmatske metafizike i 
prije i poslije Lockea uvjeravaju nas da je spoznajnoteo- 
rijska refleksija nužan sastavni dio svake kritične filo- 
zofije. 


Reprezentativna teorija ideja 


Razvijajući svoju spoznajnoteorijsku koncepciju Lo- 
cke kao i Descartes polazi od pretpostavke da mi, doduše, 
spoznajemo stvarnost koja postoji nezavisno od nas, ali 
da je ne spoznajemo neposredno nego samo posredstvom 
ideja“. 

Descartes je smatrao da ,nikakvu spoznaju o onome 
što je izvan mene ne mogu imati drukčije nego posred- 
stvom ideja, koje imam u sebi“7. Lockeovo mišljenje po- 
sve je isto: ,Očigledno je da duh ne spoznaje stvari nepo- 
sredno, nego samo posredstvom ideja koje ima o njima.“ 
(IV, IV, 3. Uporedi: IV, 1,1iIV, XXI, 4.) 

Pojam ideje jedan je od ključnih pojmova Descar- 
tesove i Lockeove filozofije, kao i cjelokupne evropske 
filozofije 17. vijeka. Lockeovo određenje ovog pojma u- 
glavnom se slaže s Descartesovim. Za Descartesa je ideja 
.sve ono što moj duh neposredno shvaća“, odnosno ,sve 
što je u našem duhu kada nešto mislimo, bez obzira na 
to na koji to način mislimo“s. 

Locke izjavljuje da on riječju ,ideja“ naziva ,,sve što 
duh opaža u sebi, ili što je neposredno predmet opažanja, 
misli ili razuma“. (II, VIII, 8. Uporedi: 1, 1,8. i11,1,1.) 

Ideje su dakle za Lockea neposredan predmet svih 
naših spoznajnih akata i ujedno sredstvo za spoznaju stva- 
ri koje postoje nezavisno od tih akata. One u našem duhu 
predstavljaju (reprezentiraju) ono što postoji izvan duha. 


1 La correspondence de Descartes dans les inčdits, Paris 1893, 
III, p. 474. 
* Op. cit., III. p. 392. 

Lockeovoj koncepciji ideja činjeni su različiti prigo- 
vori, opravdani i neopravdani. 

Među neopravdanima na prvo mjesto treba staviti 
onaj kcji kaže da je Locke nekonsekventan, jer pod idejom 
misli čas predmet, a čas sam akt mišljenja. Ova tvrdnja 
potkrepljuje se time što on kao posebnu vrstu ideja na- 
vodi ideje refleksije, a ove očito nisu predmet nego radnje 
duha. Međutim, nije teško vidjeti da Locke razlikuje ide- 
je refleksije kao ideje o radnjama našeg duha i od onih 
radnji duha na koje se te ideje odnose i od onih duhovnih 
radnji koje imaju te ideje za svoj predmet. Kao što duh 
ne opaža neposredno spoljašnje predmete, tako on, bar 
prema onom shvaćanju koje u Ogledu dominira, ne opa- 
ža neposredno ni svoje vlastite radnje. To znači da treba 
razlikovati, na primjer, opažanje, ideju opažanja i miš- 
ljenje o ideji opažanja. Prvo je radnja duha, drugo ideja 
o toj radnji, treće radnja duha usmjerena na ideju jedne 
duhovne radnje. 

Druga je primjedba, koja se često čuje, da Locke su- 
više široko shvaća riječ ,ideja“. Ideja je za njega predmet 
svih duhovnih radnji cd osjetnog opažanja do najapstrak- 
tnijeg mišljenja. Međutim, očito je da predmet osjetnog 
opažanja i predmet apstraktnog mišljenja ne može biti 
isti. Ovaj prigovor bio bi opravdan kada bi Locke tvrdio 
da su sve ideje istovrsne. Ali on smatra da postoji mnogo 
različitih vrsta ideja. Prema tome, ako Locke tvrdi da je 
predmet svakog duhovnog akta neka ideja, to još ne znači 
da svi duhovni akti imaju sasvim isti predmet. 

Mnogo su ozbiljnije neke druge teškoće, koje proi- 
stječu iz definicije pojma ,ideje“. 

Prije svega, nameće se pitanje gdje i kako postoje te 
»ideje“ koje su predmet duha. Sam Locke izričito tvrdi 
da su one ,u duhu“. Međutim, nije lako shvatiti kako 
nešto što samo nije duh može biti ,u duhu“ i kako, s 
druge strane, ono što je u duhu" može istovremeno biti 
.predmet duha“. 

Još je teže pitanje kako pomoću ideja, koje su u na- 
šem duhu, možemo spoznati stvari koje su izvan duha. 
Ako su duhu neposredno dostupne samo njegove vlastite 
ideje, kako on može znati da pored ideja postoje i neke 

stvari i da su naše ideje adekvatne tim stvarima? Ova 
teškoća provlači se kroz cijelo Lockeovo djelo i o njoj 
ćemo još imati prilike da govorimo. 


Semiotika 


Smatrajući da razum neposredno opaža samo svoje 
vlastite ideje, Locke definira znanje kao opažanje, a mnije- 
nje kao pretpostavljanje slaganja ili neslaganja među na- 
šim idejama. 

Iz ovih definicija znanja i mnijenja proizlazi da spoz- 
naja ne mora nužno biti izražena riječima. Ali ideje koje 
nisu izražene riječima dostupne su samo onome u čijem 
se duhu nalaze. Sve su čovjekove misli ,u njegovim gru- 
dima, nevidljive, skrivene od drugih“. (III, II, 1.) 

Međutim, čovjek ne može postojati izvan društva, a 
društvo ne može postojati ako nema mogućnosti komu- 
nikacije među ljudima. Kao sredstvo za bilježenje svojih 
misli i za njihovo saopćavanje drugim ljudima, kao ,,ve- 
liki instrument i zajedničku vezu društva“ bog je ljudima 
dao jezik. Jezik se sastoji od riječi, a riječi su čulni zna- 
kovi za ideje, znakovi koji nam služe ,,za prenošenje naših 
misli drugima, kao i za njihovo bilježenje radi vlastite 
upotrebe“. (IV, XXI, 4.) 

Naša spoznaja teorijski je nezavisna od jezika, ali 
njeno održavanje i saopćavanje nemoguće je bez jezika. 
Ili, malo slobodnije: pojedinačne spoznaje kao ,privatno 
vlasništvo“ pojedinaca moguće su i bez riječi, spoznaja 
kao zajedničko dobro i društveni razvojni proces moguća 
je samo pomoću riječi. 

Spoznaja je dakle bitno zavisna od dviju vrsta zna- 
kova: ideja i riječi. Ideje su znakovi za predmete, riječi 
su znakovi za ideje. Proučavanje obiju vrsta znakova za- 
datak je nauke o znacima, semiotike (gnpewwrw«n). 

Svoje shvaćanje o semiotici i njenom mjestu u siste- 
mu nauka Locke je ukratko izložio u posljednjoj glavi 
Ogleda. Sve što ulazi u djelokrug ljudskog razuma on 
ovdje dijeli u tri dijela: 1) ,,priroda stvari kakve su same 
po sebi, njihovi odnosi i njihov način djelovanja“, 2) ,ono 

što sam čovjek kao razumno biće slobodne volje treba da 
čini da bi postigao neki cilj, naročito sreću“ i 3) ,načini i 
sredstva kojima se postiže i prenosi znanje prvog i dru- 
gog“. U skladu s time sve se nauke dijele na tri glavne 
grupe: 1) ,fizika“ ili ,prirodna filozofija“, 2) ,praktika“, 
čija je najznačajnija grana ,etika“ i 3) ,semiotika“ ili 
»logika“. Cilj je fizike postizanje spekulativne (teorijske) 
istine o svemu štc postoji, cilj je praktike ispravno djelo- 
vanje. Treća grana (semiotika ili logika) bavi se ,,prou- 
čavanjem prirode znakova, koje duh upotrebljava radi 
razumijevanja stvari ili prenošenja znanja drugima“. (IV, 
XXI, 4.) Semiotika je dakle nauka o idejama i riječima 
kao instrumentima spoznaje. Semiotika nije samo novo 
ime za logiku, to je ime za nov logički program čije ostva- 
renje treba da donese ,drukčiju logiku i kritiku nego što 
su one koje smo do sada poznavali“. (IV, XXI, 4.) 

Govoreći o semiotici Locke ne kaže ništa eksplicite 
o odnosu između semiotike i onog istraživanja o znanju i 
Mnijenju kojim se on bavi u svom Ogledu. Zato bi se 
moglo pitati da li istraživanja sadržana u Ogledu treba 
posmatrati samo kao prethodna kritička istraživanja koja 
se ne mogu smjestiti u njegovu klasifikaciju nauka, ili ona, 
naprotiv, potpuno ili većim dijelom pripadaju u područje 
semiotike. 

Zadatak Ogleda, kako je formuliran u prvoj glavi 
prve knjige, na prvi se pogled mnogo razlikuje od zadat- 
ka semiotike kako je ocrtan u posljednjoj glavi četvrte 
knjige. Ali bliže razmatranje ovih glava kao i cijelog Og- 
leda upućuje na zaključak da se program semiotike u ve- 
likoj mjeri, a možda i potpuno, poklapa s programom Og- 
leda. Locke je pred sebe postavio zadatak da istraži pori- 
jeklo, izvjesnost, stepene i opseg ljudske spoznaje. Među- 
tim, spoznaja je za njega opažanje ili pretpostavljanje 
određenih odnosa među znakovima za stvari, idejama, a 
svoje društveno postojanje ona dobiva kada je izražena 
znakovima za ideje — riječima. Proučavanje spoznaje zato 
je nužno proučavanje znakova. Drugim riječima: spoznaj- 
na teorija nužno je bar jednim dijelom semiotika. 


Glava .O podjeli nauke“ nekima se čini nepovezana 
s osnovnim tekstom Ogleda, naknadno dolijepljena bez 

vidljivog razloga. U stvari, nije teško vidjeti da ona ima 
svoj smisao; njen je zadatak da za naprijed izvršeno ispi- 
tivanje znakova pronađe određeno mjesto u sistemu na- 
uka. 

Određujući mjesto semiotike u sistemu nauka Locke 
ne daje neku posve novu klasifikaciju nauka. On usvaja 
tradicionalnu podjelu nauka na fiziku, etiku i logiku, samo 
traži da na mjesto sholastičke logike stupi nova logika — 
semiotika. 

U naše vrijeme američki filozof C. W. Morris razvio 
je opću nauku o znakovima, semiotiku, koja proučava 
međusobne odnose među znakovima (sintaksa), kao i nji- 
hov odnos prema onome što označavaju (semantika) i 
prema onima koji ih upotrebljavaju (pragmatika). Shva- 
ćanje logike kao semiotike eksplicite zastupa i R. Carnap; 
implicite ono je pretpostavka cjelokupne simboličke 1o- 
gike. 

Morrisova i Carnapova semiotika djelomično je os- 
tvarenje, a djelomično negacija Lockeovog programa. 
Formalizam, koji je odbijao Lockea od sholastičke logike, 
jedna je od osnovnih karakteristika simboličke logike. 

Na Lockeovu zamisao nove logike pozivaju se i pro- 
tivnici savremenog logičkog formalizma, predstavnici 
Oxfordske škole običnog jezika. Na čelu svog program- 
skog zbornika oni su kao moto stavili Lockeove riječi da 
bi proučavanje ideja i riječi moglo pružiti ,drugačiju lo- 
giku i kritiku“, a u uvodnom članku eksplicite se progla- 
šuju za realizatore Lockeovog predviđanja? Međutim, 
svojim kultom običnog jezika oni su se, u drugom pravcu, 
također udaljili od Lockea. 


Kritika teorije urođenih ideja 


Prvu knjigu svoga Ogleda Locke je posvetio kritici 
teorije urođenih ideja i principa. Suština je ove teorije. 
po Lockeu, u tvrdnji da u razumu postoje neki urođeni 
pojmovi i principi, spekulativni i praktični, koji su u čo- 


* Logic and Language. Essays. First Series. Edited by A. Flew 
Oxford 1955, p. 1. 

vjekovu dušu utisnuti pri njenom postanku i koje ona 
donosi sa sobom na svijet. 

Glavni je argument pristalica ove teorije što ima 
nekih spekulativnih i praktičnih principa s kojima se 
slažu svi ljudi, kao što ima i nekih ideja koje nalazimo 
kod svih. 

Po Lockeovom mišljenju ovaj je argument potpuno 
neodrživ. Opće slaganje o izvjesnim principima, čak i kad 
bi postojalo, ne bi dokazivalo njihovu urođenost; među- 
tim, što je još gore, takvog općeg slaganja nema. Ne po- 
stoje nikakvi spekulativni ni praktični principi koji bi bili 
općeprihvaćeni niti ima takvih ideja koje bi bile svojstve- 
ne svim ljudima. To znači da nema nikakvih urođenih 
ideja ni principa. 

Pristaliće urođenih ideja i principa potkrepljuju svoj 
glavni argument nizom pomoćnih argumenata i objašnje- 
nja. Međutim, svi ti dopunski argumenti i objašnjenja. 
po Lockeu, ili ne dodaju ništa glavnom argumentu ili zna- 
če implicite napuštanje teorije koju bi trebalo da podupru. 
Kada se, na primjer, kaže da urođene ideje postoje u duhu 
najprije neopažene, a zatim ih u jednom trenutku duh 
počinje opažati, onda se time briše razlika između uro- 
đenih i stečenih ideja i cijela teorija urođenih ideja gubi 
svoj smisao. 

Često se raspravljalo o tome protiv koga je bila upe- 
rena Lockeova kritika teorije urođenih ideja i principa. 
Kao pristalicu ove teorije on poimence navodi jedino lor- 
da Herberta of Cherburyja (1581—1648), autora knjige 
De veritate. Međutim, Locke jasno kaže (u I, III, 15) da 
mu je Herbertova knjiga došla do ruku kad je glavni dio 
njegove kritike urođenih ideja već bio napisan. Odjeljak 
o Herbertu predstavlja naknadni umetak. Pitanje je na 
koga se odnosi glavni dio Lockeove kritike, dio u kojem 
on kritizira ono što ,,se govori“ ili što .neki“ tvrde. 

Do druge polovine 19. vijeka općenito se smatralo da 
je glavni dio Lockeove kritike uperen protiv Descartesa 
i kartezijanaca. Ovo mišljenje nalazimo, među ostalim, 
kcd najznačajnijeg kritičara njegovog Ogleda G. W. F. 
Leibniza, i kod najzaslužnijeg širitelja njegovih ideja u 
Francuskoj — Voltairea. Lockeovu kritiku urođenih ide- 

ja i cio njegov Ogled Leibniz posmatra kao nastavak Gas- 
sendijeve kritike Descartesa. 


U drugoj polovini 19. vijeka, kada su otkriveni ,ra- 
cionalistički elementi“ u Lockeovoj filozofiji, neki su po- 
čeli tvrditi da Lockeova kritika nije bila uperena protiv 
Descartesa, nego djelomično protiv sholastičara, a djelo- 
mično protiv engleskih filozofa, Lockeovih suvremenika. 
Tako G, Geil, autor rada O Lockeovoj zavisnosti od De- 
scartesa (1887) smatra da se Lockeova kritika urođenih 
teorijskih principa cdnosi na kembričske platoničare Ral- 
pha Cudwortha i Henryja Moorea, a kritika urođenih 
praktičkih principa na Herberta of Cherburyja. 

Nekima se činilo da Lockeova opšima kritika nije 
mogla biti uperena protiv tako beznačajnih protivnika, 
pa su zaključili da pravi smisao Lockeove kritike urođe- 
nih ideja nije u kritici tuđih shvaćanja, nego u raščišća- 
vanju tla za tezu o iskustvenom porijeklu spoznaje. Tako 
E. Cassirer kaže da ,sistem urođenih ideja koji Locke 
ima pred očima, u svojim pojedinostima nije historijska 
realnost, nego jedna polemička konstrukcija, koja mu je 
potrebna kao objašnjenje i suprotnost vlastitih pogleda“!o, 

Ovakvo shvaćanje u novije je vrijeme osporio Richard 
Aaron. On tvrdi da Locke nije rasipao municiju pu- 
cajući na imaginarne oponente, nego da je ciljao u prvom 
redu na Descartesa i kartezijance, a zatim i na ,različite 
engleske mislioce i profesore, moraliste i teologe svoga 
vremena, koji su se, premda nisu bili direktni sljedbenici 
Descartesa, slagali s njim zastupajući teoriju urođenih 
ideja“ii, 

J. W. Yolton također misli da je Lockeova kritika bila 
uperena protiv stvarnih protivnika, ali smatra da se ona 
odnosila u prvom redu na engleske filozofe kao što su 
Hale, Carpenter, Stillingfleet, South, More. 


Oni koji tvrde da se Lockeova kritika urođenih ideja 
ne odnosi na Descartesa nego na kembričske platoničare, 
podsjećaju da je .opće slaganje“, protiv kojeg polemi- 


19 E, Cassirer: Das Erkenntnisproblera in der Philosophie und 
Wissenschaft der neueren Zeit, Zweiter Band, Berlin 1911, S. 230 
—231. 

" R.J. Aaron: John Locke, Second Edition, Oxford 1955, p. 89. 

zira Locke, bilo glavni argument ovih drugih. Descartes 
se njim ne služi, jer urođene ideje za njega nisu ideje 
koje su uvijek aktivno date u čovjekovom duhu, nego 
one koje duh može sam proizvesti. 

Ako se pažljivo razmotri Lockeova kritika urođenih 
ideja, vidi se da je ona usmjerena i protiv Descartesa. 
Locke odbacuje pretpostavku pristalica urođenih ideja i 
principa da je opće slaganje o izvjesnim principima do- 
voljan uslov njihove urođenosti ali smatra da je opće sla- 
ganje o tim principima nužan uslov njihove urođenosti.!? 

Zato argumenti koji pokazuju da nema ,općeg sla- 
ganja“ ni o kakvim principima i da nema nikakvih ideja 
koje bi bile svojstvene svim ljudima, po njegovu miš- 
ljenju, potpuno obaraju svaku teoriju urođenih ideja i 
principa. 

U Lockeovoj kritici urođenih ideja i principa stalno 
se prepliću dvije niti: dokazivanje da nema nikakvih ide- 
ja ni principa koji bi bili zajednički svim ljudima, i do- 
kazivanje da nema smisla nazivati ,urođenim“ ideje ili 
principe koji stvarno nisu zajednički svim ljudima. Na- 
zivati ,urođenim“ one ideje i principe koji čovjekovom 
duhu nisu uvijek prisutni, ali ih ovaj može steći, znači bri- 
sati razliku između urođenih i neurođenih ideja, lišavati 
smisla pojam ,,urođenog“ 

Dok prva nit Lockeove argumentacije prolazi mimo 
Descartesa, druga je uperena također protiv Descartesa 
i kartezijanaca. 

Da se u to uvjerimo, dovoljno je da uporedimo neka 
Descartesova objašnjenja pojma ,urođene ideje“ s Loc- 
keovom kritikom teorije urođenih ideja. Navest ćemo 
samo nekoliko kraćih odlomaka. 


Descartes (odgovarajući na Hobbesove primjedbe): 
»Ako tvrdimo da nam je neka ideja urođena, pod time ne 
mislimo da je mi uvijek opažamo — na taj način uopće 
ne bi bilo nikakve urođene ideje — nego samo da u sa- 
mima sebi imamo sposobnost da je izazovemo.“is 


1* Ja se slažem s braniocima urođenih principa u tome da ti 
principi, ako su urođeni, moraju uživati opću saglasnost.“ (1, II, 24.) 
15 R. Descartes: Meditationes de Prima Philosophia. 

Locke: ,,Reći da je neki pojam utisnut u duh, a u isto 
vrijeme reći da duh to ne zna i da to nikad nije zapazio, 
znači pretvoriti taj pojam u ništa.“ 

Descartes (odgovarajući na Regiusovu primjedbu da 
duhu nisu potrebne nikakve urođene ideje ni principi, 
nego da mu je dovoljna njegova vlastita sposobnost miš- 
ljenja): ,,Kako izgleda, on se razlikuje od mene samo po 
riječima. Ako on, naime, kaže da duhu nisu potrebne ni- 
kakve urođene ideje ni pojmovi ni principi, i ako mu pri 
tome pripisuje sposobnost mišljenja, tj. jednu prirodnu 
ili urođenu sposobnost, onda on na djelu tvrdi sasvim 
isto što i ja, samo to poriče na riječima. Jer ja nisam ni- 
kad pismeno ni usmeno rekao nešto o tome da duh treba 
takve urođene ideje koje bi bile nešto različito od njegove 
sposobnosti mišljenja.“ 

Locke: ,,Sposobnost je, kažu oni, urođena, a znanje je 
stečeno. Ali čemu onda tolika borba za neka urođena na- 
čela?“ (I, II, 5.) 


Lockeova kritika urođenih ideja odnosi se dakle ne 
samo na Herberta i kembričske platoničare nego i na De- 
scartesa. Teoriju urođenih ideja, koju kritizira, on je uzeo 
djelomično od Descartesa, a djelomično od kembričskih 
platoničara; neke od pomoćnih argumenata za njihovu 
tezu vjerojatno je sam dodao. Posmatrana kao cjelina, ova 
teorija urođenih ideja nije identična ni s jednom historij- 
ski datom teorijom. U svom konkretnom obliku ona je 
»polemička konstrukcija“ koja je Lockeu bila potrebna 
kao suprotnost vlastitim pogledima. 

Međutim, ta polemička konstrukcija nije sagrađena 
proizvoljno. Ona u sebi sadrži osnovne elemente tada pre- 
sudnih teorija urođenih ideja — francuske (kartezijanske) 
i engleske (neoplatoničke). 

Da li u njoj ima više kartezijanskih ili platoničkih ele- 
menata nije od bitnog značaja. U svakom slučaju da teoriju 
urođenih ideja nije zastupao tako eminentan mislilac kao 
Descartes, Locke se vjerojatno ne bi toliko trudio da po- 
bije kembričske platoničare i Herberta. 


14 R. Descartes: Philosophische Werke, Dritte Abteilung. Drit- 
te Auflage. Leipzig 1908, S. 292. 

Porijeklo ideja 


Došavši do zaključka da u duhu nema nikakvih uro- 
đenih principa ni ideja, da je on prvobitno neispisani bi- 
jeli list papira, Locke prirodno postavlja pitanje odakle 
duhu sve one ideje koje, kako vidimo, posjeduje. 

Descartes je sve ideje podijelio na tri vrste: ,,urođe- 
ne“, ,pridošle spolja“ i ,napravljene“ ili ,izmišljene". 
Ako od ove tri vrste odbacimo ,urođene“, ostaju nam još 
uvijek ideje dobivene spolja i one koje smo sami napravili 
ili izmislili. 

Suprotstavljanje ovih dviju vrsta ideja kritizirao je 
već Gassendi. Descartesove ,,napravljene“ ili ,izmišljene“ 
ideje (na primjer ideja ,sirene“ ili ideja ,hipogrifa“), po 
Gassendiju, nisu napravljene ni iz čega. Duh ih pravi tako 
da sastavlja, proširuje i upoređuje ideje koje su dobivene 
spolja. Prema tome, sve ideje potječu u krajnjoj liniji spo- 
lja, samo su neke od njih jednostavne, a neke složene. 

Kao i Gassendi, Locke smatra da naš razum ne može 
ni od čega stvarati ideje, da sve ideje u krajnjoj liniji 
potječu iz jednog izvora, iz iskustva. Poput Gassendija, i 
Locke tvrdi da se sve ideje mogu podijeliti na jednostavne 
i složene. Međutim, za razliku od Gassendija, on smatra da 
se iskustvo ne može identificirati sa osjetnim iskustvom, 
s primanjem ideja spolja. Iskustvo, koje predstavlja jedi- 
ni izvor ideja, samo je podvojeno na unutrašnje i spolja- 
šnje. 

Lockeova teza da sve ideje potječu u krajnjoj liniji 
iz iskustva često se uzima kao dokaz da je on ,jednostrani 
empirist“ ili ,senzualist“ koji potpuno previđa ulogu ra- 
zuma u spoznaji. Ako izbliže razmotrimo njegovo učenje, 
vidjet ćemo da to nije tačno. 

U Lockeovoj podjeli iskustva na spoljašnje (senzaci- 
ja ili osjet) i unutrašnje (refleksija ili samoopažanje)!s 
kriju se brojne teškoće. 


15 Lockeov termin ,reflexion“ bilo bi pogrešno prevesti na- 
šim ,razmišljanje“, jer on kod Lockea (kao ni kod Spinoze i Leib- 
niza) nema ono značenje u kojem ga upotrebljava većina filozofa 
19. i 20. vijeka. Lockeova ,refleksija“ nije diskurzivna djelatnost 
razuma, kojom on prelazi od jedne misli k drugoj, nego jedna od 
dvije vrste opažanja ideja, ona vrsta kojom opažamo ideje o rad- 

Ono što Locke kaže o razlici između unutrašnjeg i 
spoljašnjeg iskustva svodi se uglavnom na to da se ideje 
koje stječemo preko spoljašnjeg iskustva odnose na spo- 
ljašnje stvari, a one što ih stječemo preko unutrašnjeg 
iskustva na radnje našeg duha. To znači da razlika iz- 
među spoljašnjeg i unutrašnjeg iskustva ne počiva na 
nekim unutrašnjim karakteristikama samog iskustva, 
nego na karakteristikama onoga što spoznajemo posred- 
stvom iskustva Izlazi da razlika između dviju vrsta is- 
kustva leži izvan iskustva. 

Nejasno je također da li su unutrašnje i spoljašnje 
iskustvo međusobno nezavisni ili je spoljašnje iskustvo 
nužna pretpostavka unutrašnjega. Tamo gdje daje svoja 
osnovna objašnjenja senzacije i refleksije Locke ih stav- 
lja naporedo kao dva posebna, samostalna i jednako vri- 
jedna izvora spoznaje. Međutim, kad govori o vremenskom 
slijedu, kojim razum dolazi do jednostavnih ideja, on 
kaže da čovjek u svom razvoju najprije stječe ideje senza- 
cije, a zatim ideje refleksije. Da li to znači da je reflek- 
sija na neki način zavisna od senzacije, do koje granice 
ide njena zavisnost i u čemu je njena samostalnost, Locke 
nije bliže objasnio. 

Ipak, uprkos svojim nejasnoćama, Lockeovo učenje o 
iskustvu prilično jasno pokazuje da on nije ,senzualist“ 
kakvim ga ponekad smatraju. Njegovo ,iskustvo“ ne svo- 
di se na osjete. 


Svakako je tačnije kad se kaže da je Locke empirist, 
ali je neoprezno kad se tvrdi da je on radikalni empirist 
i kad mu se pripisuje teza da je iskustvo izvor sve spo- 
znaje. 

Teza da sve ideje potječu iz iskustva ne smije se br- 
kati s tezom da sva spoznaja izvire iz iskustva. Prvu tezu 
Locke doista zastupa i detaljno obrazlaže u drugoj knji- 
zi svoga Ogleda, druga teza protivurječi onom shvaćanju 
spoznaje koje leže u osnovi cijelog Ogleda, a najpotpunije 
je izloženo u četvrtoj knjizi. 


njama svoga duha. Neki savremeni engleski autori, pišući o Lockeu, 
.prevode“ njegov izraz ,reflexion“ modernim ,introspection“. Mi- 
slim da to nije najsretnije, jer se pod ,.introspekcijom“ obično misli 
planski primjenjivana psihološka metoda. 


235 


Porijeklo ideja nije isto što i porijeklo spoznaje, jer 
ideje same po sebi nisu spoznaja nego materijal spoznaje. 
Suština je spoznaje u otkrivanju odnosa među idejama, a 
ovo otkrivanje odnosa djelo je ljudskog razuma. Prema 
tome, ne može se tvrditi da iz iskustva potječe sva spoz- 
naja; iz iskustva potječe samo materijal spoznaje. Ako 
Locke u drugoj knjizi Ogleda i sam katkada kaže da sva 
naša spoznaja potječe u krajnjoj liniji iz iskustva, to su 
očito nebrižljive formulacije, koje su u suprotnosti s cije- 
lom njegovom koncepcijom spoznaje. 

S druge strane, pitanje je da li i teza da sve ideje u 
krajnjoj liniji potječu iz iskustva posve tačno sažima Loc- 
keovo učenje o porijeklu ideja kako je izloženo u drugoj 
knjizi Ogleda. Ovo pitanje tijesno je povezano s pitanjem 
o podjeli ideja na jednostavne i složene. 


Vrste ideja 


Prema ulozi koja pri njihovom nastanku pripada ra- 
zumu i iskustvu, Locke dijeli sve ideje na jednostavne i 
složene. Jednostavne ideje razum dobiva gotove iz isku- 
stva. Pri njihovom primanju on je pasivan: ne može ih ni 
stvoriti ni uništiti ni promijeniti kao što ni ogledalo ne 
može odbiti, izmijeniti ni izbrisati slike koje u njemu pro- 
izvode predmeti stavljeni ispred njega. Složene ili kom- 
pleksne ideje predstavljaju, naprotiv, rezultat aktivnosti 
razuma na osnovu jednostavnih ideja: ,Kad je razum 
jednom snabdjeven tim jednostavnim idejama, on je spo- 
soban da ih ponavlja, upoređuje i povezuje na gotovo bez- 
broj raznovrsnih načina, i tako pravi po volji nove slože- 
ne ideje.“ (II, II, 2.) 

Ova podjela izgleda na prvi pogled vrlo jednostavna 
i jasna; ako je pogledamo izbliže, slika se znatno mijenja 

Prije svega, Locke ponekad tvrdi da je primajući 
jednostavne ideje razum ,potpuno“ (wholly) ili ,samo“ 
(only, merely) pasivan, dok ponekad kaže da je razum pri 
tome pasivan ,najvećim dijelom“ (for the most part). 
Karakterističan je u tome pogledu 25. odjeljak pete glave 
druge knjige, gdje se u naslovu kaže jedno, a u tekstu 
drugo. Ovu nesaglasnost neki (na primjer Aaron) objaš- 


236 


njavaju tako što je i pasivno primanje izvjesna aktivnost. 
Pasivno primajući gotove jednostavne ideje razum nije 
potpuno pasivan zato što je i to primanje neka aktivnost. 
Ali on je potpuno pasivan u tom smislu što on sam ništa 
ne stvara. 

Mislim da je ovo objašnjenje suviše jednostavno, da 
bi ogradu ,najvećim dijelom“ trebalo shvatiti ozbiljnije, 
kao izraz Lockeove tendencije da naknadno korigira svo- 
ju prvobitnu tezu o potpunoj pasivnosti. Ova tendencija 
jasnije je došla do izražaja u devetoj glavi druge knjige, 
koja je posvećena opažaju. Dok je naprijed tvrdio da ra- 
zum kao ni ogledalo ne može ni odbiti, promijeniti ili 
uništiti jednostavne ideje koje mu iskustvo pruža, niti 
sam stvoriti neku novu koje u iskustvu nema, ovdje Locke 
najednom piše da ,ideje koje primamo putem osjeta biva- 
ju u odraslih ljudi često izmijenjene pod utjecajem njiho- 
vog rasuđivanja“ (II, IX. 8) i da napose ,,naš duh često 
mijenja ideju dobivenu osjetom u ideju dobivenu rasu- 
đivanjem, tako da prva služi samo da izazove drugu, a da 
mi to uopće ne primjećujemo“. (IT, IX, 10.) 

Lockeova misao kretala se od shvaćanja da je razum 
opažajući ideje potpuno pasivan ka shvaćanju da je on 
pasivan najvećim dijelom. Oba shvaćanja prepliću se u 
Ogledu. 

Teže je pitanje koliko se shvaćanje jednostavnih i- 
deja kao onih koje razum potpuno (ili većim dijelom) 
Pasivno prima iz iskustva slaže sa shvaćanjem da su jed- 
nostavne ideje ,ideje koje nisu sastavljene i koje, prema 
tome, sadrže u sebi samo jednu jedinstvenu pojavu ili 
i ua i ne mogu se rastaviti na različite ideje“ 

Prema prvom shvaćanju, jednostavne ideje su one 
ideje koje su nam neposredno date u iskustvu. Po dru- 
gom shvaćanju, to su ideje koje se dalje ne mogu raščla- 
niti, svojevrsni nedjeljivi ,atomi“ iskustva. 

Da li nam neposredno iskustvo doista pruža skup jed- 
nostavnih ,atomskih“ elemenata, koje razum naknadno 
kombinira i spaja, ili su ti nedjeljivi atomi rezultat nak- 
nadne analize cijelovitih struktura, koje su nam nepo- 
sredno date? 

Locke je u početku bez rezerve prihvatio prvi odgo- 
vor, premda je naslućivao njegove teškoće: ,Iako su kva- 
liteti koji djeluju na naša čula u samim stvarima tako 
sjedinjeni i sliveni da među njima nema odvajanja ni 
razmaka, ipak je jasno da ideje koje oni proizvode u duhu 
ulaze preko čula jednostavne i neizmiješane.“ II, II, 1.) 

,Jasno“ je, dakle, da o ,sjedinjenim i slivenim“ kva- 
litetima dobivamo ,jedinstvene i neizmiješane“ ideje! 

Ipak u daljem izlaganju Locke ne ostaje posve vjeran 
tezi da su sve ,jednostavne ideje“ doista jednostavne. Ta- 
ko on piše da se prostor i trajanje s pravom ubrajaju me- 
du jednostavne ideje, premda ,ni jedna naša pcsebna ideja 
o njima nije lišena izvjesne složenosti“; a opravdanje za 
to nalazi se u tome što su ,njihovi dijelovi svi iste vrste 
i bez primjese ma kakve druge ideje“. (II, XV, 9.) 

Djelomično napuštanje shvaćanja da su ideje koje su 
nam neposredno date u iskustvu ,atomske“ navelo je Lo- 
ckea na reviziju svoje prvobitne podjele ideja. 

Dok u drugoj glavi druge knjige dijeli sve ideje na 
jednostavne i složene, on u XII glavi iste knjige daje od- 
jednom drukčiju, kompliciraniju podjelu. 

Napomenuvši da su jednostavne ideje one koje razum 
pasivno prima iz iskustva, Locke ovdje razlikuje tri glav- 
ne radnje kojima duh djeluje na jednostavne ideje: 
1) .kombiniranje više jednostavnih ideja u jednu složenu“, 
2) ,dovođenje u vezu dviju ideja, bilo jednostavnih bilo 
složenih, i postavljanje jedne pored: druge, tako da obje 
vidimo odjedanput, ali ih ne spajamo u jednu“ i 3) apst- 
rakcija ili odvajanje jedne ideje od svih drugih koje je 
prate u njenom realnom postojanju“. (II, XII. 1.) Kao 
rezultat prve radnje nastaju kompleksne ili složene ideje, 
kao rezultat druge — ideje relacije, kao rezultat treće — 
opće ideje. To znači da se sve ideje ne dijele na dvije 
nego na četiri osnovne vrste: jednostavne, složene, rela- 
cione i opće. Same složene ideje dijele se, kako saznajemo 
malo dalje. na tri podvrste: moduse, supstancije i rela- 
cije. (II, XII, 3.) 

Ova podjela ideja sadržana u XII glavi ne zbunjuje 
samo zbog toga što se ne slaže s dihotomijom na početku 
druge glave nego i zbog toga što se ideje relacije pojav- 

ljuju u njoj dvaput: prvi put kao jedna od četiri osnovne 
vrste ideja, drugi put kao jedna od tri podvrste složenih 
ideja. Rješenje ove zagonetke uzaludno je tražiti u samom 
tekstu četvrtog izdanja Lockeovog Ogleda (to je tekst po 
kojem je rađen srpskohrvatski prijevod); cno se lako na- 
lazi ako uporedimo prvo i četvrto izdanje. Upoređivanje 
pokazuje da je u prvi odjeljak XII glave naknadno umet- 
nut tekst gdje se uz jednostavne ideje, kao posebne os- 
novne vrste ideja, navode složene ideje, ideje relacije i 
opće ideje. 

Locke je dakle prvobitno dijelio sve ideje na ,jed- 
nostavne“ i ,,složene“, a složene na tri podvrste (moduse, 
supstancije i relacije). U skladu s ovom podjelom napi- 
sana je i cijela druga knjiga Ogleda: jednostavnim ideja- 
ma posvećene su glave II XI. složenim idejama glave 
XII — XXVIII (modusima glave XII — XXII, supstancija- 
ma glave XXIII — XXIV, relacijama XXV — XXVIII). 

Kasnije je Locke došao do zaključka da ideje relacije 
nisu podvrsta složenih, jer u njima, kako se kaže u već 
citiranom umetku, postavljamo dvije ideje jednu pored 
druge, ,tako da obje vidimo odjedanput, ali ih ne spajamo 
u jednu“. (Potcrtao — G. P.) 

S druge strane, naknadna istraživanja o riječima, sa- 
držana u trećoj knjizi Ogleda, uvjerila su Lockea u potrebu 
priznanja općih ideja. Razmatrajući njihov odnos prema 
složenim idejama zaključio je da ni one nisu složene, jer 
se njima ne kombinira više ideja u jednu nego se, napro- 
tiv, vrši ,odvajanje jedne ideje od svih drugih koje je 
prate u njenom realnom postojanju“. 

Tako je Locke u umetku u IV izdanje Ogleda uz jedno- 
stavne i složene ideje kao zasebne vrste priznao ideje rela- 
cije i opće ideje. 

Ako su ideie relacije zasebna vrsta ideja, onda kao 
podvrste složenih ideja mogu ostati samo ideje modusa i 
supstancija. Međutim, Locke nije sav ostali tekst svoje 
knjige doveo u sklad s naknadnim umetkom. Tako se ideje 
relacije u tekstu i dalje označuju također kao podvrste slo- 
ženih ideja, a opće ideje nisu u drugoj knjizi dobile ono 
mjesto koje bi im kao jednoj od četiri glavne vrste ideja 
pripadalo. 

Možemo, dakle. reći da je Locke od koncepcije prema 
kojoj razum iz iskustva prima atomske ideje i od njih 
komponira složene evoluirao ka koncepciji prema kojoj is- 
kustvo nije ograničeno samo na pružanje atomskih ideja 
niti razum samo na njihovo sastavljanje. Ali on je trajno 
ostao vjeran shvaćanju da razum u svim svojim djelatno- 
stima mora polaziti od materijala koji mu pruža iskustvo. 

Drugim riječima, u pitanju o porijeklu materijala spoz- 
naje Locke je trajno bio empirist, samo je kasnije svoj 
empirizam djelomično oslobodio od ,atomizma“ ili ,kom- 
pozicionalizma“ s kojim je onaj prvobitno bio stopljen. 

Napuštajući kompozicionalizam, Locke je do kraja 
zadržao kompozicionalističku terminologiju. Tako je došao 
do paradoksalne teze da je jednostavna svaka ideja koju 
razum neposredno prima iz iskustva, bez obzira na to da 
li je ona stvarno jednostavna ili složena. 

Ako kažemo da je Locke u pitanju o porijeklu materi- 
jala spoznaje bio trajno empirist ne želimo reći da njegova 
teza o porijeklu svih ideja iz iskustva posve adekvatno re- 
zimira njegovo učenje o porijeklu ideja. Složene, relacione 
i opće ideje nastaju djelatnošću razuma na csnovu ideja 
koje su dobivene iz iskustva. Zato bi bilo tačnije reći da 
sve ideje, osim jednostavnih, potječu iz iskustva i razuma. 
Drugim riječima, Locke bi adekvatnije rezimirao svoje 
učenje o porijeklu i vrstama ideja da je sve ideje podijelio 
na one koje potječu iz iskustva i na one koje potječu iz 
iskustva i razuma. 

Ovakvo gledište može se karakterizirati kao empiri- 
zam u tom smislu što je, po njemu, iskustvo doista uslov 
svake spoznaje (jer ideje, koje su materijal spoznaje, ili 
neposredno potječu iz iskustva ili su sagrađene od onih 
koje nam pruža iskustvo.) Ali, ako uzmemo u obzir da 
se iskustvo dijeli na spoljašnje i unutrašnje, da je već pri 
primanju jednostavnih ideja razum djelomično aktivan, a 
da složene ideje predstavljaju njegovo djelo, možemo reći 
da se u Lockeovom učenju o porijeklu ideja kroz empiri- 
zam nazire već i racionalizam. 

Jednostavne ideje senzacije. Primarni i sekundarni 
kvaliteti 


Jednostavne ideje razum potpuno (ili većim dijelom) 
pasivno prima iz iskustva; zato je njihova podjela u tijes- 
noj vezi s podjelom iskustva na senzaciju i refleksiju. 

Prema načinu na koji jednostavne ideje dospijevaju 
u duh, Locke ih dijeli na četiri osnovne vrste: 1) one koje 
stječemo putem jednog čula; 2) stečene putem više čula; 
3) stečene refleksijom; 4) stečene ,,svim putevima senza- 
cije i refleksije“. Imamo dakle dvije vrste ideja senzacije: 
ideje refleksije i ideje senzacije i refleksije. 

Kao što nije pokušao da pronađe neke interne odlike 
po kojima bi se razlikovale ideje senzacije od ideja ref- 
leksije (nego ih je razlikovao po izvaniskustvenom pred- 
metu na koji se odnose), tako ni svoju dalju podjelu ideja 
senzacije Locke ne zasniva na njihovim odlikama koje 
neposredno opažamo nego ih razlikuje: a) po broju čula 
preko kojih ih primamo i b) po njihovom odnosu prema 
objektivnim kvalitetima tijela. Pri tome on pretpostavlja 
da se ove dvije podjele poklapaju, da od broja čula preko 
kojih stječemo neku ideju zavisi da li je ona slična kva- 
litetu tijela, koji je izaziva u našem duhu, 

Ideje koje stječemo preko više čula doista su slike 
primarnih kvaliteta tijela (njihove veličine, oblika, broja. 
položaja, kretanja, mirovanja), dok ideje koje stječemo 
samo preko jednog čula (ideje boje, zvuka, mirisa, okusa 
itd.) nisu slike objektivnih svojstava tijela nego samo sub- 
jektivni znaci sekundarnih kvaliteta, a ovi ,,u stvari nisu 
u samim predmetima ništa do moći da svojim primarnim 
kvalitetima, tj. veličinom, oblikom, strukturom i kretanjem 
svojih neopažljivih dijelova izazovu u nama različite osjete, 
kao boje, zvukove, okuse itd.“. (II, VIII, 10.) 

Uz primarne i sekundarne kvalitete Locke spominje i 
»moći“ (neki historičari filozofije nazvali su ih ,tercija- 
rnim kvalitetima“), sposobnosti tijela da, zahvaljujući sa- 
stavu svojih primarnih kvaliteta, izazivaju takve promjene 
u nekom drugom tijelu da ovo poslije toga drukčije djeluje 
na naša čula. 

Ideje primarnih kvaliteta jesu slike stvarnih kvaliteta 
tijela; ideje čulnih kvaliteta nisu slične stvarnim kvalite- 

lima tijela, ali se obično misli da jesu; ideje moći nisu 
slične stvarnim svojstvima tijela, ali to o njima nitko i ne 
misli. 

Čulni kvaliteti i moći u bitnome se slažu pa i moći 
rnožemo ubrojati među sekundarne kvalitete, a da ne bi- 
smo izbrisali razliku između čulnih kvaliteta i moći mo- 
žemo podijeliti sekundarne kvalitete na ,neposredno opa- 
žljive“ i «posredno opažljive“. 

Tvrdeći da ideje sekundarnih kvaliteta nisu slične 
objektivnim kvalitetima tijela Locke se poziva na relativ- 
vost tih ideja i na njihovu povezanost sa određenim emo- 
cionalnim stanjima. Tvrdnja da ideje primarnih kvaliteta 
jesu slične objektivnim kvalitetima tijela Lockeu se čini 
toliko prirodna da je posebno ne obrazlaže. 

Između kvaliteta i ideja, dakle, može, ali ne mora, po- 
stojati odnos sličnosti. Međutim, između kvaliteta tijela i 
jednostavnih ideja senzacije uvijek postoji odnos uzroko- 
vanja. 

U odjeljcima 12 — 14. osme glave druge knjige Locke 
podrobno opisuje mehanizam kojim primarni i sekundarni 
kvaliteti tijela proizvode u nama ideje o sebi. Ova Locke- 
ova teorija predstavlja novu varijantu antičke teorije 
eidola i srednjovjekovne teorije specija: od spoljašnjih ti- 
jela kreću se ka nama neka tjelešca koja su pojedinačno 
neopažljiva, dopiru do naših čula i prenose se ka mozgu, 
odnosno sjedištu osjeta, gdje pobuđuju nastanak ideja sen- 
zacije. Ulaziti u detalje ove teorije i upoređivati je s dru- 
gim sličnim teorijama nije potrebno. Zanimljiva je sama 
činjenica da Locke razvija teoriju te vrste, jer to očigledno 
protivurječi njegovoj unaprijed proklamiranoj namjeri da 
ne ulazi u razmatranje pitanja o tome kakvim se fizičkim 
procesima objašnjava prisustvo ideja u duhu. Sam Locke 
osjeća da je odstupio od svog programa, pa se izvinjava 
čitaocu što se ,zabavio fizičkim ispitivanjima možda malc 
više nego što sam namjeravao“, ali se ujedno opravdava 
tvrdeći da je ,taj mali izlet u prirodne nauke“ bio neopho- 
dan radi boljeg objašnjenja prirode osjeta i razlike između 
dviju vrsta ideja senzacije. (I, VIII. 22.) 

Učenje o primarnim i sekundarnim kvalitetima neupu- 
ćeni ponekad smatraju najkarakterističnijim i najoriginal- 


242 


nijim dijelom Lockeove filozofije. U stvari, i ovo učenje 
pokazuje kako njegova filozofija organski izrasta iz evrop- 
ske filozofske tradicije. 

Misao da su čulni kvaliteti (boje, zvukovi, mirisi i sl.) 
subjektivni, da treba razlikovati dvije vrste kvaliteta (ob- 
jektivne i subjektivne) nalazimo još kod Demokrita i 
Epikura. U novom vijeku ovo učenje obnavljaju i razvi- 
jaju osnivači novovjeke filozofije Campanella, Galilei 
Hobbes, Descartes. U srednjem vijeku svi su kvaliteti smat- 
rani objektivnim. Ali među tim objektivnim kvalitetima 
sholastičari su razlikovali primarne vd izvedenih, sekun- 
darnih. Za fiksiranje Hobbesove i Descartesove distinkcije 
Locke se, dakle, poslužio sholastičkom terminologijom. 

Dvadesetak godina prije objavljivanja Lockeovog Og- 
leda tu je terminologiju u sličnom smislu upotrebio poznati 
kemičar, Lockeov prijatelj, Robert Boyle. Da li mu je tu 
terminologiju i cijelu teoriju sugerirao Locke ili ju je Loc- 
ke, naprotiv, pozajmio od njega, nije dosad pouzdano utv- 
rđeno. Međutim, opaža se da Lockeova teorija nije potpuno 
identična s Boyleovom, kao ni s Descartesovom i Hobbe- 
sovom. Za Boylea su primarni kvaliteti objektivni, a se- 
kundarni subjektivni. Za Lockea sekundarni kvaliteti ni- 
su potpuno subjektivni. Oni su moći koje, zahvaljujući 
svojim primarnim kvalitetima, objektivno posjeduju spo- 
ljašnji predmeti. Subjektivne su, u stvari, naše ideje o 
sekundarnim kvalitetima, i to subjektivne u tom smislu 
što nisu slične kvalitetima koji ih izazivaju. 

Premda sam Locke nije smatrao da su sekundarni 
kvaliteti potpuno subjektivni, njegovo je učenje često bi- 
lo tako shvaćano. U tom obliku Lockeovu je tezu prihvatio 
i G. Berkeley. Međutim, on je smatrao nekonsekventnom 
tvrdnju da su ideje primarnih kvaliteta slike objektivnih 
svojstava materijalnih tijela. Primarni kvaliteti relati- 
vni su kao i sekundarni, a pored toga oni su neodvojivo 
povezani sa sekundarnima, tako da se čak ni u misli ne 
mogu odvojiti od njih. To, po Berkeleyju, znači da i pri- 
marni kvaliteti postoje samo u duhu i da su sve realne 
stvari samo skupovi ideja. 

Imajući u vidu ove zaključke koje je iz Lockeovog 
učenja izveo Berkeley, neki realisti i materijalisti kasnije 
su oštro kritizirali Lockeovo učenje o sekundarnim kva- 

litelima. Sastavljači ruske historije filozofije priznaju da 
je to učenje bilo usmjereno protiv sholastičke metafizike 
kvaliteta i protiv naivnog realizma, ali mu zamjeraju da 
ono ,metafizički, otkidajući kvalitete od materijalnih 
stvari, otvara put subjektivnom idealizmu“!s. 

Angloamerički neorealist Alfred _ North Whitehead 
parodirajući Lockeovu teoriju piše: ,,Tako se tijela opa- 
Žaju s kvalitetima koji im u stvarnosti ne pripadaju, kva- 
litetima koji su u stvari samo proizvod duha. Tako se 
prirodi odaje priznanje koje bi uistinu trebalo rezervira- 
ti za nas; ruži za njen miris, slavuju za njegov pijev, i 
suncu za njegov sjaj. Pjesnici su u velikoj zabludi. Svojim 
lirskim stihovima oni treba da se obrate samima sebi i 
treba da ih pretvore u ode autočestitanja na izvrsnosti 
ljudskog duha. Priroda je nešto dosadno: bez zvuka, bez 
mirisa, bez boje, puka jurnjava tvari, bez kraja, bez smi- 
sla.“17 


Jednostavne ideje refleksije. Duh, razum i opažanje 


Ideje o radnjama duha razum dobiva putem samo- 
opažanja ili refleksije. Ovaj izvor ideja nije čulo u strik- 
tnom smislu te riječi, ali je ,,vrlo sličan“ čulu, pa ga mo- 
žemo nazvati unutrašnjim čulom“. 

Budući da je unutrašnje ,,čulo“ jedno, ovdje se ne 
može pojaviti podjela ideja na dne koje stječemo preko 
jednog čula i one koje stječemo preko više čula. Međutim. 
i tu je umjesno pitanje da li su naše ideje slične onome 
što reprezentiraju. 

Želeći da podigne ,jednoobraznu i konzistentnu zgra- 
du“, Locke je proglasio da o radnjama duha znamo. kao i 
o spoljašnjim materijalnim tijelima, samo preko ideja 
Kako naše ideje o radnjama duha nisu identične s tim 
radnjama, prirodno se nameće pitanje da li su im bar 


1 Istorija filosofii. Pod redakciej G. F. Aleksandrova, B E 
Byhovskogo, M. B. Mitina, P. F. Judina. Tom II, Ogiz, Gospolitizdat. 
1941, str. 221. 

17 Alfred North Whitehead: Science and the Modern Worid 
Copyright 1925. A Mentor Book. Published by the New American 
Library, Ninth Printing-1959, p. 55. 

slične. Locke to pitanje ne postavlja, ali cijelo njegovo 
izlaganje pokazuje da ih smatra sličnim. Ponekad se čak 
izražava tako kao da su ideje o radnjama našeg duha pot- 
puno identične sa samim tim radnjama: ,Opažanje je i 
prva sposobnost našeg duha u njegovom radu sa idejama, 
i ujedno prva i najjednostavnija ideja koju dobivamo re- 
fleksijom." (II, IX, 1.) 

U skladu sa svojem reprezentativnom koncepcijom 
spoznaje Locke bi morao reći da je opažanje prva spo- 
sobnost duha, a ideja opažanja prva i najjednostavnija 
ideja refleksije. Kada kaže da je opažanje ujedno i sposob- 
nost duha i ideja refleksije, on je očito u protivurječnosti 
sa svojom osnovnom koncepcijom. 

Međutim, dok se ovo može tumačiti samo kao neb- 
rižljivost u izražavanju, ono što on piše u posljednjoj gla- 
vi svoga Ogleda ne može se tumačiti drukčije nego kao 
djelomično napuštanje teorije reprezentacije. 

Locke, naime, kaže: ,,Budući da ni jedna od stvari 
koje duh posmatra, osim njega samog, nije prisutna razu- 
mu, neophodno je da mu bude prisutno nešto drugo kao 
znak ili predstava stvari koju posmatra: a to drugo su 
ideje.“ (IV, XXI, 4; potcrtao — G. P.) 

Prema ovom izlazi da postoji bitna razlika između 
duha i svih drugih stvari, da je on, za razliku od svega 
drugog, neposredno dat sam sebi, pa ga možemo opažati 
bez pomoći ideja. 

Iako je to možda jedino mjesto u Ogledu gdje se jasno 
tvrdi da duh sam sebe opaža neposredno, ono baca određe- 
nu svjetlost i na one dijelove Lockeovog izlaganja, gdje 
se razlikuju radnje duha i ideje o tim radnjama. Ono upu- 
ćuje na to da ova razlika kod Lockea nikada nije bila tako 
duboka kao razlika između ideja senzacije i kvaliteta 
materijalnih tijela, i da nebrižljiv način izražavanja pri 
kojem se ne razlikuju tačno radnje duha i ideje o njima 
nije opasan. 

Po onome što je napisao o idejama refleksije, Lockea 
s pravom smatraju ocem engleske psihologije. Međutim 
nije naš zadatak da detaljno izlažemo i ocjenjujemo psi- 
hološki dio Lockeove filozofije. U ovom psihološkom di- 
jelu zanima nas uglavnom samo pitanje o razumu i nje- 
govom mjestu u sklopu duhovnih aktivnosti. 

Dvije glavne radnje duha (mind), po Lockeu, su opa- 
žanje (perception) ili mišljenje (thinking) i hotenje (vo- 
lition) ili htijenje (willing). Moć mišljenja zove se razum 
(understanding), a moć htijenja volja (will). Ove dvije 
moći (powers) ili podobnosti (abilities) duha nazivaju 
se također sposobnostima (faculties). (II, VI, 2.) 

Pored jednostavnih ideja senzacije i jednostavnih ide- 
ja refleksije postoje, po Lockeu, i jednostavne ideje sen- 
zacije i refleksije, koje dospijevaju u duh ,,svim putevima 
senzacije i refleksije“. Takve su, na primjer, ideje zado- 
Voljstva ili uživanja (pleasure or delight) i bola ili nela- 
godnosti (pain or uneasiness), kao i ideje sile ili moći 
(power), postojanja (existence), jedinstva (unity). (II, 
VII, 1.) 

Locke ne odgovara jasno na pitanje na što se odnose 
zajedničke ideje senzacije i refleksije: na materijalne 
stvari ili na duhovne procese? Na nešto što je djelomično 
materijalno, a djelomično duhovno ili na nešto što nije ni 
materijalno ni duhovno? Možda se neke od njih odnose 
na materijalne stvari, a druge na duhovne radnje? 

U svakom slučaju, među idejama refleksije i senza- 
cije nalazimo ideje radosti i bola, dakle ideje o onom što 
bi psiholozi nazvali emocionalnim psihičkim procesima. 
Tako uza spoznajne i voljne procese, koje eksplicite pri- 
znaje kao osnovne vrste duhovnih radnji, Locke uzima u 
obzir i emocionalne. 

Proglašavajući razum i volju za dvije duhovne moći 
ili sposobnosti, Locke naknadno upozorava da se pod spo- 
sobnostima ovdje ne smiju misliti ,neki posebni činioci 
u nama koji imaju svaki svoju posebnu vlast i oblast i 
koji naređuju, slušaju i vrše razne akcije kao neka poseb- 
na bića“. (II, XXI, 6.) 

Pošto je najprije identificirao opažanje i mišljenje 
tvrdeći da je opažanje ili mišljenje djelatnost razuma, 
Locke u daljnjem izlaganju razlikuje ova dva pojma. U 
glavi o opažanju on spominje da neki identificiraju opa- 
žanje i mišljenje, ali da bi u duhu engleskog jezika tre- 
balo razlikovati mišljenje kao onu duhovnu radnju pri 
kojoj je razum aktivan od opažanja kao nečega pri čemu 
je duh ,većim dijelom samo pasivan“. (II, IX. 1.) 

U glavi o moći (II, XXI) Locke ponovo tvrdi da moć 
opažanja zovemo razumom, a da opažanje kao akt razuma 
može biti trovrsno: 1) opažanje ideja u našem duhu, 2) 
opažanje značenja znakova, 3) opažanje veze ili nespo- 
jivosti, slaganja ili neslaganja među idejama. On odmah 
dodaje da tačnije se izražavajući (odnosno, prema četvr- 
tom izdanju, u skladu sa običnom upotrebom jezika) 
samo u drugom i trećem slučaju možemo reći da razumi- 
jemo. (II, XXI, 5.) 

Ova klasifikacija razumskih akata zanimljiva je jer 
pokazuje Lockeovu težnju da prevlada tradicionalni du- 
alizam spoznajnih duhovnih funkcija, dualizam između 
iskustva i razuma, opažanja i mišljenja. 

Opažanje, koje se kao izvor iskustva obično suprot- 
stavlja razumu, Locke ovdje posmatra kao prvu (najjed- 
nostavniju i osnovnu) djelatnost razuma; mišljenje koje 
se obično smatra specifičnom djelatnošću razuma on 
shvaća kao višu formu opažanja. Na taj način mjesto ra- 
zuma i iskustva dobivamo jedinstveni razum; mjesto sup- 
rotnosti između opažanja i apstraktnog mišljenja dobi- 
vamo različite forme i stupnjeve opažanja. 

Trodjelna podjela razuma i njegovih radnji nije neka 
sasvim slučajna i usputna Lockeova misao. Ova podjela 
u tijesnoj je vezi s osnovnom strukturom Ogleda: opaža- 
nju ideja u našem duhu posvećena je druga knjiga Ogleda, 
opažanje značenja znakova čini predmet treće knjige, 
opažanje slaganja ili neslaganja naših ideja proučava se u 
četvrtoj. 

Međutim, ako ova podjela razumskih djelatnosti do- 
bro izdržava suočavanje s osnovnom strukturom Ogleda, 
ona prolazi lošije ako je upoređujemo s onim što Locke o 
pojedinim radnjama razuma govori unutar tih knjiga, 
napose u drugoj i četvrtoj. 

U desetoj i jedanaestoj glavi druge knjige Locke go- 
vori o duhovnim radnjama posmatranja (contemplation), 
pamćenja (memory), raspoznavanja (discerning), upore- 
đivanja (comparing), sastavljanja (compounding), ime- 
novanja (naming), apstrahiranja (abstraction). U glavi 
o složenim idejama on navodi tri radnje pomoću kojih 
razum iz jednostavnih ideja stvara sve ostale; to su spa- 
janje. upoređivanje i apstrahiranje. U glavi o modusima 
3 

mišljenja (II, XIX) saznajemo o duhovnim radnjama os- 
jeta (sensation), sjećanja (remembrance), prisjećanja 
(recollection), posmatranja (contemplation), sanjarenja 
(franc. r&verie), pažnje (attention), udubljivanja (inten- 
tion) ili studiranja (study), sanjanja (dreaming), eksta- 
ze (ecstasy), zaključivanja ili umovanja (reasoning), 
suđenja (judging), htijenja (volition), znanja (know- 
ledge). 

Locke, međutim, nigdje ne pokušava da ove različite 
radnje razuma raspodijeli u tri naprijednavedene grupe 
razumskih operacija. Da je pokušao, vjerovatno bi nai- 
šao na nesavladljive teškoće. 


Složene ideje 


Sve ideje koje nisu jednostavne Locke je prvobitno 
smatrao složenima, a dijelio ih je na supstancije i relacije. 

Modusi su takve složene ideje koje ,,ne sadrže u sebi 
pretpostavku samostalnog postojanja, već se smatraju 
kao zavisne od supstancija“ (II, XII, 4), a ideje supstancije 
su ,kombinacije jednostavnih ideja, za koje se smatra da 
predstavljaju posebne pojedinačne stvari koje postoje za 
sebe, i u kojima je pretpostavljena ili zbrkana ideja sup- 
stancije, takva kakva je, uvijek prvo i glavno“. (II, XII, 6.) 

Najzad, relacije se sastoje od ,posmatranja i upoređi- 
vanja jedne ideje sa drugom“. (II, XII, 7.) 

Iako je Locke kasnije revidirao ovu podjelu, druga 
knjiga Ogleda pretežno se bazira na njoj. Osnovni je za- 
datak druge knjige da pokaže kako sve ideje koje naš 
razum posjeduje pripadaju u jednu od navedenih vrsta. 
Ovo razvrstavanje i uvrštavanje ideja nije samo sebi cilj. 
Ono treba da pokaže da sve ideje, u krajnjoj liniji, potje- 
ču iz iskustva. Jer ako se sve ideje, koje nisu jednostavne 
(primljene gotove iz iskustva) mogu uvrstiti među modu- 
se, supstancije ili relacije i ako su modusi, supstancije i 
relacije ideje izvedene, u krajnjoj liniji, iz iskustva, onda 
sve ideje očito potječu, u krajnjoj liniji, iz iskustva. 

Međutim, pitanje je da li se modusi, relacije i sup- 
stancije mogu posmatrati kao ideje izvedene iz iskustva. 

Naprijed smo vidjeli da bi polazeći od Lockeovog 
općeg određenja složenih ideja, kao onih koje stvara ra- 

zum na osnovu jednostavnih, bilo adekvatnije reći da slo- 
žene ideje potječu iz iskustva i razuma. 

Da li Lockeova određenja pojedinih vrsta složenih 
ideja potvrđuju taj zaključak? 

Jednostavni modusi samo su varijacije ili kombinacije 
jedne iste jednostavne ideje, bez ikakve primjese drugih 
ideja; mješoviti modusi sastavljeni su od više raznih jed- 
nostavnih ideja, koje zajedno čine jednu složenu. Mjesto 
i oblik su jednostavni modusi ideje prostora: ljubav, mrž- 
nja, želja, žalost, nada, strah. očajanje, srdžba, zavist, stid 
— jednostavni modusi ideja radosti i bola. Kao primjeri 
mješovitih modusa mogu poslužiti ideje obaveze, pijan- 
stva, ljepote, laži. krađe. 

Budući da se sastoje od kombinacija različitih jed- 
nostavnih ideja, mješoviti modusi jasno se razlikuju od 
jednostavnih. Ali zbog ovog istog razloga mogao bi netko 
da ih pobrka s idejama supstancije. Od ideja supstancije 
mješoviti modusi razlikuju se po tome što su oni ,kombi- 
nacije takvih ideja koje ne smatramo za karakteristične 
oznake ma kakvih živih bića s konkretnim postojanjem, 
već za odvojene i samostalne ideje. koje duh sastavlja 
ujedno“, (II, XXII, 1.) 

Obrazujući mješovite moduse duh je aktivan, a aktiv- 
nost koju on vrši nije podražavanje prirode. Spajajući 
jednostavne ideje u mješovite moduse razum ne mora vo- 
diti računa o tome da li one tako zajedno postoje u pri- 
rodi. Ponekad razum dolazi do mješovitih modusa i na 
osnovu ,iskustva i posmatranja samih stvari“, ali mnogo 
češće dolazi do njih ,,pronalaženjem ili proizvoljnim spa- 
janjem nekoliko jednostavnih ideja u našem vlastitom 
duhu“ ili ,objašnjavanjem imena radnji koje nikad nismo 
vidjeli ili pojmova koje ne možemo vidjeti“. 

Kako veza kojom razum povezuje više jednostavnih 
ideja u jedan mješoviti modus nema podloge u prirodi, 
ove bi se kombinacije brzo raspale da nema nečega što 
ih drži na okupu. To nešto su imena. ..Zato, premda duh 
pravi kombinaciju, ime je kao neki čvor koji ih čvrsto 
povezuje“. (III, V, 10.) 

Mješoviti modusi su. dakle, takve složene ideje koje 
se, doduše, prave od materijala što nam ga pruža iskustvo, 


249 


ali taj materijal dovode u veze u kojima se on ne nalazi 
u iskustvu i u kojima se njegovi protutipovi ne pojavlju- 
ju u prirodi. Zato za mješovite moduse doista možemo re- 
ći da su zajednički proizvod iskustva i razuma. Ako je 
razum jednako kao i iskustvo nužan uslov njihovog na- 
stanka, ne izgleda opravdano tvrditi da one, u krajnjoj 
liniji, potječu samo iz iskustva. 


Ideja supstancije 


Prva knjiga Ogleda sadrži i jedan kratak odjeljak o 
ideji supstancije. Locke tu piše da ideja supstancije nije 
urođena, i u toj tvrdnji nema ničega neobičnog. Ali Loc- 
ke u ovom odjeljku također tvrdi da ideju supstancije 
»niti stječemo niti možemo steći putem senzacije ili reflek- 
sije“, da ,jasne ideje“ o supstanciji uopće nemamo i da 
riječju ,supstancija“ označavamo samo ,neizvjesnu pret- 
postavku o ne znamo ni sami čemu (of we know not what), 
tj. o nečemu o čemu nemamo nikakvu posebnu, određenu, 
pozitivnu ideju, a što smatramo supstratom ili podlogom 
onih ideja koje znamo“. (1, IV, 18.) 

Riječi ,,posebnu, određenu, pozitivnu“ dodane su u če- 
tvrtom izdanju Ogleda. Locke je, dakle, u prvom izdanju 
tvrdio da riječju supstancija“ označavamo neizvjesnu 
pretpostavku o nečem o čemu nemamo nikakvu ideju, 
a u četvrtom izdanju kaže da je to pretpostavka o nečemu 
o čemu nemamo posebnu, određenu, pozitivnu ideju. To 
znači da prema četvrtom izdanju nekakvu ideju c sup- 
stanciji ipak imamo. Kako je u četvrtom izdanju ostala 
tvrdnja da ideju supstancije ne možemo steći ni senzaci- 
jom ni refleksijom. ostaje nejasno na koji način dolazimo 
do nje i da li je čak i u najmanjoj mjeri opravdano da 
pretpostavljamo nešto na osnovu te ideje sumnjivog po- 
rijekla, koja nije ni posebna, ni određena, ni pozitivna. 

Ono što Locke piše o supstanciji u nekoliko odjeljaka 
umetnutih u glavu o jednostavnim modusima ideje pro- 
stora (II, XIII, 16-20) također navodi na pomisao da 
je on protivnik ideje supstancije. 

Polemizirajući s onima koji smatraju da nema praz- 
nog prostora. Locke na pitanje da li je prostor bez tijela 

supstancija ili akcidencija odgovara da ne zna i da se 
toga svog neznanja neće stidjeti sve dok mu oni koji pi- 
taju ne pokažu jasnu i određenu ideju supstancije. Zah- 
tijevajući da se ne diže buka ,zvukovima bez jasnog i 
određenog značenja“, Locke one koji toliko naglašavaju 
pojedine slogove riječi ,supstancija“ poziva da razmisle 
o tome .da li oni, kad upotrebljavaju tu riječ i za besko- 
načnog, neshvatljivog boga, i za konačni duh, i za tijelo 
čine to svaki put u istom smislu?“ (II, XIII, 18.) 

Ako je upotrebljavaju uvijek u istom smislu, onda je 
to , zaista veoma kruta doktrina“, a ako je upotrebljavaju 
u tri različita smisla, trebalo bi da se posluže sa tri razna 
imena kako bi se spriječila zbrka i zabuna koja prirodno 
proizlazi iz mješovite upotrebe tako nejasnog termina, 
«termina koji u svakodnevnoj upotrebi ne samo da nema 
tri posebna jasno određena značenja, već nema ni jedno 
jedino“. (IL, XIII, 18.) 

U svojoj kritici pojma supstancije Locke ide tako da- 
leko da učenje c supstanciji i akcidencijama upoređuje s 
indijskom pričom o slonu koji podržava zemlju i o kor- 
njači koja podržava slona. Uobičajeno objašnjavanje poj- 
mova supstancije i akcidencije on također ironično upo- 
ređuje s objašnjenjem pojma knjige, papira i slova, koje 
kaže da se knjiga sastoji od papira i slova, da su slova ono 
što stoji na papiru, a papir ono što drži slova. 

Na osnovu ovih usputnih kritika pojma supstancije 
čitalac bi mogao očekivati da će u glavi o složenim ideja- 
ma supstancije (II, XXIII) Locke definitivno razoriti i 
odbaciti ovaj pojam. Međutim, to se ne dešava. 

I ova glava počinje, doduše, umovanjima koja kao da 
nagovještavaju odbacivanje supstancije. 

Mi, kaže Locke, često opažamo da neke od naših jed- 
nostavnih ideja idu zajedno, pa pretpostavljamo da one 
pripadaju istoj stvari i nazivamo ih jednim imenom. Bu- 
dući da ne možemo shvatiti kako bi te jednostavne ideje 
mogle postojati same za sebe, pretpostavljamo neki sup- 
strat u kome one postoje i iz kojeg proizlaze. U pojmu sup- 
stancije nema nikakve druge ideje osim pretpostavke o 
nečemu što predstavlja podlogu onih kvaliteta koji su 
kadri da u nama proizvedu ideje. 


251 


Pošto smo stvorili neku ,mutnu i relativnu“ ideju o 
supstanciji uopće, stvaramo ideje o pojedinim vrstama 
supstancija, i to tako što sastavljamo u kombinacije one 
jednostavne ideje koje nam se zajedno javljaju u iskustvu. 
Tako stječemo ideje čovjeka, konja, zlata, vode, gvožđa, 
dijamanta itd. Pored jasnih jednostavnih ideja u ovim 
složenim idejama uvijek se sadrži i nejasna ideja o neče- 
mu čemu te ideje pripadaju i u čemu su sadržane. Upravo 
to nepoznato nešto što po našoj pretpostavci podržava jas- 
ne jednostavne ideje koje se pojavljuju zajedno nazivamo 
supstancijom. 

Na isti način kao ideja materijalne supstancije nasta- 
je i ideja duha (spirit, mind), ili duhovne supstancije 
(spiritual substance). Opažajući radnje našeg duha mis- 
limo da one ne mogu postojati same, pa budući da ne 
shvaćamo kako bi mogle pripadati tijelu, pretpostavljamo 
da su to djelatnosti duha ili duhovne supstancije. 

»Jasno je, dakle, da je ideja tjelesne supstancije ili 
materije isto tako udaljena od našeg shvatanja i razumi- 
jevanja kao i ideja duhovne supstancije ili duha.“ 

Ovo zvuči kao nagovještaj potpunog odbacivanja i- 
deje supstancije. Ali nastavak rečenice donosi iznenađenje: 

»Stoga ne možemo, samo na osnovu toga što nemamo 
nikakvog pojma o duhovnoj supstanciji, zaključiti da ona 
ne postoji, kao što, iz istog razloga, ne možemo poricati 
ni postojanje tijela; jer tvrditi da tijelo ne postoji samo 
zato što nemamo jasnu i određenu ideju o supstanciji ma- 
terije, bilo bi isto tako razumno kao i tvrditi da ne postoji 
duh samo zato što nemamo jasnu i određenu ideju o sup- 
stanciji duha.“ (II, XXIII, 5.) 

Ni o materijalnoj ni o duhovnoj supstanciji dakle ne- 
mamo jasnu ideju, ali to još ne znači da imamo pravo 
poricati njihovo postojanje. Ne znači li to da bi se trebalo 
bar uzdržati od suda o tome? 

Locke smatra da je, uprkos nejasnosti naših ideja o 
materijalnoj i duhovnoj supstanciji, njihovo postojanje 
sigurno. 

Posebno je zanimljiv naglasak Lockeove argumenta- 
cije. On naročito naglašava da imamo pravo tvrditi tako- 
đer postojanje duhovne supstancije. Kao. da ne pomišlja 
da bi netko mogao ozbiljno osporavati postojanje materi- 

jalne supstancije, Locke uporno dokazuje da za postojanje 
duhovne supstancije govore jednako dobri razlozi. Iako 
poimence ne polemizira ni s kim, očito je da se on ovdje 
ponovo uključuje u polemiku između kartezijanaca i nji- 
hovih protivnika. 

Postojanje materijalne supstancije bilo je podjednako 
sigurno i za Descartesa i za Hobbesa i Gassendija. Među- 
tim, nasuprot Descartesu, Hobbes i Gassendi osporavali 
su postojanje zasebne duhovne supstancije. Ustajući u 
obranu duhovne supstancije, Locke se ovdje opredjeljuje 
za Descartesa, a protiv Gassendija i Hobbesa. 

Braneći kartezijanski dualizam Locke oštro kritizira 
pristalice materijalističkog monizma: ,,Samo zato što ne- 
dovoljno razmišljamo skloni smo mišljenju da nam naša 
čula pokazuju isključivo materijalne stvari. Svaki akt os- 
jeta, ako ga dobro razmotrimo, daje nam podjednako 
uvid u oba dijela prirode, materijalni i duhovni. Jer dok 
gledam, slušam i sl., ja znam da van mene postoji neko 
materijalno biće, predmet tog osjeta; ali ujedno još sigur- 
nije znam da unutar mene postoji duhovno biće koje gle- 
da i sluša“ (II, XXIII, 15.) 

U isto vrijeme dok dokazuje postojanje obiju supstan- 
cija Locke ne propušta upozoriti da su ideje o objema 
vrlo nejasne: A u oba slučaja naša ideja o supstanciji 
je podjednako mutna ili nikakva: to je samo ono pretpo- 
stavljeno ne znam ni sam šta što podržava ideje koje na- 
zivamo ,akcidencijama'.“ (II, XXIII, 15.) 

Ako je naša ideja o supstanciji tako mutna, na osnovu 
čega možemo tvrditi da supstancije (materijalna i duhov- 
na) ipak postoje? 

Osnovni je Lockeov argument što o materijalnoj i 
duhovnoj supstanciji ipak posjedujemo neke jasne i od- 
ređene ideje. 

Naše primarne ideje o onom što je isključivo svoj- 
stveno materiji jesu ,kohezija čvrstih i, prema tome, od- 
vojivih dijelova i sposobnost prenošenja kretanja putem 
impulsa“ (II, XXIII, 17), naše primarne ideje o onom što 
je isključivo svojstveno duhu jesu ,mišljenje i volja, od- 
nosno moć pokretanja tijela pomoću misli, i sloboda kao 
posljedica toga“. (Il, XXIII, 18.) 

Prema tome, naša ideja tijela ideja je rasprostrte 
čvrste supstancije, sposobne da prenosi kretanje putem 
impulsa, naša ideja o duši kao nematerijalnom duhu ideja 
je o supstanciji koja misli i ima moć da htijenjem ili mi- 
šljenjem izaziva kretanje u tijelu. 

Ljudi čije su misli ,utonule u materiju“, i koji su 
»toliko podvrgli svoj duh čulima da rijetko kada razmi- 
šljaju o bilo čemu što je iznad toga“, kažu da ne mogu 
zamisliti misleću stvar. Locke odgovara da je to možda 
istina, ali da će oni, ako bolje razmisle, uvidjeti da ne 
mogu zamisliti ni prostornu. 

Kao što ne znamo na koji način mislimo, tako ne zna- 
mo ni na koji način smo prostorni, tj. kako se sjedinjava- 
njem ili kohezijom čvrstih dijelova tijela stvara prostira- 
nje. Primarne ideje mišljenja i prostornosti podjednako 
su pune teškoća; u oba slučaja stojimo pred zagonetkom. 

Do istog zaključka dolazimo ako moć tijela da prenosi 
kretanje putem impulsa upoređujemo sa sposobnošću du- 
še da izaziva kretanje pomoću volje. ,,Svakodnevno isku- 
stvo očigledno nam pokazuje da se kretanje proizvodi i 
impulsom i mišlju; ali način kako se to vrši teško možemo 
shvatiti — jednako nam je nejasno i jedno i drugo,“ (II, 
XXIII, 28.) 

Na osnovu svega toga Locke zaključuje da je postoja- 
nje materijalne i duhovne supstancije izvan svake sumnje, 
ali da nam je .supstancija duha nepoznata kao i supstan- 
cija tijela“. (II, XXIII, 30.) Oba pojma su puna teškoća, 
ali pojam duha ne sadrži ih više nego pojam tijela. 

U svim ovim umovanjima jasno dolazi do izražaja 
jedna osnovna protivurječnost. 

Locke uporno tvrdi da su nam i materijalna i duhovna 
supstancija potpuno nepoznate. da o njima nemamo ni- 
kakvu ili da u najboljem slučaju imamo samo vrlo nejas- 
nu ideju. Međutim, u isto vrijeme on samo postojanje 
materijalne i duhovne supstancije proglašuje za nesum- 
njivo, Protivurječnost u koju on odvje upada vrlo je slič- 
na onoj koju nalazimo u Kantovom učenju o stvari po 
sebi. 

U prilog tezi da postoje materijalna i duhovna sup- 
stancija Locke navodi da mi poznajemo neke primarne 
kvalitete materije (prostor i impuls) i duha (mišljenje i 

volja). Ali, prema njegovim vlastitim objašnjenjima, ovi 
primarni kvaliteti još ne čine supstanciju. Supstancija je 
neka nama nedostupna osnova ili podloga ovih (i drugih) 
kvaliteta. Međutim, na osnovu čega možemo tvrditi da ti 
kvaliteti nužno moraju imati neku podlogu? Na ovo odluč- 
no pitanje Locke i ne pokušava da odgovori. 

U nastojanju da spase tradicionalno učenje o supstan- 
ciji Locke tako odstupa od svoje empirističke teze o po- 
rijeklu ideja. Jer ideja supstancije očito nije kombinacija 
samo onih ideja koje razum stječe iz iskustva. Pored jed- 
nostavnih ideja koje su stečene iskustvom u ideji sup- 
stancije sadržana je i jedna nejasna ideja čije porijeklo 
nije poznato. 

Međutim, premda je Lockeova osnovna intencija u 
raspravljanju o supstanciji očito bila obrana Descartes9- 
vog dualizma, njen objektivni rezultat nije bilo učvršće- 
nje dualizma. nego, naprotiv, unošenje sumnje u pojam 
supstancije. Nasuprot materijalističkoj kritici (Hobess, 
Gassendi) koja je pokazala teškoće u pojmu duhovne sup- 
stancije, Locke dokazuje da se slične teškoće sadrže i u 
pojmu materijalne supstancije. Uvjeren da time osporava 
duhovnu supstanciju, on je samo potkopavao materijalnu. 

Bez obzira na svoje namjere on je uzdrmao tradicio- 
nalno učenje o supstanciji. Svojom kritikom pojma sup- 
stancije Berkeley i Hume samo su izvršili program koji 
je implicite već bio dan u Lockeovom Ogledu.1s 


18 Kao što je svojom obranom pojma supstancije prethodnik 
Berkeleyjeve i Humeove kritike ovog pojma, tako je Locke svojom 
obranom pojma boga prethodnik Feuerbachove kritike religije. Po- 
jam boga, po Lockeu, nije urođen, ali on ima svoje opravdanje, jer 
do složene ideje boga dolazimo na sličan način kao i do drugih tak- 
Vih ideja: , Naime, ako ispitamo svoju ideju o neshvatljivom Vrhov- 
nom biću, vidjet ćemo da smo i do nje došli na isti način, i da su 
naše složene ideje o bogu i posebnim duhovima načinjene od jed- 
nostavnih ideja koje stječemo refleksijom; na primjer, pošto smo 
svojim unutrašnjim iskustvom stekli ideje o postojanju i trajanju, 
o znanju i moći, o uživanju i sreći, i o drugim kvalitetima i moći- 
ma koje je bolje imati nego biti bez njih, ako sad hoćemo da stvo- 
rimo što prikladniju ideju o Vrhovnom biću, mi uvećavamo sve 
ie ideje pridajući im ideju beskonačnosti, i sastavivši ih zatim uje- 
dno dobivamo složenu ideju o bogu.“ (II, XXIII, 33.) Dok je Locke 
u ovakvom nastanku ideje boga nalazio njeno opravdanje. Feuer- 
bach će u tome naći polaznu tačku za svoju kritiku. 

Realnost i adekvatnost ideja 


Podjeli ideja prema porijeklu i složenosti (na jedno- 
stavne i složene, odnosno na jednostavne, složene, relaci- 
one i opće), Locke u završnim glavama druge knjige 
Ogleda (II, XXIX — XXXIII) dodaje podjele na 1) jasne 
(clear) i nejasne (obscure), 2) razgovijetne (distinct) i 
nerazgovijetne (confused), 3) realne (real) i fantastične 
(fantastic), 4) adekvatne (adequate) i neadekvatne (ina- 
dequate) i 5) istinite (true) i lažne (false). 

Prve dvije podjele razlikuju ideje po njihovim in- 
ternim svojstvima, preostale tri po njihovom odnosu pre- 
ma stvarnosti. 

Razlikovanje ideja po njihovoj jasnoći i razgovijetno- 
sti, očito preuzeto od Descartesa, ne igra bitnu ulogu u 
Lockeovoj filozofiji. Locke je naknadno, štaviše, došao do 
uvjerenja da mnogi koji govore o ,jasnim i razgovijet- 
nim idejama“ ne razumiju tačno taj izraz i da bi bilo bolje 
govoriti o ,određenim idejama“. 

Razlikovanje istinitih i lažnih ideja također nema 
veliki značaj, jer Locke smatra da, strogo govoreći, ideje 
ne mogu biti ni istinite ni lažne. Istina i laž su svojstva 
sudova ili stavova, a o istinitosti i lažnosti ideja može se 
govoriti samo u prenesenom smislu. 

Međutim, razlikovanje ideja na realne i fantastične, 
kao i razlikovanje na adekvatne i neadekvatne neobično 
je važno za cijelu Lockeovu koncepciju. Iako je ras- 
pravljanju o realnosti i adekvatnosti ideja posvetio dvije 
posebne glave u drugoj knjizi Ogleda, Locke se na ovo 
pitanje vraća u više mahova u trećoj i u četvrtoj. 

Realne su ideje, po Lockeu, ,one koje imaju osnovu 
u prirodi, koje su u skladu sa stvarnim postojanjem i bi- 
ćem stvari, odnosno sa svojim prototipovima“, a fantastič- 
ne ili himerične one koje ,nemaju osnove u prirodi i 
uopće nisu u skladu sa stvarnošću bića na koja se prešutno 
odnose kao na svoje prototipove“. (II, XXX, 1.) 

Realne ideje dijele se sa svoje strane na adekvatne 
i neadekvatne. Adekvatne su one ,koje savršeno predstav- 
ljaju one prototipove od kojih po pretpostavci duha po- 
tječu, koje po njegovoj zamisli zamjenjuju i s kojima ih 
on upoređuje“, neadekvatne su one koje ,samo djelomič- 

no ili nepotpuno predstavljaju one prototipove na koje 
se odnose“. (II, XXXI, 1.) 

Razmatrajući pitanje koje su od naših ideja realne i 
adekvatne a koje to nisu, Locke tvrdi da su sve jedno- 
stavne ideje kao i složene ideje modusa i relacija realne 
i adekvatne, dok među složenim idejama supstancija ima 
i realnih i fantastičnih, ali su sve realne neadekvatne. 

Teza da naše ideje mogu biti realne i adekvatne i da 
to mnoge od njih doista i jesu, jedna je od osnovnih teza 
Lockeove filozofije. Međutim, njenom obrazlaganju Locke 
nije posvetio pažnju koja bi odgovarala njenoj važnosti. 

Raspravljajući o realnosti jednostavnih ideja Locke 
upozorava da one nisu realne u tom smislu da su one sli- 
ke stvari, nego u tom smislu što postoji stalna korespon- 
dentnost između njih i realnih stvari, što one ,odgovara- 
ju i služe se s onim moćima stvari koje ih proizvode u 
našem duhu“. (II, XXX, 2.) 

Glavni je Lockeov argument za tako shvaćenu real- 
nost jednostavnih ideja što ih ,,duh, kako je bilo pokazano, 
nikako ne može sam praviti“. (IV, IV, 4.) 

Ovaj argument nije naročito uspješan, jer se Locke- 
ov dokaz da duh ne može stvoriti ni jednu jednostavnu 
ideju sa svoje strane svodi na to da su sve jednostavne 
ideje iskustveno stečene ideje o svojstvima tijela i rad- 
njama duha, tj. da su one u njegovom smislu realne. 

Mješoviti modusi i relacije, ako nisu protivurječni 
nužno su realni, po Lockeu, zato što oni i ne mogu posto- 
jati drukčije nego u ljudskom duhu. Ove ideje ne žele da 
budu kopije nečeg drugog, one su same svoji prototipovi, 
pa se prema tome ne mogu ni razlikovati od svojih pro- 
totipova. Dajući ovo objašnjenje Locke ne postavlja pita- 
nje koliko ima smisla reći da je nešto svoj vlastiti pro- 
totip. 

Pored općeg argumenta za realnost svih jednostavnih 
ideja, kod Lockea nalazimo i niz specifičnih, za realnost 
jednostavnih ideja senzacije. Ovi argumenti nisu uvijek 
isti. 

Na jednom mjestu (u IV, II, 14) Locke kao ..dokaz 
koji je izvan svake sumnje“ navodi jasnu razliku koja 
posioji između ideje koju je u našem duhu oživjelo pam- 
ćenje i one koju duh u određenom trenutku prima preko 


17 Vestadka spnennačka Hidra a7 


čula. Na prigovor da slične ideje možemo imati i u snu, 
Locke odgovara da postoji ,vrlo očigledna razlika“ izme- 
đu toga da li sanjamo da smo u vatri ili smo stvarno u 
njoj. Prilično zapleteno objašnjenje ove razlike svodi se 
na to da u jednom slučaju osjećamo bol, dok ga u drugom 
ne osjećamo. Međutim, kako i u snu možemo osjećati bo- 
love, ovo objašnjenje ne izgleda uvjerljivo, 

Širu argumentaciju za realnost jednostavnih ideja 
senzacije nalazimo u glavi gdje se raspravlja o našem 
znanju o postojanju drugih stvari. Locke ovdje navodi 
četiri razloga koji pojačavaju našu od boga danu sigur- 
nost da izvan nas postoje stvari: 1) Ljudima kojima ne- 
dostaju organi nekog čula nedostaju i jednostavne ideje 
senzacije koje odgovaraju tom čulu. 2) Za razliku od 
ideja koje sami izazivamo u svom sjećanju, ideje koje su 
rezultat osjeta ne zavise od naše volje: niti ih duh može 
stvarati kada želi, niti ih može odbiti kada mu ih iskustvo 
pruža. 3) Neke ideje kad su rezultat stvarnog osjeta pra- 
ćene su osjećajem zadovoljstva ili bola; kad ih svojevolj- 
no oživljujemo u pamćenju emocionalne pratnje nema. 4) 
Naša čula uzajamno potvrđuju svoja svjedočanstva i omo- 
gućuju nam da vršimo uspješna predviđanja. 

Ne ulazeći u podrobno razmatranje ovih argumenata 
primijetit ćemo samo da svi oni uglavnom polaze od pret- 
postavke da ideje cdređenih svojstava (na primjer ideje 
nezavisne od volje ili ideje praćene nekim emocionalnim 
stanjem) ne mogu biti proizvod samoga duha. 

Pitanje je, međutim, da li na osnovu internih svojstava 
onoga što nam je neposredno dato smijemo ma kada za- 
ključivati ma šta o nečemu što nam principijelno ne može 
biti dato. Na ovo bitno pitanje od kojeg ovisi sudbina 
svake reprezentativne teorije spoznaje Locke ne može da 
odgovori. 


Riječi, ideje i stvari 
Ideje predstavljaju, po Lockeu, materijal sve spoznaje. 
Ali spoznaja nije vezana samo za ideje nego i za riječi. 
Opažanje ideja ne pretpostavlja nužno riječi, ali njihovo 


bilježenje i pohranjivanje u duhu (naročito pohranjivanje 

općih ideja) praktično je nemoguće bez riječi. Spoznaja 
kao opažanje odnosa među idejama također je teorijski 
moguća bez riječi, ali su riječi potrebne za njeno saopća- 
vanje drugim ljudima. Nije čudo što je Locke polazeći 
od ovakvih shvaćanja posvetio cijelu treću knjigu Og- 
teda problemu jezika i njegovoj ulozi u spoznaji. 

Filozofska historiografija 19. i početka 20. vijeka nije 
obraćala mnogo pažnje na treću knjigu Ogleda. U naše 
vrijeme mišljenja o njenoj vrijednosti vrlo su različita. 
Dok mnogi još uvijek smatraju da ona po svom značaju 
i vrijednosti znatno zaostaje za ostalim knjigama Ogleda, 
predstavnici i simpatizeri suvremene filozofije jezika 
skloni su da je smatraju najvrednijom i najoriginal- 
nijom.!? 

Oni koji smatraju da treća knjiga ne zaslužuje veću 
pažnju podsjećaju na to da je ona naknadno umetnuta u 
Ogled. 

Istina je da se u prvim skicama Ogleda (u dvije skice 
iz 1671. godine, kao i u skici iz 1685) problematika današ- 
nje treće knjige dodiruje samo uzgred vrlo kratko, a u 
definitivnom tekstu Locke ističe da je prema njegovom 
prvobitnom planu za drugom knjigom trebalo da slijedi 
sadašnja četvrta. Tek naknadno on je došao do zaključka 
da su riječi i ideje tako čvrsto međusobno povezane da 
je nemoguće govoriti jasno i određeno o znanju ako prvo 
ne razmotrimo prirodu, upotrebu i značenje jezika. Zato 
je tome posvetio sadašnju treću knjigu. 

Međutim, ako je Locke tek naknadno dodao treću 
knjigu, to još ništa ne govori o njenoj vrijednosti. Sam 
Locke smatrao je svoje proučavanje jezika originalnim i 
važnim. Predviđajući prigovor da je govorio o riječima 
«mnogo više nego što tako sitan predmet zahtijeva“, Locke 
odgovara da je želio svratiti pažnju čitalaca na temu koja 
mu izgleda ,nova i pomalo neobična“ i potaći ih ,,da raz. 
misle o greškama koje su svojstvene svima i koje imaju 
krupne posljedice, a ljudi ih premalo zapažaju“ (III, 
II, 16.) 


\* D, J. O'Connor na primjer piše: ,Premda treća knjiga nije 
bila najutjecajniji dic Ogleda, ona je u neku ruku najoriginalnija“ 
(Op. cit., p. 123). 

S Lockeovim mišljenjem možemo se u osnovi složiti. 
Trećoj knjizi Ogleda pripada značajna uloga u historiji 
filozofskih istraživanja o jeziku. Locke je jedan od prvih 
koji su se prihvatili sistematskog proučavanja pitanja o 
suštini jezika i o odnosu jezika prema mišljenju i stvar- 
nosti. ' 

Poticaj za proučavanje filozofsko-jezičnih pitanja Lo- 
cke je dobio od svojih engleskih prethodnika. 

U svom Novom organonu F. Bacon među ostalim 
predrasudama od kojih treba očistiti ljudski duh podvr- 
gao je kritici i tzv. ,idole trga“ (idola fori), predrasude 
koje imaju svoj korijen u jeziku kao sredstvu komunika- 
cije. Lockeova kritika nesavršenstva i zloupotrebe riječi 
(III, IX—XI) predstavlja nastavak Baconove kritike ,,ido- 
la trga“. 

O različitim vrstama zloupotrebe jezika pisao je i Hob- 
bes. Međutim, dok je Bacon proučavao jezik u prvom redu 
kao mogući izvor predrasuda, kod Hobbesa je u prvom 
planu njegov pozitivni značaj i uloga. Jezik je za njega 
.najplemenitiji i najkorisniji pronalazak“, sredstvo bez 
kojeg među ljudima ne bi bilo ,ni države, ni društva, ni 
ugovora, ni mira, kao što ih nema ni među lavovima, med- 
vjedima i vukovima“.20 

Ono što Locke piše o suštini i funkcijama jezika u- 
mnogome podsjeća na Hobbesa. Poput Hobbesa, on tvrdi 
da je jezik ,,veliko sredstvo općenja i opća društvena ve- 
za“. (III, 1, 1.) Kao i Hobbes, on misli da riječi imaju dvije 
osnovne funkcije, da one služe ,,prvo, za bilježenje naših 
misli; drugo za saopćavanje tih misli drugima“. (III, IX, 1; 
UP. III, II, 2.) 

Pored Bacona i Hobbesa u Engleskoj 17. vijeka filo- 
zofijom jezika bavili su se i neki filozofi manjeg ranga, 
kao John Willkins i Burthogge. Njihov odnos prema Loc- 
keu proučavao je u posljednje vrijeme J. W. Yolton. 

Ne ulazeći u bliže razmatranje izvora i historijske 
vrijednosti Lockeove filozofije jezika, zadržat ćemo se 
samo na jednome pitanju koje je od bitnog značaja za ci- 


*%% Thomas Hobbes: Leviathan. Everyman's Library, London, 
New York 1949, p. 12. 

jelu Lockeovu filozofsku koncepciju. To je pitanje o od- 
nosu riječi, ideja i stvari. 

Ideje su, po Lockeu, znakovi za stvari. a riječi su 
znakovi za ideje. Kao što duh ne može neposredno opa- 
žati stvari, nego samo ideje, tako on pomoću riječi ne mo- 
že neposredno označavati stvari, nego opet samo ideje. 

Međutim, kao što ponekad implicite pa čak i ekspli- 
cite dopušta da duh može neposredno, bez pomoći ideja, 
opažati svoje vlastite radnje, Locke u glavi o partikula- 
ma dopušta da ima riječi koje ne označavaju ideje nego 
»međusobne veze ideja ili stavova kojima ih povezuje 
duh“. (III, VII, 1.) On eksplicite tvrdi da te riječi (par- 
tikule) ,.same po sebi u stvari nisu imena nikakvih ideja“ 
(III, VII, 2), da su one sve ,znakovi neke radnje ili su- 
gestiju duha“. (III, VII, 4.) 

Odjeljak o partikulama ipak nije odlučan za Loc- 
keovo shvaćanje riječi. U cijelom ostalom tekstu on zastu- 
pa shvaćanje da su sve riječi koje imaju smisla čulni zna- 
kovi za ideje a da su ideje sa svoje strane ,pravo i nepo- 
sredno značenje“ riječi. (III, II, 1.) 

Ideje su, po Lockeu, nešto što je svakom čovjeku pri- 
vatno, što postoji samo u njegovom vlastitom duhu. Zato 
riječi u svom primarnom ili neposrednom značenju oz- 
načavaju isključivo ideje u duhu onog pojedinca koji ih 
upotrebljava: ,Ono što riječi označavaju jesu, dakle, ideje 
govornika; nitko ne može primijeniti riječi kao znakove 
neposredno ni na što drugo osim na ideje koje sam ima.“ 
(III, II, 2.) 

Premda riječi stvarno i neposredno označavaju samo 
ideje u duhu onoga koji govori, ljudi često misle da se 
one neposredno odnose i na ideje u duhu drugih ljudi, pa 
i na same stvari. Po Lockeu, obje su ove pretpostavke 
pogrešne: ,svaka upotreba riječi za bilo šta drugo osim za 
ideje koje imamo u svom duhu dovodi do krive upotrebe 
riječi i neizbježne nejasnoće i pometnje u njihovom zna- 
čenju.“ (III, Il, 5.) 

Tvrdeći da su riječi znakovi za naše privatne ideje, 
Locke također, poput Hobbesa, tvrdi da su ti znakovi 
proizvoljni, da ne postoji nikakva nužna veza ni sličnost 
između riječi i naših ideja koje njima označavamo. Kada 

bi postojala prirodna veza između artikuliranih zvukova 
i određenih ideja, svi bi ljudi imali isti jezik. Međutim, 
to nije slučaj. 

Duga i uobičajena upotreba riječi dovodi, doduše, do 
toga da one konstantno i brzo izazivaju u ljudima odre- 
đene ideje, a to navodi na pretpostavku da između riječi 
i ideja postoji prirodna veza. Međutim, jasno je, kaže 
Locke, da ,one označavaju samo ideje pojedinih ljudi i da 
su s njima povezane sasvim proizvoljno.“ (HI, II, 8.) 

Tvrdeći da su riječi proizvoljni znakovi za naše pri- 
vatne ideje, Locke dodaje objašnjenje: ,Istina, u svim 
jezicima svakidašnja upotreba, prešutnom  saglasnošću 
vezuje određene zvukove za određene ideje; time se zna- 
čenje određenog zvuka ograničava utoliko što čovjek ne 
govori pravilno ako ne upotrebljava taj zvuk za istu ideju, 
i što on, dopustite da dodam, ne govori razumljivo ako 
njegove riječi ne izazivaju kod slušalaca one iste ideje 
koje on označava tim riječima kad govori.“ (II, II, 8.) 

Ovo objašnjenje dovodi nas do jedne od osnovnih teš- 
koća cjelokupne Lockeove koncepcije. Riječi su nam, po 
njegovom tvrđenju, potrebne u prvom redu zato da bismo 
se mogli sporazumijevati, da bismo ,iznijeli napolje svoje 
ideje i izložili ih pogledima drugih“. (III, II, 2.) Međutim, 
kako su riječi samo proizvoljni znakovi za naše privatne 
ideje, nije jasno kako nam one mogu služiti za tu svrhu. 
Lockeov odgovor mogao bi se svesti na to da riječi doduše 
jesu potpuno proizvoljni znakovi za privatne ideje i svatko 
ima pravo da naziva svoje ideje kako želi, ali se ljudi pre- 
šutno saglašavaju da upotrebljavaju iste znakove za iste 
ideje, i takvu upotrebu smatraju ,,pravilnom“. 

Međutim, tu gdje Locke vidi rješenje problema, on 
tek počinje. Kako razni ljudi mogu da upotrebljavaju istu 
riječ za istu ideju? Ako su ideje nešto čisto privatno, ako 
svatko opaža samo svoje vlastite ideje, otkuda odjednom 
ista ideja kod različitih ljudi? 

Razni ljudi mogli bi opažati istu ideju, ako bismo 
pretpostavili da ideje nisu realni psihički sadržaji, nego 
neke izvanvremenske idealne tvorevine, koje postoje i on- 
da kada ih nitko ne opaža. Ali esse Lockeovih ideja je 
percipi, one postoje samo u duhu onoga koji ih opaža i 

samo dok ih opaža. A ako je tako, onda dva čovjeka ne 
mogu imati istu ideju, oni mogu imati u najboljem slučaju 
samo više ili manje slične ideje. 

Pretpostavka da su ideje različitih ljudi slične sama 
po sebi nije protivurječna. Pitanje je samo na koji način 
možemo otkriti da je ona istinita. 

Ako svatko vidi samo svoje ideje, kako on može otkri- 
ti da su tuđe slične njegovima? Ako se različiti ljudi služe 
istom riječju, to još ne znači ništa, jer su riječi proizvolj- 
ni znaci za ideje, pa ista riječ može označavati bezbroj 
najrazličitijih ideja. Da bismo mogli utvrditi da razni lju- 
di upotrebljavaju istu riječ za dvije ili više numerički raz- 
ličitih ali sličnih ideja, trebalo bi da te ideje možemo ne- 
posredno opažati i upoređivati. Međutim, to je baš ono 
što je, po Lockeu, u principu nemoguće. - 

Locke nam je tako ostao dužan odgovor na pitanje 
kako riječi, kao proizvoljni znaci za privatne ideje, mogu 
služiti kao sredstvo za saopćavanje naših misli drugima. 

U njegovom učenju o odnosima riječi i ideja postoji 
još jedna ozbiljna teškoća. Iz Lockeove teze da duh ne- 
posredno opaža samo svoje ideje nužno slijedi da duh ne 
može neposredno opažati riječi. I doista, bilo bi neobično 
kad bi duh, koji neposredno ne opaža ni svoje vlastite rad- 
nje, mogao da opaža neposredno čulne znakove kao što 
su riječi. To znači da duh može neposredno opažati samo 
svoje ideje o riječima. Znakove za ideje duh opaža samo 
pomoću svojih ideja o tim znakovima. Da li riječi mogu 
da nam služe za bilježenje i pamćenje ideja ako njih same 
znamo samo pomoću ideja? Locke uopće ne osjeća ovu 
teškoću i ne pokušava da je riješi. 

Pitanje o odnosu riječi prema stvarima također je puno 
teškoća, Ako su riječi samo znakovi za ideje, kako pomoću 
njih možemo razgovarati o realnim stvarima? Lockeov 
je odgovor da su ideje znaci za realne stvari i da riječi 
koje neposredno označavaju realne ideje posredno ozna- 
čavaju i stvari. Međutim, ako je sporno da li riječi mogu 
jednoznačno označavati ideje i da li ideje mogu da nam 
kažu nešto o stvarima, onda očigledno ne može biti neos- 
porna ni pretpostavka da pomoću riječi možemo govoriti 
o stvarima. 

Problem univerzalija 


Lockeovu poziciju u problemu univerzalija neki kri- 
tiziraju kao ,odlučni“ ili čak ,ekstremni nominalizam“.ž! 


Nije se teško uvjeriti da to nije posve tačno. Locke, 
doduše, smatra da su sve postojeće stvari pojedinačne, 
ali na pitanje kako riječi usprkos tome mogu biti opće, 
odgovara: ,Riječi postaju opće time što postaju znakovi 
općih ideja; a ideje postaju opće time što odvajamo od 
njih uslove vremena i mjesta i sve druge ideje koje bi 
im mogle odrediti posebno postojanje.“ (III, III, 6.) 

Lockeova je pozicija dakle konceptualizam: opće nije 
u stvarima, ali nije ni samo u riječima, nego je u prvom 
redu u pojmovima (conceptus). Riječi su opće kada njima 
označavamo opće ideje. Kako te ideje predstavljaju re- 
zultat procesa apstrakcije, Locke ih također naziva ,,ap- 
straktnima“. 


Opće ili apstraktne ideje nemaju tačno određeno mje- 
sto u Lockeovoj klasifikaciji ideja. U njegovoj prvobitnoj 
klasifikaciji, prema kojoj se sve ideje dijele na jednostav- 
ne (s četiri podvrste) i složene (s tri glavne podvrste), 
nije se našlo mjesta za opće ideje. Prema njegovoj kas- 
nijoj klasifikaciji, opće ideje, naporedo s jednostavnima, 
složenima i relacionima čine jednu od četiri osnovne 
vrste ideja. Međutim, neki njegovi tekstovi (na primjer 
HI, VIII) mogli bi se interpretirati tako da se podjela ide- 
ja na apstraktne i konkretne ukršta s podjelom na jed- 
nostavne i složene, da i jednostavne i složene ideje mogu 
biti i konkretne i apstraktne. 

Kao što ne određuje uvijek jednako odnos općih ideja 
prema drugim vrstama ideja, Locke ne opisuje uvijek na 
isti način ni prirodu općih ideja kao ni prirodu procesa 
apstrakcije, čiji rezultat one predstavljaju. 

Tako kod Lockea nalazimo već elemente one teorije 
univerzalija koju će kasnije detaljno razviti Berkeley, te- 
orije po kojoj su opće ideje u stvari pojedinačne ideje koje 


ZI F. Ueberweg: Grundriss der Geschichte der Philosophie. 

smo učinili reprezentantima za grupe ideja iste vrste. Me- 
đutim, ova teorija očito nije zadovoljila Lockea, pa se on 
u trećoj knjizi Ogleda potpuno priklanja drugoj teoriji, po 
kojoj opće ideje nastaju iz pojedinačnih na taj način što 
iz niza pojedinačnih ideja uzimamo samo ono što je svima 
zajedničko. Ideja čovjeka, na primjer, nastaje tako da iz 
naših složenih ideja o Petru, Jakovu, Mariji i Ivani ispu- 
štamo ono što je specifično svakoj od njih, a zadržavamo 
samo ono što im je svima zajedničko. 

Prema tome, opće (general) i univerzalno (universal) 
ne pripadaju samim stvarima, nego su to ,izumi i tvorevine 
razuma, koje je on stvorio samo za svoju upotrebu i koje 
se tiču samo znakova — riječi ili ideja.“ (III, III, 11.) 

To ipak ne znači da je opće nešto potpuno subjektivno, 
bez ikakve osnove u stvarima. Priroda je stvarajući stvari 
mnogima od njih dala međusobnu sličnost i upravo ta 
sličnost predstavlja objektivnu osnovu općih ideja. Pola- 
zeći od sličnosti koje opaža među stvarima razum stvara 
apstraktne ili opće ideje. daje im imena i čuva ih u duhu. 

Iz ove koncepcije prema kojoj objektivno postoje slič- 
nosti među stvarima, moglo bi se zaključiti da su stvari 
objektivno podijeljene na rodove (genera) i vrste (species) 
i da se naše opće ideje odnose na te rodove i vrste, 

Locke izvodi nešto drukčiji zaključak. On ne smatra 
da su rodovi i vrste nešto nezavisno od općih ideja, nego 
misli da su apstraktne ideje nominalna suština onoga što 
Se naziva rodovima i vrstama. Biti čovjek, spadati u lju- 
dsku vrstu, posjedovati suštinu čovjeka, imati pravo na 
ime ,čovjek“ — sve je to jedno te isto. 

Otuda slijedi da su ,suštine vrsta stvari, a po tome i 
samo razvrstavanje, djelo razuma, koji apstrakcijom stva- 
ra te opće ideje.“ (III, III, 12.) 

Lockeova teorija općih ideja, kao i mnogi drugi di- 
jelovi njegovog učenja, pokazuje da on nije onako jedno- 
stavan empirist kako se to ponekad pretpostavlja. Obra- 
zovanje općih ideja i razvrstavanje stvari, koje vrši razi:m, 
ne može se svesti na mehaničko kombiniranje gotovih jed- 
nostavnih ideja, koje nam pruža iskustvo. 

Znanje i mnijenje 


U četvrtoj knjizi Ogleda Locke najzad pristupa rješa- 
vanju onih osnovnih pitanja koja je sam sebi postavio na 
početku svog djela, pitanja o ,porijeklu, izvjesnosti i op- 
segu ljudskog znanja, kao i osnova i stepena vjerovanja, 
mnijenja i saglašavanja.“ (I, I, 2.) 

Obično se smatra da je pitanje o porijeklu spoznaje 
Locke riješio već u drugoj knjizi Ogleda. Ali to je djelo- 
mično tačno. U drugoj knjizi on raspravlja o porijeklu ide- 
ja, dakle o porijeklu materijala spoznaje. Potpun odgovor 
na pitanje o porijeklu spoznaje, kao i na sva ostala bitna 
spoznajnoteorijska pitanja donosi tek četvrta knjiga. Šta- 
više, Locke tek u četvrtoj knjizi daje jasno određenje os- 
novnih pojmova svoje spoznajne teorije, pojmova znanja 
i mnijenja. 

Ovi pojmovi pojavljuju se već u početku Ogleda, u 
odjeljcima gdje Locke određuje zadatak i metodu svoga 
djela. (I, I, 23.) Već iz teksta ovih odjeljaka vidi se da 
Locke razlikuje i donekle suprotstavlja znanje (knowledge) 
i mnijenja (opinion), dok, s druge strane, s pojmom mni- 
jenja djelomično identificira ili bar zbližuje pojmove vjero- 
vanja (belief) i saglašavanja (assent). Iz teksta ovih odje- 
ljaka vidi se također da Lockeovo razlikovanje znanja i 
mnijenja odgovara približno grčkom razlikovanju pojmo- 
Va episteme i doza, latinskoj distinkciji između scire i opi- 
nio, njemačkom Wissen i Meinung. 

Međutim, jasno određenje pojmova znanja i mnijenja 
nalazimo tek u četvrtoj knjizi Ogleda. Lockeovo izlaganje 
ovdje se samo utoliko terminološki komplicira što se kao 
termin za mnijenje upotrebljava i sud ili suđenje (judg- 
ment). 

Znanje, po četvrtoj knjizi Ogleda, nije ništa drugo 
nego ,opažanje povezanosti i slaganja ili neslaganja i nes- 
pojivosti ma kojih naših ideja“ (IV, I, 2); suđenje (judg- 
ment) je pretpostavljanje takvog slaganja ili neslaganja, 
tamo gdje se ono ne opaža. 

Duh tako ima dvije sposobnosti koje se bave istinom i 
lažju: 

»Prvo, Znanje, kad izvjesno i nesumnjivo opaža slaga- 
nje ili neslaganje ideja. 

Drugo, Suđenje, kad spaja ili razdvaja ideje u duhu 
mada ne opaža da se one izvjesno slažu ili ne slažu, već 
samo pretpostavlja da je tako, a to znači, kao što i riječ 
pokazuje, da on tvrdi da je to tako prije no što se to iz- 
vjesno vidi.“ (IV, XIV, 4 — IV, XVII, 17.) 

Iz ovih određenja vidi se: 1) znanje i mnijenje su, po 
Lockeu, sposobnosti ili radnje duha usmjerene na otkriva- 
nje odnosa slaganja ili neslaganja među idejama; 2) razli- 
ka među njima je u tome što se u jednom slučaju taj od- 
nos opaža potpuno izvjesno i nesumnjivo, dok se u drugom 
samo s više ili manje razloga pretpostavlja da on postoji. 

U vezi sa shvaćanjem da se znanje i mnijenje odnose 
na naše ideje javlja se problem realnosti znanja i mnijenja; 
o njemu će još biti govora. 

Lockeovo razgraničenje znanja i mnijenja odstupa od 
uobičajenog utoliko što je tu pojam znanja sužen, a pojam 
mnijenja proširen. Obično se pod znanjem ne misli samo 
ono što je potpuno sigurno, nego i ono što je u određenoj 
mjeri vjerovatno. Locke, međutim, sve vjerovatne spoz- 
naje, čak i one koje se približuju potpunoj izvjesnosti, 
isključuje iz pojma znanja. Time je prirodno prošireno 
područje mnijenja. Lockeovo mnijenje nije čisto subjektiv- 
no; ono uključuje mnogo različitih stepena, od gotovo posve 
izvjesnih spoznaja do subjektivnih pretpostavki koje ne- 
maju osnova. 


Vrste i stepeni znanja 


Slaganje i neslaganje ideja može, po Lockeu, biti čet- 
verovrsno: 1) identitet ili različitost, 2) relacija (odnos), 
3) koegzistencija ili nužna povezanost, 4) realno postojanje. 
Prema tome, i naše znanje kao opažanje slaganja ili ne- 
slaganja ideja može po svom sadržaju biti znanje o iden- 
titetu (,plavo nije žuto“), relaciji (,dva trokuta na jed- 
nakim bazama između dviju paralela jesu jednaki“), koeg- 
zistenciji (,gvožđe je podložno utjecaju magneta“) i real. 
nom postojanju (,bog postoji“). 

Po načinu na koji se opaža slaganje ili neslaganje među 
idejama, možemo razlikovati tri stepena znanja: intuitivno, 
demonstrativno i senzitivno. 

Intuitivno je znanje, ako duh neposredno, bez pomoći 
neke treće ideje, opaža slaganje ili neslaganje dviju ideja. 
Takva su znanja da bijelo nije crno, da kružnica nije tro- 
kut, da je tri više nego dva. Demonstrativno je znanje ako 
se slaganje ili neslaganje dviju ideja ne otkriva njihovim 
neposrednim upoređivanjem, nego posredstvom jedne ili 
više drugih ideja. Ovaj postupak Locke zove ,umovanjem“ 
ili ,zaključivanjem“ (reasoning), posredne ideje ,,dokazi- 
ma“ (proofs), a sposobnost duha da ih brzo pronađe i pra- 
vilno primijeni ,,bistrinom“ ili ,oštroumnošću“ (sagacity). 
Najzad, senzitivno znanje je znanje o egzistenciji pojedi- 
načnih spoljašnjih predmeta, koje stječemo opažanjem i 
sviješću o stvarnom primanju ideja od tih predm.ia. 


Lockeova podjela znanja u četiri vrste zanimljiva je 
kao pokušaj revizije tradicionalne teorije suda. Pored su- 
dova subjektsko-predikatskog tipa, kojima bi odgovarali 
sudovi koegzistencije, ovdje se kao zasebne vrste priznaju 
i sudovi*identiteta, relacioni sudovi i egzistencijalni sudovi. 
Aaron s pravom primjećuje da se ova podjela ,,slaže bolje 
s modernom teorijom nego s tradicionalnom“. 

Ipak, ponešto u ovoj podjeli može smetati. Prije svega, 
kako je slaganje ili neslaganje očito jedna vrsta relacije, 
slijedilo bi da su svi sudovi relacioni, pa izdvajanje rela- 
cionih sudova u posebnu vrstu može izgledati neobično. 
Sam Locke djelomično predviđa takav prigovor, pa napo- 
minje da identitet i koegzistencija doduše jesu relacije, 
ali da su to ipak specifične vrste slaganja ili neslaganja 
ideja, pa zaslužuju da se posmatraju zasebno, odvojeno od 
ostalih relacija. (IV, I, 7.) 

Još veća teškoća nastaje u vezi s egzistencijalnim su- 
dovima. Ako je i u ovim sudovima riječ o slaganju i ne- 
slaganju među idejama, to znači da je na primjer u sudu 
»bog postoji“ riječ o slaganju ili neslaganju između ideje 
boga i ideje postojanja. Ovakva interpretacija ima u sebi 
nešto neuvjerljivo i Locke to indirektno priznaje kad kaže 
da su identitet i koegzistencija vrste relacija, a prelazi 
šutke preko pitanja da li je i postojanje neka relacija. Ali 
ako znanje o egzistenciji nije opažanje odnosa među ide- 
jama, onda ili ono uopće nije znanje ili nije dobra Locke- 
ova opća definicija znanja. 

U Lockeovom učenju o stepenima znanja jasno se 
osjeća utjecaj Descartesa i Spinoze. 

U svojim Regulama Descartes tvrdi da u spoznaji su- 
djeluju četiri duhovne moći: razum, mašta, čula i pamće- 
nje, ali da je ,jedini razum sposoban da sagledava istinu“. 
Pri tome postoje samo dvije radnje razuma kojima mo- 
žemo postići znanja o stvarima bez ikakvog straha da se 
prevarimo: neposredno intuitivno sagledavanje i deduk- 
cija. Razlikujući intuiciju i dedukciju, Descartes ujedno 
ističe da je dedukcija zavisna od intuicije, jer se ona, u 
stvari, svodi niz sukcesivnih intuitivnih akata. 

Descartesov učenik i nastavljač Spinoza razlikuje u 
svojoj Etici tri stepena spoznaje: mnijenje (opinio), razum 
(ratio), i intuiciju (intuitio); on tvrdi da je spoznaja 
prve vrste jedini uzrok lažnosti, dok je spoznaja druge 
i treće vrste nužno istina. 

Poput Descartesa i Spinoze, Locke smatra da potpuno 
pouzdano znanje pružaju samo intuicija i demonstracija 
(,demonstracija“ je Lockeov termin za Descartesovu ,de- 
dukciju“ i Spinozin ,razum“). Kao Descartes, i Locke 
smatra da je intuitivno znanje najsigurnije, i da od intu- 
icije zavise ,,sva jasnoća i očevidnost sveg našeg znanja“. 
(IV, II, 1.) Demonstracija zavisi od intuicije, jer ,na sva- 
kom koraku razuma kod demonstrativnog znanja postoji 
i intuitivno znanje onog slaganja ili neslaganja koje on 
traži u odnosu na slijedeću posrednu ideju, koju će upot- 
rebiti kao dokaz.“ (IV, II, 7.) 

Odjeljak u kojem Locke uvodi senzitivno znanje kao 
treću vrstu znanja (IV, II, 14) može lako zbuniti čitaoca. 
Na prvi pogled čak ne izgleda jasno da li je senzitivna 
spoznaja znanje ili samo mnijenje. Ako pogledamo bliže, 
vidjet ćemo da on ovu vrstu spoznaje ipak priznaje kao 
znanje. On doduše tvrdi da je sve što nije intuicija ili 
demonstracija samo vjera (faith) ili mnijenje (opinion), 
ali se odmah ograđuje: ,,bar kod svih općih istina“. 

Ovom neupadljivom ogradom uvedena je, u stvari. 
jedna nova važna podjela u područje znanja. Prema toj 
podjeli moramo razlikovati 1) znanje o općim istinama 
i 2) znanje o postojanju. Znanje o općim istinama može 
biti intuitivno i demonstrativno, znanje o pojedinačnom 
postojanju može biti također senzitivno, 

Iz Lockeovog izlaganja ne vidi se posve jasno na koji 
od tri načina treba shvatiti senzitivno znanje. Da li je 
to 1) opažanje slaganja dviju ideja, ideje o nekoj stvari 
i ideje postojanja, 2) opažanje odnosa između jedne ideje 
i spoljašnje stvari na koju se ona odnosi ili 3) opažanje 
same spoljašnje stvari? 

Kao četvrtu interpretaciju mogli bismo dodati takvu 
prema kojoj je senzitivno znanje opažanje jedne ideje 
kao realne ideje, ali ako malo razmislimo, vidjet ćemo da 
se ona nužno svodi na prvu ili na drugu. 

Od tri navedene stvarno različite interpretacije prva 
je u skladu s Lockeovom općom koncepcijom prema kojoj 
duh može opažati samo ideje, dok su druga i treća u sup- 
rotnosti s njom. Međutim, ono što Locke piše o senzitiv- 
nom znanju govori više u prilog drugoj i trećoj interpre- 
taciji. 

Da podjela znanja na opće i egzistencijalno dovodi u 
pitanje Lockeov polazni pojam znanja još jasnije poka- 
zuju one naknadno umetnute glave u kojima on rasprav- 
lja o znanju promatrajući ga kroz prizmu ove podjele. 
(IV, VI—KXII.) 

Ovdje među ostalim saznajemo da postoje tri razne 
vrste znanja o postojanju: vlastito postojanje spoznajemo 
intuicijom, postojanje boga — demonstracijom, postojanje 
drugih stvari senzacijom. 

Lockeova argumentacija za tvrdnju da vlastitu egzi- 
stenciju spoznajemo intuitivno predstavlja varijaciju Des- 
cartesovog cogito. Njegov dokaz za postojanje ,nekog bo- 
ga“ (a God) pokazuje da je on ipak umnogome bio zavi- 
san od sholastičara, ali da su sholastičari. kako ironično 
primećuje O'Connor, ,obavljali takve stvari mnogo bolje“. 

Međutim, najzanimljivije je u glavama u kojima se 
raspravlja o spoznaji postojanja da se tu u velikoj mje- 
ri ignorira reprezentativna teorija spoznaje. O znanju o 
vlastitom postojanju Locke, na primjer, govori kao o 
opažanju svog vlastitog postojanja“ ili kao o ,izvjesnom 
opažanju postojanja stvari koja sumnja“, a ne kao opa- 
žanju slaganja između ideje o ,stvari koja sumnja“ i 
ideje postojanja. 

Opseg i realnost znanja 


Budući da je znanje, po Lockeu, opažanje slaganja 
ili neslaganja naših ideja, ono ne može ići dalje od ideja. 
Ni o čemu o očemu nemamo ideja ne možemo imati ni zna- 
nja. Ideje su neprekoračiva granica znanja. Kako o mno- 
go čemu što postoji uopće ne možemo imati ideje ili 
možemo imati samo nedovoljno jasne, naše je znanje nuž- 
no ograničeno. 

Ali opseg našeg znanja ne zaostaje samo za realitetom 
stvari nego i za opažanjem naših vlastitih ideja. O mno- 
gim poznatim idejama ne možemo otkriti ni na koji na- 
čin da li se slažu ili ne slažu. 

Ne ostajući pri općoj tvrdnji o ograničenosti našeg 
znanja Locke detaljno ispituje dokle ono dopire, razmat- 
rajući redom četiri različite vrste odnosa među idejama. 


U pogledu identičnosti i razlike naše znanje dopire 
dokle i ideje, jer za bilo koje dvije ideje koje su predmet 
duha intuitivno opažamo da li jesu ili nisu identične. 
Naše znanje o koegzistenciji i nužnoj povezanosti ideja 
je naprotiv .veoma usko, gotovo nikakvo“. Nešto više 
znanja imamo o nespojivosti koegzistencije među idejama, 
ali i ovo ima svoje granice. 

Treća vrsta znanja, opažanje slaganja ili neslaganja 
naših ideja u vezi s drugim odnosima, predstavlja ,naj- 
šire polje našeg znanja“, ali je ujedno najteže odrediti 
dokle ono dopire. Napredovanje u ovom dijelu znanja 
zavisi od naše vještine pronalaženja posrednih ideja, pa 
je ,teško reći gdje je kraj takvim otkrićima i kad će ra- 
zum iscrpsti sva svoja sredstva za nalaženje dokaza, od- 
nosno ispitivanje slaganja ili neslaganja udaljenih ideja“. 
(IV, III, 18.) U svakom slučaju Locke je duboko uvjeren 
da demonstrativno znanje o relacijama među idejama nije 
ograničeno na područje matematike, da je ono moguće i 
na području morala. 


Najzad, što se tiče četvrte vrste znanja, ono je kao što 
smo već rekli trojako: o svom vlastitom postojanju pose- 
dujemo intuitivno znanje, o postojanju boga — demon- 
strativno, a o postojanju svih drugih stvari senzitivno. 

Konačan je zaključak Lockeovog ispitivanja opsega 
znanja da je ljudsko znanje ,vrlo usko“, a neznanje ,,bes- 
krajno veće od našeg znanja“. 

Pored onoga što se principijelno ne može spoznati 
mi ponekad ne znamo ni ono što je principijelno spoznat- 
ljivo zato što nismo dovoljno marljivi u stjecanju i is- 
pravnom upoređivanju ideja. 

Dokazujući da je ljudsko znanje ograničeno, Locke 
nikako ne želi da bude skeptik. On smatra da je u grani- 
cama koje je odredio sigurno znanje moguće i da ga mi 
u određenoj mjeri doista posjedujemo. 

Ali, ako je znanje samo opažanje slaganja ili nesla- 
ganja među idejama koje se nalaze u našem duhu, ne 
znači li to da mi ne spoznajemo nikad ništa o samim 
stvarima koje su izvan duha, o svijetu u kojem živimo i 
djelujemo? 

Locke vidi neizbježnost ovog pitanja i postavlja ga 
sam sebi: .Ako je istina da se sve znanje sastoji samo u 
opažanju slaganja ili neslaganja naših ideja, onda su vi- 
zije nekog zanesenjaka jednako sigurne kao i umovanja 
nekog trezvenog čovjeka. Nije važno kakve su same stva- 
ri; neka čovjek opaža samo slaganje svojih fantazija i 
govori u skladu s tim, pa će sve to biti sama istina i si- 
gurnost .. — Ali od kakve je koristi sve to fino znanje 
o čovjekovim vlastitim izmišljotinama za nekog tko hoće 
da istražuje realnost stvari?“ (IV, IV, 1.) 

Na ovaj prigovor Locke odgovara provodeći razliku 
između znanja i realnog znanja i tvrđeći da znanje može 
biti realno. 

Uvijek kada opažamo slaganje ili neslaganje naših 
ideja posjedujemo izvjesno znanje, a kada smo sigurni 
da se te ideje slažu s realnošću stvari, to je ,izvjesno real- 
no znanje“. (IV, IV, 18.) 

Drugim riječima, znanje je realno ako opažamo sla- 
ganje ili neslaganje među realnim idejama. Pitanje da li 
je realno znanje moguće svodi se tako na pitanja: a) da 
li su moguće realne ideje (ideje koje se slažu sa stvarima), 
i b) da li je moguće opažanje slaganja ili neslaganja 
među tim idejama. 

Kao što smo već vidjeli, Lockeov odgovor na oba pi- 
tanja je pozitivan. Ali kako je njegova argumentacija za 

realnost ideja puna nejasnosti i teškoća, to i njegova teza 
o realnosti znanja ne izgleda nepokolebljiva. 

Pojmu realnog znanja blizak je pojam istine. 

Istina u pravom smislu te riječi, po Lockeu. znači 
»povezivanje ili razdvajanje znakova, prema tome da li 
se stvari označene tim znakovima međusobno slažu ili ne 
slažu“. (IV, V, 2.) 

Kako se povezivanje ili razdvajanje znakova naziva 
»stavom“ (proposition), može se reći da istina pripada 
stavovima, a kako stavovi mogu biti mentalni i verbalni, 
to i istina može biti istina misli i istina riječi. 

Na osnovu ovih objašnjenja moglo bi se učiniti da je 
realno znanje i istina misli isto. Ako ih razmotrimo paž- 
ljivije, vidjet ćemo da se istina i znanje ipak razlikuju. 
Istina je povezivanje ili razdvajanje znakova koje se vrši 
u skladu sa slaganjem ili neslaganjem stvari. Realno 
znanje je opažanje slaganja ili neslaganja ideja koje od- 
govara slaganju ili neslaganju stvari. 

Drugim riječima, istina je predmet znanja, nezavisan 
od samog akta znanja. Istinit stav možemo misliti ili čak 
i izraziti riječima ne opažajući njegovu istinitost. Sve što 
znamo nužno je istinito, ali sve što je istina ne moramo 
znati, 


Mnijenje i saglašavanje 


Kako je naše znanje vrlo ograničeno, čovjek koji bi 
u životnoj praksi htio da se rukovodi samo znanjem bio 
bi najčešće nesposoban da se odluči za akciju. Međutim. 
kao nadomjestak za znanje bog je čovjeku dao suđenje 
ili mnijenje: ,Sposobnost koju je bog dao čovjeku da bi 
mu nadoknadio nedostatak jasnog i izvjesnog znanja, kad 
se ovo ne može steći jest suđenje; njime duh donosi 
zaključak da se njegove ideje slažu ili ne slažu, odnosno 
— što je isto — da je neki stav istinit ili lažan, i to bez 
demonstrativno očiglednih dokaza. Duh katkad vrši to 
suđenje iz nužde — jer ne može dobiti demonstrativne 
dokaze i sigurno znanje; a katkad opet iz lijenosti, ne- 
vještine ili žurbe čak i kad se mogu dcbiti demonstrativni 
i sigurni dokazi.“ (IV, XIV, 3.) 

Locke nije tačno odredio odnos između mnijenja (opi- 
nion), suđenja (judgment), saglašavanja (assent), vjero- 
vatnosti (probability). Međutim, može se tvrditi da to nisu 
samo različiti nazivi za isti pojam nego različiti iako 
bliski pojmovi. 

Razlike među njima Locke ne određuje posve preci- 
zno i ne upotrebljava ih konsekventno u skladu sa svojom 
definicijom. Ipak, njegova objašnjenja uglavnom pokazu- 
ju u čemu su razlike. Tako Locke, definiravši suđenje, 
dodaje: ,Kad se ova sposobnost duha vrši neposredno na 
stvarima ona se zove ,suđenje'; kad se bavi istinama iz- 
raženim pomoću riječi obično se naziva ,saglašavanje' ili 
,nesaglasnost'.“ (IV, XIV, 3.) 

U ovom objašnjenju, prije svega, upada u oči da se 
»suđenje“ može zvati ili ,suđenje“ ili .saglašavanje“. Ne- 
priliku možemo ukloniti tako da razlikujemo suđenje u 
širem i suđenje u užem smislu. Još više zbunjuje impli- 
cirana tvrdnja da se duh može baviti stvarima ,nepos- 
redno“. Bukvalno uzeto, ,neposredno“ bi značilo: bez po- 
moći ideja i riječi. Međutim, kako se neposredno bavlje- 
nje stvarima suprotstavlja bavljenju istinama izraženim 
riječima, može se zaključiti da se pod neposrednim bav- 
ljenjem misli bavljenje stvarima pomoću ideja, ali bez 
pomoći riječi. To, drugim riječima, znači da je razlika 
između suđenja u užem smislu i saglašavanja u tome što 
se prvo odnosi samo na slaganje ili neslaganje ideja. a 
drugo na riječima izražene stavove o tome slaganju ili ne- 
slaganju. 

Pojam vjerovatnosti (probability) Locke objašnjava 
kontrastirajući ga s pojmom demonstracije: ..Dok je de- 
monstracija pokazivanje slaganja ili neslaganja dviju 
ideja posredstvom jednog ili više dokaza koji imaju 
stalnu, nepromjenljivu i vidljivu međusobnu vezu — do- 
tle je vjerovatnost privid takvog slaganja ili neslaganja, 
posredstvom dokaza čija međusobna veza nije ni stalna ni 
nepromjenljiva, ili se bar ne opaža da je takva, dok u 
stvari jest, ili bar većim dijelom izgleda da jest; a to je 
dovoljno duhu da ocijeni stav kao istinit ili lažan.“ (IV, 
XV, 1.) 

Činjenica da se vjerovatnost suprotstavlja demonstra- 
ciji upućuje na to da je razlikovanje izvjesne i vjerovatne 

spoznaje (znanja i mnijenja) moguće samo kod posredne 
spoznaje, da neposredna spoznaja onda kada je moguća 
mora biti sigurno znanje (intuitivno ili senzitivno). Me- 
đutim, Locke taj zaključak eksplicite ne formulira. 

On posve jasno ne određuje ni razliku između vje- 
rovatnosti, s jedne strane, i suđenja, mnijenja i pristajanja, 
s druge strane. Da on takvu razliku ipak čini, vidi se iz 
slijedećeg teksta: ,,Vjerovatnost (probability) je vjerovat- 
noća (likeliness) da je nešto istinito; i samo značenje te 
riječi kazuje da je to stav (proposition) za koji ima ar- 
gumenata ili dokaza zbog kojih se može dopustiti ili pri- 
hvatiti kao istinit. Držanje duha prema takvim stavovi- 
ma naziva se ,vjerovanje“ (belief), ,saglašavanje“ (assent) 
ili mnijenje“ (opinion), što znači dopuštanje ili prihvata- 
nje nekog stava kao istinitog na osnovu argumenata ili 
dokaza koji nas nagovaraju da ga prihvatimo, a bez si- 
gurnog znanja da je istinit.“ (IV. XV, 3. potcrtao G. P.) 

Prema ovome vjerovatnost je stav ili svojstvo stava 
koji je možda istinit, mnijenje (vjerovanje, saglašavanje) 
je akt duha kojim se prihvata ili tvrdi neki stav. Drugim 
riječima, odnos vjerovatnosti prema mnijenju analogan 
je odnosu istine prema znanju. 

Vjerovatnost ima dvije osnove: 1) saobraznost nečega 
s našim vlastitim znanjem i iskustvom i 2) svjedočanstvo 
drugih ljudi, koji zalažu svoje opažanje i iskustvo. 

Od stepena u kojem se neki stav slaže s našim zna- 
njem, posmatranjem i iskustvom, kao i od broja i vje- 
rodostojnosti svjedoka te koherentnosti i međusobnog 
slaganja njihovih iskaza zavisi stepen vjerovatnosti naših 
vjerovatnih stavova, a od njihovog stepena vjerovatnosti 
trebalo bi da zavise i stepeni našeg saglašavanja (assent) 
s njima. 

Najviši stepen saglašavanja, vrlo bliz sigurnom zna- 
nju, predstavlja uvjerenje ili pouzdanje (assurance), a za 
njim slijede povjerenje (confidence), vjerovanje (belief), 
pretpostavljanje (conjecture), nagađanje (guess), sumnja 
(doubt), kolebanje (wavering). nepovjerenje (distrust), 
nevjerovanje (disbelief) itd. 

Ovako shvaćeno mnijenje dopire mnogo dalje od zna- 
nja, ali i ono ima svoje granice. O onome o čemu nemamo 

ni vlastitog ni analognog znanja ne možemo imati ni iole 
vjerodostojnog mnijenja. Pa ipak, premda ni znanje i 
mnijenje uzeti zajedno nisu neograničeni, oni su sasvim 
dovoljni za potrebe čovjekovog života i oni su jedino 
na čemu sva čovjekova aktivnost treba da počiva, Razum 
može da pogriješi, ali ,ma kako često griješio, on ne mo- 
že imati nikakvog drugog vodiča osim uma i ne može se 
slijepo potčiniti volji i diktatu drugog“. (IV, XVI, 4.) 


Razum, um i vjera 


U završnom dijelu svoga Ogleda (IV, XII—XIX) Loc- 
ke raspravlja o umu (reason) i o njegovom odnosu pre- 
ma vjeri (faith). U prethodnom tekstu riječ um (reason) 
upotrebljava se vrlo rijetko, i njeno značenje posebno 
se ne objašnjava. Zato se prirodno javlja pitanje šta je 
taj um. Da li je to samo drugo ime za razum ili neka od 
razuma različita duhovna moć? 

Engleski termini understanding i reason odgovaraju 
latinskim terminima intellectus i ratio, francuskim enten- 
dement i raison, njemačkim Verstand i Vernunft, našim 
razum i um. 

U srednjovjekovnoj filozofiji termini intellectus i ratio 
najčešće su označavali dvije različite spoznajne moći, pri 
čemu je intellectus bio viša, a ratio niža. U osamnaestom 
vijeku ovaj je odnos izmijenjen i kod Kanta je direktno 
suprotan: Vernunft (um) je viša a Verstand (razum) ni- 
ža spoznajna moć. U tom smislu ovi se termini pretežno 
upotrebljavaju i danas. 

Kod Lockea razum i um nisu dvije zasebne spoznajne 
moći. Upoređujući neke kontekstove u kojima se pojav- 
ljuju ovi termini čak bi se mogao dobiti utisak da oni za 
Lockea znače posve isto."*" Međutim, iz eksplicitnih obja- 


** Napominjući da riječ um (reason) ima u engleskom razna 
značenja. Locke na početku 17. glave, IV knjige kaže da će je on 
upotrebljavati kao naziv za .čovjekovu sposobnost, onu sposob- 
nose po kojoj se čovjek, kako se smatra, razlikuje od životinja, po 
kojoj ih on očigledno jako nadvisuje.“ (IV, XVII, 1.) Međutim, na 
početku I knjige on je tvrdio da je razum (understanding) ,ono što 
uzdiže čovjeka iznad ostalih bića koja posjeduju čula i što mu daje 
svu onu prednost i vlast koju ima nad njima.“ (1, 1.1.) 

šnjenja u glavi ,O umu“ vidi se da razum nije sasvim isto 
što i um. Razum (understanding) je skup svih spoznajnih 
sposobnosti i djelatnosti čovjekovih, um (reason) samo 
jedna od tih sposobnosti, sposobnost umovanja ili zaklju- 
čivanja (reascning). Um je dakle dio razuma, njegova 
moć posrednog spoznavanja istine za razliku od moći ne- 
posrednog opažanja ideja i moći neposrednog spoznavanja 
istine putem intuicije i senzacije. (IV, XVII, 2.) 

Spoznaja koja se postiže umom može biti izvjesna ili 
vjerovatna (znanje ili mnjenje), a dvije sposobnosti koje 
on u sebi sadrži jesu oštroumnost ili pronicljivost (sa- 
gacity) i zaključivanje (illation). .Prvom on pronalazi 
posredne ideje, a drugom ih tako sređuje da pomoću njih 
otkriva međusobne veze svih karika u lancu koji povezuje 
dva ekstrema; time on tako reći izvlači na vidik traženu 
istinu, i to se zove ,zaključivanje' (illation) ili .zaključak' 
(inference), a sastoji se u opažanju povezanosti svih ide- 
ja u lancu zaključivanja.“ (IV, XVII, 2.) 

Određujući um kao sposobnost umovanja ili zaklju- 
čivanja, Locke naročito naglašava i podrobno razlaže da 
zaključivanje ne treba identificirati sa silogizmom. Slič- 
no Baconu i Descartesu, on smatra da silogizam ne služi 
ni za vršenje novih otkrića ni za pronalaženje dokaza, da 
je on samo ,vještina mačevanja s malo znanja što ga i- 
mamo, ništa mu ne dodajući“. (IV, XVII, 6.) 

Po svom odnosu prema umu sve se stvari dijele na 
tri vrste: na one koje su u skladu s umom, one koje su 
iznad uma i one koje su mu suprotne. U skladu je s umom 
na primjer postojanje jednog boga, suprotno umu posto- 
janje više bogova, a iznad uma vaskrsenje mrtvih. 

Polazeći od ovog razlikovanja Locke rješava pitanje 
o odnosu uma prema vjeri (faith). 

Za razliku od uma koji je ,otkrivanje izvjesnosti ili 
vjerovatnosti onih stavova ili istina do kojih duh dolazi 
zaključivanjem na osnovu ideja koje je stekao pomoću 
svojih prirodnih sposobnosti, tj. osjeta ili refleksije“, vje- 
ra je ,saglašavanje sa nekim stavom koji nije izveden 
zaključivanjem pomoću uma, već ga primamo na osnovu 
povjerenja u onoga tko ga iznosi. vjerujući da mu je na 
neki natprirodan način saopćen od boga“. Taj natprirodni 

način otkrivanja istine ljudima zovemo ,otkrovenje“. (IV, 
XVIII, 2.) 

Premda formalno priznaje vrijednost i značaj otkro- 
venju i vjeri, Locke stvarno svodi njihov domašaj i kom- 
petencije u vrlo uske granice. Prije svega, otkrovenje je 
vezano za onaj isti materijal od kojeg se gradi znanje i 
mnjenje, za empirijski stečene jednostavne ideje. Nikakav 
»bogom nadahnuti čovjek“ ne može putem otkrovenja 
prenijeti drugima ni jednu jedinu novu jednostavnu ideju. 

Locke velikodušno dopušta da se otkrovenjem mogu 
otkriti iste istine koje možemo otkriti i umom, ali odmah 
dodaje upozorenje da su istine koje sami jasno otkrivamo 
umom uvijek izvjesnije od onih koje su nam prenesene 
putem otkrovenja: ,naše znanje da je to otkrovenje pro- 
izašlo od boga ne može nikad biti tako izvjesno kao znanje 
koje stječemo jasnim i određenim opažanjem slaganja ili 
neslaganja naših vlastitih ideja“. (IV, XVIII, 4.) 

Zato se nijedan stav koji protivurječi našem jasnom 
intuitivnom znanju ne može prihvatiti kao božansko ot- 
krovenje niti može pretendirati da se saglasimo s njim. 

U otkrovenje treba da .vjerujemo samo ako nam ono 
otkriva stvari koje su iznad uma ili stvari koje nisu sup- 
rotne umu, a o kojima um još nije rekao svoju posljednju 
riječ. 

Općenito govoreći, može se reći da je ,,sve što je ot- 
krio bog potpuno istinito“ i da ,,o tome ne može biti nika- 
kve sumnje“. Ali: ,da li nešto jest ili nije božanska ot- 
krovenje, to mora da sudi um“. (IV, XVIII, 10.) 

Otkrovenje, dakle, ne može da se suprotstavlja umu 
niti može da se stavlja iznad njega: 

»Um Mora biti naš konačni sudija i vodič u svemu 
(Reason must be our last judge and guide in everything.)“ 
(IV, XIX, 14, potcrtao G. P.) 


Spoznaja, svijet i čovjek 
Lockeova spoznajnoteorijska koncepcija može se sve- 


sti na nekoliko osnovnih teza, od kojih svaka sadrži po 
jedno ali: 

1) Razum neposredno opaža samo svoje vlastite ideje, 
ali pomoću ideja on spoznaje i stvarnost koja je nezavi- 
sna od nas. 

2) Sav materijal naše spoznaje potječe, u krajnjoj 
liniji, iz iskustva, ali sama spoznaja je djelo razuma, 

3) Ljudska spoznaja je vrlo ograničena, ali u odre- 
đenim granicama ona može biti vrlo vjerovatna i čak pot- 
puno izvjesna. 

U svojoj koncepciji Locke je tako pokušao izmiriti i 
prevazići osnovne suprotnosti spoznajne teorije, suprot- 
nosti između realizma i idealizma, empirizma i raciona- 
lizma, dogmatizma i skepticizma. Po osnovnoj usmjere- 
nosti svoje koncepcije on je u mnogo većoj mjeri nego 
što se to obično misli preteča Kantov. 

Osnovu za izmirenje idealizma i realizma Locke na- 
lazi u reprezentativnoj koncepciji spoznaje, osnovu za 
pomirenje racionalizma i empirizma u razlikovanju spo- 
znaje i njenog materijala, osnovu za prevazilaženje dog- 
matizma i skepticizma u povlačenju granice između onoga 
što se može i onoga što se ne može spoznati. 

Reprezentativna koncepcija spoznaje sama po sebi 
nije kontradiktorna, ali je nužno nedokažljiva; razliko- 
vanje spoznaje i njenog materijala vrlo je kruto; ideja 
povlačenja granice puna je teškoća. Zato nije čudo što 
Locke u nastojanju da dokaže svoje teze upada u brojne 
teškoće i protivurječnosti. 

Ponekad se govori o protivurječnosti između empiri- 
zma druge (ili prve tri) i racionalizma četvrte knjige Loc- 
keovog Ogleda. Međutim, ako prihvatimo Lockeovo raz- 
likovanje spoznaje i njenog materijala, onda između glav- 
ne teze druge knjige (da sve ideje, u krajnjoj liniji, po- 
tječu iz iskustva) i glavne teze četvrte knjige (da odnose 
među idejama opaža razum) nema nikakve protivurječ- 
nosti; one se, naprotiv, odlično nadopunjavaju. Locke nije 
nekonsekventan u tom smislu da u svakoj knjizi svog 
Ogleda piše nešto suprotno onome što je tvrdio u prethod- 
noj. Stvar je, naprotiv u tome da Lockeove osnovne kon- 
cepcije koje on provodi kroz cijelo djelo nisu slobodne od 
teškoća, pa njihovo konkretno razvijanje dovodi Lockea 
do protivurječnosti i u okviru pojedinih knjiga Ogleda. 

Međutim, te teškoće i protivurječnosti ne mogu bitno 
umanjiti vrijednost Ogleda. Po svojoj sveobuhvatnosti i 
svestranosti, po obilju sadržanih distinkcija i sugestija, 
Lockeov Ogled nesumnjivo je jedan od najznačajnijih 
spoznajnoteorijskih rasprava koje su ikad napisane. 

Ipak Ogled nije ,čista“* spoznajnoteorijska rasprava. 
U njemu se sadrži i određeno shvaćanje svijeta i čovjeka. 

Kao što u svojoj koncepciji spoznaje nastoji da iz- 
miri idealizam i realizam, Locke u svojoj općoj koncepciji 
svijeta pokušava da pomiri materijalizam i spiritualizam. 
Prihvatajući kartezijanski dualizam, koji priznaje posto- 
janje dviju posebnih supstancija (materijalne i duhovne), 
Locke ujedno upozorava na teškoće sadržane u pojmu 
supstancije i na nemoć ljudskog razuma da prodre u 
najdublje tajne stvarnosti. 

Ali, ma koliko da je nesposoban za iscrpnu spoznaju 
svega postojećeg, ljudski razum potpuno je dovoljan za 
naše životne potrebe, i napose za spoznaju boga i naših 
moralnih dužnosti. Zato Locke odvraća filozofiju od suviše 
velikih zadataka, kojima ona, po njegovom mišljenju, nije 
dorasla i upućuje je da se od prepirke o beskorisnim meta- 
fizičkim pitanjima okrene nedovoljno proučavanim aktu- 
alnim problemima čovjekovog života, da ispituje njegovu 
spoznajnu, ekonomsku, političku, religioznu i moralnu 
aktivnost. 

Po svojoj orijentaciji za proučavanje čoveka, Lockeova 
filozofija predstavlja zaokret od spekulativno-metafizičke 
filozofije 17. stoljeća ka antropološki orijentiranoj filozo- 
fiji 18. vijeka. 

Ne samo po problematici na koju usmjerava filozo- 
fiju nego i po načinu i intencijama s kojima joj pristupa 
Locke predstavlja uzor za 18. vijek. On ne pristupa fi- 
lozofskim i društvenim problemima sa čisto teorijskim, 
objašnjavalačkim namjerama, sa ciljem da otkrije ap- 
straktne opće istine o stvarnosti. On je tipičan pedagog. 
prosvjetitelj, koji želi da pronađe i proširi za praktični 
život korisne, primjenljive spoznaje. Pri tome on čvrsto 
vjeruje da razum može i treba da pruži čovjeku ključ za 
rješenje svih njegovih problema. 

Čovjek je za Lockea materijalno i duhovno biće; kao 
duhovno biće on je naizgled nepremostivo rascijepljen 

između razuma i volje, kao i između prirodne (empirio- 
racionalne) spoznaje i natprirodnog otkrovenja. Ali volja 
»nikada ne propušta da se pokori diktatima razuma“, a 
otkrovenje vrijedi samo kada je ovjereno od razuma. 

Po svojoj vjeri u moć ljudskog razuma i po zalaga- 
nju za racionalno uređenje društva i razumno rješenje 
svih individualnih problema Locke je otac prosvjetitelj- 
stva, građanskog slobodarskog pokreta koji dominira du- 
hovnim životom Evrope u 18. vijeku. 

Lockeove progresivne, ali umnogome nedosljedne fi- 
lozofske i društvenopolitičke koncepcije imaju svoj hi- 
storijski korijen u praksi engleske liberalne buržoazije 
17. vijeka, čiji je ideolog on bio. 

Boreći se protiv feudalnog apsolutizma i ujedno se 
pribojavajući revolucionarne aktivnosti naroda, zalažući 
se za političku slobodu i ravnopravnost i ujedno nedovolj- 
no smjela da odlučno zahtijeva ukidanje svih feudalnih 
privilegija, tražeći pravo da ne vjeruje u službeno pro- 
pisanog boga i ne usuđujući se da raskrsti sa svakom re- 
ligijom, ona je našla rješenje svojih problema u klasnom 
kompromisu 1688. Njena umjerena revolucionarnost i 
naprednost dobila je svoj adekvatan teorijski izraz u filo- 
zofiji Johna Lockea. 

Bertrand Russell tačno primjećuje da je Locke bio 
apostol revolucije 1688, najumjerenije i najuspješnije od 
svih revolucija“. Treba samo dodati da je ta ,najumjere- 
nija i najuspješnija“ revolucija, kako je pokazao Marx, 
predstavljala ,,kompromis između buržoazije u njenom 
usponu i ranijih feudalnih veleposjednika“. 


2 Of the Conduct of the Understanding. 1. (The Philosophical 
Works of John Locke. Ediied by J. A. St. John. Vol: 1. London 
1894, p. 24.) 

PROBLEM SPOZNAJE U FILOZOFIJI DAVIDA 
HUMEA 


S pravom se smatra da je D. Hume jedan od najzna- 
čajnijih filozofa novog vijeka. Ipak ni do danas još nisu 
potpuno prevladana neka kriva shvaćanja osnovnog smi- 
sla i duha njegove filozofije, pa nije sagledana ni puna 
historijska vrijednost i živa aktuelnost njegove misli. 

Od mnogih krivih tumačenja Humeove filozofije mi 
ćemo spomenuti samo neka, koja ćemo ovdje pokušati 
da ispravimo.! 


Pogrešna shvaćanja Humeove filozofije 


Jedna je od najčešćih pogrešaka da se Hume proma- 
tra samo ili gotovo samo kao teoretičar spoznaje, pri čemu 
se ispušta iz vida ili zanemaruje njegov rad na etičkoj, 
estetičkoj i ostaloj filozofskoj problematici, a ukoliko se 
i priznaje vrijednost Humeova doprinosa ostalim filozof- 
skim područjima, da se previđa cjelovitost njegove filo- 


! Humeovo Istraživanje o ljudskom razumu citira se po našem 
prijevodu (preveo I. Vidan, ,.Kultura“, Zagreb 1956) pri čemu se uz 
citate dodaje u zagradi strana bez ikakve druge oznake, na primjer: 
(str, 10—11). Rasprava o ljudskoj prirodi citira se po izdanju: The 
Philosophical Works of David Hume, edited by T. H. Green and 
T. H. Grose, In four Volumes, Vol. I, Il, London 1882, pri čemu se 
uz citate dodaje u zagradi oznaka sveska i strana, na primjer: (I, 
str. 306) ili (II, str. 184). Lockeov Ogled o ljudskom razumu citira se 
po izdanju: The Philosophical Works of John Locke, edited by J. A. 
St. John. Vol. I. II. London 1894, pri čemu se uz citate u zagradi 
dodaje Lockeovo ime, svezak i strana, na primjer: (Locke, I, str. 
128). 

zofske koncepcije i sistemotvorna intencija njegova filo- 
zofiranja. 

Ovakvo jednostrano pristupanje proučavanju Hume- 
ove filozofije jedan je od uzroka drugog pogrešnog ili, u 
najmanju ruku, jednostranog shvaćanja te filozofije, nje- 
nog shvaćanja samo kao skepticizma, kao sverazarajuće 
rušilačke sumnje, koja razjeda sva pozitivna rješenja. 
Nasuprot ovom shvaćanju nastojat ćemo pokazati da Hu- 
meova filozofija, pored negativno-destruktivne, ima i 
svoju pozitivno-konstruktivnu stranu, da je njegov skep- 
ticizam samo sastavni dio jedne pozitivne doktrine, koja 
nas doduše danas više ne može zadovoljiti, ali je za svoje 
vrijeme bila neobično značajna, te do danas nije izgu- 
bila svoju aktuelnost i zanimljivost. 

U vezi sa svođenjem Humeove filozofije na spoznaj- 
noteorijski skepticizam nalazi se i jednostrano određiva- 
nje teorijskih izvora njegove filozofije, kao i njene vrijed- 
nosti i značenja za dalji razvoj filozofske misli. Vrlo često 
predstavlja se stvar tako kao da je Hume svu svoju prob- 
lematiku i svoj osnovni filozofski stav preuzeo od Johna 
Lockea i Georgea Berkeleyja, samo što je, zaključujući 
konsekventnije od njih, došao do negacije svojih polaznih 
teza, te se našao u bezizlaznoj situaciji. Pri tome se pre- 
viđa da su na formiranje Humeovih filozofskih pogleda 
vršili utjecaj i drugi engleski i evropski mislioci, naročito 
Francis Hutcheson i neki drugi engleski moralisti, koji 
su inspirirali Humea upravo u onom osnovnom pozitiv- 
nom dijelu njegove doktrine. S druge strane, pri odre- 
đivanju historijske vrijednosti i utjecaja Humeove filo- 
zofije često se ispuštaju iz vida mnogi njeni vrijedni ele- 
menti, te se od mnogobrojnih historijskih niti, koje vežu 
Humeovu misao s filozofijom 19. i 20. vijeka, ističu samo 
neke. Tako je za velik dio njemačke filozofske historiogra- 
fije karakteristična tendencija da se gotovo sva pozitivna 
vrijednost Humeove filozofije svede na impulse, koje je 
od nje dobio I. Kant, dok u francuskoj filozofskoj histo- 
riografiji nije rijetko da se Hume promatra gotovo samo 
kao preteča A. Comtea. 

Ne ulazeći ovdje u analizu svih uzroka navedenih 
jednostranih i nepotpunih interpretacija Humeove filo- 

zofije, spomenut ćemo da se među glavnim ,,krivcima“ 
za pogrešno shvaćanje Humeove filozofije nalaze i dva 
velika filozofa. 

Prvi je od njih Immanuel Kant. Hume je možda jedi- 
ni engleski filozof koji je općenito visoko cijenjen i u 
Njemačkoj, a zasluga za to pripada baš Kantu, koji je 
tvrdio da se od postanka metafizike ,nije dogodilo ništa, 
što bi u pogledu sudbine ove znanosti moglo postati od- 
sudnijim nego napadaj, što ga je David Hume učinio na 
nju“?. Visoko ranžirajući Humeovu filozofiju i priznajući 
da je iz nje dobio poticaj za svoje buđenje iz ,dogmatskog 
drijemeža“, Kant je u isto vrijeme krivo interpretirao tu 
filozofiju kao čisti skepticizam. Po njegovu mišljenju, 
Hume je ,svoju lađu, da je osigura, dotjerao do obale 
(do skepticizma), gdje može stajati i istrunuti“3. Tako je 
Kant istovremeno pridonio i savladavanju pogrešnog pot- 
cjenjivačkog stava prema Humeovoj filozofiji i učvršće- 
nju zablude da je Hume samo skeptik. Glavni razlog što 
je on sam postao žrtva te zablude vjerovatno je taj što 
Kant očigledno nije studirao Humeovo glavno djelo, nje- 
govu veliku Raspravu o ljudskoj prirodi, već je svoju 
predodžbu o njegovoj filozofiji stvorio uglavnom na os- 
novu proučavanja Humeova manjeg Istraživanja o ljud- 
skom razumu, kao i na osnovu radova filozofa škotske 
škole, koji su na svu silu nastojali da Humeovu filozofiju 
prikažu kao za religiju, državu i moral opasni bespers- 
pektivni skepticizam. 

Drugi veliki krivac za pogrešno shvaćanje Humeove 
filozofije. jest sam njen tvorac, koji se potkraj života od- 
rekao svoje mladenačke Rasprave o ljudskoj prirodi i je- 
dinim autentičnim izrazom svoje misli proglasio kasnija 
djela, koja su nastala dijeljenjem, skraćivanjem i prera- 
dom Rasprave. Time je on mnogo pridonio stvaranju i ši- 
renju mišljenja da je Rasprava još posve nezrelo djelo, 
koje pri proučavanju Humeove filozofije ne treba uzimati 
u obzir. Novija istraživanja pokazala su, međutim, da je 


filozofija u Raspravi i u kasnijim Humeovim djelima u 
. 


* Kant: Dvije rasprave, Zagreb, 1953, str. 11. 
* Op. cit, str. 13. 

bitnom jedna te ista, a da Rasprava, iako stilski nesavr- 
šenija, potpunije otkriva osnovne intencije Humeova fi- 
lozofiranja, te da je ona, staviše, jedini ključ za ispravno 
razumijevanje tih kasnijih djela (uključujući i Istraživa- 
nje o ljudskom razumu, koje je nastalo preradom i skra- 
ćivanjem prvog dijela Rasprave). 

Međutim, treba istaći da nije lako u potpunosti shva- 
titi Humeovu filozofiju čak ni onda kad se uzmu u obzir 
sva njegova djela, uključujući i veliku Raspravu. Hume 
je, naime, filozof, koji je prividno vrlo lak, a stvarno 
vrlo težak. Njegova djela čitaju se glatko, bez velikih na- 
pora, i svaki pojedini fragment njegova rezoniranja, 
promatran sam za sebe, čini se u prvi mah lako razum- 
ljiv ali kad se traži njegov smisao u sklopu cjelokupnog 
sistema, počinju se otkrivati teškoće. Tada se na sve stra- 
ne pojavljuju protivurječnosti i dobija se utisak da tu 
uopće nema cjelovite koncepcije. Međutim, dalje prou- 
čavanje pokazuje da ovaj utisak potječe iz složenosti Hu- 
meove filozofije i iz nehajnosti njegova načina izražava- 
nja, te da su naizgled disparatna shvaćanja povezana fi- 
nim, u prvi mah neprimjetljivim nitima. Neke od tih niti 
teško je pohvatati i poslije duljeg studiranja Humeovih 
djela. Zato nije čudo što je Humeova filozofija još uvijek 
predmet različitih interpretacija i vrijednosnih ocjena. 


U ovim diskusijama o smislu i vrijednosti Humeove 
filozofije dosad se slabo čuo glas marksista. Osnivači mar- 
ksizma Marx i Engels nisu bliže poznavali Humeovu fi- 
lozofiju niti su je u svojim radovima analizirali onako 
kao, na primjer, Hegelovu. Stoga bi bilo logično da su se 
takve analize prihvatili njihovi učenici. Međutim, desilo 
se obrnuto. Kao i mnoge druge velike filozofe, čije zna- 
čenje nisu naglasili Marx i Engels, kasniji markšisti zane- 
marili sa i Humea. Ono što su o Humeu pisali Lenjin, 
Deborin i još neki marksisti, ima svoju vrijednost, ali 
još je daleko od toga da bude svestrana i potpuna analiza 
Humeove filozofije s marksističkog stanovišta. To je za 
žaljenje utoliko više što baš dijalektičko-materijalističko- 
filozofsko stanovište pruža relativno najpogodniju polaznu 
tačku za ispravno shvaćanje smisla i vrijednosti dosadaš- 
nje filozofije. 

Stranice, koje slijede, zamišljene su kao pokušaj da 
se pridonese osvjetljavanju smisla i vrijednosti Humeove 
filozofije s gledišta dijalektičkog materijalizma. Pri tome 
nemamo pretenziju da razjasnimo sve finese Humeove fi- 
lozofije ili da riješimo sve probleme koji se u vezi s njom 
nameću, Želimo samo odrediti neke osnovne karakteristi- 
ke Humeove filozofije, kao i smisao i mjesto spoznajnog 
problema u okviru te filozofije. 


Antropološka orijentacija filozofije 


Nijedan od sastavnih dijelova Humeove filozofije ne 
može se dobro shvatiti, ako se ne shvate osnovne ideje i 
bitne odlike te filozofije u cjelini. 

Predmet filozofije, po Humeu, je čovjek, ispravna 
metoda proučavanja čovjeka može biti samo empirijska, 
a osnovni rezultat, do kojeg dolazimo primjenom te me- 
tode na čovjeka, jest negacija apstraktnog shvaćanja 
čovjeka kao posve racionalnog bića. To su tri osnovne ide- 
je-vodilje Humeove filozofije. 

Polaznu tačku Humeova umovanja čini određivanje 
filozofije kao nauke o čovjeku, odnosno o ljudskoj pri- 
rodi, kao nauke koja je — budući da sve nauke u većoj 
ili manjoj mjeri zavise od ljudske prirode — ujedno i 
osnova za izgradnju jednog kompletnog sistema nauka. 

Ovakvo određivanje predmeta filozofije znači teorij- 
sko uopćenje, ali i djelomičnu negaciju filozofske prakse 
engleskog prosvjetiteljstva. 

Sedamnaesti vijek bio je u filozofiji, u prvom redu, 
vijek velikih spekulativnih metafizičkih sistema (iako, na- 
ravno, ne samo to!). Uz problem univerzalne metode 
naučnog istraživanja u centru pažnje ovih velikih sistema 
nalazi se problem supstancije s mnogobrojnim iz njega 
izvedenim problemima (odnos između duha i materije, 
boga i svijeta, finaliteta i kauzaliteta). 

Otac engleskog prosvjetiteljstva John Locke svjesno 
odvraća filozofiju od ovih teških problema kojima ona, 
po njegovu mišljenju, nije dorasla. Od prepirke o bes- 
korisnim metafizičkim pitanjima filozofija treba da se 
okrene nedovoljno proučavanim aktuelnim problemima 

čovjekova života, da ispituje njegovu spoznajnu, ekonom- 
sku, društveno-političku, religioznu i moralnu aktivnost. 
Naročito važnim smatrao je Locke istraživanje čovjekovih 
spoznajnih sposobnosti, te je svoje glavno veliko djelo 
(Ogled o ljudskom razumu, 1690) posvetio proučavanju 
»porijekla, sigurnosti i opsega ljudske spoznaje, 
zajedno s temeljima i stupnjevima vjerovanja, mni- 
jenja i pristajanja“. (Locke, I. str. 128.) Značajan 
prilog dao je Locke proučavanju etičke, pedagoške, poli- 
tičko-ekonomske, socijalno-političke i filozofsko-religioz- 
ne problematike. Premda u osnovi njegova proučavanja 
različitih oblika čovjekove djelatnosti leži jedno opće 
shvaćanje čovjeka, Locke se nije odvažio na pokušaj da 
to svoje shvaćanje sistematski zaokruži, da stvori jednu 
cjelovitu nauku o čovjeku. 

Nešto slično vrijedi za cijelo englesko prosvjetitelj- 
stvo. Spoznajnoteorijska, etička, religiozna, društveno- 
politička i pedagoška istraživanja suvereno dominiraju 
filozofskim radom 18. vijeka u Engleskoj. Međutim, nema 
pokušaja da se ta istraživanja povežu u jednu sistematsku 
cjelinu. 

Hume u potpunosti prihvaća osnovnu filozofsku ori- 
jentaciju prosvjetiteljske filozofije 18. vijeka — orijenta- 
ciju na aktuelne probleme čovjekova života. Ali, nezado- 
voljan rascjepkanim proučavanjem pojedinih strana čov- 
jekove aktivnosti, on teži djelomičnoj obnovi sistemat- 
skog duha 17. vijeka. Potreban je, doduše, ne sveobuh- 
vatni filozofski sistem, već filozofski sistem koji bi obu- 
hvatio cijelog čovjeka. 

Osnovu sistematskog povezivanja raznih naučnih dis- 
ciplina o čovjekovim aktivnostima u jednu nauku o čo- 
vjeku Hume nalazi u postojanju jedne jedinstvene rela- 
tivno konstantne ljudske prirode. .Općenito se priznaje, 
da u postupcima ljudi svih narodnosti i svih vremena po- 
stoji velika jednoličnost, i da ljudska priroda ostaje uvijek 
ista u svojim principima i djelovanju... Ljudi su toliko 
jednaki u svim vremenima i na svim mjestima, da nas 
povijest na tom području ne obavještava ni o čemu no- 
vom ili čudnovatom, Glavna korist od nje jest samo u 
otkrivanju stalnih i općenitih principa ljudske prirode, 
time što pokazuje ljude u svoj raznolikosti odnosa i prili- 

ka i što nas opskrbljuje građom, iz koje možemo stvarati 
svoja zapažanja i upoznati redovite podstrekače ljudskih 
postupaka i ponašanja.“ (Str. 101—102.) 

Međutim ova konstantnost ljudske prirode ne znači 
brisanje svih individualnih razlika među ljudima: ,,Ipak 
ne smijemo očekivati, da će ta jednoličnost ljudskih po- 
stupaka ići tako daleko, te će svi ljudi u istim prilikama 
postupati tačno na isti način, bez obzira na raznolikost 
karaktera, predrasuda i mišljenja. Takva jednakost u svim 
pojedinostima ne može se naći ni u kojem dijelu prirode.“ 
(Str. 104.) : 

Postoji dakle relativno konstantna ljudska priroda, i 
s tom ljudskom prirodom imaju izvjesnu vezu, veću ili 
manju, sve nauke. ,Ččak i matematika, prirodna 
znanost i prirodna religija u izvjesnoj mjeri 
zavise od nauke o ČOVJEKU; jer one potpadaju pod ljud- 
sku spoznaju i o njima se sudi ljudskim moćima i sposob- 
nostima.“ (I, str. 306.) Ako čak i nauke kao što je mate- 
matika zavise od nauke o čovjeku, kakvo je tek značenje 
proučavanja ljudske prirode u naukama kao što su logika, 
etika, estetika i politika (Logic, Morals, Criticism and 
Politics), koje direktno proučavaju određene ljudske spo- 
sobnosti i radnje! 

«Ovdje je, dakle, jedino podesno sredstvo, od kojeg 
se možemo nadati uspjehu u našim filozofskim istraživa- 
njima, da napustimo dosadnu kunktatorsku metodu, koju 
smo upotrebljavali dosada, te da, umjesto da s vremena 
na vrijeme zauzimamo poneku tvrđavu ili selo na granici, 
umarširamo direktno prema glavnom gradu ili centru tih 
nauka, samoj ljudskoj prirodi, jer kad jednom budemo 
gospodari ovoga, možemo se svuda drugdje nadati u laku 
pobjedu... Nema nijednog pitanja od važnosti čije rješenje 
nije sadržano u nauci o čovjeku; i nema nijednoga koje 
se može riješiti s imalo sigurncsti prije nego što se upoz- 
namo s tom naukom. Zato nastojeći da objasnimo principe 
ljudske prirode mi zapravo želimo pružiti potpun sistem 
nauka, izgrađen na temelju koji je gotovo posve nov i je- 
dini, na kojem one mogu da stoje iole sigurno.“ (I, str. 307.) 

Prema tome, Humeov osnovni predmet proučavanja 
je ljudska priroda, njegov je osnovni zadatak da odgovori 
na pitanje: šta je čovjek. To je. po njegovu mišljenju, 

centralno pitanje ljudske spoznaje, od rješenja kojega 
zavise sva pitanja u svim naukama. 


Orijentaciju na proučavanje čovjeka, njegovih spo- 
sobnosti i aktivnosti Hume dijeli s ostalim engleskim pro- 
svjetiteljima. Ni ideja o jednoj u osnovi nepromjenljivoj 
ljudskoj prirodi nije bila njegovo otkriće. Ova vrlo stara 
ideja bila je vrlo omiljena kod prosvjetitelja 18. vijeka. 
I sam Hume kaže da se postojanje nepromjenljive ljudske 
prirode ,općenito priznaje“. Ono što je specifično Hume- 
ovo, to je ideja da se ta relativno konstantna ljudska pri- 
roda učini neposrednim i centralnim predmetom ispitiva- 
nja, i da se na osnovu rezultata tog ispitivanja izgradi 
cjelokupan sistem nauka. Hume. dakle, prihvaća antro- 
pološku orijentaciju prosvjetiteljske filozofije, ali anali- 
tičkom i nesistematskom pristupu problematici čovjeka 
suprotstavlja sintetički i sistematski. 

Ova sistematsko-sintetička tendencija Humeove filo- 
zofije, koja ga izdvaja od većine ostalih engleskih pros- 
vjetitelja, našla je svoj dalji razvitak kod francuskih pro- 
svjetitelja — u njihovoj Enciklopediji i naročito u Holbac- 
hovu Sistemu prirode. Samo što je Holbach u tom pogledu 
otišao dalje od Humea. Ljudska priroda samo je specija- 
lan slučaj prirode uopće, a otuda, po Holbachu, slijedi 
da je nauka o čovjeku samo dio nauke o prirodi. Sistem 
Prirode znači zapravo negaciju antropološke orijentacije 
filozofije i predstavlja pokušaj stvaranja jedne nove ma- 
terijalističke metafizike. 


Ponovno potpuno usmjeravanje filozofije na čovjeka 
zasluga je I. Kanta. Po njegovu mišljenju, filozofija treba 
da odgovori na četiri osnovna pitanja: 1) Šta mogu znati? 
2) šta treba da činim? 3) Čemu se smijem nadati? 4) šta 
je čovek? — a sva se ova pitanja svode na četvrto: šta 
je čovjek? 

Ova antropološka crijentacija filozofije, koja je pos- 
lije Kanta ponovo bila negirana i u toku daljeg razvoja 
njemačkog klasičkog idealizma i u engleskoj i francuskoj 
pozitivističkoj filozofiji, doživjela je svoju obnovu kod 
mladohegelovaca, Feuerbacha i mladog Marxa, kao i kod 
nekih drugih mislilaca 19. vijeka (S. Kierkegaarda, na 
primjer), da bi u 20. vijeku počela da se sve više širi 

među marksistima, kao i u nemarksističkoj evropskoj fi- 
lozofiji. 

Ističući aktuelnost Humeove antropološke koncepci- 
je filozofije ne želimo reći da je ona slobodna od slabosti 
i potpuno prihvatljiva. 

Ozbiljni prigovori mogu se postaviti Humeovu shva- 
ćanju konstantnosti ljudske prirode. Hume je možda više 
nego većina prosvjetitelja 18. vijeka isticao da konstantnost 
ljudske prirode ne isključuje čak i velike razlike među 
pojedinim ljudskim individuama. Međutim, to variranje 
on shvaća kao variranje oko jednog konstantnog prosjeka, 
koji je tu, tko zna otkuda, i ostat će uvijek takav — tko 
zna zašto. Ideja da čovjek sam svojom vlastitom praktič- 
nom djelatnošću stvara i mijenja taj prosjek, da ,ljudska 
priroda“ nije neki neobjašnjivi i nepromjenljivi apsolut, 
nego nešto što također ima svoju historiju, bila je strana 
Humeu. 

S druge strane, čak i ako se ,ljudska priroda“ shvati 
kao nešto što se historijski stvara i mijenja, time još nisu 
uklonjene sve teškoće iz čisto antropološke koncepcije 
filozofije. Učenje o čovjeku, koje želi da ne počiva ni na 
kakvim ,metafizičkim pretpostavkama“, — neće li ono 
biti izgrađeno na lošim ili, u najmanju ruku, kritički ne- 
ispitanim ontološkim pretpostavkama? Nije li ,čista an- 
tropologija“ isto takva apstraktna jednostranost kao i či- 
sta ontologija, koja hoće da ostavi po strani čovjeka i 
njegovu historijsku situaciju, te da bude apsolutna istina 
o bitku, istina koja vrijedi za sva teorijski moguća umna 
bića i za sva vremena? 


Empirijska metoda 


Ideja da se nauka o ljudskoj prirodi izvede iz općeg 
učenja o prirodi i uključi u njega bila ie strana Humeu. 
To, međutim, ne znači da je njemu bila strana i misao 
da je ljudska priroda samo specijalan slučaj prirode uopće, 
te da postoje opći zakoni prirodnog događanja. koiima je 
podvrgnut i čovjek. Hume, naprotiv, piše: ,Postoji opći 
prirodni tok u ljudskim postupcima isto tako kao i u 
djelovanjima sunca i klime.“ (II, str. 184.) 

U više mahova, objašnjavajući principe ljudske pri- 
rode, Hume upozorava na njihovu podudarnost s općim 
principima prirode. Tako, raspravljajući o nužnosti i slo- 
bodi ljudskih postupaka, Hume ističe da je ,združenost 
pobuda i voljnih postupaka jednako pravilna i jednolič- 
na kao ona između uzroka i učinaka svuda u prirodi“ 
(str. 107), a upozoravajući da jednoličnost u ljudskim 
postupcima nije apsolutna napominje da se takva apso- 
lutna jednoličnost ,ne može naći ni u kojem dijelu priro- 
de“. (Str. 104,) 

Prema tome, ako svoje učenje o čovjeku ne izvodi iz 
općeg učenja o prirodi, Hume to ne čini zato što bi smat- 
rao da nema općih zakona stvarnosti, već zato što smat- 
ra da takvo izvođenje ne 'bi bilo u skladu s ispravnom 
metodom proučavanja čovjeka, kakva može biti samo em- 
pirijska metoda koja počiva na iskustvu i promatranju. 
»I kao što je nauka o čovjeku jedina solidna osnova za 
druge nauke, tako i jedina solidna osnova koju možemo 
dati samoj toj nauci mora biti iskustvo i promatranje.“ 
(1, str. 307.—308.) Na pitanje šta je čovjek, ne može se, 
dakle, odgovoriti apriorističkom spekulativnom konstruk- 
cijom, nego samo na osnovu iskustvenog proučavanja. 
Nauka o čovjeku ne može se deduktivno izvesti iz nekog 
općeg učenja o stvarnosti, nego se može izgraditi samo 
empirijskim proučavanjem čovjekove djelatnosti. 

Proklamirajući primjenu empirijske metode na čov- 
jeka i ističući da u proučavanju i objašnjavanju ljudske 
prirode ne možemo ići dalje od iskustva, te da svaku hi- 
potezu koja to pokušava učiniti moramo odmah odbaciti 
kao ,preuzetnu i himeričnu“, Hume upozorava da to ne 
vrijedi samo za nauku o čovjeku nego i za sve druge nau- 
ke i vještine. ,Nijedna od njih ne može ići dalje od is- 
kustva ili postaviti bilo kakve principe, koji nisu zasno- 
vani na tom vrelu.“ (I, str. 309.) 

Ni zahtjev za primjenom empirijske metode nije neka 
posebna odlika Humeova. Empirizam u raznim varijan- 
tama jedno je cd općih obilježja engleske filozofije, koje 
nalazimo djelomično već kod engleskih srednjovjekovnih 
sholastičara (Roger Bacon, Duns Scotus, William Occam), 
a Francis Bacon proklamirao je empirijsku metodu tako 
snažno da ga je Marx nazvao ,ocem engleskog materija- 

lizma i svih modernih eksperimentalnih nauka“. U 17. 
vijeku empirijska metoda našla je svoju sjajnu primjenu 
i donijela bogate plodove u prirodno-naučnim istraživa- 
njima Isaaca Newiona, a na proučavanje čovjekovih spo- 
znajnih sposobnosti primijenio ju je John Locke. 

Hume je bio potpuno svjestan ovoga porijekla svog 
empirizma i nije ga poricao. U ,Uvodu“ svoje Rasprave 
Hume kao začetnika novovjekog empirizma navodi F. 
Bacona, te s ponosom govori o uspjesima kojima je u En- 
gleskoj urodila primjena empirijske metode na prirodne 
znanosti. Pri tome on očigledno misli na I. Newtona, ko- 
jega ovdje poimence ne spominje, ali o kojemu u svojoj 
Historiji Engleske piše: ,Ovaj otok može se ponositi da 
je u Newtonovoj osobi rodio najvećeg i najrjeđeg genija, 
koji se ikada pojavio za diku i pouku ljudskom rodu.“ 
Nabrajajući Newtonove vrline, Hume na prvo mjesto 
stavlja slijedeću: ,Oprezan da ne prihvati nikakve prin- 
cipe osim onih, koji su zasnovani na iskustvu: ali odlučan 
da prihvati svaki takav princip, ma koliko nov i neobi- 
čan.“i Smatrajući, dakle, da je ispravna empirijska me- 
toda ne samo otkrivena već i uspješno primijenjena na 
područje prirode, Hume nije pretendirao na otkriće neke 
nove metode, nego samo na to da empirijsku metodu 
primijeni i na nauku o čovjeku. O tome rječito govori 
i sam naslov Humeova glavnog djela: A Treatise of Hu- 
man Nature: being an attempt to introduce the exrperimen- 
tal method of reasoning into moral subjects. Dakle: Ras- 
prava o ljudskoj prirodi. Pokušaj da se eksperimentalna 
(empirijska) metoda zaključivanja uvede u moralne (hu- 
manitarne) nauke (probleme). 

Međutim, Hume nije pretendirao ni na to da je prvi 
koji pokušava primjeniti empirijsku metodu na prouča- 
vanje čovjeka. U ,,Uvodu“ svoje Rasprave on ističe da su 
»neki filozofi posljednjeg vremena u Engleskoj“, doduše 
tek cio vijek poslije Baconove proklamacije empirijske 
metode, ,počeli da stavljaju nauku o čovjeku na novu 
osnovu, te su privukli pažnju i pobudili radoznalost jav- 
nosti“. (I, str. 308.) 


“ Citirano po knjizi: Norman Kemp Smith, The Philosophy of 
David Hume, London 1941. str. 10. 

Dakle, i u primjeni empirijske metode na čovjeka 
Hume je imao prethodnike, samo što su oni učinili malo, 
jer su tu metodu primijenili jednostrano i parcijalno na 
pojedine strane čovjekove djelatnosti, ne odvažujući se 
da zakorače odlučno prema centralnoj tvrđavi: prema 
ljudskoj prirodi, 

. U bilješci gdje objašnjava na koje ,filozofe posljed- 
njeg vremena“ misli, Hume poimence navodi Lockea, 
Shaftesburyja, Mandevillea, Hutchesona i Butlera. U prvi 
mah ovaj se spisak može učiniti neobičan. Od dva filozofa, 
koji se obično smatraju glavnim izvorom Humeove filo- 
zofije (Locke i Berkeley), jedan se uopće ne spominje, 
dok se navode imena nekih drugih filozofa kojima se, 
prema tradicionalnom shvaćanju, ne pripisuje prevelik 
utjecaj na Humea. Uskoro ćemo vidjeti da se Hume ipak 
nije zabunio nabrajajući ovako svoje prethodnike. 


Negacija prosvjetiteljskog racionalizma 


Glavna originalnost Humeove filozofije u cjelini nije 
u određivanju filozofije kao empirijske nauke o čovjeku, 
nego u osnovnom rezultatu do kojega ga je dovelo njego- 
vo proučavanje čovjeka, a koji je značio negaciju jednog 
od osnovnih shvaćanja prosvjetiteljstva. 

Po svojoj općoj koncepciji čovjeka, Locke se nije bit- 
no razlikovao od Descartesa. Kao i za Descartesa čovjek 
je i za njega, prije svega i iznad svega, razumno biće. 
Kritizirajući teoriju urođenih ideja i dokazujući da je 
iskustvo izvor svih elemenata našeg znanja, Locke nije 
htio poreći ulogu razuma u spoznaji, već je samo želio 
razbiti iluzornu predodžbu o razumu kao pauku, koji sam 
iz sebe ispreda sve znanje. Iskustvo, po Lockeu, isporuču- 
je razumu spoznajnu građu, ali je razum ona sposobnost 
kojom čovjek spoznaje što se može spoznati i stvara mnije- 
nje o onome što je vjerovatno. Ma koliko bio slab i ne- 
sposoban da spozna sve tajne svemira, ma koliko zaostajao 
iza ,univerzalnog ili savršenog shvatanja svega postoje- 
ćeg“, razum je dovoljan za naše životne potrebe i za spo- 
znaju boga i naših moralnih dužnosti. Stoga na njemu 
treba da se temelji sva individualna i društvena aktivnost 

čovjekova. ,Reason must be our last judge and guide in 
everything.“ (,Razum mora biti naš konačni sudac i vodič 
u svemu.“ Locke, II, str. 300.) 

Ova vjera u moć ljudskog razuma prešla je od Lockea 
na prosvjetitelje 18. vijeka, na engleske, kao i na francus- 
ke i njemačke. ,Razum“ je bio jedna od osnovnih borbe- 
nih parola filozofije 18. vijeka. ,,Religija, shvaćanje pri- 
rode, društvo, državni poredak, sve je bilo podvrgnuto 
najneumitnijoj kritici, sve to trebalo je ili da opravda 
svoj opstanak pred sudom razuma, ili da se odrekne op- 
stanka. Misaoni razum postao je jedino mjerilo, koje se 
primjenjivalo na sve.“5 

Međutim, u krilu ovog prosvjetiteljskog racionalizma 
Već se rađa i njegova vlastita negacija. U Francuskoj, ta 
se negacija javlja odjednom snažno u liku Rousseaua. U 
Engleskoj, ona se postepeno razvija i jača, javljajući se 
najprije u redovima nekih moralista i estetičara, kao što 
su grof Shaftesbury, Francis Hutcheson i Joseph Butler. 
Odbacujući zasnivanje morala na religiji (koju samu po 
sebi ne odbacuju), kao i Lockeov pokušaj zasnivanja mo- 
rala na razumu, oni izvor etičkog ocjenjivanja nalaze u 
svojevrsnom ,smislu za moral“ ili ,moralnom osjećaju“ 
(,moral sense“), koji je čovjeku prirođen, ali se vježbom 
usavršava. Isto tako izvor estetičkog ocjenjivanja nalaze 
u ,estetskom osjećaju“ (.aesthetic sense“). 

Na taj način oni djelomično negiraju Lockeovu tezu 
Oo razumu kao vrhovnom sucu u svemu. U najmanju ruku, 
na području morala i umjetnosti vrhovni sudac nije razum 
nego moralni ili estetski osjećaj. 

Hume prihvaća mišljenje Shaftesburyja i Hutchesona 
da korijen moralnog i estetičkog ocjenjivanja nije u razu- 
mu nego u nagonsko-emocionalnoj sferi čovjekove du- 
ševnosti. Ali on ne ostaje samo pri parcijalnom negiranju 
Lockeove teze. Kao što nije vrhovni sudac na području 
umjetnosti i morala, razum nije vrhovni sudac ni u teorij- 
skoj filozofiji. ,Ne moramo samo u poeziji i muzici slije- 
diti svoj ukus i osjećaj, nego isto tako i u filozofiji.“ 
(I; str. 403.) 

Na mjesto Lockeove opće teze o razumu kao vrhov- 
nom sucu i vodiču u svemu, Hume postavlja direktno 


# F. Engels: Anti-Dihring. Izd. ,,Naprijed“, str. 15. 

suprotnu: ,,Reason is, and ought only to be, the slave of 
the passions, and can never pretend to any other office 
then to serve and obey them.“ (,Razum jest i treba samo 
da bude rob strasti i ne može nikada polagati pravo ni na 
kakav drugi posao nego da im služi i da im se pokorava.“ 
II, str. 195, potcrtao G. P.) 

Može se smatrati da je ovim riječima Hume najupe- 
čatljivije izrazio centralnu ideju svoje filozofije, ideju koja 
dominira kroz sve tri knjige njegove velike Rasprave, 
kao i kroz sve njegove manje radove. 

Kako je ta osnovna ideja konkretno sprovedena u 
spoznajnoteorijskom dijelu Humeove filozofije, vidjet 
ćemo pobliže malo kasnije. Međutim, već ovdje treba is- 
taći da shvaćanje razuma kao ,roba strasti“ ne znači po- 
ricanje njegove važne funkcije u čovjekovu životu. On 
više nije suvereni vladar kome pripada prvi poticaj i po- 
sljednja odluka, ali on ostaje važan realizator naših želja 
i regulator naše aktivnosti. 

Pa ipak, detronizacija razuma koju je izvršio Hume 
predstavljala je jedan smion i za svoje vrijeme progresi- 
van pothvat. Iako je Hume, objašnjavajući bitne odlike i 
pokretačke snage čovjekove aktivnosti, ostao pretežno u 
idejnoj sferi, u sferi suprotnosti između racionalnih i emo- 
cionalno-instinktivnih sfera čovjekove duševnosti, njego- 
vo učenje predstavljalo je ipak korak naprijed na putu 
od prosvjetiteljskog racionalizma ka svestranijoj i real- 
nijoj analizi pokretačkih snaga čovjekove djelatnosti. 


Deskripcija sadržaja svijesti 


Svoju analizu spoznajnog problema Hume počinje kao 
i Locke analizom osnovnih elemenata svijesti (po Locke- 
ovoj terminologiji to su ,ideje“, a po Humeovoj ,,perce- 
pcije“). 

Međutim, tu se odmah opaža i važna razlika među 
njima. Locke nije ostao pri opisivanju pojedinih vrsta 
»ideja“ i njihova uzajamnog odnosa, nego se odmah po- 
zabavio i pitanjem o odnosu naših ideja prema vanjskom 
svijetu, koji postoji nezavisno od njih. Hume, naprotiv, 
dajući opis osnovnih elemenata ljudske svijesti, ostavlja 

potpuno po strani i pitanje o jednom od ljudske svijesti 
neovisnom svijetu, koji je eventualno uzrok ,,percepcija“, 
kao i pitanje o ,identičnoj ličnosti“, koja je eventualno 
»subjekt“ ili ,nosilac“ tih percepcija. Kako Hume, pored 
toga, u početnim dijelovima svoga istraživanja upotreblja- 
va promiscue termine ,predmet“ i ,percepcija“ mnogi 
su zaključili da je njegovo spoznajnoteorijsko stanovište 
»fenomenalističko“ i ,imanentističko“. Tako čak i jedan 
od najboljih poznavalaca Humeove filozofije Rudolph Metz 
dokazuje  .fenomenalizam ili stanovište  imanencije 
Humeove spoznajne teorije“, te pobija tvrdnju da je Hume 
»Spoznajnoteorijski realist“4. Kao što ćemo kasnije vidjeti, 
ovakvo mišljenje nije tačno, jer Hume u završnom dije- 
lu svoga spoznajno-teorijskog istraživanja postavlja i pi- 
tanje o vanjskom svijetu, te ga rješava u duhu svojevr- 
snog realizma, razlikujući naše percepcije kao predmet 
neposrednog iskustva od vanjskih fizičkih tijela kao pred- 
meta nužnog instinktivnog vjercvanja. 

Međutim, u početnom dijelu svoga istraživanja Hume 
potpuno isključuje ovo pitanje, smatrajući da njegovu 
postavljanju i rješavanju treba da prethodi deskriptivna 
analiza sadržaja svijesti. Ovim svojim pristupom Hume 
se pokazuje kao jedan od preteča Husserlove fenomeno- 
loške metode. To je uočio i sam Husserl, koji, govoreći 
o prethodnicima fenomenologije, kaže da ,,Hume već go- 
tovo stupa na njeno područje, ali sa zaslijepljenim 
očima“. 

Opći termin za osnovne elemente naše spoznaje za 
Lockea je .ideja“. To je naziv za ,sve što duh opaža u 
sebi ili što je neposredni predmet opažanja, misli ili razuma“ 
(Locke, I, str. 243). Ideje nisu urođene čovjekovu duhu, 
nego neposredno ili posredno potječu iz iskustva. Dijele 
se na ,jednostavne“ ideje, koje razum pasivno prima iz 
iskustva, i na ,složene“ ili ,kompleksne“, koje stvara 
razum kombinirajući ,jednostavne“. Iskustvo, koje je 
izvor svih jednostavnih, a posredno i složenih ideja, Loc- 
ke raščlanjuje na vanjsko (senzacija, osjet), koje nas 


" R. Metz: David Hume. Leben und Philosophie, Stuttgart 1929, 
str. 114—115. 

7 Husserl: Ideen zu einer reinen Phanomenologie und phda- 
nomenologischen Philosophie. Erstes Buch. Halle 1913, str. 118. 

informira o vanjskim predmetima, i unutrašnje (reflek- 
sija, razmišljanje), iz kojeg potječu sve ideje o radnjama 
našeg duha. U vezi s ovom podjelom iskustva nalazi se 
i podjela jednostavnih ideja na ,ideje senzacije“, ,ideje 
refleksije“ i ,ideje senzacije i refleksije“. ,Ideje senza- 
cije“, sa svoje strane, dijele se na dvije grupe, prema tome 
da li ih razum prima pomoću jednog ili više osjetila. Iako 
obje ove vrste imaju svoj uzrok u djelovanju vanjskih 
predmeta na naša osjetila, među njima postoji bitna raz- 
lika. Jednostavne ideje, koje stječemo preko više osjetila, 
jesu slike ,primarnih kvaliteta“, tj. realnih svojstava ti- 
jela, dok su ideje koje stječemo preko pojedinih osjetila 
samo ideje ,,sekundarnih kvaliteta“, a ovi ,nisu u samim 
predmetima ništa do moći da svojim primarnim kvaliteta- 
ma, tj. veličinom, strukturom i kretanjem svojih nepri- 
mjetljivih dijelova izazivaju u nama različite osjete, kao 
boje, zvukove, okuse itd.“ (Locke, I. str. 224.) I složene 
ideje dijeli Locke na mnoge podvrste, i to ne uvijek na 
jednak način. Možda je najmjerodavnija podjela prema 
kojoj se složene ideje u užem smislu dijele na moduse, 
supstancije i relacije, a složene ideje u širem smislu obu- 
hvaćaju još i opće ideje. 

Od Lockea su polazili u svojoj analizi svijesti i Berke- 
ley i Hume. Sve ,ideje“ Berkeley dijeli na tri vrste: na 
osjetne ideje, na ideje ,.opažene promatranjem strasti i 
radnji duha“ i na ideje ,,stvorene pomoću pamćenja i maš- 
te bilo sastavljanjem, rastavljanjem ili pukim predstav- 
ljanjem onih, koje su prvobitno opažene na ranije spome- 
nute načine“. Prve dvije vrste ovih ideja odgovaraju pri- 
bližno Lockeovim jednostavnim idejama senzacije i ref- 
leksije, a treća vrsta Lockeovim složenim idejama, s time 
što, po Berkeleyju, u treću vrstu idu i jednostavne ideje 
po Lockeovoj terminologiji, kad ih reproduciramo u sje- 
ćanju. Kriterij za razlikovanje osjetnih ideja od ideja re- 
fleksije, sjećanja i mašte Berkeley nalazi u njihovim ima- 
nentnim odlikama, u stepenu njihove jačine, živahnosti, 
razgovjetnosti, sređenosti, postojanosti i suvislosti. Što 
se tiče Lockeove distinkcije između primarnih i sekun- 
darnih kvaliteta, nju Berkeley odbacuje jednako kao i 


" G. Berkeley: A New Theory of Vision and Other Selected 
Philosophical Writings. Everyman's Library, str. 113. 

pretpostavku o postojanju od svijesti nezavisnog vanj- 
skog svijeta, na kojoj ta distinkcija nužno počiva. 

U suglasnosti s Lockeom i Berkeleyjem Hume smatra 
da svi elementi spoznaje potječu iz iskustva, te da se sva 
stvaralačka moć duha svodi na sposobnost ,,spajanja, pre- 
mještanja, dodavanja ili oduzimanja materijala, koji daju 
osjetila i iskustvo“. (Str. 23.) Međutim, za razliku od Loc- 
kea i Berkeleyja, kao opći naziv za osnovne elemente spo- 
znaje Hume ne upotrebljava termin ,ideja“ nego ,,perce- 
pcija“ (,zamjedba“). Upotrebljavajući tako izraz percep- 
cija, on to vjerojatno čini pod utjecajem F. Hutchesona. 
koji ovdje sa svoje strane slijedi Descartesa. 

Termin ,ideja“ rezervirao je Hume za jednu od dviju 
osnovnih vrsta percepcija. Sve percepcije Hume, naime, 
dijeli na ,impresije“ (,utiske“) i ,ideje“ (,,predodžbe“.) 
Ove dvije vrste percepcija razlikuju se po stupnju snage 
i živahnosti. Impresije su jače i življe od ideja, jer su im- 
presije svi naši osjeti, strasti i emocije, kako se prvi put 
pojavljuju u duši, dok su ideje samo njihove blijede slike 
u mišljenju i rasuđivanju. U ovoj podjeli asjeća se ačito 
utjecaj Berkeleyja. Na nju Hume nadovezuje Lockeovu 
podjelu po složenosti. Kao što je Locke dijelio sve ideje 
na jednostavne i složene, tako i Hume dijeli sve percep- 
cije (i impresije i ideje) na jednostavne i složene. prema 
tome da li su nedjeljive ili se mogu rastaviti na dijelove. 

Između impresija i ideja postoji određena uzajamna 
korespondencija i sličnost. Svakoj jednostavnoj ideji od- 
govara jednostavna impresija, koja joj je slična, a svaka 
jednostavna impresija ima odgovarajuću ideju. S komple- 
ksnim idejama i kompleksnim impresijama nije tako jed- 
nostavno: tu ne mora uvijek postojati tačna korespon- 
dencija. Možemo imati kompleksnu ideju bez cdgovara- 
juće impresije, a mnoge naše kompleksne impresije ne mo- 
žemo tačno reproducirati u idejama. Međutim, kako su 
kompleksne ideje sastavljene iz jednostavnih, kojima tačno 
odgovaraju određene impresije, može se tvrditi u općem 
obliku da su te dvije vrste percepcija tačno koresponden- 
tne. 

Konstatiravši korespondenciju i sličnost između ide- 
ja i impresija, Hume prelazi na pitanje koja je od ovih 
dviju vrsta percepcija uzrok, a koja posljedica, te doka- 

zuje da su sve naše jednostavne ideje neposredno ili pos- 
redno (preko drugih ideja) izvedene iz jednostavnih im- 
presija, koje im odgovaraju i koje one tačno prikazuju. 
U prilog ove teze on navodi vremenski slijed njihova 
prvog pojavljivanja (prvo pojavljivanje impresije uvijek 
prethodi prvom pojavljivanju odgovarajuće ideje) kao i 
činjenicu što o stvarima, o kojima zbog neke organske 
pogreške ili zbog neupotrebe neke sposobnosti nemamo 
impresije, ne možemo imati ni ideje. Prema tome, sve na- 
še jedinstvene ideje potječu posredno ili neposredno iz 
odgovarajućih impresija. Ovu tezu naziva Hume u svojoj 
velikoj Raspravi prvim principom nauke o ljudskoj pri- 
rodi. Ovaj naziv ne susreće se u kasnijem Istraživanju, 
ali je sama teza ostala, a tok njenog obrazlaganja ne ra- 
zlikuje se bitno od onoga u Raspravi. 

Na ,prvom principu ljudske prirode“ Hume zasniva 
i svoje osnovno metodičko uputstvo za ispitivanje naših 
nedovoljno jasnih ideja. Ako želimo razjasniti neku ideju, 
moramo pogledati impresiju iz koje je ona izvedena. ,Ne- 
moguće je ispravno rasuđivati ako potpuno ne shvaćamo 
ideju o kojoj rasuđujemo, a nemoguće je potpuno shvatiti 
bilo kakvu ideju, ne prateći je do njenog izvora i ne is- 
pitujući onu primarnu impresiju iz koje ona nastaje. Is- 
pitivanje impresije daje jasnoću ideji, a ispitivanje ideje 
daje jednaku jasnoću svim našim zaključivanjima.“ (I, 
str. 377.) 

Ispitivanje impresija, od kojih potječu ideje, potreb- 
no je naročito zato što se u filozofiji često upotrebljavaju 
izrazi koji zapravo nemaju nikakvog smisla, s kojima 
nije povezana nikakva ideja, iako se pretpostavlja da jest. 
Nemogućnost da se pronađe impresija od koje potječe 
takva tobožnja ideja pokazuje da je ta ,ideja“ zapravo 
prazna riječ. 

Opis sadržaja naše svijesti iscrpljuje se u Istraživanju 
u podjeli percepcija na impresije i ideje i u određivanju 
njihova uzajamnog odnosa. U velikoj Raspravi Hume de- 
taljizira ovu analizu. Analogno Lockeovoj podjeli jedno- 
stavnih ideja on dijeli impresije na impresije senzacije i 
impresije refleksije, a u područje ideja uvodi podjelu na 
ideje pamćenja i ideje mašte. Prihvaćajući Lockeovu pod- 
jelu na moduse, supstancije i relacije, Hume daje kratku 

ali sadržajnu i zanimljivu analizu ovih vrsta ideja. Po- 
seban odjeljak posvećuje problemu ,apstraktnih ili općih 
ideja“. Formalno se samo solidarizirajući s Berkeleyjevom 
kritikom Lockeove doktrine o općim idejama i potkrep- 
ljujući je novim argumentima, Hume, kao što je to po- 
kazao A. Meinong*, zapravo dalje razvija i radikalizira 
Berkeleyjevu nominalističku koncepciju. 

Sva ova Humeova razmatranja (osim malog odjeljka 
o asocijaciji ideja) ispuštena su kod prerađivanja prve 
knjige Rasprave u Istraživanje, i to očigledno ne zbog to- 
ga što je Hume bitno promijenio svoje ranije gledište. 
nego zato što je smatrao da će tako omogućiti da se lakše 
dođe do centralnog dijela njegova istraživanja. Stoga ćemo 
i mi ovdje preskočiti veći dio tih razmatranja, iako ih 
smatramo zanimljivim i vrijednim posebne pažnje. Mora- 
mo se ipak zadržati na jednom važnom dijelu ove izostav- 
ljene deskriptivne analize — na Humeovu učenju o rela- 
cijama ideja, koje je osnova cjelokupnog njegova učenja 
o spoznaji. 


Relacije i njihova spoznaja 


Spoznaja ili znanje (knowledge), po Lockeu, nije ni- 
šta drugo nego ,opažaj veze i slaganja, ili neslaganja i 
protivurječnosti bilo kojih naših ideja“. (Locke, II, str. 
129.) Postoje četiri vrste takvog slaganja ili neslaganja: 
1) identitet ili razlika 2) relacija, 3) koegzistencija ili 
nužna veza, 4) realna egzistencija. Sve ove četiri vrste, 
ili bar prve tri, mogle bi se svesti na drugu, šire shvaćenu. 
Otuda proizlazi da učenje o spoznaji treba potpuno ili 
bar većim dijelom da počiva na učenju o relacijama. Sam 
Locke nije eksplicite formulirao taj zaključak niti je po- 
kušao da uspostavi bližu vezu između svoga učenja o 
relacijama (u drugoj knjizi svoga Ogleda) i učenja o op- 
segu, stupnjevima i kriteriju spoznaje (u četvrtoj knjizi 
Ogleda). 


* Vidi A. Meinong: Hume — Studien I: Zur Geschichte und 
Kritik des mođernen Nominalismus (1877). U knjizi: A. Meinong's 
Gesammelte Abhandlungen. Erster Band. Leipzig 1914. 

Hume je usvojio Lockeovo shvaćanje o relacijama kao 
predmetu spoznaje, te je svoje učenje o vrstama i stupnje- 
vima spoznaje svjesno nastojao zasnovati na učenju o re- 
lacijama. 

Smatrajući da relacija među idejama može biti bes- 
konačno mnogo, Locke nije učinio pokušaj sistematizacije 
1 klasifikacije svih relacija. On je samo iz nebrojenog 
mnoštva relacija izabrao i razmotrio one koje su mu se 
činile najvažnijima. 

Za razliku od Lockea, Hume je pokušao svrstati rela- 
cije u ograničen broj grupa, te je distingvirao i dva bitno 
različita smisla, u kojima se pojavljuje riječ relacija. On, 
naime, prije svega traži da razlikujemo prirodne relacije 
od filozofskih. ,Riječ relacija obično se upotrebljava u 
dva smisla, koja su međusobno veoma različita: ili za ono 
svojstvo, pomoću kojeg su dvije ideje zajedno povezane 
u mašti. tako da jedna prirodno povlači za sobom drugu, 
na gore objašnjeni način; ili za onu posebnu okolnost, na 
osnovu koje čak i poslije samovoljnog spajanja ideja u 
mašti možemo smatrati za shodno da ih usporedimo.“ (1, 
str. 322.) 

Prirodne su dakle one relacije, na osnovu kojih se naj- 
češće povezuju ideje u realnom toku psihičkog događanja, 
dok su filozofske sve one relacije koje su teorijski uopće 
moguće. Distinkcija između prirodnih i filozofskih re- 
lacija važna je, jer u njoj nalazimo u začetku pokušaj 
razgraničavanja područja psihološkog od područja spoz- 
najnoteorijsko-logičkog istraživanja. 

Sve prirodne relacije mogu se, po Humeu, svesti na 
tri: sličnost, vremensko-prostorni kontigvitet i uzročna 
povezanost. Prema tome, postoje i tri osnovna zakona ili 
principa asocijacije ideja, tri osnovna zakona povezivanja 
ideja u realnom toku našeg psihičkog života. 

Tri prirodne relacije imaju svoj analogon među filo- 
zofskim relacijama, ali među filozofskim relacijama ima 
i takvih koje među prirodnima nemaju ništa analogno. 
Tako ima svega sedam filozofskih relacija: sličnost, sup- 
rotnost, stupanj kvaliteta, kvantitativnobrojčani odnosi, 
identičnost, prostorno-vremenski odnosi, uzročnost ili ka- 
uzalitet. Ovih sedam vrsta relacija Hume dijeli na dvije 
grupe U prvu idu sličnost, suprotnost. stupanj kvaliteta, 

kvantitativnobrojčani odnosi. Ova četiri odnosa zavise 
potpuno i samo od ideja koje upoređujemo, pa ostaju ne- 
promijenjeni sve dok naše ideje ostaju iste. Stoga ih mo- 
žemo konstatirati čistom djelatnošću mišljenja. 

Drukčije je s preostala tri filozofska odnosa (identi- 
tet, vremensko-prostorni odnosi, uzročnost). Ti se odnosi 
mogu promijeniti bez ikakve promjene u idejama. Pro- 
storna udaljenost između dva objekta može 'se povećati 
i smanjiti promjenom mjesta bez bilo kakve promjene 
samih ideja. Zato ove odnose možemo utvrditi samo po- 
moću iskustva. 

O prve četiri vrste odnosa možemo imati sigurnu spo- 
znaju, a o tri cd njih tu spoznaju postižemo intuicijom. Do- 
voljno je da samo pogledamo i neposredno uporedimo 
dvije ideje da bismo otkrili njihovu sličnost, suprotnost i 
kvalitativnu razliku. Prema tome. o ove tri vrste odnosa 
nije potrebno ni moguće nikakvo istraživanje, zaključiva- 
nje ili nauka. Stroga nauka moguća je i potrebna samo 
o četvrtoj vrsti odnosa, a ta je nauka matematika. Ona 
putem demonstracije izvodi zaključke koji su ,savršeno 
tačni i sigurni“. 

Prelazeći na preostale tri relacije, Hume tvrdi da je 
za otkrivanje dviju od njih (identičnost i vremensko-pro- 
storni odnosi) nepotrebno bilo kakvo zaključivanje. Samo 
ako su nam neka dva predmeta neposredno dana osjetili- 
ma, možemo konstatirati njihovu identičnost i vremensko- 
prostorni odnos, a tada to možemo konstatirati samo opa- 
žajem bez pomoći mišljenja. Nijedna od ovih dviju re- 
lacija ne može pomoći duhu da ode dalje od onoga što je 
neposredno dano osjetilima. Nasuprot tome, uzročnost je 
odnos koji nam omogućuje da iziđemo izvan granica onoga 
što nam je dano u osjetilima, da na osnovu egzistencije 
jednog predmeta zaključujemo o egzistenciji drugoga. ko- 
ji ne vidimo i ne osjećamo. Zato sve naše zaključivanje 
o činjenicama počiva na proučavanju odnosa između uz- 
roka i posljedica. Na taj način Hume u svojoj Raspravi 
dolazi do zaključka o važnosti proučavanja uzročnog od- 
nosa. 

Do istog zaključka Hume je mnogo kraćim i jedno- 
stavnijim. ali zato i ne toliko uvjerljivim, postupkom 
uošao u svom Istraživanju. Ispuštajući učenje o prirodnim 

i filozofskim relacijama, on je ovdje sve predmete ljud- 
skog uma odmah podijelio na dvije vrste: na ,odnose ide- 
ja“, koji ne zavise od realne egzistencije bilo čega u sve- 
miru, tako da bez pomoći iskustva možemo doći do intui- 
tivno ili demonstrativno izvjesnih spoznaja o njima, i na 
»činjenice“, čija neegzistencija ne uključuje u sebe nikak- 
vu logičku protivurječnost i koje stoga ne možemo spoz- 
nati intuicijom i demonstracijom. već samo na osnovu 
zaključivanja o uzročnoj povezanosti među njima. 


Problem kauzaliteta 


Problem kauzaliteta stoji u centru Humeovih spoz- 
najnoteorijskih razmatranja. I u svom [straživanju. a 
pogotovu u velikoj Raspravi, Hume ga detaljno ispituje 
sa svih strana. Ne reproducirajući cijeli tok ovih Hume- 
ovih istraživanja, istaknut ćemo samo u čemu je suština 
Humeova pristupa i stava u ovom problemu. 

Prije svega treba istaknuti da Humeu nije ni na kraj 
pameti da poriče postojanje uzročnosti i nužnosti na bilo 
kom području stvarnosti. On je toliko čvrsto uvjeren da 
na svim područjima prirode (uključujući i čovjeka) vlada 
nužnost, da svaki pokušaj dokazivanja čuda smatra una- 
prijed osuđenim na neuspjeh. Bilo kakav dokaz za po- 
stojanje čuda a priori je nemoguć, jer je čudo, po defini- 
ciji, ,prekršaj prirodnih zakona“ (str. 138). a to je, po Hu- 
meu, contradictio in adjecto, čista besmislica. 

Problem koji zanima Humea nije da li prirodne po- 
jave imaju svoj uzrok, nego kako mi spoznajemo uzroč- 
nost, kakav je smisao, izvor i logička vrijednost naših 
tvrdnja o uzročno-posljedičnoj povezanosti pojava. Šta 
mi zapravo mislimo kad kažemo da nešto ima taj i taj 
određeni uzrok ili kad općenito tvrdimo da sve što poči- 
nje postojati, nužno mora imati neki uzrok? Iz kojeg iz- 
vora crpemo uvjerenje o nužnosti uzročnog odnosa uopće 
i o nužnosti pojedinih konkretnih slučajeva uzročne pove- 
zanosti? Kakav stepen izvjesnosti, kakva logička vrijed- 
nost pripada našem uvjerenju u uzročnu povezanost pred- 
meta? To su pitanja koja zanimaju Humea. 

Kod Humea dakle uopće nije riječ o tome da se naša 
spoznaja o uzročnoj povezanosti pojava potpuno obezvri- 
jedi i proglasi zabludom, nego o tome da se bliže odredi 
karakter i vrijednost te spoznaje kao i njeno mjesto unu- 
tar cjelokupnog područja spoznavanja. To je prijeko pot- 
rebno da bismo dobili potpunu sliku naših spoznajnih mo- 
gućnosti. Bez rješenja problema kauzaliteta ta bi slika 
bila vrlo nepotpuna, jer bi u njoj ostalo nejasno baš pod- 
ručje naših praktično najvažnijih spoznaja. 

Međutim, rješenje problema o spoznaji kauzaliteta 
nema samo smisao da upotpuni rješenje spoznajnog pro- 
blema. Pri rješavanju svih konkretnih problema Hume 
ima u vidu svoj osnovni opći problem, problem određenja 
ljudske prirode i napose problem odnosa između racional- 
nih i instinktivno-emocionalnih sfera čovjekove ličnosti. 
Šta je čovjek? U kojoj mjeri je on racionalno, a u kojoj 
nagonsko biće? To su pitanja koja ne dominiraju samo psi- 
hološkim i etičkim nego i spoznajnoteorijskim istraživa- 
njima Humeovim. I istraživanje problema kauzaliteta tre- 
ba da pridonese bližem rasvjetljenju pitanja o prirodi čov- 
jekovoj. 

Metoda koju primjenjuje Hume za razjašnjavanje ide- 
je kauzaliteta ista je ona koju upotrebljava i za razjaš- 
njavanje svih drugih ideja: metoda promatranja onih im- 
presija iz kojih je ta ideja izvedena. .Da pravilno počne- 
mo, moramo promatrati ideju uzročnosti i vidjeti iz kak- 
vog je izvora izvedena.“ (I, str. 377.) 

Da bismo mogli istraživati impresiju neke složene 
ideje, treba da je najprije rastavimo na jednostavne. Ide- 
ja uzročnog odnosa izgleda da je složena i da se može ras- 
taviti na tri relacije: 1) vremensko-prostorni dodir ili 
kontigvitet, 2) sukcesija ili vremenski slijed, tj. vremenski 
prioritet uzroka pred posljedicom i 3) nužna povezanost 
(necessary connection) uzroka i posljedice. O prve dvije 
relacije imamo jasne impresije, ali je treća puna teškoća. 
U razvijanju svih tih teškoća ovdje ne možemo pratiti Hu- 
mea. Istaći ćemo samo osnovni zaključak Humeov u ovom 
pitanju i osnovni smisao tog zaključka u sklopu cjelo- 
kupnog Humeova sistema. 

Osnovni je zaključak Humeova proučavanja kauzali- 
teta da razum ni sam ni uz pomoć iskustva (a uz isklju- 

čenje instinktivno-emocionalnih sfera naše duševnosti, 
ne može spoznati ni shvatiti ni uzročni odnos uopće ni 
konkretne uzročne odnose među pojedinim predmetima. 

Ni intuitivno ni demonstrativno razum ne može spoz- 
nati da ,,sve što počinje postojati mora imati uzrok posto- 
janja“, kao ni to da neka određena stvar mora imati baš 
takav određeni uzrok. 

Do ovih zaključaka razum ne može doći ni na osnovu 
iskustva. Iskustvo nam pokazuje slučajeve ,stalne zdru- 
ženosti“ (constant conjunction), tj. ponavljanje kontig- 
viteta i sukcesije među predmetima. Međutim, tvrdnja 
da su dva predmeta u prošlosti bila združena u našem 
iskustvu nema isti smisao kao i tvrdnja da su oni pove- 
zani uzročnom vezom. Kad za dva predmeta tvrdimo da 
su uzročno povezani, time ne mislimo samo to da su oni 
već određeni konačni broj puta bili združeni u našem 
iskustvu, nego mislimo da će oni biti uvijek združeni i u 
budućnosti, da oni moraju biti združeni u svakom 
iskustvu, 

Pripisujući uzročnu povezanost dvjema pojavama, mi 
izlazimo izvan granica dosadašnjeg iskustva te zaključu- 
jemo na nešto što nam u iskustvu nije bilo dano. Mi dak- 
le vršimo skok. Za takav skok razum nije sposoban, jer 
se nikakvim demonstrativnim argumentima ne može do- 
kazati da slučajevi o kojima još nismo imali nikakvog 
iskustva moraju biti nalik na one o kojima smo imali 
iskustvo, da tok prirode ostaje uvijek isti, te da se stalna 
združenost, koju smo primjećivali u prošlosti, mora uvijek 
ponavljati i u budućnosti. ,Ako se posumnja, da bi se 
tok prirode mogao promijeniti i da bi budućnost mogla 
da se ne ravna prema prošlosti, čitavo iskustvo postaje 
beskorisno i ne može dovesti ni do kakvog izvoda ni zak- 
ljučka. Nemoguće je stoga nekim iskustvenim dokazima 
dokazati sličnost između prošlosti i budućnosti, s obzirom 
na to, da su svi ti dokazi zasnovani na pretpostavci o toj 
sličnosti. Dopustimo, da je tok stvari dosad bio ma koliko 
pravilan; sama ta činjenica bez novih dokaza ili izvoda 
ne dokazuje, dd to tako mora ostati i ubuduće.“ (Str. 51.) 

Skok od ograničenog prošlog iskustva na svako mo- 
guće iskustvo ne vrši razum, već jedna druga spojznajna 
sposobnost, koju Hume naziva ,maštom“ (imagination); 

osnovu tog skoka čini ,navika“ (custom) ili .običaj“ (ha- 
bit), a rezultat skoka nije ni intuitivna ni demonstrativna 
izvjesnost nego ,vjerovanje“ (belief). 

Promatrajući stalnu združenost dvaju predmeta mi se 
navikavamo da ih viđamo u toj združenosti, i iz navike 
očekujemo da će se ona ponavljati i u budućnosti. .Na- 
vika je tako veliki vodič društvenog života. Jedino zahva- 
ljujući tom principu postaje nam naše iskustvo korisno, i 
on čini da u budućnosti očekujemo istovrstan niz doga- 
đaja, kao što je onaj, što se javio u prošlosti.“ (Str. 59.) 

Navika da i u budućnosti očekujemo slijed događaja, 
koji smo opažali u prošlosti, nije posljedica racionalnog 
rasuđivanja, nego je jedan od prvobitnih principa ljudske 
prirode. Što se tiče vjerovanja u slijed događaja na koji 
smo navikli, ono nije neka posebna ideja, koja bi se do- 
davala objektu u čije nastupanje vjerujemo, nego samo 
poseban .osjećaj“ (feeling or sentiment), koji prati ideju 
toga predmeta. Taj posebni osjećaj teško je i možda ne- 
moguće definirati, ali se može opisati ako se kaže da je 
on ,samo življa, živahnija. i jača, čvršća, postojanija ideja 
objekta, nego što je ona koju može postići sama mašta“. 
To znači da vjerovanje u tok događaja na koji smo na- 
vikli nije nikakva posebna vrsta ni red ideja, nego samo 
poseban način na koji postaju ideje i na koji ih duša 
osjeća. 

Prema tome. naše zaključivanje o uzročnoj povezano- 
sti ne počiva na razumu, nego na drugim, od razuma ne- 
ovisnim principima ljudske prirode. Od iskustvenog za- 
ključivanja .zavisi sve naše držanje u životu“, a to je 
zaključivanje .samo vrsta instinkta ili mehaničke sile. 
koja u nama djeluje bez našeg znanja“. (Str. 128.) 

To, naravno, ne znači da u otkrivanju uzročne pove- 
zanosti među pojedinim pojavama ne sudjeluje i razum. 
Postoji niz pravila koja treba primijeniti da bi se otkrilo 
da li u ovom ili onom slučaju postoji uzročna povezanost. 
a primjena tih pravila djelo je razuma. Ali najdublja 
pretpostavka na kojoj počiva sve naše zaključivanje o 
uzročnosti, pretpostavka o konstantnosti toka prirode i 
o tome da će budućnost sličiti prošlosti nije izvedena iz 
razuma, ona ima svoj korijen u nagonsko-emocionalnoj 
sferi čovjekove prirode. 

»Vjerovanje“ u uzročnost nema rang razumske, in- 
tuitivne ili demonstrativne spoznaje, ali ono nije ni neko 
puko subjektivno mnijenje. Ako bismo sve posredne spo- 
znaje podijelili na demonstrativno izvjesne i vjerovatne, 
onda bi one koje se odnose na uzročnost bile samo vjero- 
vatne. Kako se, međutim, izraz ,vjerovatnost“ čini Humeu 
preslab za takvu vrstu spoznaje, on odbacuje Lockeovu po- 
djelu svih dokaza na demonstrativne i vjerovatne, te pred- 
laže trojaku podjelu argumenata na demonstracije, dokaze 
i vjerovatnosti, misleći pod dokazima ,takve argumente 
iz iskustva, koji ne ostavljaju mjesta sumnji ili protiv- 
ljenju“. (Str. 76.) 

Iz svega toga vidi se da Hume svojom analizom kau- 
zaliteta nije išao za tim da ospori objektivnu vrijednost, 
spoznatljivost i praktičnu primjenljivost ove kategorije. 
O tome što je o kauzalitetu tvrdio, a što nije, Hume lijepo 
objašnjava u pismu jednome od svojih kritičara, profesoru 
Johnu Stewartu. Napomenuvši da on nije ,takav skep- 
tik, kao što vi možda zamišljate“, Hume dalje, pored osta- 
log, piše: .Ali dopustite mi da vam kažem da nisam ni- 
kada branio tako apsurdnu tvrdnju kao što je ona da bilo 
šta može postati bez uzroka: tvrdio sam samo da naša 
izvjesnost o lažnosti te tvrdnje ne potječe ni iz intuicije 
ni iz demonstracije, nego iz drugog izvora. Ja izjavljujem 
da nemamo ni demonstrativnog ni intuitivnog dokaza za 
tvrdnje da je postojao Cezar, da postoji otok Sicilija. Ne- 
ćete li zaključiti da ja poričem njihovu istinitost ili bar 
njihovu izvjesnost? Ima mnogo različitih vrsta izvjesnosti; 
i neke od njih, premda možda ne tako pravilne, isto su 
tako uvjerljive za duh kao i demonstrativna vrsta.“19 

Osnovnu ideju svoje analize kauzaliteta i osnovnu in- 
tenciju skeptičko-kritičkog dijela te analize Hume je kla- 
sično jasno iznio u svojoj Raspravi: ..Moja namjera, dakle, 
s kojom izlažem tako brižljivo argumente te fanatičke 
sekte (sekte skeptičara, potcrtao G. P.) samo je ta da uči- 
nim čitaoca osjetljivim za istinu moje hipoteze da sva naša 
zaključivanja o uzrocima i posljedicama nisu izvedena ni 
iz čega osim navike i da je vjerovanje više akt senzitiv- 
nog nego kogitativnog dijela naših priroda.“ (1, str. 475.) 


1 Citirano po knjizi: Norman Kemp Smith, The Philosophy 
of David Hume, London 1941, str. 413. 

Objašnjenje za činjenicu što vjerovanje u uzročnost 
ima svoj izvor u instinktivno-emocionalnom, a ne u raci- 
onalnom dijelu čovjekove prirode Hume nalazi u svrsishod- 
nom ustrojstvu ljudske prirode. Djelatnost duha, kojom 
iz jednakih uzroka izvodimo jednake posljedice, i obrnu- 
to, bitna je .za održanje svih ljudskih bića“, pa nije vje- 
rojatno da bi ona ,mogla biti prepuštena varljivim deduk- 
cijama našeg uma, koji je polagan u svojim radnjama, te 
se ni u kojoj mjeri ne javlja za prvih godina djetinjstva, 
i, u najboljem slučaju, u svako doba i svakom razdoblju 
ljudskog života neobično je jako izložen zabludama i gri- 
ješkama. Običnoj mudrosti prirode više odgovara da tako 
nuždan akt duha cbezbijedi nekim instinktom ili meha- 
ničkom tendencijom: jer ta mehanička tendencija može u 
svojim radnjama biti nepogrešiva, može se otkriti kod prve 
pojave života i mišljenja i može biti nezavisna od svih 
mukotrpnih dedukcija razuma“. (Str. 69—70.) 


Supstancija 


Pored pojma kauzaliteta, Hume je s empirističkog 
stanovišta podvrgao kritičkom ispitivanju i cenralni po- 
jam filozofije 17. vijeka, pojam supstancije. Ta kritika da- 
ta je opširno u velikoj Raspravi o ljudskoj prirodi, a izo- 
stavljena je u Istraživanju o ljudskom razumu, premda se 
Humeovo mišljenje o ovom problemu vjerojatno nije pro- 
mijenilo. 

Locke je prvi ubacio crva sumnje u pojam supstan- 
cije, Berkeley je totalno razorio materijalnu supstanciju da 
bi sačuvao i učvrstio duhovnu, a Hume razara i duhovnu 
supstanciju i uopće odbacuje pojam supstancije. 

Već u jednom od početnih odjeljaka svoje Rasprave 
Hume govori o ideji supstancije i ispitujući da li ona ima 
svoj korijen u impresijama (a to je za Humea metoda is- 
Pitivanja vrijednosti svake ideje) dolazi do zaključka da 
ona ne može biti izvedena ni iz impresija senzacije ni iz. 
impresija refleksije. Kad bi bila izvedena iz osjetnosti, mo- 
rala bi biti izvedena iz jednog određenog osjetila. Među- 
tim: ,Ako se opaža očima, mora biti bcja; ako ušima — 
zvuk; ako jezikom — okus; a isto vrijedi i za druga osje- 
tila. Ali vjerujem da nitko neće tvrditi da je supstancija 

boja, zvuk ili okus.“ (I, str. 324.) Prema tome, ako stvarno 
postoji, ideja supstancije mora biti izvedena iz impresija 
refleksije. ,Ali impresije refleksije razlučuju se na naše 
strasti i emocije; a nijedna od njih ne može predstavljati 
supstanciju.“ (I, str. 324.) Zaključak je da je ideja sup- 
stancije, kao i ideja modusa, samo skup jednostavnih ideja, 
koje su sjedinjene pomoću mašte i imaju posebno ime. 
Te se ideje razlikuju od ideja modusa po tome što se 
za posebne kvalitete koji tvore neku supstanciju pretpo- 
stavlja da se nalaze zajedno u nekom nepoznatom nečemu 
ili bar da su tijesno i neodvojivo povezani odnosima kon- 
tigviteta i uzročnosti. U daljem izlaganju Hume je de- 
taljnije analizirao pojam supstancije i napose pojam du- 
hovne supstancije. On pokazuje da Berkeleyjevi argu- 
menti protiv materijalne supstancije jednako vrijede i za 
duhovnu. 

Kad bismo imali neku ideju o duhovnoj supstanciji, 
morali bismo imati i impresiju duhovne supstancije. Me- 
đutim, to je vrlo teško ako ne i nemoguće shvatiti. Da bi 
mogla predstavljati supstanciju, impresija bi joj morala 
biti slična, a to je nemoguće, jer prema tvrdnji pristalica 
supstancije impresija nije supstancija i nema ni jedno od 
njenih karakterističnih svojstava. Onima. koji ipak sma- 
traju da možemo imati impresiju supstancije, Hume po- 
stavlja pitanje: ,Da li je to impresija senzacije ili reflek- 
sije? Da li je ugodna, bolna ili indiferentna? Da li nas pra- 
ti uvijek ili se vraća samo povremeno? Ako povremeno, 
kada se pretežno vraća i kakvi je uzroci izazivaju?“ (I, 
str. 517.) 

Ako bi netko na to odgovorio da je supstancija po de- 
finiciji ,nešto što može postojati samo po sebi“ i da se mo- 
ramo o njoj zadovoljiti znanjem koje nam pruža ova de- 
finicija, Hume primjećuje da se ta definicija može primije- 
niti na sve što se može opaziti, i da ne može služiti za raz- 
likovanje supstancije od akcidencije. Kako se naše impre- 
sije međusobno razlikuju, one se mogu odvojiti i tako 
odvojeno i egzistirati. To znači da je (ako se usvoji napri- 
jed spomenuta definicija supstancije kao onog što može eg- 
zistirati samo) svaka percepcija — supstancija. 

Tako Hume dolazi do zaključka da ni na kakav način 
ne možemo doći ni do kakvog zadovoljavajućeg pojma sup- 
stancije, te da treba potpuno napustiti spor o materijalnosti 
7 Od Lockea do Ayera 

i nematerijalnosti duše. u kojem je i samo pitanje krivo 
postavljeno. .Mi nemamo nijednu pravu ideju ni o čemu 
do o percepciji. Supstancija je potpuno različita od percep- 
cije. Stoga nemamo nikakvu ideju o supstanciji.“ (I, str. 
518.) A otuda slijedi da je nemoguće shvatiti smisao pi- 
tanja: da li su naše percepcije inherentne materijalnoj ili 
nematerijalnoj supstanciji. 

Pa ipak, o tom pitanju se raspravlja, a u prilog teze 
o nematerijalnosti supstancije navodi se argument da na- 
še percepcije, koje su nedjeljive. ne mogu biti povezane 
s nečim što je protežno i prema tome djeljivo. Odgovara- 
jući na to. Hume kaže da ima percepcija koje su zaista 
nedjeljive. ali da ima i takvih koje su djeljive (na primjer 
percepcija stola ili nekog drugog proiežnog predmeta) i 
da su, prema tome, te percepcije nespojive s nedjeljivom 
duhovnom supstancijom. 

Hume također razmatra tvrdnju da duhovna supstan- 
cija mora postojati zato što naše ideje i percepcije moraju 
imati neki uzrok. a materijalna tijela ne mogu biti taj 
uzrok. Na to Hume, u skladu sa svojom teorijom uzroč- 
nosti, odgovara da nijedan uzročni odnos. pa ni uzročni 
odnos između materije i misli, nije a priori nemoguć. O 
postojanju ili nepostojanju uzročne veze odlučuje isku- 
stvo, a iskustvo nam pokazuje da uzročna veza ovdje po- 
stoji, jer .svatko može opažati da različite dispozicije nje- 
gova tijela mijenjaju njegove misli i osjećaje.“ (1, str. 530). 

Iskustvo nam pokazuje stalnu združenost kretanja 
materije i misli. te potvrđuje da kretanje može biti i stvar- 
no jest uzrok misli i percepcije. Ali ovo empirijsko utvr- 
đivanje odnosa između dviju ideja (ideje kretanja i ideje 
misli) nema veze s metafizičkim problemom supstanci- 
jalnosti, tako da je konačni Humeov zaključak o ovome 
da je .pitanje o supstanciji duše apsolutno neshvatljivo.“ 
(I, str. 532.) 

Prema tome. Hume je konsekventnom primjenom em- 
Pirijske metode došao do poricanja objektivne vrijednosti 
svakome pojmu supstancije. Jedan od centralnih pojmova 
novovjeke filozofije. na koji su Descartes, Hobbes i Spi- 
noza koncentrirali svoje najveće napore, pojam koji je i 
Locke, iako s izvjesnom suzdržanošću. unio u svoju filo- 
zofiju. Hume je kao neodrživ odbacio. 

Vanjski svijet 


Moglo bi se učiniti da je Hume, odbacujući pojam ma- 
terijalne i duhovne supstancije, morao odbaciti i pret- 
postavku o materijalnom svijetu, koji postoji nezavisno od 
naše svijesti, pa čak i pretpostavku o našoj svijesti ili 
duši kao nečem jedinstvenom. Tačnije proučavanje ovoga 
pitanja pokazuje da Humeov stav nije takav kakav na 
prvi pogled izgleda. 

Ima više Humeovih eksplicitnih izjava, iz kojih bi se 
moglo zaključiti da on pitanje o postojanju ili nepostoja- 
nju vanjskog svijeta smatra apsolutno nerješivim. U svo- 
joj velikoj Raspravi on, na primjer piše: ,,Što se tiče im- 
presija, koje potječu iz osjetila, njihov je Krajnji 
uzrok, po mome mišljenju, savršeno neobjašnjiv pomoću 
ljudskog razuma, i uvijek će biti nemoguće odlučiti sa 
sigurnošću da li one potječu neposredno od predmeta ili 
ih proizvodi stvaralačka snaga duha, ili ih izaziva tvorac 
našeg bića.“ (I, str. 385.) 


Istu misao nalazimo i u Istraživanju: 

»> kakvim se argumentima može dokazati da duhovne 
zamjedbe (percepcije) moraju biti uzrokovane vanjskim 
predmetima, koji su potpuno drugačiji od njih, iako su im 
slični (ako je to moguće), i da ne bi mogli nastati niti iz 
energije duha samog, niti sugestijom nekog nevidljivog 
i nepoznatog duha ili nekim drugim uzrokom, koji nam je 
još nepoznat? ... 

Činjenično je pitanje, da li su osjetne zamjedbe (per- 
cepcije) proizvedene od vanjskih predmeta, koji su im 
slični. Kako da se to pitanje odluči? Sigurno iskustvom, 
kao i sva druga pitanja iste vrste. No tu iskustvo šuti i 
mora šutjeti. Duhu nije nikad ništa nazočno osim zamje- 
daba (percepcija), i on nikad ne može doći ni do kakvog 
iskustva o njihovoj povezanosti s predmetima. Zato pret- 
postavka takve povezanosti nema nikakvog temelja u za- 
ključivanju.“ (Str. 181.) 

Dakle: neposredno su nam dati samo naši osjeti i ni- 
šta drugo. Da li su oni posljednja realnost ili njih prouz- 
rokuju materijalni predmeti ili ljudski ili božanski duh, 
to ne možemo riješiti razumnim zaključivanjem na te- 

melju iskustva, jer nam nijedan od tri pretpostavljena 
vanjska uzročnika, ukoliko i postoji, ne može biti dan u 
iskustvu. 

Tako Hume dolazi do skeptičkog zaključka. koji ne is- 
ključuje mogućnost istinitosti materijalizma, kao ni sub- 
jektivnog ni objektivnog idealizma. ali isključuje svaku 
mogućnost da se na temelju iskustva dokaže bilo koji 
od njih. 

Međutim. ovaj zaključak nije posljednja riječ Hume- 
ove filozofije. To nije tako jasno iz Humeova Istraživa- 
nja, ali pcstaje jasno i iz njega, ako se prethodno pažljivo 
prouči šta Hume govori o problemu vanjskog svijeta u 
četvrtom dijelu prve knjige svoje Rasprave. u II odjeljku 
O skepticizmu s obzirom na osjetila.“ 

Pošto je u prethodnom, prvom odjeljku (,,O skeptici- 
zmu s obzirom na razum“) iznio skeptičke argumente pro- 
tiv djelatnosti razuma, ali ujedno nastojao pokazati da 
»priroda pravovremeno krši snagu svih skeptičkih argu- 
menata“ (I, str. 478), Hume drugi odjeljak počinje rije- 
čima: «Tako skeptik ipak nastavlja da zaključuje i vje- 
ruje, čak i uprkos tome što tvrdi da ne može braniti svoje 
zaključivanje pomoću razuma; i po istom pravilu on mora 
priznati princip o postojanju tijela, premda ne može pre- 
tendirati da pomoću bilo kakvih filozofskih argumenata 
brani njegovu istinitost. Priroda to nije ostavila njegovu 
izboru, i nesumnjivo je to smatrala za previše važnu stvar 
da bi je mogla povjeriti našim nesigurnim zaključivanji- 
ma i spekulacijama. S pravom možemo pitati: Kakvi nas 
uzroci navode da vjerujemo u postojanje tijela? Ali je 
uzaludno pitati: Da li tijela postoje ili ne? To je nešto što 
moramo pretpostavljati u svim našim zaključivanjima.“ 
(I, str. 478.) 


Ovakvo postavljanje problema kao da protivurječi ra- 
nije iznesenim tvrdnjama. Ranije kao da se tvrdilo da 
je nemoguće riješiti pitanje da li postoje vanjska fizička 
tijela, a sada se tvrdi da je postojanje tijela izvan svake 
diskusije, te se samo postavlja pitanje o uzrocima koji 
nas navode da vjerujemo u njihovo postojanje. ili. da se 
izrazimo slobodnije. pitanje o načinu na koji to postojanje 
spoznajemo. 

Kad se, međutim, pažljivije razmotre i uporede na- 
prijed citirana mjesta, vidi se da u njima ne postoji takva 
protivrječnost. U dva prva citirana mjesta nije se zapravo 
osporavalo ni postojanje vanjskih predmeta ni njihova 
uzročna povezanost s našim percepcijama, nego se samo 
tvrdilo da je krajnji uzrok naših percepcija neobjašnjiv 
»pomoću ljudskog razuma“ i da pretpostavka o postojanju 
vanjskih predmeta i o njihovoj povezanosti s percepcijama 
»nema nikakvog temelja u zaključivanju“. Ovu istu mi- 
sao nalazimo i u citiranom početnom odlomku odjeljka ,O 
skepticizmu s obzirom na osjetila“. I ovdje se ističe da 
pretpostavku o postojanju tijela ne možemo dokazati ra- 
cionalnim argumentima, ali se također ističe da je pri- 
hvatanje te pretpostavke nužno, da ovo pitanje, za koje je 
razum preslab, nedvosmisleno rješava ,priroda“. 

U daljem toku ovog odjeljka Hume detaljno izvodi 
ovu osnovnu misao. Pošto je pitanje o postojanju tijela 
raščlanio na sastavne dijelove (na pitanje o ,neprekid- 
nom“ postojanju i na pitanje o postojanju koje je ,dis- 
tinktno“, tj. .vanjsko“ i ,nezavisno“ u odnosu na duh), te 
ga ovako raščlanjenog detaljno analizirao, Hume je došao 
do zaključka da ni osjetila ni razum nisu i ne mogu biti 
izvor vjerovanja u postojanje tijela, da ono potječe iz 
jedne druge prirodne duhovne sposobnosti: iz mašte. Ovaj 
skok, koji naša mašta vrši oslanjajući se na neka svojstva 
naših percepcija (na njihovu ,koherenciju“ i ,konstant- 
nost“) ne može se razumski opravdati, ali naš prirodni 
instinkt navodi nas da se priklonimo mašti a ne razumu. 

Ne možemo pratiti Humea u svim detaljima ovoga 
njegova izvođenja, čiji tok ima dramatičan karakter, jer 
čas izgleda kao da će se Hume prikloniti razumu, čas se 
čini kao da se definitivno odlučio za instinkt, a čas kao da 
se neodlučno koleba raspet između razuma i instinkta, na 
granici između očajanja i indiferentnosti. Međutim, bliža 
analiza svih tih njegovih razmatranja samo bi potvrdila 
zaključak koji smo već iznijeli, zaključak da instinktivno 
moramo vjerovati u postojanje vanjskih predmeta, iako 
se to postojanje ne može racionalno dokazati. 

Lični identitet 


Možda najsporniju tačku Humeove filozofije čini nje- 
govo učenje o ličnom identitetu. U četvrtom dijelu prve 
knjige svoje velike Rasprave Hume ima poseban odjeljak 
»O ličnom identitetu“ (,Of Personal Identity“), a ovaj 
slijedi neposredno za odjeljkom ,,O nematerijalnosti duše“, 
gdje je dana kritika pretpostavke o duhovnoj supstanciji. 

U odjeljku ,O ličnom identitetu“ Hume analizira tezu 
»nekih filozofa“ da smo mi u svakom trenutku intimno 
svjesni onoga što zovemo ,našim ja“ (our self), da osje- 
ćamo njegovo neprekidno postojanje i da smo više nego 
demonstrativno sigurni u njegov identitet i jednostavnost. 
Primjenjujući svoju uobičajenu metodu za analizu ideja, 
Hume dolazi do zaključka da ideju o subjektu, o svome 
ja ili o sebi (idea of self) ne možemo imati, jer nema ni- 
jedne impresije iz koje bi ona mogla biti izvedena. Kad 
bi ona potjecala iz neke impresije, onda bi ta impresija 
morala biti u toku cijelog života ista, jer se pretpostavlja 
da tako egzistira i naša ličnost. Međutim, nema nijedne 
konstantne i nepromjenljive impresije. 

Dalje, kako je svaka naša percepcija drukčija od os- 
talih, pa se može od njih razlikovati i odvojiti i tako odvo- 
jeno postojati, pita se, na koji način pojedine percepcije 
pripadaju ličnosti i kako su povezane s njom? Hume tvrdi 
da mi ni na kakav način ne možemo opaziti svoje ja, nego 
možemo opažati samo svoje različite percepcije. .Ja ni- 
kada ne mogu da uhvatim sebe (svoje ja, myself) bilo 
kada bez percepcija, i nikad ne mogu promatrati ništa 
osim percepcije.“ (I. str. 533.) 

Otuda slijedi zaključak da je ljudski duh ,samo sve- 
žanj ili kompleks različitih percepcija koje slijede jedna 
Za drugom s neshvatljivom brzinom i nalaze se u stalnom 
toku i kretanju“. (I, str. 534.) Drugim riječima, duh je ne- 
ka vrsta kazališta, gdje se sukcesivno pojavljuju sve nove 
i nove najrazličitije percepcije. U duhu nema nikakve 
jednostavnosti ni identičnosti. 

Ako ie tako, otkuda nama sklonost da pripisujemo 
identičnost tim sukcesivnim percepcijama i pretpostav- 
ljamo da one posjeduju nepromjenljivu i neprekidnu egzi- 
stenciju u toku cjelokupnog našeg života? Hume odgovara 

da identičnost nije nešto što realno pripada raznim našim 
percepcijama i realno ih povezuje u jedno, nego da je ona 
svojstvo koje mi pripisujemo percepcijama zbog njihove 
povezanosti u mašti. Mašta spaja naše ideje po njihovoj 
sličnosti i uzročnoj povezanosti i na osnovu toga nastaje 
predstava o ličnom identitetu. 

Da li u ovom slučaju treba da se opredelimo za re- 
zultat racionalne analize ili za rezultat djelatnosti ma- 
šte? U duhu cjelokupne Humeove filozofije bilo bi da se 
opredijelimo za maštu protiv razuma. Međutim sam Hume, 
na kraju odeljka o ličnom identitetu, ne daje određen od- 
govor na ovo pitanje, nego tvrdi ,da sva lijepa i suptilna 
pitanja o ličnom identitetu ne mogu nikada biti riješena 
i da ih treba promatrati više kao gramatičke nego kao 
filozofske teškoće“. (I, str. 543,) 

Međutim, u suprotnosti s ovim skeptičkim zaključ- 
kom, Hume cijelu drugu knjigu Rasprave (,O strastima“) 
gradi na pretpostavci da postoji ,naše ja“ ili ,lični iden- 
titet“. Od mnogobrojnih eksplicitnih izjava Humeovih, ko- 
je svjedoče o tome, citirat ćemo samo jednu: ,Očigledno je 
da nas ideja ili bolje rečeno impresija o našem ja uvijek 
intimno prati i da nam naša svijest pruža tako živahnu 
predodžbu o našoj vlastitoj ličnosti, da nije moguće zami- 
sliti da bi išta moglo u ovom pogledu otići dalje od te pre- 
dodžbe.“ (II, str. 112.) 

Odlučno priznanje ideje ličnog identiteta u drugoj 
knjizi Humeove Rasprave tumačilo se na razne načine. 
Neki su tvrdili da je Hume drugu knjigu svoje Rasprave 
pisao prije prve. Dok je pisao drugu knjigu, on još, na- 
vodno, nije osjećao teškoće sadržane u problemu ličnog 
identiteta, pa je još slobodno baratao tim pojmom. Drugi 
su nastojali pokazati da tu nema nikakve protivrječnosti, 
jer iz Humeove teorijske kritike ideje ličnog identiteta 
ne slijedi odbijanje njene praktične upotrebe. 

Meni se ipak čini da tu postoji protivurječnost između 
prve i druge knjige Humeove Rasprave, kao i unutar sa- 
mog odjeljka o ličnom identitetu, i da se ta protivurječnost 
objašnjava Humeovim oklijevanjem da pri rješavanju 
ovog problema do kraja sprovede svoje osnovne ideje. 

U svakom slučaju, Hume je u ,Dodatku“ svojoj Ras- 
pravi i sam priznao da je nezadovoljan odjeljkom .O lič- 

nom identitetu“, jer se u njemu zapleo u .labirint“, iz 
kojega ne umije da se izvuče, premda je uvjeren da te- 
škoće koje zasad ne može riješiti nisu principijelno ne- 
rješive. 


Rezime 


Rezimirajući svojim riječima rezultate Humeova istra- 
živanja spoznajnog problema, mogli bismo reći da je čo- 
vjek, po Humeu, neposredno svjestan samo svojih ,per- 
cepcija“, koje su zasebne realnosti, ali se nalaze u raz- 
novrsnim uzajamnim odnosima, a možda i u odnosu prema 
nekim drugim realnostima, koje nam nisu neposredno 
dane, ali se njihovo postojanje može posredno dokučiti. 

Otuda proističe da predmet spoznaje u najširem smi- 
slu te riječi čine, s jedne strane, interni odnosi među na- 
šim percepcijama, a. s druge, one realnosti koje eventualno 
postoje, premda nam nisu neposredno dane. Interni od- 
nosi među percepcijama mogu se, po Humeu, svrstati u 
sedam grupa, dok realnosti, za koje se pretpostavlja da 
postoje, iako ih neposredno nismo svjesni, jesu ,vanjski 
svijet“ i ,identična ličnost“ ili ,naše ja“. 

Predmet neposredne svijesti bile bi, dakle, percep- 
cije (impresije i ideje), a mogući predmet spoznaje bili 
bi: 1) odnosi ideja (sličnost, suprotnost, kvalitativna raz- 
lika, kvantitativno-brojčani odnos, identičnost, prostorno- 
vremenski odnosi, uzročnost) i 2) realnosti koje nisu per- 
cepcije (vanjski svijet i lični identitet ili ,ja“). 

Ove različite predmete dosežemo pomoću raznih spoz- 
najnih moći i naša spoznaja o njima različitog je dig- 
niteta. 

Četiri odnosa među idejama (sličnost, suprotnost, kva- 
litativna razlika, kvantitativno-brojčani odnosi) otkriva 
spoznajna moć ,razum“, i to potpuno sama, bez ičije po- 
moći. Sve ove spoznaje razuma općenitog su karaktera. 
apsolutno su istinite i sigurne, ali ih možemo podijeliti na 
dvije vrste, prema tome da li ih razum neposredno sagle- 
dava ,intuicijom“ (sličnost, suprotnost i kvalitativna raz- 
lika) ili ih otkriva posredno procesom ,demonstracije“ 
(kvantitativno-brojčani odnosi). 

Spoznaja preostala tri odnosa među idejama nemo- 
guća je bez sudjelovanja iskustva. Pri tome, dva od tih 
odnosa (identičnost i prostorno-vremenski odnos) nepo- 
sredno se opažaju u iskustvu, bez pomoći razumskog za- 
ključivanja. Ove iskustvene spoznaje apsolutno su sigurne, 
ali pojedinačnog karaktera. 

Tako imamo četiri vrste općenitih odnosa među ide- 
jama koje otkriva razum, i dvije vrste pojedinačnih odnosa 
koji su nam dani u iskustvu. 

U otkrivanju sedme vrste odnosa (uzročnost) sudje- 
luju i razum i iskustvo, ali oni tu čak ni zajedno nisu 
dovoljni. Tu se oni moraju osloniti na jednu treću du- 
hovnu sposobnost, na ,maštu“, koja je izraz instinktivno- 
emocionalnog dijela ljudske prirode i koja se u svojoj 
djelatnosti stalno oslanja na takve primarne principe ljud- 
ske prirode kao što su instinkt, navika i osjećaj. Spoznaja 
ove vrste odnosa ima općenit karakter, ali ne posjeduje 
apsolutnu sigurnost, nego ima karakter ,vjerovanja“ (be- 
lief). odnosno ,vjerovatnosti“ (probability) u širem smi- 
slu. Vjerovatnost u širem smislu može biti različitih stup- 
njeva, tako da možemo razlikovati unutar nje vjerovatnost 
višeg reda ili .dokaz“ (proof) i vjerovatnost u užem smi- 
slu, pri čemu su moguća i dalja raščlanjivanja ove po- 
sljednje. 

Za razliku od većine odnosa među idejama, ,vanjski 
svijet“ i .ja“ ne mogu se spoznati ni pomoću iskustva ni 
pomoću razuma, ni njihovom suradnjom, već jedino po- 
moću ,mašte“. Razum i iskustvo ne samo što ne sudje- 
luju u ovoj spoznaji već je potpuno osporavaju, pozivajući 
se na to da prihvaćanje uzročne povezanosti između naših 
percepcija i nečega što percepcija nije protivurječi shva- 
ćanju da uzročni odnos može biti utvrđen samo između 
percepcija koje su opažene u iskustvu. Međutim, i pored 
protivljenja razuma i iskustva, mašta kao eksponent pri- 
rodnog instinkta pretpostavlja postojanje vanjskog svijeta 
i našeg ja. To pretpostavljanje nije. dakle, ni intuitivno 
ni demonstrativno sigurna spoznaja. nego može biti samo 
»vjerovanje“. Budući da razum nikako ne sudjeluje pri 
nastajanju ovog vjerovanja, ne može se govoriti ni o ne- 
kom određivanju stepena njegove vjerovatnosti. To je jed- 
no nužno instinktivno vjerovanje, čija bliža priroda ne 
podleže racionalnoj analizi. 

Na taj način naša spoznaja o stvarnosti ima tri izvora: 
iskustvo, koje je kao neko mrtvo skladište spoznajnog ma- 
terijala, i dvije aktivne moći (razum i mašta), koje se bore 
oko toga materijala, djelomično se isključujući, a djelo- 
mično surađujući. 


Od ove dvije moći razum izgleda u prvi mah nekako 
plemenitiji i viši, jer je on jedini izvor apsolutno sigurnih 
spoznaja. Ali razum je ne samo izvor najviše izvjesnosti 
već i izvor svake sumnje. U svojoj težnji za apsolutnom 
izvjesnošću, on je u stanju da razvije apsolutnu sumnju, 
gdje takve apsolutne izvjesnosti nema. Štaviše, ta sumnja 
naknadno prijeti da se probije i na područje apsolutne 
izvjesnosti. Jer principijelna mogućnost apsolutno sigurne 
spoznaje ne mora značiti da se ta mogućnost realno ostva- 
ruje kod pojedinih nesavršenih razumnih bića, a njeno 
realno ostvarivanje moglo bi dovesti u pitanje čak i tu 
principijelnu mogućnost. Pomoću otprilike ovakvih rezo- 
niranja Hume u četvrtom dijelu prve knjige svoje Ras- 
prave dovodi u sumnju čak i apsolutnu spoznaju, koju je 
utvrdio u trećem dijelu, a izlaz iz tih sumnji nalazi se u 
prirodnom vjerovanju u moć razuma. Na taj način čak 
i na ovom specifično svom području, na kojem se u prvi 
mah učinio apsolutno autonoman, razum treba podršku 
prirodnog instinkta. 

Što se tiče drugih područja, tu postaje sve očitija pre- 
moć mašte kao predstavnika instinktivno-emocionalnog 
dijela čovjekove prirode. Zaključci mašte nemaju takvu 
logičku čistoću i jasnoću kao zaključci razuma, ali su čvr- 
sto ukorijenjeni u čovjekovoj prirodi i stoga posjeduju 
jednu neodoljivu prirodno-psihološku nuždu. 

Tako nas Humeovo učenje o spoznaji vodi ka učenju 
o čovjeku, u koje je uključeno kao njegov nužni sastavni 
dio. Po tom učenju čovjek nije neko posve racionalno 
biće, on je biće u kojem se bore racionalno i iracionalno, 
razum i instinkt, teorijska skepsa i praktična djelatnost. 
Razum pruža čovjeku zadovoljstvo svojim jasnim i lo- 
gičkim spoznajama, ali on ga i koči u akciji svojim sum- 
njama. Čovjek je, međutim, djelatno biće, koje ne može 
počivati, dok razum riješi sumnje u koje se zapleo. Stoga 
čovjekova priroda, preko svoje instinktivno-emocionalne 
sfere, čiji je eksponent ,,mašta“, presijeca sumnje razuma 

i navodi čovjeka da prihvati teorijska rješenja, koja se 
ne mogu opravdati pred sudom razuma, ali mogu poslu- 
žiti kao zadovoljavajuća osnova naše praktične djelatnosti. 


Iz svega se ovoga vidi da je krivo prikazivati Humea 
samo kao skeptičara. Hume je sjajno pokazao kolika je 
snaga sumnje koju ljudski razum može da razvije, te je 
»usput“ svojom sumnjom definitivno uništio ili bar dobro 
protresao mnoge tradicionalne pojmove, ali nije smatrao 
da ta sumnja može potpuno izjesti iznutra našu spoznaju 
i da iz nje nema nikakva izlaza. 


Odgovarajući na pitanje da li se on iskreno slaže sa 
skeptičkim argumentima, koje je uvjerljivo razvio, i da 
li je on doista ,jedan od onih skeptika, koji smatraju da 
je sve nesigurno, i da naš razbor ni u čemu ne posjeduje 
nikakva mjerila za istinu i za laž“, Hume odgovara da je 
»OVo pitanje potpuno suvišno i da ni ja ni bilo koja druga 
ličnost nije nikad bila iskreno i stalno toga mišljenja. Pri- 
roda je s apsolutnom i neodoljivom nužnošću odredila da 
prosuđujemo isto tako kao i da dišemo i osjećamo; i u 
tome da se uzdržavamo od promatranja izvjesnih predme- 
ta u jačoj i punijoj svjetlosti, zbog njihove uobičajene po- 
vezanosti s jednom prisutnom impresijom, ne možemo 
uspjeti ništa više nego u pokušaju da spriječimo sebe da 
ne mislimo dok smo budni, ili da ne vidimo okolna tijela 
kad okrenemo oči prema njima usred bijela dana“. (I 
str. 474—475.) 

Ako Hume nije skeptik, zašto on ponekad opširno iz- 
laže čak i radikalne, pironovske skeptičke argumente? Smi- 
sao je toga u opravdanju jednog ,umjerenog skeptici- 
zma“, koji zapravo i nije skepticizam, jer se svodi, s jed- 
ne strane, na ,stanoviti stupanj sumnje, opreza i skrom- 
nosti kod svakog ispitivanja“ (str. 190), a, s druge, na 
Ograničavanje našega istraživanja na one predmete koji 
najbolje odgovaraju uskoj sposobnosti ljudskog razuma“. 
(Str. 190.) Kako se, naime, pokazalo, da se većina odnosa 
među idejama neposredno opaža razumom ili iskustvom, 
a da se vanjski svijet i lični identitet spoznaju instink- 
tivno, kao jedini predmet koji se spoznaje pomoću racio- 
nalnog istraživanja i zaključivanja ostaju dvije relacije: 
kvantitativno-brojčani odnosi, koje razum spoznaje sam, 
i uzročni odnosi, koje razum otkriva na temelju iskustva. 

Vrijednost Humeove filozofije 


U prethodnom izlaganju nastojali smo pokazati glavne 
ideje Humeove filozofije u cjelini i osnovne karakteristike 
njegova postavljanja i rješavanja spoznajnog problema. 
Izlažući Humeovu filozofiju tu i tamo ujedno smo upo- 
zoravali na njenu historijsku vrijednost, kao i na njene 
nedostatke i slabosti. Težište smo ipak stavili na rekon- 
strukciju osnovnih Humeovih misli smatrajući da put ka 
ocjeni i kritici svake filozofije mora voditi preko isprav- 
nog razumijevanja njenog sadržaja. S druge strane, ni od 
ovih zaključnih primjedaba ne treba očekivati iscrpnu 
kritiku izloženih misli ni rješenje svih teškoća koje su 
sadržane u Humeovoj filozofiji. ,Pravilno“ riješiti sve 
probleme, koje je Hume riješio ,nepravilno“, značilo bi 
napisati novu Raspravu o ljudskoj prirodi. Istaći ću samo 
u glavnim crtama u kojem bi se smjeru trebalo kretati 
određivanje vrijednosti i nedostataka Humeove analize 
spoznaje i čovjeka. 

Vrijednost je Humeova pothvata u filozofiji što je on 
odlučno razbio neke opće iluzije filozofije svoga vremena 
i što je stavio u pitanje rješenja koja su izgledala defi- 
nitivna. On se nije zadovoljio pojednostavljenom predodž- 
bom o čovjeku kao racicnalnom biću koje može razumski 
savladati i riješiti sve svoje unutrašnje konflikte i nape- 
tosti, te je oborio razum sa prijestolja na koje su ga uz- 
digli prosvjetitelji. Niz problema koje je filozofija nje- 
gova vremena bila ugladila i prikrila mjesto da ih riješi 
Hume je postavio sa svom snagom i oštrinom. To su pro- 
blemi odnosa između teorije i praktičnog života, skepse 
i dogme, razuma i instinkta, iskustvenog i izvaniskustve- 
nog, sigurnosti i vjerovatnosti. 

Oštrim postavljanjem problema on je razbio mnoge 
zablude i ponovo otvorio mnoga prerano zatvorena pi- 
tanja. Ovu njegovu vrijednost kao ,kritičara“ i ,,budite- 
lja“ teško da će tko osporiti. Trebalo bi, međutim, istaći 
da i njegova pozitivna doktrina ima svoju vrijednost, 
ne kao definitivno, pa ni relativno najbolje rješenje, ali 
kao jedan od pokušaja koji je djelomično išao u pravcu 
ispravnog rješenja problema čovjeka. Kad Hume nastoji 
da u čovjekovoj prirodi spoji i uskladi praktičnu djelatnost 
i teorijsko objašnjenje. instinktivno-emocionalnu i raci- 

onalnu sferu, te kad osnovu za to pomirenje pokušava 
naći u makar i nepotpuno i površno shvaćenoj čovjekovoj 
djelatnosti, onda se očito pokazuje kao jedan od djelomič- 
nih anticipatora modernog naučnog pogleda na svijet i 
čovjeka. 

Čak i neki dijelovi njegove doktrine, koji u prvi mah 
izgledaju potpuno neprihvatljivi za nas, imaju u srži zdra- 
vu misao. Kada, na primjer, spoznaju vanjskog svijeta 
svodi na nužno instinktivno vjerovanje koje izvire iz čo- 
vjekove djelatne prirode. on tu nije daleko od Lenjina, 
koji ističe da su ,nedovoljni sami argumenti i silogizmi za 
pobijanje idealizma, da tu nije stvar u teorijskim argu- 
mentima“il!. 

Međutim, iako je dobro vidio problem spoznaje i 
čovjeka, iako je naslućivac i u kom pravcu treba tražiti 
rješenje, Hume ga nije uspio dosljedno i uvjerljivo rije- 
šiti. Čak i osnovni pojmovi njegove filozofije, kao što su 
»razum“ i ,mašta“, ostali su na kraju krajeva opterećeni 
mnogim protivurječnostima, nedovoljno jasno definirani i 
ujedno nedovoljno uvjerljivo povezani i pomireni. Prova- 
liju, koju je iskopao između razuma i instinkta, pokušao 
je Hume na jednom mjestu svoje Rasprave prebroditi svo- 
deći razum na instinkt, tvrdeći da ,razum nije nešta drugo 
nego čudesan i neshvatljiv instinkt u našim dušama“ (I, 
str, 471). Međutim, pri prerađivanju Rasprave u Istraži- 
vanje Hume je preformulirao ovo mjesto, vjerovatno zato 
što je osjetio da bi sa svođenjem razuma na instinkt došli 
u pitanje baš centralni dijelovi njegove doktrine, koji po- 
čivaju na suprotstavljanju razuma i instinkta. 

Znatnom nejasnoćom opterećen je kod Humea i po- 
jam .mašte“. S jedne strane, mašta se obično javlja kod 
Humea kao jedna od razuma nezavisna i njemu suprotna. 
instinktivno-emocionalna spoznajna moć. S druge strane, 
on ponekad tretira maštu kao jednu od razumskih moći. 
Ovu svoju nekonsekventnost priznaje i sam u jednoj bi- 
lješci. Ne trudeći se uopće da je objasni ili opravda, on 
je jednostavno konstatira: .Kad suprotstavljam maštu 
pamćenju, mislim sposobnost, pomoću koje tvorimo naše 
blijede ideje. Kad je suprotstavljam razumu, mislim istu 


1! V. I. Lenin: Materializm i empiriokriticizm. Ogiz. Gospoli- 
tizdat. 1945, str. 24. 

sposobnost, isključujući samo naša demonstrativna i vje- 
rovatna zaključivanja. Kad je ne suprotstavljam ni jednom 
ni drugom, svejedno je da li će biti shvaćena u širem ili 
užem smislu ili će u najmanju ruku kontekst dovoljno 
objasniti smisao.“ (I, str. 416.) 

Osjećajući da se njegovo suprotstavljanje mašte ra- 
zumu i priznavanje mašte za ,vrhovnog suca o svim si- 
stemima filozofije“ može shvatiti kao opravdanje religi- 
oznog i svakog drugog proizvoljnog fantaziranja, Hume je 
unutar same mašte razlikovao principe, koji su, ,trajni, 
neodoljivi i univerzalni“, kao što je ,uobičajeni prijelaz 
od uzroka posljedicama i od posljedica uzrocima“ i prin- 
cipe, koji su ,promjenljivi, slabi i neredovni“. Oni prvi 
principi jesu osnova svih naših misli i postupaka, bez njih 
bi ljudska priroda odmah propala, dok drugi nisu ni ne- 
izbježni ni nužni za ljude, pa čak ni korisni za život. Zbog 
toga prve principe filozofija prima, a druge odbacuje. Te- 
orija antičkih filozofa o supstanciji i akcidenciji i njihova 
zaključivanja o supstancijalnim formama i okultnim kva- 
litetima izvedene su, po Humeu, iz onih drugih, nestalnih 
i promjenljivih principa mašte, pa se ne mogu održati. Isti- 
nita je moderna filozofija, koja potječe samo iz ,čvrstih, 
trajnih i konzistentnih principa mašte“. (I, str. 511.) 

Uvodeći ovu distinkciju između stalnih i nestalnih 
principa u mašti Hume je jedan dio mašte, onaj koji počiva 
na stalnim principima, neobično približio razumu. To je 
vidio i sam, pa je u zaključnom odjeljku prve knjige svoje 
Rasprave čak stavio znak jednakosti između ,razuma“ i 
»OPĆćih i utvrđenijih svojstava mašte“. (I, str. 547.) Među- 
tim, ako se izvrši ta identifikacija, onda dolazi u pitanje 
suprotstavljanje razuma i mašte, koje se provlači kroz 
svu Humeovu filozofiju. 

Nije dosljedan Hume ni u svom empirizmu. Premda 
je u uvodnom dijelu Rasprave o ljudskoj prirodi prokla- 
mirao u općem obliku empirijsku metodu, on je u daljem 
izlaganju priznao da postoje i istine koje otkriva sam ra- 
zum, bez pomoći iskustva. Isto tako, premda je proglasio 
za ,preuzetnu i himeričnu“ svaku hipotezu koja ide dalje 
od iskustva, on je kasnije sam iznio hipoteze o postojanju 
»Vanjskog svijeta“ i ,ličnog identiteta“, koje se, po nje- 
govu mišljenju, ne mogu opravdati racionalnim zaključi- 
vanjem na temelju iskustva. 

Tako se osnovni pojmovi i osnovne teze Humeove fi- 
lozofije, kad se bliže razmotre, pokazuju opterećeni mno- 
gim protivurječnostima i nejasnoćama. Sam Hume bio je 
svjestan da u njegovim djelima ima još uvijek neriješe- 
nih teškoća. Osnovne teškoće, kojih je bio svjestan, naj- 
snažnije je formulirao u neobično ličnoj i uzbudljivoj kon- 
fesiji, kojom završava prva knjiga njegove mladenačke 
Rasprave. U svom kasnijem Istraživanju Hume je zadržao 
samo one ,najčvršće“ dijelove svoje Rasprave, prerađu- 
jući i ispuštajući ona mjesta na kojima je bilo najvidlji- 
vije njegovo rvanje s teškoćama. Bujna mladenačka Ras- 
prava stvrdnula se u promišljene formulacije Istraživanja, 
Rješenje problema čovjeka, svoga osnovnog problema. s 
kojim se rvao kroz cijelu Raspravu, Hume je u svom Is- 
traživanju (str. 10—11) sažeto izrazio riječima kojima smo 
mogli početi izlaganje Humeove filozofije, ali koje nisu na 
krivom mjestu ni ako se navedu na kraju: 

»Čovjek je razumsko biće i kao takvo prima od zna- 
nosti svoju pravu hranu; međutim, granice su ljudskog ra- 
zuma tako uske da se u tom pogledu može nadati tek ma- 
lom zadovoljenju, kako po opsegu tako i po sigurnosti 
onoga što stječe. Čovjek je društveno biće, ne manje ne- 
goli razumsko; međutim, on ipak ne može uvijek uživati 
u ugodnom i zabavnom društvu, niti osjećati pravu želju 
za njime. Čovjek je djelotvorno biće, i zbog te značajke, 
kao i zbog raznih potreba ljudskog života, mora se podvrći 
poslovima i zanimanju; međutim, duh traži odmora i ne 
može uvijek izdržati brige i napore. Čini se, dakle, da 
priroda ukazuje na neki mješoviti način života kao na 
najprikladniji za ljudski rod, i da potajno upozorava da 
nijednoj od tih sklonosti ne treba dozvoliti da pretegne 
toliko da čovjeka onesposobi za ostala zanimanja i za- 
bave. Popusti, kaže ona, svojoj strasti za znanošću; ali 
neka ta znanost bude čovječanska i takva da se može ne- 
posredno povezati s djelovanjem i društvom. Zabranjujem 
nepristupačne misli i dubokoumna istraživanja; strogo ću 
te zbog njih kažnjavati tužnom melankolijom koju donose, 
i stalnom nesigurnošću u koju te zapleću, kao i hladnim 
prijemom, na kakav će takozvana otkrića naići, kad ih 
budeš saopćavao. Budi filozof, ali usred čitave svoje filo- 
zofije ostani čovjek.“ 

POGOVOR 


»Engleska empiristička filozofija«, iako tek peti svezak »Filo- 
zofske hrestomatije«, napisana je i objavljena prije ostalih knjiga 
te edicije (napisana 1953—54, objavljena 1955). Pri pisanju pridr- 
žavao sam se striktno ugovornih propozicija, pa sam poštovao i 
ugovorom određeni opseg. Uskoro nakon izlaska ove knjige izdavač 
se složio s prijedlogom ostalih autora da daljnje knjige hrestoma- 
tije mogu imati veći opseg, pa je tako ova knjiga ostala po opsegu 
znatno manja od ostalih. 

Pristajući na ponovno izdavanje ove knjige kao reprint izdanja 
Matice Hrvatske postavio sam zahtjev (s kojim se izdavač i složio) 
da se u njoj kao dodatak objave dvije moje kasnije rasprave, jedna 
o Lockeu i jedna o Humeu. Dodavanjem ovih rasprava knjiga se 
po opsegu izjednačuje s ostalim svescima te edicije. Ujedno ie 
rasprave, po mom mišljenju, mogu poslužiti kao dopuna i ko- 
rekcija teksta pisanog 1953—54. za Hrestomatiju. 

Objavljujući te dvije rasprave u knjizi »Od Lockea do Ayera« 
(1964) o njihovom odnosu prema obradi Lockea i Humea u Hresto- 
matiji napisao sam slijedeće: »Razlika između prikaza u ranijoj i 
u ovoj knjizi nije samo u tome što su odgovarajuća poglavlja u 
ranijoj knjizi znatno kraća od rasprava koje se objavljuju ovdje 
ni u tome što se tamo daje sveobuhvatan prikaz filozofskih kon- 
cepcija Lockea i Humea, a ovdje produbljenija analiza centralnih 
problema. Razlika je također u tome što su oni prikazi još pod 
snažnijim utjecajem vladajuće filozofske historiografije, dok su 
u ovim raspravama, bar kako se meni čini, odlučnije odbačene 
neke tradicionalne sheme i predrasude.« 


U Zagrebu, 20. II 1978. 

